
A tres reverente et tres discrete ma dame 
Marguerite , par la grace de Dieu royne de France , 
frere Vincent de l'ordre des Prescheurs , liseur du 
couvent de Mont Royal , salut perpetuele en Nostre 
Seigneur et voulenté preste en toutes choses a son 
service . Nagaires , se bien l'avés en memoire , vostre 
haultesse a volu priier ma petitesse afin que des 
Escriptures divines voulsisse cueillir flourettes 
couvenables desquelles je feisse aucun livre ou 
traittié prouffitable pour le enseignement ou 
erudition salutaire de vos nobles enfans , par lequel 
leur tendre enfanche peust estre instruite 
salutairement , afin que , a la samblance du vaisseau 
noef de terre qui longement retient la premiere 
saveur en lui mise , la tres doulce odeur et saveur de 
sapienche peust demourer et estre retenue toute leur 
vie en leur memoire . Comme dont en celui tamps je 
eusse encommencié a faire , pour l'amour et honneur de 
tres noble nostre sire le roy , ung oevre universel de 
l'estat du prinche et de toute la court ou famille 
royale et de la administration de la chose publique 
et de tout le gouvernement du royaume , non seulement 
des divines Escriptures , mais aussi des sentences des 
docteurs catholiques et des dis de 
phisique et de poetrie , toutefois pour satisfaire a 
vostre requeste , laquelle envers moy a bon droit 
obtient vigeur de commandement , en delaissant l'ordre 
que j'avoie encommencié , je me sui hasté de composer 
icelle partie de l'euvre susdite qui appartient a la 
instruction et doctrine des enfans royaulx . Laquelle 
j'ay envoié a vostre haultesse par la main de Simon , 
le clerc enseigneur de vostre filz de bonne 
simplesse , lequel Simon a fort solicité envers moy 
afin que ceste euvre acomplisse . Ou quel oeuvre 
diligement fait de diverses sentences des sains et 
prudens hommes , combien que les enfans pour leur 
rudesse ne soient pas couvenables a lire ne a 
entendre , neantmains leurs maistres pouront de divers 
chapitres prendre et donner a icheulx enfans , a leur 
discretion , matere de lettres et de vers ; et aussi 
iceulx enfans en aprenant petit a petit en ceste 
doctrine pourront prendre moult d'enseignemens par 
eulx meismes de bien vivre . 

« Tu as des filz, enseigne iceulx et les ploie 
des leur enfance ; tu as des filles, garde le corps 
d'icelles et ne moustre pas ta face vers 
icelles joieuse » : ainsi list on en Ecclesiastique ou 
.VIIe. chapitre. Et est che dit a chaschun feable, 
mesmement au prinche duquel les enfans, de tant 
qu'ilz doivent estre eslevéz en plus gran haultesse 
d'onneur ou peuple, de tant est il plus grant besoing 
de mettre diligence de les enseignier des leur 
jennesse. 
Et est erudirautant a dire comme mettre hors de 
rudesse. L'ame de l'enfant nouvellement mise dedens 
le corps, par la corruption d'icellui, attrait 
obscureté d'ignorance, quant a l'entendement, et 
pourriture de concupiscence, quant a la affection ou 
desir ; et pour che est il rude a entendre et a bien 
faire. De ce dist saint Augustin ou .XXIIIIe. livre 
de la Trenité : « On doit croire que l'ame du petit 
enfant se puet congnoistre, mais, pour ce que elle 
est trop ententive en icelles choses qu'elle perchoit 
par les sens du corps, de tant que la delectation est 
plus nouvelle, de tant elle est plus grande, et par 
ce ne puet penser a soy mesmes au pardedens. Et ainsi 
l'ame par tous les sens du corps, selon que cellui 
eage le seuffre, tellement se contraint que, tout ce 
que par la char elle atrait ou qu'elle refuse, ce 
seulement tres fort elle desire ou resongne. Dont a 
ce qui est par dedens, rien ne pense et ne veult 
estre amonestee afin qu'elle le face, car encoires ne 
congnoist les signes de cellui qui 
admoneste ou les paroles tiennent le principal lieu ». 
Pour ceste double rudesse convient a l'ame 
recepvoir double erudition ou enseignement : asscavoir 
de doctrine pour illuminer l'entendement et de 
discipline pour gouverner le affection ou desir. 
Doctrine est la science du docteur ou du maistre 
donnee au disciple, discipline est, comme dist saint 
Ciprien, « ordonnee correction ou reprinse quant aux 
meurs ». Et pour ce les enfans ne sont pas a 
enseignier par paroles mais aussi, s'il est besoing, 
de batures. A ce propos Nostre Seigneur parle a l'ame 
rude soubz la figure de Jherusalem ou .VIe. chapitre 
de Jheremie ainsi disant : « Jherusalem, soies 
instruite ou enseignie afin que, par aventure, mon 
ame ne se parte de toy, et que je ne te mette comme 
terre deserte et inhabitable ». Et selon les .LXX. 
interpreteurs ou expositeurs est dit plus 
ouvertement : par toute douleur et bature tu, 
Jherusalem, seras instruite. 
De ceste double rudesse dist aussi saint Augustin ou 
.XXIIe. livre de la Cité de Dieu : « Qui est cellui qui 
ignore que en grand ignorance de verité, laquelle est 
magnifeste es enfans, et que en grant habundance de 
vaine couvoitise, qui commenche a aparoir en puericie 
qui est l'eage prochain aprés enfance, l'omme vient 
en ceste vie ? Et tellement que se on le 
laissoit vivre a son voloir et faire a son plaisir, 
il pervenroit en tous ou en la plus grant partie des 
peschiés et des maulx ? Car luxure, envie, rapine, non 
saines joies, homicides, parjuremens et tous aultres 
pechiés naissent d'icelle racine d'erreur et d'amour 
desordonnee avec laquelle tout filz d'Adam est néz. 
Mais la divine gubernation qui ne veult les dampnés 
du tout delaissier, ne retenir en ire sa grant 
misericorde, a ordonné que prohibition ou deffense et 
erudition ou doctrine vaillent et facent guet contre 
les tenebres et les assaulx esquelz nous sommes néz, 
combien que ce soit en grans labeurs et en grans 
doleurs. De quoy servent tant de manieres de cremeurs 
par lesquelles sont reboutees les vanités des petis 
enfans : les pedagogiiens, les maistres, les ferules, 
les verguez ? Que fait on de ces manieres de paines, 
se non afin que ignorance soit deboutee et mauvaise 
couvoitise abaissie, avec lesquelz maulx on vit en ce 
monde. Dontvient ce que par labeur nous aprenons et 
sans labeur rien ne scavons, par labeur nous sommes 
anoblis et sans labeur nous sommes pareceulx ? De ce 
appert il comment nature humaine par sa pesanteur est 
abaissie et qu'elle a grant besoing de aide pour 
estre delivree de ce dangier. Faulte de couraige, 
lascheté, paresche, negligence, par lesquelz la 
labeur est deboutee, sont vices, combien 
que labeur qui est prouffitable soit paine ». 
Veü dont que l'eage d'enfance est rude et 
rebelle a aprendre et lasche a bien faire et encline 
a mal, pour ce justement, aprés ce qu'il est dit 
« Enseigne iceulx », tantost aprés est ajoint « Et ploie 
iceulx des leur enfance ». 
« Ploie iceulx », c'est a dire : fay qu'ilz soient 
subgés a porter le fardeau de Nostre Seigneur par 
obedience, et aussi de leur maistre par discipline. 
Du premier est il escript ou livre des Lamentacions 
Jheremie ou .IIIe. chapitre : « Bonne chose est a 
l'omme avoir porté le ferdeau de Nostre Seigneur des 
sa jonesse ». Du second est il dit ou livre de 
Ecclesiastique ou .VIe. chapitre : « Submet ton espaule 
et porte icelle », c'est asscavoir doctrine de 
sapience, « et ne soies pas pareceux de toy mettre en 
ses loiens », c'est a dire : ne soies anuiant ou ne 
porte pas griefment son instruction ne sa 
constrainte. Che sont les liiens desquelz apréz est 
escript ouditlivre : « Ses liiens sont ligature 
salutaire ». 
« Ploie dont iceulx des leur enfance », car cellui 
tendre eage puet on ploier comme chire molle ou comme 
ung rainseau nouviau. Selonc ce, tant enseignier 
comme ploier est raporté a l'un et a l'autre, 
asscavoir doctrine de paroles et discipline de meurs, 
ou espetialment erudition ou enseignement est referé 
ou raporté a doctrine et ploier a discipline. 
De ce est il dit ou livre de Ecclesiastique ou .XXXe. 
chapitre « Ploie la teste de l'enfant en jonesse », car 
l'abre ou la plante, pour lors qu'elle est tendre, 
puet on mieulx ploier a son plaisir, mais, quant il 
est endurchy, plustost on le romproit qu'on ne le 
ploiroit. Et tantost aprés s'ensieut ouditlivre : 
« Et fiers ses costez pour lors qu'il est enfant, afin 
qu'il ne se endurcisse et qu'il ne veulle croire » 
c'est a dire : qu'il ne veulle consentir a toy se tu 
le voloies corrigier quant il seroit envilly et 
endurcy, et lors « ce seroit doleur a ton ame » quant 
tu ne le poroies corrigier. De ce dist Quintiliien en 
son livre de l'Institution de priier : « On doit 
endoctriner l'eage de l'omme especialment en tamps 
qu'il ne se scet faindre et que tres legierement 
obeïst a ceulx qui lui commandent. Car plustost tu 
romperas que tu ne corrigeras ceulx qui sont en mal 
endurcys ». Que non seulement en meurs mais aussi en 
science on les doit enseignier des leur enfance, dont 
est dit en Ecclesiastique ou .VIe. chapitre : « Mon 
filz, des ta jennesse rechoy doctrine, et jusques en 
tes anciens jours tu trouveras sapienche ». Pour ce 
dist Seneque a Lucile : « Laide chose et digne de 
moquerie est de ung homme ancien qui commenche a 
aprendre. Au jenne appartient de obeïr et de 
aprendre, a l'ancien de commander et de enseignier ». 
A ce propos dist saint Pol en son Epistre 
aux Hebrieus ou .Ve. chapitre en reprouchant aucun 
juifs : « Quant vous deveriés estre maistre selon le 
temps, lors vous avés besoing qu'on vous enseigne 
quelzsont les commenchemens des paroles de Dieu ». 
De l'un et l'autre enseignement de ce que on 
doit donner aux filz des leur enfance, exemple sont 
trouvés en la sainte Escripture. De l'instruction 
des meurs en Thobie ; de ce list on en son livre que, 
son filz auquel il imposa son nom, il lui enseigna 
des son enfance a cremir Dieu et soy abstenir de tout 
pechié. De l'instruction des paroles en Proverbes ou 
.IIIIe. chapitre, Salomon parlant de soy mesmes : « Je 
fus, dist il, filz de mon pere tendre et seul néz de 
ma mere, laquelle me enseignoit et disoit : « Ton cuer 
recoive mes paroles etc » ». L'une et l'autre 
erudition, asscavoir de doctrine et de discipline 
ou des enseignemens de meurs, a souvent besoing de 
baptures, de quoy ja aultre fois a esté dit ou 
chapitre du traittié de correction. 

Aux enfans nobles dont couvient eslire maistre 
en deux choses, asscavoir en science et en meurs, car 
il ne peuent de legier acquerir ou multiplier science 
se n'est par doctrine de lettres. Pour tant est il 
necessaire singulierement a ceulx lesquelz 
ont besoing de moult de science, afin qu'ilz soient 
instruis de lettres.  [...] quejadis le roy des 
Romains envoia au roy de France qu'il le enortoit 
afin qu'il fesist instruire ses filz es liberales 
disciplines, c'est asscavoir es sept ars ; et entre 
aultres choses y ajousta : « Roy sans lettre est comme 
ung asne couronné ». Et que singulierement a telz soit 
necessaire moult de science, de ce dist Palladius ou 
premier livre du Camp Labourer : « A nul, dist il, 
n'affiert mieulx que au prinche moult de bonne chose 
scavoir, duquel la doctrine puet a tous ses subgés 
prouffiter ». Avec ce, pour tant que grans seigneurs 
n'ont a coustume de corporelment labourer comme 
aultrez hommes, pour ce leur est prouffitable 
honneste occupation de lettres par laquelle, en temps 
de loissir, puissent entendre a commender sapience ; 
selon le dit de Ecclesiastique ou .XXXVIIIe. 
chapitre : « Escrips sapience en temps de loisir, car 
cilz qui est soubs toy de fait, perchevera icelle ». 
Avec ce comme il est dit en celui livre ou .XXXIIIe. 
chapitre : « Huiseuse a enseignié moult de malice » et 
Seneque a Lucille dist : « Huiseuse sans lettrez est la 
mort ». Et Hugue en son livre nommé Didascalicon ou 
premier chapitre dist : « Le premier solas en la vie 
est l'estude de sapience ». 
Ou docteur .V. choses sont requises, 
asscavoir pensee ingenieuse, vie honneste, humble 
science, simple eloquence et scienche pour 
enseignier. 
Pensee ingenieuse afin que, de moult de choses 
qu'on puet enseignier, il scace les milleurs eslire, 
et que tout ne prende des dis des aultres mais de lui 
mesmes auchune chose scache trouver ; selon le dit de 
Varron le philozophe : « Eslis icelui maistre duquel tu 
auras plus grant merveille pour ses dis que pour les 
dis d'aultrui. Car rien de grand ne enseignera qui de 
soy rien apris n'aura ; et ne doit on ceulx appeller 
« maistre » qui ne font que raconter choses oÿes, mais 
on les doit oïr comme ceulx qui racontent les dis 
d'aultrui ». 
La seconde chose requise ou maistre est honneste 
vie ou conversation, car « laide chose est au docteur 
quand sa coulpe le reprent ». Dont saint Jerome 
escript a Nepontien: « Tes euvres ne facent confusion 
a ta parole ». Et Seneque a Lucille dist : « C'est 
tres laide chose qu'on nous seult mettre au devant 
que nous traitons les paroles de philozophie et non 
pas les euvres ». Item saint Ambrose sur l'Euvangile 
saint Luc : « Les foeulles, ce dist il, sans fruit me 
sont suspectes ; teles vestures ont cheulx qui sont 
banis de Paradis ». Et de ce se complaint saint 
Augustin ou premier livre de ses Confessions pour 
tant en confessant l'estat de sa jennesse et 
ensamble parlant de ses maistres ; dist en ceste 
maniere : « Je fus donné a l'escole pour lettres 
aprendre esquelez, je meschant, ne scavoie quel 
prouffit y estoit ; mais a jouer me delitoie, et en 
nous de ce vengance prenoient cheulx qui samblables 
choses faisoient ; mais les bourdes des plus grans 
sont appellees besongnes, et, quant les enfans les 
font, il sont repris des plus grands. Toutefois je ne 
faisoie pas bien mais, mon Dieu, on me faisoit bien 
sans toy, ne ceulx qui me constraindoient ne 
faisoient pas bien car la fin a toy ne raportoient ». 
Pour ce dist Boece ou livre de la Discipline des 
escoliers : « Quiconque desire a poursievir l'office de 
maistre, il couvient qu'il reluise de toute 
honnesteté de meurs, c'est qu'il soit constant en 
viaire, doulx en affection, noble de virtus, loable 
en bonté ». 
Et pour vrai, honnesteté de vie et meureté sont 
fort requises ou docteur et moult proufitent es 
auditeurs. Dont Seneque en sa .VIe. epistre a Lucille 
dist : « Plus te proufitera vive vois et bonne vie que 
orison. Afin donc que tu te conduises selon le temps 
present, les hommes croient mieulx ce que ilz voient 
qu'il ne font ce qu'ilz oïent, en aprés pour ce que 
le chemin est long par commandemens et brief et 
proufitable par exemples ». Icelui en son epistre 
.LIIe. dist : « Eslis celui pour maistre 
duquel tu seras plus esmervillié a le veoir que a 
l'oïr ». Et comme dist saint Augustin ou livre de la 
Doctrine christienne : « On doit oïr obedientement la 
parole de celui qui enseigne, mais plus fait a peser 
la vie de celui qui parle ». Par le contraire dist 
saint Bernard a Eugene ou second livre : « C'est chose 
mal affreant estre en hault siege eslevé et avoir vie 
basse, avoir moult de paroles et la main huiseuse, 
faire moult de sermons sans quelque fruit ». De che 
dist aussi Gauthier en son livre .VIIIe. : « La parole 
pesante est moins precieuse et fait moins a peser, 
qui n'est pas ditte de maistre pesant, car sa 
legiereté fait tenir ses paroles pour vaines ». Tel 
puet justement dire ce que dist Ovide ou second livre 
des Choses Tristes : « Ajouste plus de foy a ma vie que 
a mes canchons ». 
Et pour vray, comme les bons exemples du docteur 
instruisent mieulx les disciples, sambleblement leurs 
maulx les corrompent. Dont saint Jherome dist en une 
epitre qu'il escript a ung nommé Champion : « L'amour 
desordonnee venant de maulx fait l'omme moult 
abassier. Dont l'istore des Grecs raconte que 
Alixandre seigneur du monde ne se pouoit garder, en 
aler et en meurs, des vices que il aprist de son 
maistre en sa jennesse ». 
La .IIIe. chose requise ou maistre est humble 
science ; et premiers scienche, car comme dist 
Ovide ou livre des Choses Tristes : « Ce que on ne 
scet, on ne le puet enseignier ». Pour ce dist saint 
Jherome a Rustique : « Aprens en moult de tamps ce que 
tu enseigneras ». Aprés dist sur le livre nommé 
Ecclesiaste que « la discipline des Pictagoriens fu de 
taire l'espace de .V. ans et puis aprés dire paroles 
de bonne doctrine », selon che qu'il est escript ou
ditlivre de Ecclesiaste ou .IIIe. chapitre : « Il est 
temps de soy taire et temps de parler ». C'est ce qui 
est dit en Ecclesiastique ou .XVIIIe. chapitre : 
« Aprens avant que tu parles ». 
Ceste science doit estre humble, non eslevee, 
autrement ne seroit ce pas vraie sapience, selon le 
dit de Salomon es Proverbes el .XIe. chapitre : « La ou 
est humilité, la est sapience ». Au contraire, de la 
science de l'orguilleux dist l'Apostre saint Pol aux 
Corinthiens ou .VIIIe. chapitre : « Science enfle, 
charité ediffie ». S'aucun se repute aucune chose 
scavoir, il n'a pas congneu par quel maniere il 
convient scavoir. Tele est la scienche des deables 
selon laquelle ilz portent le nom, car ce mot « demon » 
vault autant a dire comme « scachant ». Dont saint 
Jaques dist en son .IIIe. chapitre : « Ceste sapience 
n'est pas descendant d'en hault mais est terrienne, 
bestiale et dyabolique ». 
La quarte chose requise ou bon maistre est 
eloquence ou bien parler, car, comme dist 
Tulleou prologue de sa Rethorique, « sapience sans 
scavoir parler peu proufite ». De che aussi est il dit 
ou livre de Ecclesiastique ou .XXe. chapitre : 
« Sapience absconsee et tresor non veü, quel proufit 
font ilz ? » De rechief moult vault a doctrine bien 
scavoir parler, dont dist Therence : « Rien n'est qui 
ne puist estre empirié par mal prononcier ». Au 
contraire dist Tulle: « Il n'est rien si horrible, ne 
si mal ordonné, qui ne resplendisse quant il est bien 
prononchié ». La parole doit estre simple, car comme 
dist Juvenal en son quart livre : « Habondance de 
paroles nuiseuses par beau parler samblent 
savoureuses ». 
A ce l'omme scache beau parler, il convient qu'il 
soit aidié de chincq choses, asscavoir de nature, de 
conscience, de exercice ou usage, de port et de 
leesse de cuer. Premiers de nature, car comme dist 
Quintiliien : « Philozophie puet estre fainte mais 
eloquence ou biau parler non ». De conscience, car 
comme il est dit en Ecclesiastique ou .VIe. chapitre : 
« Langue gratieuse habonde en bon homme ». Et comme 
dist Claudian : « Chaschun aime la chanchon de chelui 
qui est digne de estre amé ». Au contraire dist 
Cathon : « Laide chose est au docteur quant sa coulpe 
le reprent ». Pour che dist Seneque : « Pren pour ton 
maistre chelui qui fait premier ce qu'il ennorte a 
faire ». A ce propos dist Quintiliien en son .VIIIe. 
livre : « Mieulx pourra les autres enorter a 
bien faire chilz qui premier fait a soy bien. Car 
s'il y a faintise en l'omme, elle se monstera ; ne ja 
si bien parler ne scara que, se ses paroles ne 
concordent a son corage, qu'il ne faille aucunement ». 
Il convient aussi excercice ou usage, car comme dist 
Tulleen sa Rethorique : « Exercitation est usage et 
acoustumanche de parler ». Et comme dist Quintilien ou 
premier livre : « Acoustumance est la tres certaine 
maistresse de parler ». De che dist Seneque a Lucille : 
« Ces choses se font ensamble, c'est a dire que les 
hommes, lors qu'ilz enseignent autrui, eux mesmes 
aprendent ». Par port est l'omme aidié en enseignant, 
car comme dist Valereen son .VIIIe. livre : « Les 
aornemens de parler couvenables au prononchier sont 
ou mouvement du corps, par lesquelz, quant les hommes 
en sont enseigniés, ilz en sont prins en trois 
manieres, asscavoir en perchant leurs oreilles, en 
attraiant leurs yeulx, et en envaïsant leurs 
corages ». A quoy se concorde la parole de Seneque 
dessus alleguie : « Eslis pour ton maistre celui dont 
tu auras plus grant merveille a le veoir que a 
l'oïr ». Le beau parler aussi est aidié par la liesse 
de la pensee, selonc le dit de ung docteur nommé 
Ennode : « Leesse donne beau parler, laquelle chose 
engien refuse ». Ceste leesse especialment vient de la 
seureté de conscience, selonc le dit de l'Apostre en la 
seconde Epistre aux Corinthiens ou 
premier chapitre : « Nostre gloire est le tesmoingnage 
de nostre conscience ». Aucune fois aussi l'omme 
s'esjoïst quant il troeuve bonnes dictions ou bons 
mos ; « en la sentence de sa bouche se esjoïst l'omme », 
ce dist Salomon es Proverbes ou .XVe. chapitre. 
Aucune fois aussi l'omme s'esjoïst pour la dignité ou 
aussi multitude des auditeurs, selonc le dit de 
Quintiliien en son premier livre : « Chaschun tres bon 
maistre se repute digne d'estre en grant place et 
d'avoir grant nombre de auditeurs », et n'est pas 
merveille, car comme dist Boece : « Il n'est quelque 
bien qui ne reluise plus plaisamment quant il est 
approuvé par la congnoissance de plusieurs ». 

Avec les choses dessus dittes est requis ou 
docteur ou maistre sagesse ou subtilité ou industrie, 
afin qu'il ait maniere en sa doctrine. En la maniere 
de parler .V. choses sont necessaires, asscavoir 
apercion ou clareté de paroles, briefveté, utilité, 
suavité ou doulceur, et meureté. 
Clareté premier, afin que les paroles soient si 
apertement proferees que chaschun les puist entendre. 
Car comme dist Prosper ou livre de la Vie 
Contenplative : « Si ouverte doit estre la parole 
proferee que chaschun la puist entendre, et sagez et 
folz, et que par aucune delectation elle descende es 
corages des escoutans ». Ouvertement, c'est a 
dire ordonneement et hault et plainement. Du premier 
list on ou livre de Neemie le prophete ou .VIIIe. 
chapitre que : « les diacres lirent ou livre de la Loy 
distinteement et ouvertement pour entendre, et 
entendirent lors que on lisoit ». Du second dist 
Boece ou livre de la Discipline des escoliers : « Quant 
le maistre entre es escoles pour lire, en moustrant 
rigueur par dehors, doit commencier a bouche ronde en 
montant moiennement » ; de che dist Ysidoire ou second 
livre de la Naissance des offices : « La voix du liseur 
soit simple et clere et adonnee a toute maniere de 
prononchier, ne trop basse ne trop haulte, sans faire 
son aigre ne rude ne feminin, sans fort le corps 
mouvoir mais en maniere de gravité ou de pesanteur ». 
Du tiers dist Quintiliien en son premier livre : « Il 
convient user en enseignant de parole legiere a 
comprendre en fourme publique. De choses acoustumees 
nous usons plus seurement, nous ne faindons pas 
nouvelles paroles sans peril ». A ce concorde le dit 
de l'Apostre en la premiere Epistre a Thimotee ou 
.VIe. chapitre : « Eschievenouvelletté de voix 
desordonnees ». 
Ainsi appert que on doit enseignier les enfans 
en maniere de parler a eulx congneu et que ilz ont 
acoustumé. A laquele chose vault moult ajouster 
exemples manifestes, selonc le dit de Varron : « Tres 
clere maniere de enseignier est ajouster 
exemples ». A ce propos dist Aristote ou premier livre 
de Methafisique : « La chose dont nous sommes 
acoustumés doit on au corage appliquier, che qui est 
au dehors est inconvenient ». 
En aprés tous enfans sont a instruire selonc che 
qu'ilz peuent comprendre, selonc le dit en 
l'Euvangile saint Mathieu ou .XXVe. chapitre : « A 
chaschun selonc sa propre vertu ». Dont de cheulx qui 
donnent aux simples a aprendre choses subtiles est 
dit en Ysaÿe ou .XIXe. chapitre « Confondus soient 
ceulx qui ouvroient ploians le lin et tinssans
choses subtiles ». Dist aussi saint Bernart aux 
Chartrous que « par penser aux choses difficiles des 
Escriptures, l'en s'en lasse et ne refait pas le 
tendre corage, mais refraint l'intention et reboute 
les sens ». Pour ce dist Palladius ou premier livre du 
Camp labourer : « C'est la premiere partie de prudence 
de considerer l'estat de la personne qu'on veult 
endoctriner ». 
A ceulx aussi qui s'efforcent de aornerchoses 
legieres soubz paroles couvertes ou couleurs de 
rethorique, dist saint Ambrose sur saint Luc ou 
.VIIIe. chapitre : « Oste les attraiemens des paroles 
coulourees qui mettent les sentences hors 
d'entendement ». De che aussi est repris de Nostre 
Seigneur Heliu en Job ou .XXXVIIIe. chapitre : « Qui 
est cestui, ce dist il, qui envelope sentences en 
paroles mal ordonnees ? » Au contraire dist saint Pol 
en la premiere Epistre aux Corinthiens ou second 
chapitre : « Nous parlons non pas en paroles mal 
enseignies de sapienche humaine mais en la 
demoustrance d'esperit et de verité ». 

Briefveté amaniereeest requise en enseignant, 
car comme dist saint Jherome sur Jheremie ou second 
livre : « Trop longue parole traveille les sens de 
cheulx qui lisent, et briefveté sans maniere 
retranche le desir de ceulx qui estudient ». 
Briefveté, che dist Tulleen sa Rethorique premiere, 
est « quant on ne prent rien que chose necessaire en 
son langage ». Ceste briefveté est empeschie quant 
l'omme ne pense auparavant ou ne prend certaine voie 
de parler. Car comme dist Varro : « Ja cilz au terme ne 
parvenra qui sieut autant de voies comme il voit ». De 
che dist Ovide que « souvent cilz est incertain et ne 
scet ou il doit aler, qui voit de toutes pars 
chemin ». A che s'acorde ce que icellui Ovide dist ou 
livre nommé Methamorphose : « Habondance m'a fait 
povre ». Comme dont dist Hugue en son livre nommé 
Didascalicon ou .IIIe. chapitre : « Quant nous traitons 
de chaschun art, singulierement en enseignant, ou 
toutes choses en briefveté doivent estre restraintes 
et mises en legier entendement, il ne fault pas 
toutes choses reciter que nous porriemes bien dire, 
afin que moins proufitablement ne soient dittes les 
choses que nous devons dire ». 
Utilité ou proufit est requis es paroles de 
chelui qui enseigne ; car comme dist Seneque a 
Lucille : « Nous n'avons pas grant besoing de moult de 
paroles, mais de celle seulement qui portent 
effect ». De che sera plus a plain dit chy aprés. 
Avec che en toute doctrine est proufitable la 
doulceur de la parole, afin que, par auchune 
delectation, elle attraie cheulx qui l'escoutent et 
qu'elle les face plus ententifz. Comme on list en 
Ecclesiastique ou .XLe. chapitre : « La chalemie et le 
psalterion font doulche melodie, mais sur tout passe 
la langue doulce ». 
Ceste doulceur vient aucunefois de la bonté du 
docteur ou de l'utilité, selonc le dit de Orace en sa 
Poetrie : « Les poetes veullent aux auditeurs proufiter 
ou delectation donner ou ensamble dire choses 
joieuses et ydoines a la vie ». De ceste bonté ou 
utilité est dit es Proverbes ou .XIIIe. chapitre : 
« Bonne doctrine donra grace », asscavoir au docteur, 
car elle plaira a l'auditeur et luy sera joieusse, 
selonc le dit de Orace ou lieu dessus dit : « La chose 
qui plest une fois, dix fois racordee mieulx plaira ». 
Auchunefois aussi ce fait la varieté des 
paroles, comme dist Tulleen sa premiere Rethorique : 
« Il convient par grand labeur changier ou muer la 
parole, car en toutes choses samblance est mere de 
rasasiement ». C'est che qui est dit ou second livre 
des Machabees ou derrenier chapitre : « Comme tousjours 
boire vin ou tousjours boire eaue est contraire l'un 
a l'autre, et user de l'un seulement est delitable », 
aussi aux lisans, se la parole est constrainte, elle 
ne sera pas agreable. A che propos dist Quintiliien : 
« Es grans disners ou soupers souvent nous avient que 
nous sommes saouléz de tres bonnes viandes ; 
quant on renouvelle d'aultres mendres, nous les 
prenons bien en gré ». Car comme dist Varro : « Nature 
s'esjoïst en varieté ou en diversité ». 
Il convient aussi garder en enseignant meureté, 
c'est asscavoir moiien entre legiereté et tardiveté. 
Comme dist Seneque a Lucille : « Deffaulte ou peu de 
paroles rend le auditeur mains ententif, aussi enuie 
ce qui est entrerompu par tardiveté ; touteffois on 
prent mieulx en gré ce que on attent que on ne fait 
la parole qui tost s'envole », et pour che on doit 
eschiever trop grand legiereté et aussi trop grand 
tardiveté. Neanmains comme dist saint Augustin ou 
livre de la Doctrine christienne ou .IIIIe. chapitre : 
« Que proufite entiereté ou integrité de parole 
laquele l'entendement de l'escoutant ne puet sievir ? 
Comme il n'y ait aucunement cause de parler quant 
ceulx pour qui nous parlons n'entendent ce que 
voulons dire, que proufite la clef d'or qui ne puet 
ouvrir che que voulons avoir ouvert ? Elle empesche 
assés, et, se celle de bos puet che faire, elle nous 
est plus necessaire quant ne querons fors ouverture 
de che qui estoit clos. C'est signe de bon angien 
d'amer la verité qui est es paroles ; pour che nulz 
ne pense ne doit penser qu'il die le mieulx, mais le 
plus veritablement ; ne le docteur ne doit pas servir 
aux paroles, mais les paroles au docteur. Quant le 
bon homme et bien parlant dist bonnes 
choses, en tant qu'il peut, il doit faire que 
entendanment, volontairement et obedientement il soit 
oÿ ». De che Plinus en son epistre qu'il escript a ung 
nommé Ursin : « Comme les brandons souvent rassambléz 
gardent le feu d'estraindre et, quant ilz sont 
espars, ne le peuent bonnement faire, ainsi la 
chaleur du parlant et l'intention de l'escoutant est 
gardee par continuation et affoiblie par trop estre 
entrelaissie ». 
Il convient aussi que le maistre ait maniere en 
enseignant, non seulement en paroles, mais aussi en 
fais. Car comme dist Boece ou dessus dit livre : « Il 
convient que le maistre soit apris, debonnaire et un 
peu roid ou duret, non negligent ne arrogant. Il 
convient qu'il ait apris, car il convient aprendre 
ainchois que enseignier ; debonnaire aussi afin que, 
quant necessité sera, il scache souffrir 
l'eslievement de ses escouliers ; roid aussi ou duret 
afin qu'il prende vengeance de leur meffet, qu'il 
reprende les maldisans, qu'il abaisse les trop 
parlans et qu'il corrige les deffailans. Ne soit 
aussi negligent mais ententif et diligent en l'office 
de maistre : ainsi que en chaschune euvre constance 
est trouvee la mere, ainsi de toute doctrine et 
discipline negligence est la marastre. Ne soit pas 
aussi arrogant ou orgueilleux, car jamais les 
arrogans n'enseignent loiaulment, mais par leur 
haultesse despitent les simples ; et ce qu'ilz scevent 
ne doignent humblement enseignier et ne 
raportent pas la cause de la science en cellui qui le 
donne, mais a eulx attribuent la propre excellance de 
che qu'ilz scevent ». Et a bon droit dist « en cellui 
qui donne la science », car de Dieu seul elle est 
donnee, non seulement a celui qui enseigne mais aussi 
a celui qui aprend ; dont Dieu est proprement dit 
maistre et non pas homme, comme il mesmes dist en 
l'Euvangile saint Mathieu ou .XXIIIe. chapitre : « Ne 
veullies pas souffrir qu'on vous apelle « maistre » car 
vous n'avés que ung maistre ». A che propos dist saint 
Augustin : « Toutes doctrines que les maistres 
enseignent, ilz les expliquent par paroles ; et les 
disciples considerent en eulx mesmes se les paroles 
sont veritables, regardant a leur pouoir la verité au 
pardedens : ilz sont dechut quant ilz nomment maistres 
cheulx qui pas ne le sont ; car souvent entre le temps 
de parler et le temps de penser nulle espace n'est 
mise, et toutefois de l'amonicion faite par dehors on 
se percoit au pardedens que on scet auchunefois de ce 
que on ne cuidoit scavoir. Entendons par che moien 
que veritablement il est escript par auctorité divine 
que nous ne disons auchun maistre en terre, et que 
ung seul maistre de tous est ou ciel. Ce qui est ou 
ciel nous enseignera cely duquel, par les hommes au 
pardehors, par signes nous sommes amonestéz, afin que 
a lui convertis au pardedens soions enseigniés, 
lequel amer et congnoistre est vie beneuree ». Icelui 
aussi dist ou livre des Retractions ou 
premier chapitre : « Il est creablepour ceste cause 
que auchuns escoliers respondent et congnoissent 
choses veritables lesquelles il n'ont pas apris, pour 
che que en eulx est, en tant que concepvoir le 
peuent, la lumiere de raison eternele ou ilz voient 
ces choses immuables estre veritables ; non pas comme 
il sambloit a Platon qu'ilz aient ches choses 
auchunefois sceu et auchunefois mis en oubli, combien 
que aultre fois j'ay dit ou livre des SeulxParlers, 
laquelle chose je repreuve, que ceulx qui sont 
enseigniés es disciplines liberales, quant ilz les 
ont oubliees, aprés auchunefois les remettent en 
congnoissance ». 

Aprés che que nous avons parlé du maistre, il 
convient premiers de la discipline des enfans 
considerer deux choses, asscavoir quel chose 
l'empesche et quel chose l'avanche. Auchuns 
empeschemens sont de la partie de la vie et aucuns de 
la partie de l'estude ou de la doctrine. 
De la partie de la vie empeschent .VII. pechiés ; 
et premiers orgueil laquelle, lors qu'elle enfle le 
corage, elle le avuglist ; dont saint Augustin ou 
livre de ses Confessions parlant de son premier estat 
dist ainsi : « Mon orgueil refusoit la maniere de 
l'Escripture et ma fache trop enflee ne me laissoit 
veoir le mal ». 
Le second empeschement est envie, de quoy dist 
le Sage ou livre de Sapienche ou .VIe. chapitre : « Je 
ne veul pas aler avec l'omme envieux car il 
ne sera parchonnier de sapienche ». 
Le tiers est ire, de laquelle dist le poete : 
« Ire empesche le corage qu'il ne puet regarder 
verité ». 

Le .IIIe. est pareche ou lacheté, de laquelle 
dist saint Ambrose sur le livre de Genese que nul 
parecheux n'est trouvé en la maison du sage. Comme on 
list ou livre de Sapience ou premier chapitre : 
« L'esprit qui donne discipline deboutera le 
pareceux ». Pour ce justement est dit au pareceux es 
Proverbes ou .VIe. chapitre : « Va t'ent a la formis, 
toy pareceux, et aprend sapience ». 
Le .Ve. est avarice, de quoy parle saint Jherome 
contre ung nommé Vigilance : « Pas n'appartient tout a 
ung de congnoistre deniers d'or et escriptures ». 
Le .VIe. est luxure de laquelle dist Boece ou 
livre de la Discipline des escoliers : « Le disciple 
doit estudier de soy exstrangier de l'ardeur de 
luxure, de laquelle selon les Satiriens il est trois 
manieres, asscavoir en aournemens ou fait charnel et 
en assistant gloutonnie ». 
Le .VIIe. empeschement est gloutonnie, de 
laquelle dist saint Jherome contre Jovinien ou second 
livre : « Galiien dist que ceulx qui mettent toute leur 
art et leur vie a eux engrassier, ne peuent longement 
vivre ne estre sains ; par quoy leurs ames, ainsi 
par trop de sang et de grasse envolopees, ne peuent 
penser au bien celeste mais tousjours a leur ventre 
emplir ». Encore dist saint Jherome en ung aultre 
lieu que « le ventre gras ne peut engendrer sens 
tenvre ou delié ou soubtil ». Dist aussi Boece ou 
livre dessus nommé que « le vin pris 
amesureement aguise l'entendement et, quant il est 
pris habondanment, il tourble la raison, il deboute 
l'entendement et se corrompt la memoire ». 
Che sont ychi les empeschemens de la vie par 
lesquelz sapience est empeschie, desquelz les .V. 
sont espiritueulx, asscavoir orgueil, envie, ire, 
pareche et avarice, les deux aultres sont charnelz, 
asscavoir gloutonnie et luxure. Dont ou livre de 
Sapienche ou premier chapitre est dit que « en l'ame 
mal veullant n'entrera sapience », pour les vices 
espirituelz, « et ne habitera en corps subget aux 
pechiés », c'est a dire es gloutons et luxurieux. 
De la partie de l'estude ou de doctrine dist 
Hugue ou livre nommé Didaschalicon ou .Ve. chapitre 
qu'« il y a trois empeschemens, asscavoir negligence, 
imprudence et fortune : negligence d'aprendre, 
imprudence de ordre et de maniere, fortune de povreté 
et de maladie ou defaulte de livres ou de maistre. 
Pour che, quant au premier, il convient amonester 
l'escolier qu'il soit diligent ; quant au second il 
convient ycellui enseignier ; quant au tiers il le 
convient aidier ». 
Du premier dist Boece que « negligence est la 
marastre de toute discipline, et mieulx vauroit, che 
dist, aprendre auchun mestier que l'escolier estre 
chargié du fardeau de negligence ». Ung aultre nommé 
Ennode dist que « la mere des ars est instance ou 
diligence, et la marastre de doctrine est 
negligence ». Item Piere en l'epistre de 
Clement ou tiers chapitre dist que « ignorance est 
mere de tous maulx, qui par non tenir compte et par 
parece est engendree, et par negligence est nourrie 
et eslevee » ; mais pour che qu'elle n'a pas 
substance, de legier elle est reboutee par cheulx qui 
volentiers aprendent. Comme dist Apulee ou livre du 
Dieu de Socrates : « En auchuns fait a esmerveillier, 
qui ne veullent pas estre veüz ignorans et toutefois 
ilz sont negligens de aprendre, et de la discipline 
et de l'ignorance ilz mesdient ». Contre laquelle 
chose saint Clement pape dist ou Canon en la 
.XXXVIIIe. distinction : « Nul evesque, pour la honte 
de sa viellesse ou noblesse de lingnaige, ne soit 
honteux ou negligent d'enquerir ou d'aprendre des 
petis qui scevent auchune chose, moienantqu'il soit 
proufitable ou salutaire ». Et comme dist Seneque a 
Lucille : « Quel chose est plus fole que non voloir 
aprendre ce que on n'a pas apris ? » Et saint Jherome 
dist : « Che que les Grecs dient est approuvé tres 
veritable : que folie engendre confidence, et 
erudition ou doctrine amaine cremeur ». 
Du second empeschement d'aprendre, qui est 
imprudence de ordre et de maniere, dist l'Apostre en 
la premiere Epistre aux Corinthiens ou .VIIIe. 
chapitre : « Se auchun juge soy auchune chose scavoir, 
encore ne scet il pas comment il lui convient 
scavoir ». On en treuve peu qui gardent la droite 
maniere de aprendre, pour y tenir ordre, affection et 
deue intention, comme plus a plain sera 
chi aprés dit. De che dist Hugue ou livre nommé 
Didascalicon ou .IIIe. chapitre : « Nos escoliers, ou 
ilz ne scevent rien, ou ilz ne veullent tenir maniere 
convenable en aprenant ; et pour che nous en trouvons 
moult d'estudians mais pau de scachans ». 
Du tiers empeschement, asscavoir de fortune, 
selonc le dit de Hugue, s'il est besoing, on doit le 
disciple aidier tellement qu'on le pourvoie en 
despens, en livres et en maistre. 
Nous pouons adjouster le .IIIIe. empeschement, 
asscavoir trop grand mouvement de corps et trop de 
regart fait par les yeulx, lesquelz, comme dist 
Aristote ou premier livre de Methaphisique, 
« grandement sont a doctrine necessaires, car ilz 
nous moustrent moult de choses differentes ». Dont 
Boece dist ou livre dessus aleguié : « L'escolier ne 
soit pas devisé ou separé de l'escole, en courant par 
les rues, par places, par tavernes et chambrettes de 
foles fames, par lieux pour estre veü publiquement, 
par pompes, par danses, par mengeries et soupers 
publiques, en moustrant yeulx vagues et langue trop 
emparlee. Il doit aussi estudier de lui estrangier de 
l'ardeur de luxure, non point seulement les manieres 
des pechiés qui sont trouvees en gloutonnie et ou 
fait charnel debouter, mais toutes occasions qui de 
che sont cause ou moiien il doit eschiever, comme : 
soy renouveller trop souvent de divers aornemens, de 
soy trop pinier, de chapeaulx et de fleurs 
soy aorner, la face polir, trop ses cheveux 
retrenchier, de en son sain bouter espices souef 
flairans, de pierrie son col aourner, de chaineure 
precieuse soy chaindre pour soy au peuple moustrer, 
soulers au bec desordonnéz porter, le col eslever, 
gossier enflé, le surchil retrenchié, l'oeil non 
caste, par maniere orgueilleuse a demi tour aler, en 
grand habondanche de viandes chaschune refuser, et 
darenierement a l'escole peu aler ». Ou dessus dit 
livre Boece touche aucuns autres empeschemens, 
disant : « Il convient eschiever que appetit delicieux 
ne se mette en la pensee et que gaing ne le 
detruise ». 
Avec che deux empeschemens generaulx de aprendre 
sont ; ung de la partie des choses que on doit 
aprendre, asscavoir obscureté ou difficulté, selon le 
dit de Ecclesiastique : « Toutes choses sont 
difficiles », l'autre de la partie de cheulx qui 
aprendent, asscavoir tardiveté de engien ou enfermeté 
d'entendement, selon le dit d'Aristote ou second 
livre de Methaphisique : « Ainsi, dist il, que la veüe 
d'un oiseau nommé chouecte se porte a la lumiere du 
jour, ainsi se porte nostre entendement a toutes les 
choses magnifestes a nature ». Pour che dist Tulleou 
dyalogue qu'il fait a ung nommé Hortense : « Toute 
congnoissanche est estoupee par moult de difficultéz, 
car es choses on treuve obscurté et en nos jugemens 
enfermeté ». Item saint Jherome sur le 
livre de Ysaÿe : « Du rethoricien Victorin je te 
amoneste briefment, que tu scaches que l'obscurité 
des volumes vient de trois choses : ou par la grandeur 
de la chose, ou par le peu scavoir du docteur, ou par 
le dureté de l'aprenant ». 

Trois choses sont « necessaires pour aprendre, 
comme dist Hugue ou livre nommé Didascalicon, 
asscavoir nature, excercice ou diligence, et 
discipline. En nature est consideré qu'elle parchoive 
ou comprende legierement les choses oÿes et, quant 
perceu les aura, qu'elle les garde fermement. En 
excercice ou diligence affin que par labeur et 
entendiveté il mette en euvre le sens naturel. En 
discipline afin que en vivant loablement il mette en 
besongne meurs avec scienches. 
A nature appartient engien et memore, lesquelz 
deux en toute estude se ajoindent tellement que l'un 
ne proufite se l'autre default ; comme nul gaing ne 
proufite ou yl n'y a pas de garde, et comme en vain 
cilz fait pourveance de vaisseau, qui n'a riens a 
mettre ens. Engien treuve sapience, memoire le garde. 
Memoire est une vertu pour retenir les choses que les 
sens peuent congnoistre ou aussi les choses 
ymaginees. Engien est une vertu naturelment mise ou 
corage, vaillant par soy. Par nature engien proufite, 
il est aidié par usage, par labeur immoderé est 
rebouté et par attempré excercice est 
aguisié. Deux choses sont qui mettent l'engien en 
besongne, asscavoir leçon et meditation », desquelz 
plus plainement sera dit chi aprés. Ces choses dist 
Hugue de nature a laquelle « appartient engien et 
memoire ». 
« Excercitation est vertu de corage par laquelle 
la personne detestant ou reprouchant et reprouvant le 
lascheté, roullure de huiseuse, se occupe 
accoustumeement en estudes proufitables et en fais 
honnorables, afin que nul tamps vain ne passe », 
selonc le dit de Ecclesiastique ou .XIIIe. chapitre : 
« Ne soies pas desfraudés du bon jour et la partie du 
bon jour ne te passe ». Ichy nous prenons ycelle 
partie de excercice qui est en occupation d'estude, 
de laquelle dist Tulleque « le proverbe des Grecs 
est : que chascun se occupe en la science qu'il 
congnoist ! » Pour che dist ung poete nommé Goffroy que 
« art, usage et acoustumanche fait les bons ouvriers ». 
Il appelle usage excercice ouquel, comme il est dit 
selonc Hugue, on se doit emploier par labeur et 
ententiveté le sens naturel. 
En l'omme sont deux sens lesquelz laborieusement 
doivent estre excercitéz en doctrine, c'est asscavoir 
oÿe et veue et, par dedens, engien et entendement. 
L'escolier dont doit excerciter son oÿe en escoutant, 
sa veue en lisant, son engien en enquerant, et son 
entendement en pensant. 
Du laborieux excercice d'engien dist Salomon en 
Ecclesiastique ou .Xe. chapitre : « Se le fer est 
rebourssié, a grant labeur il sera aguissié, 
et aprés la soubtiveté ensievra sapienche ». Ou par le fer 
est entendu humain engien ou la pensee, pour l'aguesse
de sa soubtiveté ; et comme huisseuse 
rebrouissist, noircist, enroullist et degaste le 
fer, au contraire usage le aguisse, le blancist, le 
desroullist et le garde de corruption ; ainssi 
huisseuse a pensee humaine fait tous les dangiers 
dessus dis. Sur la parole dessus ditte dist saint 
Jherome : « Par huisseuse l'engien est rebourssié, et 
lascheté est comme une enroullure de sapience ». De 
che dist aussi Ovide que « l'engien blechié par longue 
roullure s'endort et est moult mains proufitable s'il 
n'est remué ou resvillié par acoustumanche ; en lieu 
de bonne herbe n'aportera que espines ». Et ainssi, 
contre les maulx dessus dis que fait huisseuse a la 
pensee humaine, excercitation d'estude ou de 
discipline l'aguisse par soubtiveté, et le fait 
reluire par blancheur de innocence et de purté, et le 
purifie de la roullure des vices, et le garde d'estre 
blechié de pechié. Ces quatres maulx de huisseuse et 
les quatre biens de excercice, ou livre dessus dit 
Salomon les demoustre afin que on fuie huisseuse et 
que on quiere excercice de discipline. Duquel 
excercice par lequel l'engien est aguissié en 
apprenant dist Salomon en Proverbes ou .XXVIIe. 
chapitre : « Le fer est aguissié par fer et l'omme 
aguise la face de son prochain ». Comme le fer est 
aguisié par fer par froter l'un a l'autre, 
ainssi la pensee ou l'engien de l'escolier est 
aguissié par recepvoir la doctrine de son maistre. 
Mais il convient bien aviser de quel matere on 
veult l'engien de l'escolier endoctriner. Qu'est ce a 
dire que jusques au jour d'uy les sens des jennes 
enfans sont instruis de fables de poetrie et de 
fictions luxurieuses ? Et ja soitche que la doctrine 
de poetrie soit proufitable quant aux rigles des 
metres ou des vers qui y sont, toutefois elle est 
inutille, voire tres mauvaise, au regart des fables 
dessus dittes. Dont Valere le Grant raconte en son 
.VIe. livre que « cheulx de Lacedemonefirent 
transporter de leur cité, nommee Achilocie, les 
livres qui y estoient, pour che qu'ilz trouvoient que 
les liçons en yceulx livres contenues estoient 
deshonnestes ; et ne voloient pas que leurs enfans en 
fuissent enseigniés, doubtans qu'elles ne fussent a 
leurs meurs plus nuisables que a leurs engiens 
proufitables ». De che dist Ysidore ou livre des 
Sentences : « On deffend aux christiens lire les 
fictions des poetes pour che que, par les 
delectations de leurs fables, ilz esmeuvent trop les 
corages ou pensees aux ardeurs de luxure. On ne 
sacrifie pas seullement aux dyables en offrant 
encens, mais aussi quant voulentiers on rechoit les 
paroles qui attraient a pechié ». Il est assés 
d'autres livres composéz par metres ou vers voire 
tres anchiens esquelz proufitablement, voire moult 
plus, les enfans porroient proufiter en 
la science de metrefiier; asscavoir le livre de 
Jouvent prestre de l'istoire des Euvangiles, le livre 
d'un nommé Orateur des fais des apostres, le livre de 
Prosper, homme tres religieux, qu'il fist des dis 
saint Augustin, le livre d'un nommé Prudence du debat 
des vices et des vertus, le livre de Thobie fait par 
Mathieu de Vendome, la Bible aussi versiffie et 
pluseurs autres ; esquelz ilz pouoient estre instruis 
salutairement, et en l'art de gramaire quant a la 
lettre, et aussi en la foy et en meurs quant a la 
matere d'iceulx livres. A che propos se complaint 
saint Augustin ou premier livre de ses Confessions, 
les pechiés de son enfance confessant et parlant 
ainsi entre aultres choses : « Je estoie en mon enfance 
constraint de tenir les erreurs de ung ne scay quel 
Enee, en oubliant mes erreurs, et ploroie la mort 
d'une nommee Didone qui se occist par folement amer, 
et moy, qui estoye envers toy mort et qui pas ne te 
amoie, demoroie les yeulx secs, homme tres miserable, 
sans plourer. Quel chose dont plus miserable peut on 
trouver que le meschant qui n'a pitié de soy mesmes ? 
Lequel, en prenant plaisir en paroles vaines et 
deshonnestes, plus legierement se condescent aux 
euvres reprouchables. Je n'accuse pas les paroles qui 
sont comme vaisseaulx eslevés et precieux, mais je 
repreuve le vin d'erreur qui nous est versé 
en icelles par les docteurs enyvréz. Toutefois je, 
meschant, me delitoieen icelles et pour che estoie 
appellé enfant de bonne esperance ; et aultre chose je 
ne trouvoie pour excerciter mon engien et ma langue, 
mais maintenant, Sire, tes loenges eslievent mon 
coeur par les saintes Escriptures afin qu'il ne soit 
ravi par choses vaines. Bourdes deshonnestes sont la 
proie du Dyable ». 
En aprés a discipline, comme il est dit, affiert 
que le disciple ou l'escolier qui veult vivre 
loablement acquiere meurs avec scienche. Dont a che 
propos dist Boece que « l'escolier doit avoir chevance 
moderee pour estudier et portion convenable, en 
portant virtueusement en gré les duretés de l'estude, 
en contendanttousjours a scavoir choses haultes, en 
obeïssant a tous en peu parlant, et doit estre leal 
en son serviche faisant, doulx en parler sans avoir 
le cuer eslevé ». De ceste matere, c'est asscavoir de 
la discipline des meurs qui est necessaire a cheulx 
qui aprendent, est determiné en che chapitre et 
encore en sera chy aprés faitte mention quant on 
traittera de l'instruction des enfans en meurs. 

Comme dist Hugue ou livre dessus nommés : « Ung 
sage auquel on demanda la maniere et forme de 
aprendre, respondy que pour bien aprendre 
convenoit avoir pensee humble, de querir estude, vie 
pasible, enqueste secrete, povreté, terre estrange. 
Ces choses seulement a pluseurs magnifestent che 
qui est obscur a lire. Je tiens que che docteur avoit 
oÿ dire que meurs aournent la science ; la science 
n'est pas loable laquelle est broullie par vie 
deshonneste ». 
Pour tant aux commandemens de lire, il y ajousta 
les commandemens de vie : « Le commandement donc de 
discipline est humilité, de laquelle espetialment 
trois enseignemens appartiennent a la lechon, 
asscavoir qu'il ne repute auchune scienche ou 
escripture vile, qu'il pas n'ait honte d'aprendre de 
chaschun et, quant il ara acquis sapience, qu'il ne 
despite les aultres. Une chose dechoipt moult de 
gens, c'est qu'ilz veullent estre tenuz pour sages 
anchois qu'il le soient, dont ilz faindent che qu'ilz 
ne sont pas et, de che qu'ilz sont, ilz en ont honte, 
pour che qu'ilz sont longtains de vraie sapience. De 
telz ay je plusieurs congneu que, quant ilz avoient 
encores besoing d'aprendre les commenchemens 
d'auchune science, ilz ne voloient estre se non avec 
les grans, et de che seulement se cuident faire grans 
s'il lisent ou escoutent les escrips des grans et des 
sages ou se il sont d'iceulx congneuz. A ma volenté 
que nulz ne me congnust et je congneusse toutes 
choses ! « Tu as oÿ Platon, escoute aussi Criesipion». 
On dist en proverbe : « Ce que tu ne sces, par 
aventure le scet ung autre ». A nul n'est donné 
scavoir toutes choses ; dont le sage liseur ot 
chaschun volentiers, list indiferanment toutes 
choses, il quiert a tous che dont il a default et ne 
considere combien il scet ne combien il ne scet pas. 
Et alleguent le dit de Platon « J'aime mieulx aprendre 
vergongneusement les choses d'autrui que mes choses 
honteusement avanchier ». Pour quoy as tu honte 
d'aprendre et vergongne de rien scavoir ? Che honte 
est plus grant que l'autre. Tu seras de tous le plus 
sage se tu veux de tous aprendre ; cheulx qui 
recoivent de tous, che sont les plus riches des 
aultres. Il te sera bien expedient que, quant tu 
auras commencier a aprendre quelque chose, que tu ne 
despites les aultres. Le bon liseur doit estre humble 
et debonnaire, diligent et ententif afin que 
volentiers de tous puist aprendre et ja ne presume de 
sa science ; les autres de mauvaise doctrine doit fuir 
comme venin ; la chose soit longuement traitie avant 
qu'elle soit jugie ; les dis des sages bien entendus 
soient améz ; et s'il treuve aucunes choses obscures, 
pour che tantost ne les doit blasmer ne reputer qu'il 
ne soit rien de bon se non che qu'il peut entendre. 
Ceste est humilité de discipline ». 
En l'estude de scavoir se excerciterent les 
anciens philosophes telement que « pour l'onneur de 
sapience, aucuns deboutoient honneurs 
mondains, les autres richesses refusoient, les 
aultres en rechevant injures s'esjoïssoient, les 
aultres queroient lieux desers afin que plus 
franchement peussent leur temps occuper en 
contemplation. O que a ma voulenté feust en noz 
escoliers ceste diligence, afin que en eux ne deust 
enviellir sapience ! Quand toutes vertus a peu pres 
defaillent es anciens, lors croist en eux seulement 
sapience. Pour che cestui sage homme de Grece nommé 
Themiscodes, quant en l'eage de cent et sept ans 
perchut qu'il devoit mourir, dist qu'il luy 
desplaisoit de se departir de che monde lors qu'il 
commenchoit a avoir sapienche ». 
« Il convient aussi que la vie de l'aprenant soit 
doulche ou paisible, au pardedens afin qu'il ne 
s'abandonne aux desirs illicites, au pardehors afin 
que huiseuse et oportunité de mal faire n'empeche 
estudes proufitables. L'un et l'autre appertient a 
discipline ». 
« Enqueste secrete a regart a excercice comme 
estude de querir ; mais estude de querir segnifie 
diligenche de euvre, et enqueste diligence de 
penser. Euvre, labeur et amour parfont la scienche ; 
enqueste, soing et veille le commenchent. En l'euvre 
affiert que tu faces, en amour que tu parfaiches, en 
soing affiert que tu pourvoies, en veille appartient 
que tu regardes. Che sont ychy les quatre qui portent 
la lictiere de philosophie, c'est a dire le 
siege de sapienche ». 
« De rechief convient avoir povreté pour bien 
aprendre, c'est a dire que l'escolier ne doit pas 
superfluité poursievir, car, comme il est dessus 
touchié, « le ventre gras n'engendre pas sens 
soubtil ». 
« Darenierement terre extrange est mise pour che 
qu'elle donne a l'omme occasion de lui excerciter. 
Tout le monde est reputé pour païs extrange a cheulx 
qui aiment philosophie. Et pour che dist ung aucteur : 
« Ne scay de quel doulceur le lieu de la nativité 
touche toutes personnes, car il leur fait tousjours 
avoir memoire de eux mesmes ». C'est commenchement de 
grant vertu quant le corage excercité en vertu aprent 
petit a petit a soy oster des choses visibles, afin 
que aprés il les puist delaissier. Delicieux est 
encore chelui auquel son païs samble estre doulx, et 
cheluy est fort auquel toute terre est païs, mais 
chelui est parfait auquel tout le monde est exil ou 
terre estrange. Le premier a son amour fichié au 
monde, le second a son amour espars partout, et le 
tiers a son amour du tout extaint ». Et veritablement 
povreté et estre en terre exstrange pourfitent moult 
a l'excercice de chelui qui aprent, car il le 
eschieventde moult d'empeschemens de doctrine. A 
cause de richesses viennent moult de dommages qui 
sont ennemis a discipline, asscavoir 
orgueil, convoitise et gloutonnie et les autres vices 
dessus dis. L'empeschement des richesses nuist moult 
a l'excercice de l'aprenant, car nous veons bien peu 
de nobles et de riches sages en Escriptures ; et c'est 
pour che que a paine, ou nullement, ilz ne pouroient 
la paine endurer pour estre bons escoliers. 

Samblablement estre en païs estrange moult proufite, 
car il destourne la pensee de l'affection charnele 
des parens et du soing des choses familieres. Pour 
che veons nous a Paris les escoliers venans de 
longtains païs plus continuellement estre a l'estude, 
et par che moien plus proufiter. A che propos dist 
Hugue : « Je me partis des mon enfanche de mon païs, et 
scay en quel doleur le coraige laisse le lieu estroit 
de povreté, et aussi en quel franchise il despite en 
aprés les grans edifices richement eslevéz ». 

Quant les empeschemens dessus dis sont tous 
ostés et les aides dessus thouchies applicquees, lors 
seurement peut l'escolier poursievir la discipline 
de l'estude, et en ycelle, s'il est convenable a sa 
personne, monter a perfection comme par quatre 
degrés, ainsi dist Boece. A ceulx qui commenchent 
appartient escouter, aux proufitans estudier, aux 
eslevéz soy excerciter et aux parfais enseignier. Au 
commenchant dont premierement convient 
querir maistre et le eslire a soy convenable et soy 
faire a lui ajoindre et soy a luy submettre. 
Du premier, asscavoir qu'il doit avoir maistre, 
saint Jherome escripvant a Paulin l'enorte qu'il 
congnoisse et entende qu'il ne puet entrer ou chemin 
des Escriptures se aucun ne va devant pour luy 
moustrer la voie. Il dist aussi ou livre des Nobles 
hommes que « cilz qui nul ne sieut se fait alant 
devant soy, et se moustre tres meschant ». Encore dist 
en escripvant a une nommee Marcelle : « J'aime mieulx 
ensievir la sagesse d'autrui que avoir la fole 
science de ceulx qui riens ne scevent ». Seneque aussi 
dist a Lucille : « Les avugles quierent avoir meneur et 
nous errons sans conducteur. Pour che a grand 
difficulté venons a santé, car nous ignorons nostre 
enfermeté ». Pour che, en ung autre lieu, saint 
Jherome reprent les presumptueux qui sans docteur 
lisent les Escriptures et selonc leurs sens les 
exposent : « Saint Pol l'apostre se gloreffie avoir 
apris en seant aux piés de Gamaliel la loy et les 
prophecies. Pour che encore venir a mendre science, 
qui se fait tant par la langue comme par la main, la 
l'ovriers de terre, machons, fevres, charpentiers, 
drappiers et foullons, et tous les aultres faisans 
divers mestiers, ne peuent scavoir che qu'ilz 
aprennent s'ilz n'ont qui leur enseigne. De che qui 
appertient a medecine « traittent les 
medecins et les fevres se mellent des choses de leur 
mestier » ; mais la science de l'Escripture est celle 
que chaschun cuide scavoir. « Nous escripvons, soions 
sages ou non ». Soit une vielle bourderesse ou ung fol 
viellart, chascun se veult mesler de parler de 
l'Escripture, soit en presumant ou en deschirant, en 
enseignant anchois qu'on l'ait apris. Et est chose 
qui fait bien a comparer a jeu d'enfant, voloir 
enseignier che que on n'a pas apris et scavoir che 
que on ne scet pas ». 

Encore dist saint Jherome : « Le fait de la vive 
voix a auchune chose muchie au pardedens, car les 
choses prononchies par la voix de l'acteur sonnent 
plus fort ». Et a bon droit appelle « vive voix » celle 
qui procede de la bouche du docteur ou de l'acteur 
present car, au contraire, la voix escripte en la pel 
est comme morte. De che dist encore saint Jherome sur 
l'Epistre aux Galathiens ou second livre : « Je 
voulroie, che dist saint Pol, estre avec vous 
maintenant et muer ma voix afin que, les choses que 
par mon espitre je vous ay enseignié, je vous peuse 
instruire par ma presence. La vive voix sonnee de la 
bouche de son acteur a une vertu par la maniere de 
prononchier, par laquelle elle est engendree ou cuer 
de cellui qui le rechepvoit ». A che s'acorde le dit 
d'un docteur nommé Symachus, qui dist que la 
demoustrance de vive vois est tres 
convenable aux choses que on veult faire entendre. 
Par ces raisons il convient premierement que 
l'escolier qui veult aprendre ait ung docteur. 
Secondement qu'il lui soit convenable, comme 
dessus est dit. Car comme dist saint Jherome : « Il 
avient peu souvent que le maistre et le disciple 
soient d'acort, c'est asscavoir que le disciple puist 
autant concepvoir comme le maistre puet demoustrer ». 

Pour che souvent s'eslievent complaintes des 
escoliers contre les docteurs  [...] et trop grand 
subtilité ou rudesse, de legiereté de langue ou de 
tardiveté ; pour tant n'ont ilz cure d'aprendre et, 
anchois que il soient disciples, se font docteurs et 
juges d'iceulx. De che dist saint Jherome : 
« Maintenant nous sommes de tous juges, et par 
auctorité de hardiement parler nous exposons che que 
nullement n'entendons ». Comme dont dist Quintilien ou 
second livre : « Comme pour neant on gette le grain en 
terre non labouree ; ainssi ne peult science proufiter 
se elle n'est acompaignie de la concorde de chely qui 
le donne et de cheli qui le recoit ». 
« Chelui, che dist Varro, eslis pour ton 
enseigneur duquel tu auras plus grant mervelle pour 
sa parole que pour celle d'autrui. Et n'est pas chose 
si loable avoir memoire des dis d'autrui comme c'est 
d'avoir trouvé auchune chose de soy meismes. L'un est 
estrange et l'autre est propre don ». « La 
parole, che dist saint Jherome, composee de bon 
engien, ordonnee par inventions et aorneepar beau 
langage n'est pas bien resplendissant s'elle n'est 
polie et limee par la main de son acteur ». « Et ne 
fault gaires aviser, che dist Quintiliien, de quel 
eage est cilz qui enseigne ou qui aprent, mais on 
doit regarder combien en l'estude il a proufité ». 
Item, comme dist Seneque : « Pas ne te doit mouvoir 
auctorité de chelui qui parle ne qui il est, mais 
dois avoir regart a che qu'il dist ». Comme il dist ou 
livre des Meurs : « Les paroles n'ont pas regart aux 
personnes, mais aux choses qu'elles segnefient ». Et 
comme dist saint Augustin ou quart livre de la 
Doctrine des christiens : « Cheli qui habonde en foles 
paroles, de tant plus le doit on fuir comme il se 
deliteestre oÿ ». Mais au jour d'ui en pluseurs voit 
on che acompli que dist saint Pol en sa seconde 
Epitre a Thimothee ou quart chapitre : « Le temps sera 
que les hommes ne voulront soubstenir saine doctrine 
mais, pour complaire a leurs desirs, assambleront 
maistres qui leur diront es oreilles paroles pourries 
plaines de menchongne, et se destourneront leur oÿe 
de verité, et se convertiront aux fables ». Contre 
lesquelz dist Boece : « J'aime mieulx estre endoctriné 
d'un maistre besgue ou mal emparléque d'estre 
adoulchié des paroles d'un avugles 
seduisant ou qui veult decepvoir ». 
La tierche chose requise entre le maistre et le 
disciple est que, se faire se peult, ilz se acordent 
ensamble, selonc le dit de Ecclesiastique ou .VIIe. 
chapitre : « Se tu vois ung homme sage, esveille toy 
pour aler a lui et mech tes piés a chemin pour monter 
les degréz de sa maison ». De che dist aussi Boece : 
« L'escolier, en cremant son maistre, le doit amer et 
se joinde, se faire se peult, a sa mansion; et, quant 
il vera temps et lieu, en demourant avec lui le 
requiere de estre endoctriné ». Seneque aussi en son 
epitre .VIe. a Lucille dist : « Plus te proufitera, 
pour acquerir science, vive voix et vivre et 
converser avec ton maistre que ne fera oroison ». 
La .IIIIe. chose est qu'il se submette humblement 
a son maistre. De che dist Boece : « L'escolier 
doit amer son maistre et soy joieusement a lui 
submettre, car chilz ne doit avoir le degré de 
maistrise, qui subget ne se veult estre. 

La subjection du disciple , che dist Boece , doit 
estre en trois choses , c'est asscavoir qu'il soit 
diligent a escouter , habile a entendre et de bonne 
volenté a retenir . 
Du premier dist Nostre Seigneur ou .XIIIe. 
chapitre de l'Euvangile saint Mathieu : « Qui oreilles 
a pour oÿr , escoute che que on lui veult dire » , c'est 
a dire escoute diligemment afin qu'il entende 
parfaitement . Comme dist saint Pierre 
l'apostre en la .IIIe. epistre de Clement : 
« Ignoranche est la mere de tous maulx . Et n'est 
aultre chose ignoranche fors non scavoir che qui est 
expedient ; laquelle nous fait avoir defaulte de tous 
biens . Quant les hommes ne scevent combien vault la 
science de bien , lors ne sont il pas quittes du mal 
d'ignorance » . Pour che dist saint Ambrose ou livre de 
l'Incarnation de Jhesu Christ : « Pour quoy cloéz vous 
les oreilles et les estoupés comme de cire ou de 
ploncq et escoutés en anuy ? » Et comme dist Varro : 
« Philosophie n'a cure de chely qui prent anuy en 
doctrine recepvant , mais elle semont chelui qui 
l'acompaigne joyeusement » . De ceste matere est chy 
dessus traittié plus plainement , ou on a parlé du 
regime de l'oÿe . 
Et est asscavoir que en le attention de chelui 
qui aprend trois choses sont requises , c'est 
asscavoir taciturnité ou soy taire , humilité et 
discretion . 
Premiers soy taire selonc le dit de Ecclesiastique 
ou .XXXIIe. chapitre : « Escoute en toy taisant , 
et , pour ceste reverence , grace a toy venra » . On list 
en l'epitre de saint Jasques : « Tout homme soit legier 
a escouter et tardif a parler » . Et ja soit che que il 
samble qu'on sache bien che que on oït , touteffois 
plus seüre chose est de escouter que de parler , car 
« chelui qui escoute sera plus sage » , comme on list 
es Proverbes ou premier chapitre , et en 
Ecclesiastique ou .XXXIIe. : « En moult de choses soies 
comme non scachant et escoute en taissant 
et en enquerant » . Pour che dist saint Augustin ou 
livre des Paroles Nostre Seigneur en parlant de 
Marthe qui se plaindoit de Marie Magdalaine pour che 
qu'elle le laissoit seule servir : « Marie seant et 
escoutant la doctrine de Nostre Seigneur ne veult pas 
a sa seur respondre , mais sa cause sur che volt a 
Nostre Seigneur commettre . Car s'elle eust avisé a 
faire response sur che , elle eust delaissié son 
intentio , c'est asscavoir de escouter la doctrine qui 
lui estoit salutaire » . Saint Jherome sur le livre de 
Ecclesiastique dist que la science des Pictagoriens 
est taire l'espace de .V. ans , et puis dire sages 
paroles . 
En soy taissant est requise humilité , contre che 
que dist Heliu de soy meismes ou .XXXIIe. chapitre de 
Job : « J'ay , che dist il , atendu vos paroles et se ay 
oÿ vostre prudence jusques a che que vous avés esté 
en discord , et cuidoie que deussiéz auchun bien 
dire » . Laquelle parole expose saint Gregoire ou 
.XXIIIe. chapitre de ses Morales : « Regardés , dist il , 
comment Heliu en parlant a moustré l'orgueil qu'il 
avoit en soy taisant . Quant il dist : « J'ay actendu 
vos paroles et cuidoie que deussiés auchun bien 
dire » , il demoustre clerement non avoir parlé plus 
pour avoir occasion de jugier que pour auchune chose 
aprendre » . 
Aussi avec humilité convient avoir discretion , 
afin que l'escolier n'ajouste pas du tout foy aux 
opinions de son maistre , mais doit avoir 
advis et considerer che que on lui moustre . Boece 
dist que « ch'est folie de soy du tout fier es 
sentences de son maistre , mais au commenchement on y 
peut bien croire jusques autant que on voie comment 
il l'entent . En aprés on doit faindre qu'il est en 
erreur , s'on perchoit qu'il veulle soubstenir auchune 
chose contre verité . Ainssi a son maistre on ne doit 
point du tout ajouster foy comme fist ung nommé 
Nigrion , lequel avoit si grant fianche es sentences 
de Montain , son maistre , que toute parole partant de 
sa bouche il estimoit estre chose sainte , et autre 
chose es escoles ne preschoit , dont souventefois il 
estoit reprins tellement qu'il se partoit tout 
honteux » . C'est selon che qu'il est escript es 
Proverbes ou .XIIIIe. chapitre : « L'innocent , c'est a 
dire le simple ou le fol , croit a toute parole » . Et 
n'est pas au contraire che que dist Aristote ou livre 
d'Elenches : « Chelui qui aprent doit croire » ; c'est 
a entendre de simple creanche , sans erreur ou 
obstination , tellement qu'il soit prest de lui oster 
de celle sentence s'il treuve plus forte auctorité ou 
raison qui soit au contraire . Ch'est che que dist 
Boece qu'« on doit croire a son maistre jusques a tant 
s'il dist verité ou non ; et s'on treuve qu'il die 
mal , on doit faindre qu'il a erré en enseignant » . 
Pour che dist saint Augustin a che propos contre ung 
nommé Fauste que « nul n'est tenu de croire a 
toute doctrine se non a la sainte Escripture , mais en 
toute aultre nous est laissié franchise de jugier de 
verité ou de la faulseté » . Pour che a bon droit est 
il escript ou .IIIIe. chapitre des Euvangiles saint 
Jehan : « Ne veulliés croire a tout esperit , mais 
esprouvés anchois se l'esperit est de Dieu ou non » . 
De che dist ung nommé Ciprien contre les juifs : 
« L'office des oÿes est indifferanment toutes choses 
perchepvoir , mais a nostre foy n'appartient de croire 
se non che qui est approuvé » . Pour che dist saint 
Pol : « Esprouvés toutes choses et vous tenés a che qui 
est bon » . 

Du second , asscavoir de l'abilité , dist Quintilien 
ou second livre : « Comme l'office des maistres 
est enseignier , ainssi appartient aux disciples de 
mettre paine a voulentiers aprendre ; car la science 
ne peut proufiter se la concorde n'est trouvé entre 
chelui qui le donne et chelui qui le prent » . Dont ung 
nommé Cesaire en l'Omelie premiere dist : « Il nous est 
expedient des fleurs cueillies en la sainte 
Escripture ordonner a vous viande espirituele , et a 
vous appartient icelle en grand desir savourer » . De 
che dist saint Pol : « Le serviteur du Seigneur doit 
estre a tous debonnaire , et soy rendre abile pour 
aprendre » . Ung example raconte Valere le Grand 
ou .VIIIe. livre , de ung nommé Socrates , 
« lequel en aprenant tousjours se disoit estre povre , 
mais quant che vint a enseignier il se fist lors tres 
riche ; ung des sages de Grece dist en auchuns vers 
que chaschun jour en enviellissant , tousjours quelque 
chose aprenoit » . Et Chaton dist ou livre des Meurs : 
« Instruis ton corage par commandemens , et ne cesse 
d'aprendre ; car la vie sans doctrine est comme ung 
ymage de mort . Tu aras moult de proufit se tu veuls 
aprendre ; et se tu ne le fais , tu en auras honte . Ne 
soies pas honteux d'aprendre che que tu ne scez . 
C'est grant loenge de scavoir et grand honte de non 
voloir aprendre » . Item ung nommé Sedulius dist : « Se 
tu as desir d'avoir la doulceur de la scienche des 
grans choses , soies souvent en la compaignie des 
notables docteurs » . 
Ches choses sont dittes de l'abilité de l'escolier , 
laquelle nature aide moult , comme dist 
Aristote ou commenchement de Methaphisique : « Tous 
hommes naturelment desirent scavoir » . Item Seneque a 
Lucille dist : « Nature nous fait abiles a aprendre ou 
aussi , a l'opposite , nous fait rudes » . Car moult de 
choses sont qui viennent du corps , qui aguissent le 
corage ; et moult de choses sont aussi qui empeschent 
a acquerre science . Dont Aristote dist : « Tous engiens 
sont melancolieux ; pour che nes prens je mal en gré 
se je suis tardif » . De che dist aussi saint 
Augustin ou .XIIIIe. livre de la Trenité : « Aux 
doctrines aprendre souvent nous esmeut l'auctorité de 
cheulx qui le loent et qui l'anoncent . Nientmains la 
congnoissanche d'icelle ne seroit pas en nous 
imprimee se nous n'avions en nous le desir naturel 
pour ycelle aprendre » . Item Hugue ou livre de l'Ame 
dist que « l'ame a de son createur auchuns 
commenchemens par quoy elle est en soy parfaite . Et 
par che moien scaroit toutes choses que homme peult 
scavoir , se n'estoit la pesanteur de la char . 
Laquelle chose on peut prouver par le premier homme 
qui , par avant la corruption de nature humaine , 
parfaitement  [...] ; mais maintenant , si tost que 
l'ame est conjointe au corps , elle est corrumpue et 
ne peut excercer ses proprietés , jusques autant que 
par usage et par experienche esvillie par doctrine 
elle commenche a avoir congnoissance . Comme se auchun 
aiant la veüe soubtille et agüe estoit boutés en 
tenebres , illec ne porroit veoir s'il n'estoit 
anchois ung petit acoustumé des tenebres et lumiere y 
fust aportee » . 
Avec che en l'abilité d'aprendre ou disciple 
sont trois choses requises . 
La premiere est qu'il escoute son maistre 
debonnairement et sans contradition , selonc le dit de 
saint Jasques : « Recepvés en doulceur la parole que je 
vous ay proferee » , et le dit de Ecclesiastique ou 
.VIe. chapitre : « Soies debonnaire a oÿr 
parole » . Au contraire dist Clement : « Il me desplest 
de pluseurs hommes lesquelz , quant ilz viennent a 
nous pour auchune chose aprendre , quant nous les 
commenchons a enseignier , tantost apréz se diient 
estre maistres et enquierent comme ygnorans et 
contredient comme scachans » . 
La seconde est que l'escolier ait plus grant 
regart au sens de chelui qui parle que aux paroles au 
pardehors . En laquele les auditeurs repreuvent trois 
choses ; asscavoir obscureté ou doubtanche , sur quoy 
dist Hylaire ou livre de la Trenité ou premier 
chapitre : « Chelui est tres bon maistre , qui actent 
l'entendement des docteurs es paroles qu'ilz dient et 
plustost y ajouste auchune chose qu'il ne oste . Et a 
plus grant avis a regarder aux sens de paroles que la 
maniere de prononchier » . Item saint Denis ou livre 
des Noms Divins dist que « c'est chose fole et 
desraisonnable non avoir regart a l'intention de 
cheli qui parle , mais seulement aux paroles , et n'est 
pas bien affreant a cheulx qui veullent lire les 
Escriptures saintes » . De che dist saint Augustin : « On 
doit ainsi preferer les sentences aux parlers comme 
le corage est mis et preferé devant le corps » . Item 
les escoutans repreuvent rude simplesse , de quoy dist 
saint Jherome : « J'ai plus eu en reverence sainte 
simplesse que rudesse en paroles » . Et dist en 
escripvant a une nommee Marcelle : « Les 
paroles ne sont pas si neccessaires comme le sens 
qu'elles contiennent ; car se nous demandons belles 
paroles , il nous convient prendre Demostenes ou 
Tulle qui procedent par beau language » . Item les 
auditeurs repreuvent incongruité , de quoy dist saint 
Augustin ou premier livre des Confessions : « Voy , 
Sire , pacianment che que tu vois ; voy comment les 
hommes gardent les convenenches et ordonnanches de 
leurs predicesseurs sur le fait des lettres et de 
congruement parler , et ilz mettent en oubli les 
commandemens de salut pardurable qui sont de toy 
constituéz . Tu verras , Sire , que chelui qui defaulra 
contre l'usage de prononchier sera plus blasmé et 
repris que s'il avoit ung homme en hayne , qui est 
contre ton commandement . Et certes l'escripture des 
lettres ne doit pas estre preferee a l'escripture de 
la consienche qui dist qu'on ne doit pas faire a 
aultrui che que on ne voulroit pas souffrir » . 
La tierche chose requise a l'abilité de chelui 
qui aprent est qu'i requiere a son maistre 
l'entendement des choses qu'i n'entent pas bien . Dont 
nous avons exemple en nostre sauveur Jhesu Christ , 
combien qu'il n'eust pas besoing d'avoir auchun 
enseigneur . Dont saint Jherome dist : « Nostre Sauveur 
en l'eage de .XII. ans , seant au Temple , les aultres 
enseignoit quant prudentement les 
interrogoit » . Pour tant est il escript en 
Ecclesiastique ou .XXXIIe. chapitre : « Escoute en 
taisant ensamble et en querant » . A che propos dist 
saint Jherome ou prologue sur l'Epitre aux Galathiens 
ou il commande et loe l'ardeur de aprendre qui estoit 
en une nommee Marcelle : « N'avoit jamais tant a 
besongnier ne si hastivement qu'elle ne fesist loisir 
de moy demander auchune chose des Escriptures » . 
Mais en interrogant ou en demandant convient 
eschiever deux vices , c'est asscavoir vantise et 
deception . De vantise dist Clement comme dessus est 
thoucié : « Auchuns demandent comme ygnorans et 
contredient comme scachans » . De deception avons 
exemple ou .XXIIe. chapitre des Euvangiles saint 
Mahieu , ou on list que ung maistre de la loy vint 
pour tempter Nostre Seigneur ; sur laquelle parole 
saint Jhehan Crisostome dist en l'Omelie : « Le tres 
simple demandeur faisoit ung tres maulvais aguet , car 
il demandoit du plus grant commandement et ne gardoit 
pas le mendre » . Samblablement en Ezechiel ou .XIIIe. 
chapitre , on list les anchiens d'Israel avoir venu 
pour interroguier Nostre Seigneur , desquelz aussi 
Nostre Seigneur dist au prophete : « Quant je seray 
interroguié d'eulx , y responderay je ? » . Laquelle 
parole exposant , saint Jherome dist : « Cilz ne dessert 
pas d'oïr la verité , qui fait sa demande 
fraudulentement » , c'est a dire qui fait 
interrogation non pas pour cause d'aprendre , mais 
pour tempter . 

L'abilité dont de cheli qui estudie doit estre a 
entendre , comme estre ententif a oÿr ; car comme dist 
Chaton : « Lire et non entendre est paine perdue » . Peu 
ou neant proufite ouïr , lire et aussi retenir s'on 
n'entent che c'on list . Plusieurs retiennent bien en 
memoire les paroles mais ilz n'ont pas l'entendement 
des paroles , et se ne veullent estudier afin qu'ilz 
les puissent entendre . De che dist saint Augustin ou 
livre de la Doctrine des christiens ou .IIIIe. 
chapitre : « L'omme aprent plus ou mains sapience de 
tant que plus ou mains ilz proufite es Escriptures , 
je ne dis pas a ycelles souvent lire ou mettre en 
memoire , mais a ycelles bien entendre et diliganment 
enquerir le sens qu'elles contiennent . Auchuns sont 
qui les lisent et toutefois les mettent en oubly ; ilz 
les lisent pour retenir mais n'ont cure d'icelles 
entendre . Ausquelz font a preferer cheux qui n'en 
retiennent gaires les paroles mais des yeulx du cuer 
voient le sens qu'elles contiennent ; mais chelui 
fait sur tous aprisier lequel , quant il veult , scet 
dire et retenir la parole , et se l'entent comme il 
appartient a entendre » . 

qu'il aprend . 
Du .IIIe. , c'est asscavoir de la begnivolanche 
que l'escolier doit avoir a retenir , dist 
Hugue en ceste maniere : « O liseur , ne t'esjoïs pas 
trop se tu as leu plusieurs choses , mais esjoÿs toy 
se tu as moult entendu et avec che bien retenu » . 
Comme il est escript es Proverbes ou .XXIe. chapitre : 
« Le tresor desirable » de sapienche ou de verité 
« repose en la bouche du sage » , c'est asscavoir a 
souvent estudier et bien en memoire tenir ; mais qui 
n'ont cure de l'estude doivent inutiles estre 
reputés . Et de tel est dit en Ecclesiastique ou 
.XXIe. chapitre : « Le cuer du fol est comme ung 
vaisseau froissié qui ne peut retenir sapience » . De 
che dist Varro que « chilz qui pas ne met en memoire 
che qu'il oït , est comme ung canel ou ung tuyau 
fendu » . 
En la begnivolence de chelui qui aprend 
samblablement sont trois choses requises . 
Premierement que volentiers et diligentement il 
escoute sa lechon , c'est a dire en grant desir , 
selonc le dit de Ecclesiastique ou .IIIe. chapitre : 
« La bonne oÿe escoutera en grant desir sapience » . 
De che dist aussi Salomon es Proverbes ou .XXIIe. 
chapitre : « Mon filz , encline ton oÿe et escoute les 
paroles des sages ; mect ton cuer pour escouter ma 
doctrine qui te sera belle quant tu l'auras gardee en 
ton ventre » , c'est a dire en ton affection et en ta 
memoire , « et se demoustera en aprés en ta 
bouche » . De l'affection de oÿr dist Cesare en la 
seconde Omelie : « Comme , a cause de l'office que nous 
avons recepeu , Nostre Seigneur requiert de nous 
l'office de parler , aussi , mes chiers amis , requiert 
de nous de oÿr l'affection » . 
Mais auchuns refusent la parole de chelui qui enseigne , 
pour che qu'ilz dient le docteur estre reprouchable . 
Contre lesquelz dist Prosper ou livre de la 
Vie Contemplative ou second chapitre : « Auchuns sont 
qui pas ne regardent a la raison des choses dittes , 
mais par mauvaise examination ont plus de regart a la 
dignité de cheulx qui parlent , et plus avisent cheli 
qui parle que la chose qu'il dist , et leur desplest a 
oïr che que pas ne veullent faire ; et sont plus prest 
de ignorer auchune chose de doctrine qu'il desirent 
scavoir que l'aprendre de personne basse ou de petit 
estat ; comme que quant verité est trouvee , on ne 
doit pas la loenge donner a engien humain mais a 
Dieu » . A che propos est le dit de Seneque dessus dit : 
« Ne te meuve l'auctorité du parlant , ne regarde aussi 
qui il est , mais avise a che que il dist » . 
La seconde chose est que les choses oÿes mette 
briefment en sa memoire . Car de legier toutes les 
paroles dittes en la leçon ne pourroient estre 
recueillies , ne les paroles de tout ung livre , 
mais souffist pour chely qui aprend de 
retenir en memoire la somme de l'intention et de la 
matere . De che dist Hugue : « Il convient que tout che 
que nous avons apris diviseement ou en plusieurs 
parties , que nous les recueillons en memoire 
entierement . Toute magniere de traittié a auchun 
commenchement ou se ajoinst la verité de la chose et 
la vertu de la sentenche , auquel commenchement toutes 
autres choses au long declarees sont raportees . 
Ches choses aussi querir et considerer est en 
memoire recueillier . Une fontaine a souvent moult de 
ruisseaux , et ne fault pas sievir le partement des 
fleuves qui est a la fontaine . Car se tu as la 
fontaine , tu tiens tout . Che di je pour tant que la 
memoire de l'omme est flebe et se esjoïst de briefté , 
et , se auchune chose est devisee en moult de parties , 
la memoire en est plus difficile » . Pour che en moult 
de traittiés et de livres souvent , aprés les longues 
expositions des sentences , on seult recapituler en 
brief les paroles en ycellui contenues , par quoy on 
puet tout mettre en memoire . 
Plus aussi proufite le disciple souvent fois en 
recordant sa leçon que en ycelle escoutant . Moult 
proufite a memoire excercitation qui se fait en 
recueillant en soy les choses oÿes ou en pensant 
ou a aultrui icelles reciter . Dont dist 
Boece qu'« il est expedient a l'escolier qu'il ait 
secretement auchuns avec soy qu'il enseigne , et qu'il 
leur lise auchuns livres , par quoy il scache les 
choses entendues et qu'il aprende a exprimer les 
choses sceues » . 
La tierche chose est que pas ne les delaisse , 
les lechons que journelement aprend , mais qu'il les 
oÿe continuellement , selonc le dit es Proverbes ou 
.VIIIe. chapitre : « Escoutés discipline et soiés sages 
et ne le veulliés pas delaissier » . Car comme on list 
ou livre de Sapience ou .IIIe. chapitre : « Chil qui 
doubte sapienche et discipline est meschant , et de 
telz l'esperanche est vaine , et leurs labeurs sont 
sans fruit » . Pour che dist Boece comme dessus est 
touchié : « L'escolier ne soit pas divisés de 
l'escole , en courrant par les rues et places , par 
lieux publiques , par pompes et danses , par soupers 
commeuns , a yeux vains et langue sans frain ; anchois 
mette en sa pensee la constanche de continuer selonc 
che que sa puissanche le souffera . Quel chose est 
plus reluissant en bonté que constanche , quel chose 
vault pis que inconstanche ? La premiere engendre , la 
seconde destruist ; la premiere va avant , la seconde 
tret ariere ; la premiere coeille , la seconde espart » . 
Pour che est il dit en Ecclesiastique ou .XXVIIe. 
chapitre : « L'omme sage demeure en 
sapienche comme le soleil , et le fol se mue comme la 
lune » . Aussi dist saint Jherome sur l'Epitre aux 
Galathiens : « En bonnes estudes les commenchemens ne 
font pas tant a loer comme la fin » , c'est a dire 
perseverance finale . 
Mais ceste perseveranche est difficile aux folz , 
selonc le dit de Ecclesiastique ou .IIe. chapitre : 
« Sapienche est trop aspre aux hommes folz , et ne 
demoura pas en ycelle l'omme sans corage » , c'est a 
dire le fol ; et comme dessus est thoucié : « Le cuer du 
fol est comme ung vaisseau rompu qui ne puet tenir 
sapience » . Et n'est pas merveille se sapienche est a 
telz aspre , car leur folie y est contraire . Et 
comme en che pas y est aussi escript : « La preuve de 
che est es folz comme a la vertu de la pierre dont 
ilz ne tiennent conte » , comme s'il voulsist dire : 
comme lez folz vilains , se ilz treuvent une pierre 
precieuse , ilz n'en ont cure car ilz n'en 
congnoissent la vertu ne la preciosité d'icelle , et 
pour che comme vile chose la reboutent , ainssi les 
hommes folz et sans corage petit appreuvent les 
paroles de doctrine ou de sapienche , ou du tout n'en 
tiennent compte , car ilz ne congnoissent le proufit 
et le saveur d'icelle . Pour che est il dit es 
Proverbes ou .XXIIIe. chapitre : « Ne parle pas es oÿes 
des non sages car il despitent la doctrine 
de ta parole » . C'est autant comme chose sainte donner 
aux chiens et les marguerites aux pourceaux 
esparder . Ou aultrement le mot dessus dit puet 
estre exposé sur che sens : car la vertus de l'omme 
est esprouvee a lever ou a porter une pierre 
pesant , ainssi sont esprovés les hommes en l'estude 
et en labeur de acquerre sapienche . Car ainssi que 
les febres et pareceulx tantost jettent la pierre 
jus , ainssi les folz n'en ont cure de sapience et ne 
peuvent en icelle proufiter , car leur folie est trop 
griefve . 
Sapience aussi est difficile aux enfans pour la 
feblesse et mignotise de leur eage . De che dist saint 
Augustin ou .XXIe. livre de la Cité de Dieu : « Che 
n'est pas peu de chose de insipience ou de folie ; 
laquelle a bon droit fait tant a fuir que par paines 
plaines de doleurs les enfans sont constrains de 
aprendre lettres ou auchun mestier ; lequel aprendre , 
a quoy par paines ilz sont submis , leur est si grant 
paine que auchunefois ilz ont plus chier a endurer 
les paines qu'on leur fait qu'ilz n'ont a aprendre » . 
Combien que , comme dist Basile , que « les choses qui 
sont acquises par labeur sont joyeusement recepues et 
diligentement gardees ; et che qui est acquis 
legierement on le garde plus anuianment 
et en tient on mains de compte » . 
Ces choses sont dittes de la subjection que le 
disciple doit avoir a son maistre , dont Boece dist : 
« Soit la subjection grande du disciple au maistre , 
soit ententif a estudier , abile d'engien , bien 
veullant en corage en soy gardant de toute espece de 
luxure , et soit en ychelui deu entretenement de 
eureuse constanche » . 

De rechief en la maniere d'aprendre sont trois 
choses neccessaires , asscavoir ordre , affection et 
intention . De che dist l'Apostre en la premiere Epitre 
aux Corinthiens ou .VIIIe. chapitre : « Se auchun 
cuide auchune chose scavoir , encore n'a il pas apris 
par quel maniere il lui convient scavoir » . Laquelle 
parole , entendue de la discipline de theologie , 
expose saint Bernard sur les Cantiques en la .XXXVIe. 
omelie ou il dist ainssi : « Quel maniere de scavoir se 
non que tu scaces par quel ordre , par quel estude et 
pour quel fin il convient scavoir ? » Ces trois 
choses poursieut il de la discipline ou estude de 
theologie en ceste maniere : « Par quel ordre , dist il , 
affin que la chose soit premiers faite qui plus tost 
est au salut necessaire . Par quel estude , afin que la 
chose soit faite plus ardanment de tant qu'elle sert 
a amour plus parfaitement . Pour quel fin , c'est 
que la chose ne soit pas faite pour vaine gloire 
ou curiosité ou chose samblable , mais pour ton 
proufit espirituel ou de ton prochain . » Laquelle 
maniere doivent ensievir tous estudians en quelque 
part que che soit , a leur po voir , afin que partout 
soit droite ordre d'aprendre , estudieusse affection 
de chelui qui aprend et pure intention . 
De l'ordre des choses que on doit aprendre dist 
ung nommé Alphorabe ou livre de la Naissance des 
sciences : « Le commenchement de toutes sciences est la 
scienche de la langue , c'est asscavoir de 
l'imposition des noms aux choses , asscavoir a la 
substance et a l'accident . La seconde science est 
gramaire , qui est science de ordonner icheulx noms 
imposés aux choses et de composer oroisons , c'est a 
dire assambler paroles en sens parfait . La tierche 
est logique , qui est science de ordonner propositions 
declarees selonc les figures de logique , pour eslire 
ou extraire conclusions par lesqueles on parvient a 
la congnoissance des choses dittes , pour jugier de 
ycelles s'elles sont vraies ou fausses . La quarte est 
poetrie ou rethorique , qui est science de ordonner 
metres selon la proportion des dictions et les temps 
selon le nombre des piés d'iceulx 
metres » . En aprés sont les aultres sciences selonc 
leur ordre . Pour che est il dit ou livre de la 
Division des sciences que la premiere science est 
celle de la langue , la seconde logique , le tierche 
est scienche de doctrine , la quarte est science 
naturele , la quinte divine , la .VIe. civile . Ceste 
science aussi de la langue comprend gramaire et soubz 
icelle ou soubz logique est rethorique . Autrement 
dist Richart de Saint Victor ou livre des Exceptions , 
en gardant tel ordre es ars ou sciences : 
« Premierement on doit acquerir eloquenche , aprés doit 
on demander logique , consequanment doit on purifier 
l'oeil de la pensee par la scienche de ethiques qui 
traite des virtus morales , et ainssi doit on venir a 
rethorique » ; ainssi soubz le nom de logique il 
comprend trois sciences par lesquelez on aprend a 
parler , asscavoir gramaire , rethorique et dyalethique 
qui enseigne a discerner entre le vray et le faulx . 
Ainssi gramaire est la fondation de toutes 
sciences , laquelle au jour d'ui plusieurs delaissent 
comme vile et de nulle reputation , par quoy es autres 
peuent moult peu proufiter . De che dist Quintilien en 
son livre : « Cheux ne sont pas a souffrir qui dient 
l'art de gramaire flebe et vaine ; laquelle se tu n'en 
prens pour fondation , tout che que tu 
voulras edifier tresbuchera ; gramaire est necessaire 
aux enfans , joieuse aux anchiens , doulche compaigne 
des choses secrettes , en laquelle de toutes estudes a 
plus d'euvre et mains de monstre . Combien que 
pluseurs par orgueil veullent commenchier a aprendre 
les sciences qui sieuent , qui se deçoivent par ainssi 
proceder au contraire » . Avec che dist Aristote ou 
premier livre de Methaphisique qu'« il est imposible 
d'aprendre auchune chose a qui ne scet ses 
commenchemens , qui sont propositions universelles » . 
De che dist ausi Alphorabe ou livre de la Division 
des scienches : « En toute art ou science soit active 
ou speculative , soit de livres ou de mestier , il y a 
rigles generalment comprenans toutes les choses , ou 
la plus grand partie , desquelles ycelle partie fait 
mention ; lesquelles sont pour che  [...] sceu qui a 
celle art appartient , affin que en icelle ne soit 
recheu che que pas ne lui affiert , ou qu'on n'en 
reboute che qui est sien , affin aussi que par ycelles 
nous eschievons a cheoir en auchune erreur . Car es 
mestiers communs le instrument par lequel on regarde 
que on ne faille , especialment en charpenterie , est 
appellé rigle » . 
A l'ordre aussi appartient qu'on aprendre 
premier ou plus diligemment che qui est 
au propos plus proufitable et competent . De che dist 
Hugue : « Se tu ne pues tout lire che que ung livre 
contient , lis les choses plus proufitables . Se tu 
pues tout lire , toutefois n'est pas besoing de 
partout mettre ung meismes labeur , mais auchunes 
choses convient lire afin que pas ne soient 
incongneues , et auchunes afin que ne soient non oÿes , 
car auchunefois nous creons estre plus grant chose 
che que pas oÿ n'avons » . Auchunes choses aussi nous 
lisons ou aprenons , non pas qu'ilz soient moult 
proufitables a les scavoir , mais pour che qu'il est 
let de non scavoir . 
Auchunes choses aussi nous lisons ou aprenons 
pour che que c'est peril a icelles ignorer , car comme 
dist Boece : « Nul mal ne puet estre eschievé s'il 
n'est premier congneu » . A che propos dist saint 
Ambrose sur saint Luc : « Auchunes choses nous lisons 
afin que pas ne les ignorons ; nous les lisons , non 
pas pour les tenir comme veritables , mais pour les 
reprouver » . Par le quart concile de Cartage il est 
permis a l'evesque lire pour auchune necessité ou 
pour auchun temps les livres des heretiques , lesquelz 
sont deffendus aux enfans , aux simples et ydiotes et 
aux novices , affin que en las d'erreur ne 
trebuschent . De quoy dist Bede sur les Paraboles ou 
premier livre : « A chelui seullement est 
ottroié de lire les livres des heretiques , qui est 
tellement ferme en la foy catholique que par la 
subtiveté ou doulceur d'iceulx livres ne peult estre 
d'icelle separés » . Au contraire les livres des païens 
ou dit consile sont deffendus aux evesques , qui 
toutefois sont ottroiés aux jennes enfans , afin que 
en ycheulx pour necessité de doctrine soient 
instruis . Dont saint Jherome , escripvant a Damase 
pape du filz prodigue ou follarge , dist ainssi : « Nous 
veons les prestres de Dieu delaissier les Euvangiles 
et les prophecies et lire gestes de batailles , 
chanter aussi les paroles delitables des vers de 
Virgille en son livre nommé Bucoliques , et , de che 
qui est permis aux enfans pour cause de necessité , 
ilz en font eulx le pieché de volupté » . Saint Jherome 
de rechief a che propos , escripvant a Eustace de son 
estat , dit : « Ou temps passé , quant je laissay la 
maison de mon pere pour aler en Jherusalem , la bible 
que j'avoie composee a Romme ne pouoie delaissier . 
Neantmains , aprés grans veilles et habundanche de 
larmes qui de mes yeulx partoient en la recordation 
de mes pechiés du temps passé , auchunefois le livre 
de Platon ou de Tuelle en mes mains prenoie . Et quant 
auchun prophete avoie commenchié a lire , la maniere 
du langage me sambloit rude et peu 
aourné , dont la lumiere par mes yeulx avuglez pas ne 
veoie , lequel vice je ne imputoie pas a mes yeulx 
mais au soleil . En aprés , environ mi quaresme , une 
fievre me prist par laquelle fuc mis tellement au 
bas que ne m'en demoura que la peau , qui a paine 
tenoit aux os . Lors on preparoit pour faire mon 
serviche , et n'avoie que ung petit de chaleur de vie 
en mon corps . En che point fus ravi en esperit et mis 
devant le siege du juge , ou il y avoit si grant 
lumiere que , se j'eusse esté jecté en terre , je 
n'eusse osé regarder en hault . Lors on me demanda de 
quel estat j'estoie ou de quelle creance , je 
respondi que j'estoie christien ; lors le president 
m'en dist : « Tu mens , il n'en est rien , tu es de la 
secte de Ciceron , non pas christien ; ou ton tresor 
est , la est ton cuer » . Lors ne dis mot durant les 
batures dont il avoit commandé que fuisse tormenté , 
combien que ma conscience me donnast plus de doleur , 
je commenchay a dire che verset du Psaultier : « Sire , 
en Enfer , qui s'en confessera a toy ? » Et lors qu'on 
me batoit , je crioie : « Sire , aies de moy merchi » . 
Finablement cheulx qui devant le juge estoient , se 
jecterrent a genous en priant pour moy que pardon 
fust fait a ma jonesse , et que l'erreur par moy 
commis fust parmue en penitance , et que je 
seroie encore tormenté se je lisoie plus les livres 
des païens . Et je , qui estoie en che point , voloie 
plus grant chose promettre et commenchay a dire : 
« Sire , se j'ay jamais choiés ou livres seculiers ou 
se je les lis , je ne croiray plus en toy » . Entre ces 
paroles je fus delaissié et retournay , dont tous 
cheulx qui me veirent s'esmerveillerent , et 
commenchay a ouvrir mes yeulx qui estoient tous 
couvers de larmes . Et ne doubtés que che ne fu pas 
illusion vaine de songe . Tesmoing m'en est le siege 
devant lequel je fus , et le jugement que je doubtay , 
et les plaies que je senti . Toutefois depuis , en 
grant labeur et estude , je occupay mon tamps a lire 
escriptures morales et divines » . 
A l'ordre aussi de discipline appartient que 
chaschun lise ou aprende che que a son eage ou a 
son estat est plus affreant . Car aux religieux 
aprendre philosophie ou lois mondaines n'est pas 
convenable , et le droit canon le deffent , lesquelles 
sciences sont aux aultres permises . 

De estude ou de affection estudieusse dist 
Tulles en sa premiere Rethorique : « Estude est 
occupation de corage acoustumee et forte , appliquee a 
auchune chose en grand volenté » . De che dist aussi 
saint Augustin ou .Xe. livre de la 
Trenité : « Che que on ne congnoist , on n'en peut amer ; 
il convient dont considerer que c'est de l'amour des 
estudians . Che n'est pas encore scienche , mais c'est 
ung desir de scavoir la doctrine de chaschune chose . 
Et ja soit che que l'auctorité de cheulx qui nous 
loent et anoncent les escriptures nous esmeuve a 
congnoistre plusieurs doctrines , toutefois , se 
briefment en noz corages n'estoit imprimee la 
congnoissanche de chaschune doctrine , nous par 
quelque estude n'aurions le desir d'icelle aprendre . 
Auchunefois nous esmerveillons quant nous oïons les 
fins a quoy tendent icelles doctrines , et par che 
nous desirons de avoir la puissance par quoy puissons 
parvenir a leur congnoissanche » . 
Quatres choses principales sont qui esmeuvent a 
discipline ou estude de sapienche , asscavoir 
honnesteté , suavité ou doulceur , diuturnité ou 
longueur , et utilité ou proufit . 
De honnesteté dist le Sage , parlant d'icelle 
sapience , ou livre de Sapienche ou .VIIIe. chapitre : 
« En ycelle est honnesteté sans deffault et clareté en 
la communicacion de ses paroles . J'aray pour ceste 
clareté honneurs ou peuple et aux anchiens ; ilz 
prenront en gré quant je me tairay et me regarderont 
quant je parleray , et moy parlant mettront 
leur main a leur bouche » . Aussi en la loy on nous 
commande honnourer les anchiens plus pour sapienche 
que pour leur eage , comme on list en Job ou .XIIe. 
chapitre : « Es anchiens est sapienche et en moult de 
temps prudenche » ; et ou livre de Sapience ou .IIIIe. 
chapitre est dit que « viellesse est honnourable ou 
venerable , non pas la lontaigne ne celle qui est 
comptee par grant nombre d'ans , mais les sens de 
l'omme sont anchiens » . De ce dist le poete que « le 
sens de l'omme fait avoir richesses , amistiés et 
honneurs » . Et n'est a l'omme raisonnable nulle 
occupation plus honnourable qu'en l'estude de 
sapienche . 
De la suavité ou doulceur dist le Sage : « J'ay 
amé icelle et quis des ma jennesse , et l'ay volu 
prendre pour mon espeuse et me sui enamouré de sa 
beaulté , car en son amistié est bonne delectation » . A 
che s'acorde che qu'on list de saint Grigore de 
Nazanzene , que lui des son enfanche vivant castement , 
lors qu'en sa jennesse a Athenes estudioit en 
philosophie , en son dormant , comme il se seoit et 
lisoit , lui fut avis que deux fenmes assés belles 
vinrent seoir emprés de lui , l'une a dextre l'aultre 
a senestre ; lesquelles , a l'occasion de sa chasteté , 
quant il les perchupt , se commencha a mervillier , 
pensant qui elles estoient ne quel chose 
lui voloient . Lesquelles en le embrachant tres 
familierement lui dirent : « Ne pren pas en desplaisir , 
jovenceau , nostre venue ; nous sommes a toy assés 
tost congneues et familieres ; l'une de nous est 
nommee Sapienche et l'autre est Chasteté appellee , et 
sommes envoies pour habiter avec toy , car en ton cuer 
tu nous as fait logeis assés joieux et net » . De che 
aussi est il dit en Ecclesiastique ou .VIe. chapitre : 
« Sapienche de doctrine , selonc se nom , n'est pas a 
moult de gens magnifestee » , comme se il vausist dire : 
sapience de doctrine est telle comme par son nom elle 
est declaree , c'est asscavoir savoureuse , science 
elle est ditte de saveur et de science ; peu sont qui 
sentent sa saveur et qui congnoissent sa valeur . Dont 
on list en Job ou .XXVIIIe. chapitre que « l'omme ne 
scet la valeur de sapience , et n'est pas trouvee en 
la terre de cheulx qui vivent delicieusement » ; et 
aprés « elle est absconsee des yeulx de tous vivans » . 
De la longueur list on en Ecclesiastique ou 
.VIe. chapitre : « Mon filz , des ta jennesse rechoy 
doctrine , et jusques en tes anchiens jours trouveras 
sapience » . Pour che est il dit ou livre de Sapienche 
ou .Ve. chapitre que « sapienche vault mieulx que 
forche , et l'omme sage plus que le fort » . Car en 
viellesse forche est debilitee et sapience est 
augmentee , et pour che dure elle plus que 
forche . 
A bon droit elle est ditte milleur que richesses , car 
les richesses on peult oster contre la volenté de 
chelui qui les possesse , et sapience non , la vie 
durant . Dont il est dit es Proverbes ou .VIIIe. 
chapitre : « Prenéz discipline et non pecune , eslisiéz 
plus doctrine que tresor . Mieulx vault sapienche que 
quelques richesses tres precieuses , et toute chose 
desirable ne se peut a icelle comparer » . De che aussi 
est dit ou livre de Sapienche ou .VIIIe. chapitre : 
« Se on desire richesses en la vie , quel chose est 
plus riche que sapience ? » 
Avec che sapience ou science ne demeure pas 
seullement en ceste vie , mais demoura en la vie 
eternelle ; combien que , selonc le dit de l'Apostre 
en la premiere Epitre aux Corinthiens ou .XIIIe. 
chapitre : « Science sera destruite » , che ne sera que 
quant a la maniere et a son imperfection , non pas 
quant a la substance . Dont en Ecclesiastique ou .VIe. 
chapitre , aprés che qui est dit de sapienche qu'elle 
n'est pas a moult de gens magnifestee , il s'ensieut : 
« Avec cheux dont elle est congneue » , asscavoir par 
experience , « elle demoura jusques au devant le regart 
de Dieu » , c'est a dire qu'elle perseverera en yceulx 
jusques a la vision magnifestee de Dieu . De quoy dist 
saint Jherome a Paulin : « Aprenons les choses en terre 
desquelles la scienche perseverera avec 
nous es chieulx » . 
De l'utilité ou proufit de la scienche est dit 
en Ecclesiastique ou .VIe. chapitre : « Comme chelui 
qui ahane et qui semme , aprouche toy de acquerir 
sapience » , c'est a dire en la labeur et en esperance 
de recepvoir son fruit . Et comme dist saint Pol en la 
premiere Epitre aux Corinthiens ou .IXe. chapitre : 
« Chilz qui labeure la terre doit labourer en 
esperanche , et chilz qui bat le blé en esperance 
d'avoir fruit » . Dont s'ensieut en Ecclesiastique 
 [...] , desquelz ilz est dit es Proverbes ou .IIIe. 
chapitre : « Les fruis de sapience sont premiers et 
tres purs » . 
Et a bon droit est dit dessus « soubtieng » , c'est 
a dire acteng pacianment , contre cheulx lesquelz , 
aussi tost que ilz ont semé , veullent mengier les 
fruis de la semence . 
Le semenche de doctrine , anchois qu'elle appere , est 
constrainte par asperité de labeur et de discipline , 
comme la semence materielle gectee en terre est 
constrainte par l'asperité de la gelee . Pour che 
veons nous chaschun jour les enfans qui ne veullent 
aprendre estre constrains par baptures et par 
manaces , lesquelz aprés , quant congnoissent le fruit 
de doctrine , de leur bon gré sont comme tous 
escervelés d'estudier , comme on voit , a Paris . La 
doctrine de sapience est comme une noix aiant 
escorce amere par dehors , mais aprés la dure 
escaille on treuve le noiau doulx . 
Item comme chelui qui labeure la terre et qui la 
semme , premiers il oste de son camp les espines et 
les chardons et ainssi , quant la terre est retournee , 
il jecte la semenche , ainssi chelui qui veult 
recepvoir la doctrine de sapienche premier doit la 
terre de son cuer par diligente inquisition retourner 
et les espines des vices oster , et ainssi finablement 
porra icelle semenche recepvoir . Car comme il est 
dessus dit : en l'ame malveullant n'entrera pas 
sapienche . Dont il est dit en Jeremie ou .IIIIe. 
chapitre : « Apointiés vostre terre de nouvel et ne 
veulliés pas semer sur espines , afin que , quant le 
semenche proufitera et vendra a perfection , on puist 
le fruit messonner » . 
Dont aprés les paroles dessus dites , en Ecclesiastique 
s'ensieut : « En l'euvre de sapience tu laboureras 
ung petit , et tantost tu mengeras des fruis d'icelle » , 
comme s'il voulsist dire : le labeur sera petit , 
mais en grant nombre et soubdain sera le fruit . 
Dont ou livre dessus dit ou .XXIIIe. chapitre en la 
personne de Sapience est dit : « Venés a moy , tous qui 
m'en desirés , et vous serés de mes fruis saoulés » . 
Le premier fruit de scienche ou de sapience est oster 
ou debouter les vices charnelz , selonc che que saint 
Jerome escript a Rustique moisne : « Aime 
la science des Escriptures et tu ne ameras pas les 
vices de la char » . 
Le second fruit est esclarcissement de pensee ou 
esjoïssement , selonc le dit de Sapience ou .VIe. 
chapitre : « Sapience est clere , laquelle jamais ne 
obscurcist , et vient au devant de cheux qui le 
desirent , et en leurs voies se demoustre 
joyeusement » . 

Le tiers est en tribulation aide ou consolation , ou 
en labeur recreacion , selonc le parole de Hugue 
dessus dite : « Plus grant soulas n'est en la vie que 
estude de sapience » . Dont saint Jerome ou prologue 
sur l'Epistre aux Ephesiens dist : « Se auchune chose 
est en ceste vie qui tiengne l'omme sage et qu'il 
le tiegne en ung estat en pressures et tribulations , 
je tiengs principalment que c'est meditation et 
science des Escriptures » . De che ou livre de Sapience 
ou .VIIIe. chapitre dist le Sage : « J'ay proposé 
d'amener sapience pour vivre avec moy , scachant 
qu'elle me donra de ses biens et parlera en ma pensee 
et ostera mon anui » . De che dist aussi Tulle : « Quel 
chose est plus doulche que soy occuper en 
escriptures ? » Au contraire dist Seneque a Lucile : 
« Huiseuse sans lettres est la mort et la sepulture de 
l'omme vif » . 
Le quart est transquilité ou repos de corage , selonc 
le dit de Ecclesiastique ou derrenier chapitre : 
« Voiés , che dist il , que j'ay peu labouré » , 
assavoir en l'inquisicion de sapienche , « et se ay 
trouvé moult de repos » . De che aussi est il escript 
ou livre de Sapience ou .VIIIe. chapitre : « Moy 
entrant en ma maison , reposeray avec sapience . En sa 
conversation n'a pas amertume et n'est pas anuy de 
vivre avec elle , mais leesse , joie » . 
Mais che ne dy je pas pour tant que chaschune 
scienche soit sapience a proprement parler , mais 
toutes doctrines tendent a parvenir a sapience comme 
ses chambrieres , ainssi que chy aprés sera demoustré . 

En aprés , de la fin que l'escolier doit avoir a 
son intention , dist saint Bernart sur les Canthiques 
en la .XXXVIe. omelie : « Auchuns sont qui veullent 
scavoir a ceste fin seulement que ilz sachent , et est 
laide curiosité ; les aultres affin qu'ilz soient 
sceuz , c'est qu'on perchoive qu'ilz ont scienche , 
desquelz dist ung nommé Satirire : « Ton scavoir n'est 
rien se non toy scavoir ung autre le sage » , et est 
laide vanité ; les aultres veullent scavoir pour 
vendre science , et est laide aqueste quant on en 
demande pecune ou honneurs ; les aultres aprendent 
pour ediffier , c'est carité ; les aultres aprendent 
afin que ilz soient ediffiéz , c'est prudence » . De 
ches .V. intentions les deulx derrenieres tant 
seulment sont bonnes et salutaires , les 
trois premieres sont vaines et vituperables et aussi 
detestables . A che propos dist Hugue : « C'est mal 
d'estre negligent de bien faire , mais c'est pis de 
faire moult de labeurs en vain » . 
De la premiere intention , asscavoir de curiosité , 
on doit scavoir que , selonc saint Augustin , 
c'est concupiscence des yeulx , de laquelle parle 
saint Jehan en sa Canonique premiere ou .IIe. 
chapitre , et aussi saint Augustin ou quart chapitre 
du livre des Confessions : « Une convoitise , dist il , 
est de experimenter choses vaines et curieuses , 
converte du nom de science et de congnoissance , qui 
est en desir de scavoir . Les yeulx sont entre les 
sens comme princes pour congnoistre , pour che en 
l'Escripture divine est che desir nommé 
concupiscenche des yeulx » . 
Ceste curiosité est en deulx manieres , l'une est 
asscavoir moult de choses , l'autre est asscavoir les 
choses non congneues . 
De celle qui est asscavoir ou experimenter moult de 
choses est dit en Ecclesiastique ou premier chapitre : 
« L'oeil n'est pas rassasié de voir , ne l'oreille de 
oÿr » . Dont dist Hugue : « Auchuns sont qui veullent 
toutes choses lire ou tout scavoir , mais des livres 
le nombre est infinit . Tu dont , ne veulles pas sievir 
choses infinies , car , ou il n'y a pas de fin , il n'y 
a pas de repos ne de pais , et la ou paix 
n'est , Dieu ne peult habiter car son lieu est fait en 
paix » . Dist aussi saint Bernart que « la multitude des 
choses et le briefveté du temps ne seuffrent pas 
qu'on puist comprendre toutes choses » . Aussi dist 
Orace qu'« il n'est pas licite de scavoir toutes 
choses » . Telz aussi , qui sont tant curieux , se 
confondent eulx mesmes et pour tant en sapience peu 
proufitent ne riens ne peuent scavoir , car « le sens 
ententif a plusieurs choses ne peult pas tout bien 
congnoistre » . Dont dist Varro : « Jamais son chemin 
n'achievera chelui qui sieut toutes les voies qu'il 
perchoit » . De che dist Seneque a Lucille : « Tu as 
desir de avoir grant multitude de livres ; et comme tu 
ne puisses lire autant que tu en porroies avoir , 
c'est assés de en avoir autant que tu en puisses ou 
peulz lire . A l'estomac anuiant appartient gouster 
moult de choses . Il ne fault pas regarder se tu as 
moult de livres , mais convient aviser combien il en y 
a des bons . La lechon certaine proufite , et celle ou 
est variation delite » , che dist Seneque . Ces curieux , 
comme il est dit , sont vains de chose vraie , selonc 
le dit de l'Apostre en la seconde Epistre a Thimothee 
ou .IIIIe. chapitre : « Auchuns sont qui tousjours 
aprendent et jamais ne parvienent a science 
de verité » . 
D'icelle curiosité qui est asscavoir ou experimenter 
choses non congneues , dist saint Augustin ou quart 
livre de la Trenité : « Se auchun est tant curieux que , 
non pour cause congneue mais par seul amour , il soit 
ravi a scavoir choses incongnues , tel curieux ne doit 
pas avoir le nom d'estudieux ; et n'aime pas choses 
incongneues , anchois lé het , quant il veult tout 
congnoistre » . Ceste curiosité souvent engendre 
heresies en cheulx qui s'efforchent oultre mesure 
d'enquerir les secretes choses de la foy , dont es 
Proverbes ou .IXe. chapitre est dit : « La fenme fole , 
plaine de noise » , qui segnefie heresie , « appelle les 
passans et aux foursenéz parle en criant : « Les eaues 
emblees sont doulces et le pain muchié est plus 
doulx » . De che dist Seneque : « Plus grant est le 
desir de congnoistre choses incongneues que de 
racorder che que on congnoist » . Item encore en la 
.LXVIIIe. epitre a Lucile : « Moult de gens passent 
oultre che qu'ilz congnoissent , mais che qui est 
muchié veullent enquerir : les choses muchies font le 
larron songneux . Che samble chose vile de che qui est 
a l'abandon , chelui qui froisse a ces meurs ; le tres 
fol a ceste coustume que , en choses fortes , il se 
veult bouter » . Dont doit on eschiever les simples 
et idiotes et aux enfans de enquerir les 
secrés celestes , car comme on list en Exode ou .XIXe. 
chapitre : « La beste qui touchera a la montaigne sera 
lapidee » . De che est dit en Ecclesiastique ou .IIIe. 
chapitre : « Ne quiers choses plus haultes de toy et ne 
demande choses plus fortes de toy , mais pense aux 
choses que Dieu t'a commandé tousjours ; et en 
plusieurs de ses euvres ne soies curieux , il ne t'est 
pas necessaire de veoir les choses qui sont mucees a 
tes yeulx » . Car comme on list es Proverbes ou .XXVe. 
chapitre : « Comme chelui qui menge moult de miel , ja 
ne lui fera bien , ainssi chelui qui trop avant 
enquiert de la majesté divine sera rebouté de la 
glore » . Pour che dist l'Apostre au Romains ou .XIIe. 
chapitre : « Non plus savourer qu'il appartient , mais 
savourer en sobrieté , mais die et fache chaschun 
selonc la quantité de foy ou mesure que Dieu lui a 
donné » . De che dist aussi Cathon ou livre des Meurs : 
« Laisse au ciel enquerir que c'est des secrés de 
Dieu , et comme tu soies mortel , preng cure de 
congnoistre les choses morteles » . 
De la seconde intention de chelui qui aprend , 
qui est de vanité ou de vaine gloire , dist Tulle : 
« Honneur norrist les ars , et tous sont embrasés a 
l'estude pour vaine gloire » . Ceste maniere de science 
ne fait pas l'omme par dedens lamenter , mais par 
dehors soy vanter . A che propos est le 
dit de Perse , mis en partie chi dessus es dis de 
saint Bernard : « Ne te quier pas au pardehors ; ton 
scavoir n'est riens se non toy scavoir ceste chose 
sage ung aultre ; o ames courves en terre , vaines des 
choses celestes » . A che propos dist Tulle de 
Demostenes qui se delitoit de la loenge que une fenme 
lui donnoit en la maniere de Grece en disant : « Veéz 
ichy Demostenes » : « Che grant orateur avoit moult 
apris a parler au regart des aultres , mais moult peu 
scavoit pour lui proufiter » . De ceste vanité dist 
Boece ou livre de Consolation : « O vaine gloire , que 
es tu aultre choses se non une vaine enfleure des 
oÿes ? » Dont dist Orace que « les oreilles molles se 
esjoïsent en vaine gloire » . Dont Valere le Grant en 
son .IXe. livre raconte que « Sophocles , homme ancien , 
avoit envoié une loenge en ung estrif . Et comme il 
attendoit en doubte avoir sentenche de che qu'il 
avoit envoié , il oÿ dire qu'il avoit eu victoire en 
une sentence et , de grant joie qu'il en eut , 
incontinent morut » . Tel aussi ne proufite pas en une 
vraie sapience , car icelle enfleure vaine aveuglist 
sa pensee et ne le laisse pas cler veoir ; dont tel , 
selonc la parole de l'Apostre en la premiere Epistre 
a Thimotee ou .VIe. chapitre : « est orgueilleux , 
nonscachant mais languissant es questions et 
batailles de paroles , desquelles viennent envies et 
contentions » . 
De la tierche intention , qui est convoitise , 
dist Hugue ou livre de l'Arche Noé ou .IIIe. 
chapitre : « Cilz est indigne de sapience , qui par 
icelle content aultre chose scavoir que sapience , et 
qui pas ne le quiert comme la meilleur chose qui soit 
ou qu'on puist possesser , mais le quiert afin qu'il 
le puist vendre » . Toutefois ainssi font au jour d'ui 
tous escoliers pour la plus grant partie , en 
aprendant sciences pour gaignier ; de quoy se 
complaint Nostre Seigneur par Jeremie le prophete ou 
.IIe. chapitre : « Ilz me ont delaissié , qui suy 
fontaine de vie » , c'est a dire de sapience salutaire , 
car ilz ne veullent pas aprendre sainte Escripture 
« qui de moy procede comme le vaine vient de la 
fontaine » . C'est le yaue qui fait sailir en la vie 
eternelle , comme dist saint Jehan en son .IIIIe. 
chapitre . « Mais ilz ont fouy pour eulx cisternes 
dissipees » , c'est a dire que en grant estude et 
labeur acquierent sciences pour gaignier , « esquelles 
n'est pas yaue clere » , c'est a dire vraie sapience , 
mais faulse et vaine et aussi tourble pour che 
qu'elle est terrienne , dont aprés est dit : « Mon 
peuple , que veulz tu en la voie d'Egipte afin que tu 
boives eaue tourble ? » Laquelle parole comme exposant 
Baruth dist ou chapitre .IIIIe. : « Les 
filz de Agar » , c'est de la chamberiere , non pas de la 
franche , « ont demandé prudence qui est de la terre » . 
En aprés , comme en exposant lesquelz il nomme les 
filz de Agar , il ajoint : « Les marchans de la terre et 
de Theman , et fabulateurs et enquereurs de prudenche 
et de intelligence , n'ont pas sceu la voie de 
sapience et n'ont pas eu memoire de ses voies » . Les 
marchans de la terre sont phisiciens qui la terre , 
c'est asscavoir qui le corps , garissent pour argent . 
Les marchans de Theman sont advocas qui 
acoustumeement plaident les causes et estrivent , 
selonc le dit de Ysaÿe ou .XXIe. chapitre : « Comme 
tourbillons de vent qui vienent d'Affrique » . Cheulx 
ichy sont marchans car leurs allegations vendent tres 
cher comme au pois , dont il est dit en Ysaÿe ou 
.XXXIIIe. chapitre : « Ou est chelui qui poise les 
paroles de la loy ? » Les fabulateurs sont les 
gramariens qui mettent leur entendement aux fables 
des poetes . Les enquereus de prudence et de 
intelligence sont logiciens et cheulx qui enseignent 
philosophie mondaine . Toute tel maniere de science 
enfle et engendre torsions ou ventre de la 
conscience , dont saint Bernard sur les Cantiques en 
le .XXXVIe. omelie dist : « La viande non digeree 
engendre mavaises humeurs et ne nourrist pas 
le corps , mais le corrompt . Ainssi moult de science 
non digeree en l'estomac de l'ame , qui est memoire , 
s'elle n'est cuite par le feu de carité et soit 
ainssi envoie par auchuns conduis de l'ame , asscavoir 
meurs et euvre , ceste maniere de scienche sera 
reputee pechié , comme la viande convertie en 
mauvaisses humeurs et nuysans . N'aura pas dont 
inflations et torsions en sa conscience chelui qui 
scaura le bien et pas ne le fera ? » 

Comme il appartient a cheulx qui commenchent 
aprendre , ainssi que dessus est dit , escouter le 
lechon de leur maistre , ainssi a cheulx qui 
proufitent et sont eslevés est affreant sans maistre 
de eulx excerciter auchunefois , combien que a telz 
soit bien expedient de aussi aprendre , car le sage 
escoutant sera encore plus sage . De che dist Aristote 
ou premier livre d'Etiques : « Chelui est tres bon 
maistre qui , de luy meismes , entent toutes choses , de 
rechief chelui est bon qui bien diligemment veult oÿr 
chelui qui enseigne . Mais chelui qui n'entent , ne de 
chose qu'il aprend ne met riens en sa pensee ne en sa 
memoire , est inutile . » A che propos est le dit de 
saint Jerome dessus thoucié : « L'engien qui volentiers 
aprend , posé qu'il soit sans maistre , est 
loable . » Chelui qui est eslevé , c'est a dire 
auchunement excercité en l'intelligence des 
escriptures , doit soy mesmes petit a petit 
excerciter , asscavoir en lisant , en pensant , en 
escripvant et en disputant , c'est a dire en demandant 
et en respondant . 

« Deux choses sont , comme dist Hugue , qui 
principallement excercitent l'engien , asscavoir 
lechon et meditation . Ilz sont .III. manieres de 
lechons , asscavoir de chelui qui enseigne , de chelui 
qui aprend et de chelui qui regarde et list a par 
soy . Nous disons : je lis che livre a cestui , et je 
lis che livre de cestui , et je lis che livre a par 
moy . En la leççon doit on considerer principalment 
deux choses , asscavoir ordre et maniere . Ordre est 
tenue es disciplines selonc nature , comme gramaire 
precede logique . En livres ordre est actendue selonc 
la matere , en narration selonc le disposition de la 
chose , en exposition selonc l'inquisition de che 
qu'on traitte . Maniere de lire est en faisant 
division , comme quant des choses universelles on 
descent aux particulieres , et ainssi petit a petit on 
congnoist la nature des choses contenues en la 
scienche qu'on aprend . En aprés il convient que les 
choses ordonnees pour aprendre nous recuellons en 
memoire » . 
La maniere de lire est , pour che que 
choses escriptes sont infinies quant a nostre 
congnoissanche , qu'on eslise d'icelles le mendre 
nombre pour lire , les plus briefves et les plus 
proufitables . Le mendre nombre , car comme dist Hugue : 
« Quant la memoire de l'omme est divisee en moult de 
choses , sa vertus en est mendre en chaschune » . En che 
convient encore garder maniere , car comme dist 
Varron : « Il est impossible de scavoir toutes choses , 
mais peu scavoir aussi n'est pas loable » . Il 
convient aussi aprendre les choses plus briefves , car 
comme dist Hugue : « La memoire de l'omme est flebe et 
s'esjoïst en choses briefves » . Dont dist saint 
Ciprien martir a ung nommé Quirin : « Briefté proufite 
moult a cheulx qui lisent , quant leur entendement ou 
leur sens n'est pas espars en long livre ; mais quant 
la matere est subtilement couchee en briefves 
paroles , lors memoire les met en garde » . 
On doit aussi lire les plus proufitables choses , 
car comme dist Varron : « Che seroit bon de oster ou de 
effacier auchunes choses du corage de chelui qui 
aprend , pour che qu'ilz occupent lieu ou on devroit 
mettre la science de verité » . A che s'acorde Hugue 
qui dist : « Se tu ne puez lire toutes choses , lis les 
plus proufitables . Il appartient aussi a chelui qui 
list qu'il avise d'emploier son temps en 
choses proufitables , car , s'il occupe son temps a 
lire choses inutiles , il en seroit plus lasche a soy 
au bien excerciter . Deux manieres d'escriptures sont ; 
une est des ars qui sont submises a philozophie , 
comme est gramare , logique et autres ; l'autre maniere 
d'escripture est des choses qui despendent des ars , 
dont la matere d'auchunes est au dehors de 
philozophie , comme sont chanchons de poetrie , 
comedies , tragedies , fables et hystoires . Quiconques 
dont desire de parvenir a science , se en delaissant 
la verité des ars se veult aussi aux aultres sciences 
appliquier , il trouvera matere de moult ou de infini 
labeur et petit fruit . Pour quoy il me samble que 
premier on doit rendre paine d'aprendre les ars , 
espetialment les sept ars liberales qui sont la 
fondation de toute doctrine ; en aprés , s'on a loisir , 
on peut lire autres choses , car en choses necessaires 
choses joieuses entremellees seulent auchunefois 
deliter . Auchuns toutefois , combien que rien ne 
laissent de che qu'ilz lisent , toutefois a nulle art 
ne donnent che qu'il luy appartient , mais en toutes 
font confusion . » De che dist Seneque en son epistre a 
Lucille : « On peut venir a sapience sans estude des 
ars liberales ; et quelque partie des choses humaines 
ou divines que tu voulras prendre , par le 
grant nombre des choses que tu vaudras querir ou 
aprendre , tu seras traveillié . Car ches choses si 
grandes et en si grant nombre , pour avoir franc 
logis , requierent que choses vaines soient du 
corage ostees , car grand chose requiert avoir grant 
plache . Et plus voloir scavoir que assés , est signe 
de intemperance . De quoy nous sert poursievir les ars 
liberales qui traveillent de paroles et donnent grant 
labeur a cheulx qui y cuident prendre plaisir ? Par 
quoy pas ne aprendent choses necessaires , pour che 
qu'ilz ont apris choses vaines . Didimus fut ung 
gramarien qui escript quatre mille livres , lequel 
eust esté tenu meschant s'il se fust emploié a lire 
si grant nombre de choses vaines . En ces livres du 
païs Omer est faite question , asscavoir qui fut la 
vraie mere de Enee , et de pluseurs aultres choses 
qu'i vaudroit mieulx desaprendre que scavoir plus 
avant » . Ches choses dist Seneque contre cheulx qui se 
occupent pour aprendre choses vaines . 
Contre cheulx qui tout leur temps de leur vie 
metent a estudier logique dist encore Seneque : « Se je 
ne fay interrogations soubtilles ou je scay bien que 
la conclusion est faulse , je ne seray pas reputés 
hommes scachant . O enfance desordonnee , qui vous 
usités en telz moqueries ! Il n'est pas 
tousjours heure de jouer . Et ja soit che que on eust 
ung temps a vivre , se devroit on laissier choses 
vaines et soy occuper en choses necessaires . 
Maintenant dont , quel folie d'aprendre choses plaines 
de vanité en si petit de temps que nous sommes en che 
monde ! Laissons vanité , pensons a grant chose . Que 
feray je ? La mort me sieut , la vie s'enfuit . Enseigne 
moy sur che quelque remede » . 

Auchuns aultres sont , combien qu'il entendent a 
choses necessaires et proufitables , toutefois avec 
che lisent ilz en courrant moult de choses diverses , 
tellement que peu ou neant il en mettent ou ventre de 
la memoire . Contre lesquelz dist encore Seneque que 
« le premier argument de la pensee en bien ordonnee , 
je tiens que c'est demorer en soy . Et pour che , 
regarde que la lichon de moult de maistres et de 
diverses manieres de livres n'ait auchune chose de 
vain ou de instable . Aux engins qui sont certains te 
fault appliquier , se tu veulx auchune chose tirer 
pour le mettre seurement en ton corage . Nulle part 
n'est qui partout est . La viande ne proufite pas au 
corps qui , si tost qu'elle est prinse , est dehors 
mise . Il n'est chose tant proufitable qui puist a cop 
proufiter , et n'est rien qui tant empesche la santé 
que souvent renouveller de remedes . Aussi 
empesche la multitude de livres » . Dont dist Varron : 
« Pluseurs saveurent ou lisent les livres en courrant , 
qui n'y prendent quelque saveur » . 

A l'edification de soy ou de son prochain , 
selonc les paroles dessus dittes de saint Bernard , 
doit tendre l'escolier en quelque faculté ou science 
qu'il estudie . Car toute art ou doctrine est ordonnee 
pour servir a la scienche divine qui tend a le 
edification de la foy et des meurs . Comme Dieu est 
la fin de toutes choses , ainssi la science de 
theologie , qui est des choses divines , est la fin de 
tous ars . 
C'est la seule philozophie et la seule sapience 
portant son vray nom . A che s'acorde Mercure 
Termegeste le philozophe ainssi disant : « Philozophie 
est ung regart souvent appliquié pour congnoistre la 
divinité et sainte religion , qui fait par simple 
pensee honnourer la divinité et avoir ses fais en 
reverenche , rendre aussi graces a la voulenté de Dieu 
qui est seule bonté tres plaine , c'est a dire non 
violee par quelque curiosité de dangereux corage » . Et 
a bon droit dist « non violee par quelque curiosité de 
importun ou dangereux corage » , car par curiosité sont 
violees et desordonnees non pas seulement 
les aultres sciences , mais aussi theologie . Et lors 
dechiet de la raison de philozophie , car philozophie 
est autant a dire comme amour de sapience . C'est 
celle , selonc auchuns , que Aristote appelle 
« methaphisique » ; dont pour demonstrer son excellence , 
ou premier livre de Methaphisique , il dist en ceste 
maniere : « C'est la premiere philozophie qu'on doit 
principalment scavoir ; car les choses qu'on doit 
principalment scavoir sont les commenchemens , les 
causes , pour che que par eulx les aultres choses sont 
congneues et non pas au contraire . Lors dist on que 
nous congnoissons auchune chose , quant on a oppinion 
que nous congnoissons la premiere . Ceste science 
seule entre les aultres est liberale , car elle est 
seulment de sa grace et ne vient pas de aultre 
science ; dont justement sa possession n'est pas ditte 
humaine mais divine . En moult de manieres nature 
humaine est chambriere , Dieu est le commenchement de 
toutes choses , et ceste science principalment est en 
luy seul . Nulle science ne passe ceste » . Le samblable 
dist il ou .IIIe. livre : « Il est affreant de nommer 
ceste la sapience des sciences , car elle est 
princesse tres puissante , a laquelle servir les 
aultres sciences ne doivent pas contredire . 
Par la grace de ceste sont les aultres » . De cest 
science dist Avicenne en sa Methaphisique : « La 
science divine est des choses separees de la matere , 
du terme et de la diffinition , ainssi ditte de la 
plus digne partie qui est sa fin : c'est qu'elle prent 
nom de la congnoissance de Dieu . Et premiere 
philozophie , car elle est plus haulte que toutes les 
aultres parties de philozophie . Elle est aussi ditte 
methaphisique , car elle est par dessus phisique , 
c'est science naturelle » . 
A bon droit dont a icelle sont ordonnees les 
aultres , autrement ne seroient pas bien nommees 
sapiences s'elles ne tendoient a sapience . Au 
contraire a bon droit les sciences ordonnees a ceste 
peuent estre comprinses soubz le nom de sapience , 
dont Boece ou livre des Articles de la foy dist : 
« Science est une vertus qui comprend les causes par 
lesquelles auchune choses a son estre ; laquelle , se a 
vos usages naturelment est appliquie , seult estre 
dicte sapienche » . De che dist aussi saint Jherome sur 
l'Epistre a Tite : « « La doctrine des gramariens peult 
a la vie proufiter , quant elle est prinse et conduite 
es meilleurs usages » . Avec che , se auchun scet 
gramaire ou logique pour avoir raisson de justement 
parler et de jugier entre le vray et le faulx , 
pas ne le reprouvons . Geometrie et 
arismethique en leur science ont verité , mais ce 
n'est pas science qui tende a pitié . Science de pitié 
est lire les Escriptures divines et entendre les 
prophesies » . Avec che comme dist Seneque : « On peut 
venir a sapience sans estudier les sciences 
liberales » . Aussi dist Hugue ou livre nommé 
Didascalicon ou .IIIIe. chapitre : « Les escriptures 
des philozophes sont comme une blanche paroit 
plaissant par dehors pour le biaulté des paroles , 
lesquelles , auchunefois soubz umbre de verité 
qu'elles pretendent , en meslant choses faulses soubz 
une fainte couleur ceuvrent la boe d'erreur . Au 
contraire les paroles divines tres couvenablement 
sont au miel comparees qui est en la cire , car pour 
la simplesse du language par dehors apperent seches , 
et par dedens sont plaines de doulceur » . En che aussi 
comme dist Richart ou livre des Exceptions : « La 
science ou Escripture divigne est trop plus 
excellente que la science seculiere , pour che que non 
seulment en icelles les voix ou paroles segnefient 
quelque chose , mais aussi les choses ont leurs 
manieres de signifier . Ainssi dont que en icellui 
sens qui est entre les voix et les choses est 
necessaire congnoissanche des voix , ainssi en chelui 
sens qui est entre les choses et les fais 
est necessaire congnoissance des choses . La 
congnoissance des voix est en deux choses : en 
pronontiation , a laquelle seulment appartient 
gramaire , et signification , a laquelle appartient 
seulement logique . A prononciation et signification 
ensamble appartient rethorique . La congnoissanche des 
choses est en fourme et en nature ; fourme est en 
l'ordonnance au pardehors , et nature en la 
disposition de la qualité au pardedens . Toute 
disposition , ou elle est en nombre , a quoy appartient 
arismethique , ou en proportion qui sert a musique , ou 
en assiete , a laquelle appartient geometrie , ou en 
mouvement , a qui appartient astronomie . A la qualité 
de pardedens regarde phisique . Toutes les ars dont 
servent a la sapienche divine , et la science qui est 
au dessoubz conduist justement les choses ordonnees a 
la science souveraine . Soubz le sens dont qui est 
entre les voix et les choses est contenue hystoire , 
et soubz icelle servent trois sciences , asscavoir 
gramaire , logique et rethorique ; et soubz icellui 
sens qui est entre les choses et les fais est 
scienche figurele ; et soubz icellui sens qui est 
entre les choses et che qui est a faire est science 
morele ; et ches deux servent arismethique , musique et 
geometrie , astronomie et phisique » . 
De l'excellante auctorité des livres sains au 
regart de tous aultres dist saint Augustin 
en le .XIe. disputation contre ung nommé Fauste : 
« Auchuns sont qui ne font pas a recepvoir par 
auctorité , mais sont de nous escrips pour excerciter 
cheulx qui veullent proufiter . Nous sommes entre 
cheulx ausquelz dist l'Apostre : « Se vous estudiés ou 
savourés autre chose , Dieu le nous revele » . Laquelle 
maniere d'escriptures ne nous fault pas lire en 
necessité de croire , mais en franchise de jugier s'il 
est vray ou faulx . Toutefois , affin que le lieu ne 
fust osté a cheulx qui venront aprés nous pour 
traitié questions tres dificiles , le labeur tres 
salutaire de langue et d'escripre a esté ottroié pour 
l'excellence des livres fondés en l'auctorité du 
vieil et nouveau Testament . Laquelle escripture , 
confermee du temps des apostres par successions de 
temps et multiplications d'eglises , comme mis sur 
ung siege haultement eslevee se moustre , soubz 
laquele sert tout feable et bon entendement . Et s'il 
samble que on y treuve auchune dissonant proposition , 
il ne loist pas de dire : « l'aucteur de che livre n'a 
pas tenu le chemin de verité » , mais couvient dire que 
le coyer est menchonnable , ou l'interpreteur a erré , 
ou tu dois dire que tu ne l'entens pas . Et ja soit 
che que es livres ordonnés par cheulx qui sont venus 
aprés les apostres soit trouvee verité , toutefois 
n'est elle pas de si grant auctorité ; et pour 
che , se che qui est disputé ou escript n'est 
demoustré veritable par certaine raison ou approuvé 
par auctorité de droit canon , ne fait a reprendre 
qui ne le veult tenir . Mais en ceste eminenche ou 
haultesse des saintes Escriptures , se ung prophete ou 
apostre ou euvangeliste est trouvé avoir mis en 
escript auchune chose obscure , puisque par 
confirmation de canon elle est declaree , il n'y fault 
pas doubter qu'il ne soit vray . Car aultrement il ne 
seroit quelque escripture que par la feblesse d'engin 
humain on n'y trouveroit quelque defaulte , par quoy 
la tres sainte auctorité de l'Escripture seroit 
abolie et sans determination confondue . » 

De la maniere de lire les livres des païens dist 
saint Jherome ou livre du Proufitable et du 
luxurieux : « Nous avons acoustumé de che faire quant 
nous lisons les philosophes , quant les livres de 
sapienche seculiere viennent en nos mains : se nous 
trouvons en icheulx auchune chose proufitable , nous 
le convertissons a nostre enseignement ; et s'il a 
auchune chose superflue , soit des ydoles , de amour , 
de cure ou soing des choses seculieres , nous le 
ostons et pour neant le reputons » . Ou livre 
Deuteronome , comme il dist , est 
commandé de Nostre Seigneur « de raser la teste de la 
fenme prisonniere et les sourcilz et tous lese 
cheveulx et de tranchier les ongles du corps , et 
ainssi le prendre a mariage . Pour quoy doncques 
samble il merveille se je desire faire sapience 
seculiere , pour sa delitable maniere de parler et 
pour le beaulté de ses membres de la chambriere et 
prisonniere de Ysrael ? Et s'il y a quelque chose 
morte , soit de ydolatrie ou de volupté ou d'erreur ou 
de charnalité , je le coupe ou retranche , afin qu'en 
moy mettant avec ung corps tres pur , je puisse a Dieu 
mon createur auchun bien engendrer » . A che s'acorde 
le dit de l'Apostre : « Assaiéz toutes choses et puis 
vous tenés a che qui est bon » . Encore dist a che 
propos saint Jerome : « J'aroie tous lé volumes ou 
livres des traiteurs , afin que , par la diligence de 
erudition , je peusse oster la tardiveté de mon engin . 
Mais pour che ne voulroie je pas souffrir ne sievir 
les erreurs de Origene , car je scay tout che qu'il a 
dit mauvaissement » . De che dist Gratien : « Auchuns 
escoliers lisent les escriptures pour plaisir , car il 
se delitent es choses faintes des poetes et en 
aournement de paroles ; les auchuns pour leur 
instruction ou erudition les aprendent , afin qu'en 
lisant ilz detestent ou reputent pour vanité les 
erreurs des païens , et les choses 
prouffitables que ilz treuvent en icelles 
convertissent a l'usage de sainte erudition , et pour 
che loablement les aprendent . Dont saint Gregoire 
reprinst ung evesque , non pas pour che qu'il les 
avoit aprins , mais pour che que contre l'office 
d'evesque , ou lieu de la lichon euvangelique , a son 
peuple il exposoit lechons de gramaire » . De che dist 
Bede en exposant les livres des Rois : « Chelui tourble 
l'abilité de cheulx qui lisent et les constraint de 
felir , qui du tout leur veult deffendre a lire les 
livres seculiers . Esquelz ilz treuvent auchunes 
choses pourfitables , il leur loist prendre comme 
leurs choses . Aultrement il n'eust pas esté souffert 
que Moÿse et Daniel eussent esté instruis de la 
sapience et des escriptures des Egiptiens et des 
Caldeyens , desquelz toutefois ilz resoignoient les 
choses qu'il faissoient a rebouter et leurs delices , 
ne le maistre des gens , saint Pol , n'eust pas 
demoustré en ses dis ou escriptures auchuns vers des 
poetes » . De che dist aussi saint Jherome sur 
l'Epistre a Tite : « Les enfans qui ne voloient pas 
mengier de che qui estoit a la table du roy de 
Babilone ne boire du vin , affin que ilz ne fussent 
polus ou soulliés , se ilz eussent sceu que la 
sapience et doctrine des Babiloniens fust pechiés , 
jamais n'eussent consenti de l'aprendre , veü que pas 
ne affreoit . On les aprend afin qu'on les 
eschieve et pour en jugier et pour les convaincre ; 
car se auchun fol voloit escripre et soy opposer 
contre la doctrine des sages , on ne feroit que rire , 
et samblablement se auchun voloit disputer contre les 
philosophes et ignorast leurs doctrines , aussi seroit 
che folie ou tromperie . Aprende dont chaschun qui 
faire le pora la doctrine de Caldee , a tele intention 
comme Moÿse aprist toute la science des Egiptiiens » . 
Une aultre cause aussi survient qu'on peut lire 
les livres des paÿens : car ilz ont escript moult de 
choses qui conviennent et concordent a la doctrine 
des christiens . Comme dist saint Augustin que « nul 
plus fort tesmoignage n'est que chelui qui est 
proferé de l'ennemy » . Dont a che propos saint Jerome 
dist : « Se nous sommes auchunefois constrains de nous 
concorder aux escriptures seculieres et d'icelles 
auchunes choses aprendre que nous aviemes mis en 
oubli , che n'est pas de nostre volenté mais , par 
maniere de parler , che nous est pour tres grant 
necessité , afin que nous provons les choses dittes 
des prophetes passé moult long temps estre contenues 
es escriptures tant des Grecs comme des Latins et 
d'aultres gens » . Mais che ne dist il pas pour tant 
que nostre foy se doie ajoindre a leurs dis , mais 
pour che que , de tant plus qu'il ont esté estrangiers 
de la foy , de tant plus che que il ont 
dit des articles d'icelle fait a esmervillier , 
combien qu'on croit plus qu'il aient dit ces choses 
par mauvais esperit que par bon . Les mauvais esperis 
plusieurs fois ont dit ou predit choses vraies , par 
auchune necessité constrains . De quoy dist saint 
Augustin contre les Manichees : « Se Sebille ou Orphee 
ou les aultres poetes des païens ont auchune chose 
vraie predit de Dieu , ou aussi auchuns philosophes , 
il vault auchune chose a vaintre la vanité des 
païens , mais non pas pour aemplir l'auctorité de 
iceulx . De autant qu'il y a a dire de l'advenement 
Jhesu Christ entre la predication des angeles et la 
confession des dyables , autant y a il de difference 
entre la curiosité des escriptures dampnables et 
reprouchables et l'auctorité des escriptures des 
prophetes » . Par quel maniere aussi nous devons user 
des tesmoignages d'iceulx livres des paiiens , dist 
saint Pierre en l'epistre saint Clement : « Quant 
auchun a recepeu des Escriptures divines rigle de 
verité ferme et entiere , il peut bien avec che 
ajouster auchune chose des ars liberales aprinsses en 
jonesse , pour confirmer la vraie doctrine en 
declinant tousjours de che qui est faint et faulx et 
en soustenant la verité qu'il avoit aprins » . 
Pour ches causes aussi il est 
licite de lire les livres des heretiques , a cheulx 
tant seulment , comme il est dessus dit , qui desja 
sont ou sens des divines Escriptures tres bien 
excercités et es articles de la foy tres 
constanment fondés . « Ne veulles pas multiplier a 
querir choses hors de chemin jusques a tant que aras 
aprins les voies ; car lors poras courrir seurement 
quant tu n'auras doubté d'errer » . Telz aussi peuent 
lire apocrifes , che sont escriptures non approuvees , 
en aiant sur che francise de jugier ou de croire . De 
che dist saint Jerome ou prologue de l'Istoyre de 
Joachin et de Anne : « Les choses qui sont escriptes de 
la nativité de la benoite Vierge , combien que je les 
prononche estre doubteusses , pour che ne les afferme 
je pas clerement estre fauses . Mais je dis che 
franchement que je tiens que nul bon feable christien 
ne volroit nier que moult de miracles n'aient precedé 
la nativité de la vierge Marie et aussi tres grans 
sont ensievis . Pour che donc , se les choses qui en 
sont escriptes sont vraies ou par auchun faintes , 
sauve la foy de cheulx qui croient que Dieu peult 
ches choses faire , sans peril de leur ame ilz les 
peuent croire et lire franchement . » 
Combien que toutes ches choses n'aient auctorité en 
l'Eglise , mais partout ont generale auctorité les 
sains livres des prophetes , des apostres et des 
euvangelistes , les epistres decretales des 
souverains evesques et les canons des conciles et les 
escrips des docteurs catholiques . Les sains livres 
ont la premiere et souveraine auctorité selonc saint 
Augustin , comme aultre fois est dit . Les epistres 
decretales , comme dist Gratien , sont de droit pareil 
axecutees par les canons des conciles . Les escrips 
des sains docteurs en auchunes choses sont aux 
epistres decretales preferéz et en auchunes choses 
postposés ou mis au deriere . Car comme dist encore 
Gratien en la premiere partie du Canon en la .XXe. 
distinction : « Aultre chose est de mettre terme aux 
causes , aultre chose est la sainte Escripture 
diligamment exposer . Aux besoingnes ou affaires 
constituer ne fault pas seulment science , mais aussi 
puissanche est necessaire . Dont Nostre Seigneur , 
ainchois qu'il deist a saint Pierre : « Tout che que tu 
liras sur terre sera lié ou ciel » , il lui donna les 
clefz du roiaume des chielz , en lui donnant en l'une 
science pour discerner , en l'autre puissanche pour 
debouter ou de recepvoir . Comme dont toutes choses 
aient ou prendent leur fin ou en l'absolution des 
innocens ou en la condempnation des delinquans , ces 
deulx choses non pas seulement requierent science , 
mais aussi la puissance des presidens ; appert dont 
que , combien que les traiteurs ou 
expositeurs des divines Escriptures ont preeminense 
sur les souverains evesques , toutefois , pour che 
que ilz n'ont pas acquis tel haultesse de dignité es 
expositions des saintes Escriptures , a eulx sont 
devant mis , mais en causes traitier et ordonner ilz 
ont le second lieu aprés eulx » . 

Meditation , comme dist Hugue , « est souvent 
penser en conseil ; laquelle meditation enquiert la 
cause , la naissance , la maniere et le utilité ou 
proufit de chaschune chose prudentement . Che 
commenchement preng il de la lechon , toutefois n'est 
il restraint par auchunes rigles ou commandemens de 
la lechon . Le commenchement de la doctrine est en la 
lechon , et consommation est en meditation ; lequelle , 
quant auchun l'a aprins a amer familiarement , elle 
rend la vie joieuse et donne en tribulation tres 
grande consolation » . A che propos est le dit de saint 
Jherome sur l'Epistre aux Ephesiens : « Se auchune 
chose est en ceste vie , qui tiengne l'omme sage et 
qu'il le faiche non muer corage entre les tourbles et 
pressures de che monde , je tiens que c'est 
principalment meditation et science des Escriptures » . 
Pour che aussi dist saint Ambrose sur le Psalme 
Beati Inmaculati  etc.  : « Ne passons legierement che 
que nous lisons , mais aussi , quant en nos 
mains auchun livre ne tenons , rappellons en memoire 
che que nous avons leu et , comme bestes nectes , du 
tresor de nostre memoire demoustrons que nostre 
pasture ou peuture espirituelle ruminer devons » . Item 
saint Bernard en l'epistre aux Chartreux dit : « De la 
lechon que chaschun jour aprenons , mettons ent 
auchune chose ou ventre de la memoire , qui soit a 
propos avenant , a l'intention proufitant et qui 
detiengne le corage affin qu'il ne pense a chose 
estrange dont il puist avoir dommaige » . Pour che , en 
meditation peut l'omme sage sans livres auchunefois 
mieulx pourfiter . Comme dist Varron a l'Auditeur 
d'Athenes : « Il a moult a dire se tu regardes les 
livres ou les choses dont ilz traittent . Les livres 
ne sont que povres amonestemens des sciences , qui 
contiengnent les commenchemens des choses que on doit 
enquerir , afin que d'icheulx le corage prende 
commenchemens des besongnes et besongnier . Et pour 
che tant seullement les estudes soient entrelaissees 
qu'elles ne soient oubliees . Nature s'esjoïst a 
renouveler » . A che s'acorde che qu'on list que 
Aristote respondi a Alixandre , lequel lui demandoit 
par quel enseignement il se diroit estre scachant ; 
dont Aristote lui respondi : « Par le moien des choses 
qui ne scevent mentir » . Dont Ysaac s'en ala en ung 
champ pour mediter ou penser , comme on 
list en Genesis ou .XXVIIIe. chapitre . A che propos 
dist saint Bernard en l'epistre faite a ung nommé 
Henri : « Croy a chelui qui est expert . Tu trouveras 
plus grant chose es bois que tu ne feras es livres . 
Le bois et les pieres t'aprenderont che que tu ne 
pourroies aprendre des maistres » . Encore a che propos 
dist il en l'epistre aux Chartreux : « Quant tu dois 
aler dormir , porte en ta memoire ou en ta pensee 
tousjours quelque chose en laquelle tu t'endormes 
liement , laquelle chose te peut aidier a songier ; 
laquelle chose , aprés que tu seras esveillié , te 
mette en l'estat de l'intention du jour precedent . 
Ainssi a toy la nuit sera illuminee comme le jour , et 
la nuit qui fera ton illumination te sera comptee en 
tes delices » . 
Mais pour che que estudieuse meditation applique 
merveilleusement fort le corage aux choses qu'on 
veult scavoir , selonc le dit de Tulle : « Estude est 
occupation acoustumee et forte de corage a auchune 
chose appliquee » , il le convient moderer 
principalment es enfans et es josnes gens , afin que 
par trop grant traveil ne nuise au corps , ou qu'elle 
ne destruise la chambrette de la memoire ou cervel , 
ou qu'elle ne oste le norrissement de dormir , selonc 
le dit de Ecclesiastique ou .XXXIe. chapitre : « La 
veille de honnesteté degastera la char , et la pensee 
d'icelle ostera le dormir » . Par tel maniere dont 
soient les espaces d'estude et de dormir 
moderees que , ou temps qu'on doit estudier , on ne 
dorme pas ne , ou temps que dormir convient , on ne se 
tiegne a l'estude . Dont a che propos saint Pierre 
dist : « Il convient rendre grand soing que nul ne 
presume de dormir ou temps qui est ordonné pour 
estude , et que le temps de veillier ne soit diminué . 
Il convient aussi garder que , par les viandes non 
cuites en l'estomac , le dormir ne soit entrerompu , 
car le corps par che moien pouroit agrever la pensee 
et , par les esperis cruds ainssi mis dehors le sens , 
au pardedens demouroit tourble et confus . C'est droit 
dont que en temps competent le corps soit soustenu 
par dormir , afin que aprés es aultres choses il puist 
juste serviche faire a la pensee , les choses 
suffissanment acomplies qu'on lui doit faire » . Item 
Cassien ou livre des Ordonnanches des moisnes ou 
.IIIe. chapitre dist : « Il convient bien aviser que le 
dormir que nous ostons a la nuit ne soit reprins sur 
la veille du jour , afin qu'il ne samble que nous 
veullons faire de la nuit le jour et du jour la nuit . 
Il convient rendre au corps che qui lui est deu de 
necessité , sans lui ottroier che qui est de 
superfluité » . Pas ne fait doncques a esmerveillier se 
meditation ou estude de sapienche , par 
amour ou forte application de corage , amendrist ou 
oste le dormir et aussi le mengier , car comme dist 
Lactence ou livre de Faulse religion : « Nulle viande 
n'est plus doulche a l'ame que congnoissanche de 
verité . Ignorance de soy est cause de mauvaistié » . En 
aprés , non seulement convient eschiever es jennes 
gens trop longue veille ou meditation en la lechon , 
mais aussi la pensee des choses difficiles , selonc le 
dit de saint Bernard dessus thoucié qui dist que « la 
meditation des escriptures lasse et ne refait pas le 
tendre entendement , ains frosse le intention , 
redousse le sens » . Et comme dist Hugue : « La leçon 
administre matere pour congnoistre verité , et 
meditation le applique » . 

Avec les choses dessus dittes auchunefois 
convient entremesler le tiers , asscavoir escripre ; 
car , comme dist Cassiodore ou livre de Orthographie : 
« c'est glorieux estude de scavoir competanment 
escripre che que tu dois dire , et de prononchier 
sans doubtanche de erreur les choses qui sont 
escriptes . La voix conduite par articles nous separe 
des bestes et la raison d'escripre nous separe des 
folz . Ches deulx choses renddent l'omme parfait » . 
Pour che convient il entremesler , car se auchunefois 
on aprend en l'estude plaisir , l'anui d'icelluy le 
relieve ; toutefois , s'il se fait 
continuelment , il deboute ou affeblist l'engin . Dont 
il convient passer de l'un a l'aultre par auchuns 
entrechangemens , selonc le dit de Seneque a Lucille : 
« La lechon nourist l'engin et le traveille de l'estude 
n'est pas refait sans estude . Ainssi dont nous 
ne devons pas tant escripre ne tant lire , mais , quant 
on est traveillié de l'un , soy remettre a l'aultre , 
et ainssi soy atemprer afin que che qui est 
recueillié par lechon , par escripre aussi en aprés 
soit mis en retenue » . Item Cassian dist que « quant on 
est traveillié de une chose , par emprendre aultre 
euvre et soy muer de une besongne a autre , on prend 
le paine mieulx en gré » . 
Ainssi dont a chelui qui est occupé a l'estude 
convient escripre ou ses propres besongnes ou celles 
d'aultrui . Mais premiers convient entendre a escripre 
les dis d'aultruy que presumer sé choses propres . 
Quant aux choses d'aultruy , convient labourer en 
moult de manieres , asscavoir en corrigant che qui est 
vicieux , et en escripvant ce qui est bon , en 
extraiant le milleur , en interpretant ou exposant che 
qui est en langue estrange . 
Quant au fait de corrigier , saint Augustin ou 
second livre de la Doctrine des christiens dist : « La 
sagesse de cheulx qui desirent scavoir les 
escriptures doit premierement scavoir 
veillier a corrigier les livres » . Mais auchuns aiment 
tant la beauté de leurs livres que ilz redoubtent de 
les honnir en corrigant , dont saint Jerome ou 
Prologue sur le livre de Job dist : « Aient cheulx qui 
volront livres en vellin ou parchemin escrips de 
pourpre , d'or ou d'argent , ou il y ait belles lettres 
au commenchement , ou y a plus de charge que de 
proufit , et laissent a moy et a mes samblables avoir 
povres cedules et non pas tant beaulx coiiers que 
bien corrigiés » . 
Quant est a transcripre ou a copier , deux choses 
sont necessaires , c'est asscavoir que l'exemple 
soit veritable et que l'escripvant soit homme sage et 
expert . De l'un et de l'autre dist saint Jerome : « La 
vitiosité ou faulseté des livres vient souvent de 
fois par la coulpe des escripvains qui aultrement 
escripvent qu'i ne le treuvent devant eulx : en 
sustraiant auchunefois de trois mos auchunes 
sillabes , en escripvent que ung mot , ou auchunefois 
de ung mot en font deulx ou trois » . Item de la 
nonsachanche de l'escripvant dist aussi saint 
Jerome a ung nommé Lucin : « Il sont auchuns notaires 
non scachans qui escripvent non pas che que ilz 
treuvent , mais che qu'ilz entendent , et , quant ilz 
s'esforcent de amender les erreurs d'aultruy , ilz 
moustrent les leurs » . De la faulsseté des 
exemplaires dist Origenes sur saint Mahieu ou .XVe. 
chapitre : « Nous trouvons moult de differenche entre 
les exemples , soit par negligence des escripvains , ou 
par cheulx qui ostent ou ajoustent che que bon leur 
samble es corrections que ilz font » . 

De cheulx qui extraient dist aussi saint Jerome 
contre Vigilanche : « Il appartient a mon euvre et 
estude lire moult de livres afin que de plusieurs je 
prende diverses fleurs , non pas tant pour tout 
approuver comme pour eslire ou extraire che qui est 
bon » . Icellui saint Jerome sur le .LXXVIIe. Psalme 
dist : « Nous alons ou jardin des escriptures , ou sont 
herbes flourissans , roses vermeilles , blanches fleurs 
de lis , et nostre ame est tiree d'un costé et d'autre 
pour prendre les plus belles fleurs . Se nous 
cueillons roses , nous laissons les fleurs de lis ; se 
nous portons fleurs de lis , les violettes y 
demeurent » . De che dist aussi Seneque a Lucille : 
« Tout ce qui est cueillié par la lechon , la plume le 
mette en escript . Nous debvons ensievir les es qui 
vaguent , ilz prendent fleurs a eulx ydoines pour 
faire le miel ; en aprés , tout che que ilz ont aporté , 
ilz le ordonnent par pains de cire ou ilz font le 
miel . Ainssi devons nous tout che que nous avons en 
plusieurs lechons recueillié separer ; en 
aprés , en ajoustant la puissanche de nostre engin , 
nous debvons tous ches divers assavouremens en une 
saveur ordonner . Tel veul je estre corage , que moult 
des ars , moult de commandemens , les exemples de moult 
d'eages soient en lui conduis en une chose » . De che 
dist aussi Pierre le Cantre de Paris : « Pour che que 
le tamps est brief , il est expedient , entre moult de 
choses , de rassambler les meilleurs et servir a 
briefté » . 
En interpretant ou exposant ung langage en ung 
autre doivent trois choses estre gardees , asscavoir 
la verité de la translation , apertion ou clareté du 
langage ou de la parole , et humilité de cuer . De la 
verité de translation dist saint Jerome : « Je n'en me 
sens en riens coupable , en l'interpretation ou 
translation des sacrés livres , avoir mué quelque 
chose de la verité du language hebrieu . Tu liseur , se 
ne le veulx croire , lis les livres des Grecs et des 
Latins , et avec mes euvres avise et confere l'un avec 
l'autre » . De l'appertion ou clareté de language dist 
aussi saint Jerome a ung nommé Palmace : « Se la 
interpretation ecclesiastique est aourné langage , 
dissimuler le convient et fuir , afin qu'on ne parle 
seulment aux escoles huisseuses des philosophes ou a 
petit nombre de disciples , mais a tout humain 
lignage » . De l'umilité de l'interpreteur ou 
translateur a on exemple en saint Jherome sur Ysaÿe 
ou .Ve. livre ou il dist : « Le prophete dist : « La 
terre de Juda sera a Egipte en cremeur » , lequel mot 
au translater je dis « en festivité » . Mais il me 
vault mieulx reprendre mon erreur que , aiant honte , 
confesser ma nonsachance et demourer en erreur » . 

De la maniere de exposer et de faire auchuns 
abregiés parlers ,  [...] aussi saint Jerome en le 
Exposition de l'Epistre aux Galathiens disant : « Il 
affiert a mon office de esclarchir les choses obscures , 
abregier les magnifestes , et de faire demeure 
es choses doubteusses » . De che dist Simache Patrice : 
« En chose qui est clere , il me poisse d'estre long , 
mais en choses haultes convient demourer ou arrester » . 
A che propos dist Hugue : « Auchuns tellement 
confondent exposition ou lechon ou titre du livre ou 
au commenchement , qu'a peu pres ilz y comprendent 
tout le livre , qui me samble chose digne de moquerie , 
et puis le surplus expedient en deulx ou trois 
lechons . Telz ne enseignent pas les aultres mais 
moustrent leur science , et a ma volenté qu'il 
apparussent telz aux aultres comme ilz me samblent » . 
A che propos est dit ou second livre des Machabees : 
« C'est folie de habonder en language devant 
l'istoire , mais durant l'ystoire n'apartient pas de 
soy restraindre » . Auchuns aussi ne sieuvent 
pas le sens de l'acteur en exposant , mais 
s'efforchent de appliquier le sens de l'acteur ou ses 
paroles a leur sens . Et ja soit che que telz sentent 
la verité , « toutefois , comme dist saint Augustin ou 
premier livre de la Doctrine des christiens , ilz font 
a corrigier ; car en affermant folement che que n'a 
pas dit l'acteur que ilz lisent ou que ilz exposent , 
ilz encourrent en plusieurs propos lesquelz a celle 
sentence ne se peuent ajoindre » . Et comme dist saint 
Jerome a Paulin : « C'est une tres vicieuse maniere de 
parler quant on empire les sentences d'autruy , et 
traire a sa volenté escripture qui est a che 
repugnant ou contredisant » . A che s'acorde le dit de 
saint Hylaire dessus mis : « Chelui est tres bon 
liseur , qui actent l'entendement des choses dittes 
anchois que de soy il y mette quelque chose , et plus 
y met qu'il ne oste ; et ne doit on pas veoir es 
choses dictes estre contenu che qu'on a presumé de 
avoir entendu avant qu'on l'ait apris » . 

Au regart des propres escriptures convient faire 
distinction ou division , asscavoir se elles sont 
privees ou publiques . Car escriptures privees sont 
qui sont faites au propre usage , comme sont les 
escriptures des lechons de chaschun jour , des 
collations , des questions et des choses 
samblables que generalment convient faire a tous 
escoliers , grans ou petis , pour cause de memoire . 
Publiques sont qui viennent es usages communs ou sont 
a venir , comme sont livres , traitiés , abregiés , 
sommes et telz choses que seulment a cheulx qui 
sont eslevés et sages appartient de faire , et en 
icheulx garder plus grant diligence de paroles et de 
sens . Dont Simache dist : « En vesture des hommes et en 
aultre ordonnanche servant a la vie , choses 
convenables sont prinses selonc le lieu et le temps ; 
ainssi la varieté ou diversité des engins : en 
escriptures qu'on fait pour soy , il y doit avoir une 
maniere de negligence , mais es escriptures qu'on 
veult au pardehors que chaschun voie , on y doit 
aguisier les armures de beau parler » . 

Es escriptures publiques on doit garder .VIII. 
choses , c'est asscavoir meureté , verité , briefté , 
humilité , liberté , oportunité de temps et de lieu , 
moienneté et discretion . 
Premiers meureté , afin que nul devant son temps 
ne presume faire telz choses , dont saint Jherome dist 
a Rustique moysne : « Ne te avanche pas tost a escripre 
et n'y soies pas menéz par legiere emprinse » . Item 
Goffroy en sa Nouvelle poetrie : « La main ne soit pas 
trop legiere a prendre la plume » . 
Verité aussi y doit estre , car comme dist 
Seneque a Lucille : « C'est laide chose de 
dire une chose et sentir ung aultre , mais encore plus 
laide est une chose escripre et l'aultre sentir » . 
Il y doit aussi avoir briefté , car comme dist 
Plin a Cornille : « Action briefve est agreable a moult 
de gens » . Item Tulle ou livre de Amistié dist : 
« Toutes choses briefves doivent estre tollerables ou 
prinses en gré , combien qu'elles soient grandes » . 
Item Seneque a Lucille dist : « C'est fait de grant 
ouvrier de enclore tout en petit lieu » . Pour che dist 
saint Jerome a Cromache : « La briefté de l'epistre me 
constraint de taire , mais le desir que j'ay a vous me 
fait parler » . Et , selonc le dit de Ciprien : « a cheulx 
qui lisent briefté proufite moult , quant livre long 
pas n'espart leur entendement ne leur sens , mais par 
soubtil abreger la memoire garde et retient che qui 
est leu » . Avec che comme dist Pierre Chantre de 
Paris : « Moult nous doit esmouvoir a sievir briefté et 
eschiever prolixité grant despens en faisant grans 
volumes ou livres longs , perte de temps et anui et 
labeur de corps en corrigant , mendre proufit en 
lisant , domaige en mettant au derriere choses plus 
proufitables , et pesanteur en besongnant » . 
Le humilité de l'escripvant est requise en 
quatre choses , asscavoir qu'il ne s'eslieve de ses 
escriptures , qu'il ne pressume de leur 
donner auctorité , que patianment et amiablement 
seuffre estre corrigié des autres , et qu'il n'ait pas 
envie sur les escriptures des autres . 
Du premier dist saint Ambrose a Sabin : « Je ne scay 
comment , sans obscurté de imprudence qui me confont , 
ung chaschun dechoivent ses escriptures ; comme a pere 
et a mere plaissent enfans defformes ou contrefais , 
ainssi plaissent aux escripveurs leurs paroles qui 
sont sans beaulté » . A che propos dist Hugue de Saint 
Victor : « La fable dist que toutes les bestes 
presenterent de leurs faons pour servir a Jupiter , 
entre lesquelles la singesse porta son faon qui 
estoit defforme et lait , dont toutes les bestes se 
commencherrent a rire ; neantmains pour che ne lessa 
pas qu'elle ne le presentast avant toutes les 
aultres . Ch'est chose naturele a tout amant de amer 
che qu'il a engendré . Du cuer naist le sens , et 
aiment les cuers leurs faons tellement que souvent le 
corage , perverti ou regart de sa souveraine verité , 
n'a pas honte de commander ou loer son sens tortu et 
mauvais qui est digne d'estre moquiés de tous » . 
Du second dist Plin ou proheme de son livre de 
l'Ystoire naturele : « Ch'est chose haulte de donner 
aux choses anchiennes nouvellité , aux choses 
nouvelles auctorité , aux choses soullies blancheur , 
aux choses obscures lumiere , aux choses 
annuieusses grace , aux choses doubteusses foy » . 
Du tiers dist ledit Plin a ung nommé Romain Notoire : 
« Veulles noter le livre que je t'ay envoié et amender 
ce que il te samblera a corrigier . Ainssi je croiray 
que le surplus mieulx te plaira , quant je 
congnoistray que auchune chose te desplaira » . 
Du quart dist Simace : « La benignité des amis seult 
estre favorable a moiennes escriptures , mais l'envie 
des aultres ne scet pardonner » . 
De liberalité dist saint Jerome a la Mere et a 
la fille : « Je vous requier , s'il vous samble que 
j'aie escript auchune chose trop en mordant , que ne 
croiés pas que che soit tant par mon austerité ou 
dureche comme c'est pour vostre maladie . La char 
porrie est par le feu garie et cautere » . Autre part 
dist on que verité n'en blandist ou aplanie personne . 
A che s'acorde le dit de Ovide que « es chansons ne 
doit avoir quelque paour » . 
De l'oportunité du temps est dit en 
Ecclesiastique ou .XXXVIIIe. chapitre : « Escrips 
sapience ou temps de huiseuse » . Du lieu dit Ovide que 
« chelui qui veult escripre vers ou chansons se doit 
mettre a part ou estre seul et avoir loisir » . 
De moienneté dist Ennode : « Escripre superfluité 
est espece de vantise , soy taire de choses 
necessaires est contempnement » . Et Seneque a Lucille 
dist : « Didime le gramarien escripvi 
quatre milles livres , qui eust esté reputé pour 
meschant s'il eust mis paine de lire si grand nombre 
de choses vaines . En iceulx livres est faite question 
du païs de Omer , de la vraie mere de Enee et de 
aultres choses lesqueles , se tu les scavoies , a les 
desaprendre mettre paine deveroies » . 
De discretion dist Simace : « En chose aperte ou 
clere il anuie d'estre long , mais en haultes 
besongnes vault moult longue diligence » . 
Il est plus affreant , se auchun escript , de le faire 
a la priere d'aultrui que par mouvement de propre 
volenté . Le premier est reputé a humilité ou a 
obedience , mais le second samble estre presumption ou 
orgueil . De che dist Ovide que « faveur aide 
l'escripvant et amendrist le labeur , avec che quant 
il fait quelque euvre de habondanche de corage » . 
Encore dist que « vers ou chançons viennent de corage 
joieux » . 

Ces choses sont dittes de la maniere de lire , 
de penser et d'escripre , par lesquelles les escoliers 
sont excercitéz et , par leur labeur et ententiveté , 
le sens naturel est abilité . Auxqueles choses est 
ajousté le quart , asscavoir excercite de inquistion 
ou de disputation , par lequel est , en querant , verité 
et trouvee et plus clerement demoustree . 
En cest excercice trois choses sont 
necessaires , asscavoir des disputans droite 
intention , ordonnanche et maniere ou moderation . 
L'intention doit estre adrechee , afin que pas ne 
se fache pour vaine gloire ou pour obvier ou 
resister , mais pour l'inquisition ou excertitation de 
verité ou , selonc che qu'il appartient aux 
theologiens , a la confirmation de la foy ou a 
l'edification des meurs . 
Du premier dist saint Augustin ou livre des Seulx 
parlers ou .IIe. chapitre que « verité ne peult mieulx 
estre quise que en interrogant ou en respondant » . 

Du second dist Prosper ou livre de la Vie 
contempplative ou prologue : « Le tractation des 
questions , s'elle ne instruit pas le corage de chely 
qui treuve , toutefois elle excercite ou abilite 
l'engin du querant » . 
Du tiers est dit en la seconde canonique de saint 
Pierre ou .IIIe. chapitre : « Saintefiés Nostre 
Seigneur en vos cuers , prest tousjours a satisfaction 
a tous cheulx qui vous demanderont raison de la foy 
et esperanche qui est en vous » . Aussi en la seconde 
Epistre de saint Pol aux Corinthiens ou .Xe. 
chapitre : « Les armes de nostre chevalerie ne sont pas 
charneles , mais la puissance est a Dieu pour la 
destruction des garnisons , qui destruissent les 
consaulx et toute haultesse soy eslevant contre la 
scienche de Dieu , en mettant en captiveté ou prison 
tout entendement ou serviche de Christ » . Item , 
en l'Epistre a Tite ou premier chapitre , 
commande l'Apostre l'evesque estre tel qu'i soit 
puissant de ennorter en doctrine saine et vaincre 
cheulx qui sont contredisans . Comme dist saint Jerome 
a Paulin : « Sainte rudesse prouffite a soy seulment 
et , de tant qu'elle ediffie l'Eglisse de Jhesu Christ 
par merite de vie , de autant nuist s'elle ne resiste 
a cheulx qui le veullent destruire » . De che dist 
saint Hylaire ou livre de la Trenité ou premier 
chapitre : « C'est peu de chose , es choses 
singulierement necessaires au salut , de amener a la 
satisfaction de la foy seulment les choses qui sont a 
che propres . Car souventefois les paroles delitables 
dechoivent le sens de nos dis par affirmations 
exstranges , se le propos de nos adversaires n'est 
vain demoustré par l'affirmation de nostre foy . Pour 
che la noise des heretiques est nostre foy » . 
Du quart dist Prosper : « A che doit le docteur 
ecclesiastique principalment labourer , que cheulx qui 
l'oïent vaillent mieulx par saines disputations sans 
estre loueurs de vain assentement » . 
La seconde chose requise en disputation est 
ordre droit , c'est a dire que chaschun entende ou 
croie et suppose fermement les commenchemens de l'art 
ou scienche anchois qu'il enprendre a disputer 
d'icelle . Car , comme il est dessus dit selonc 
Aristote , nul ne peut en auchun art 
proufiter sans la congnoissanche de ses principes ou 
commenchemens , et en chaschune faculté ou scienche il 
convient premierement que chelui qui aprend croie . 
Mais auchuns sont qui ne scevent encore parler et qui 
ne congnoissent les principes des ars , qui seulment 
ne s'esforchent pas de disputer , mais avec che 
presument de terminer . Contre lesquelz dist le 
orateur Fabien , en son epistre a Panmache comme 
rechite saint Jherome : « Les ars seroient eureuses se 
seulment cheulx qui en sont expers les jugoient » . 
Singulierement en theologie est cest ordre 
necessaire , afin que la disputation ou inquisition 
prende son commenchement de certaine foy ; dont dist 
saint Jherome contre Luciferiain : « C'est du tout fole 
assertion ainchois disputer de la foy que icelle 
croire » . De che dist saint Augustin ou .Xe. livre de 
la Trenité : « Nul ne doit reprendre chelui qui demande 
des choses divines se toutefois , extant tres ferme en 
la foy , quiert ou fait question de la chose tres 
dificile a congnoistre ou en parler . Mais chelui qui 
mieulx voit ou enseigne peut bien reprendre chelui 
qui trop tost auchune chose afferme . Tres seure dont 
intention de querir est qui proufite de la foy . 
Certaine foy commenche congnoissanche , certaine ne 
sera pas parfaite se non aprés cheste vie . 
Querons dont comme pour trouver , et se trouvons comme 
cheulx qui quierent . Lors que l'omme a consommé ou 
achievé , lors est che qu'il commenche » . 
La tierche chose requise en disputation est 
maniere ou moderation , c'est qu'elle soit faite en 
actemprance et en gravité ou en pesanteur , selonc le 
dit de saint Clement : « Verité soit requise en repos 
et par ordre . Auchuns sont qui en l'estrif de 
disputation , quant ilz se sentent confus en leur 
erreur , tantost pour cause de fuite se commenchent a 
troubler et mouvoir noises ou tenchons , affin qu'il 
ne appere a tous qu'il soient confondus . Et pour che 
souventefois je requier que l'enqueste de disputation 
soit faite en toute pacienche et repos , afin que , se 
par aventure auchune chose estoit dite moins que 
souffissanment , qu'on le peust repeter et exposer 
plus clerement . Auchunefois avient que une chose est 
autrement ditte qu'elle n'est oÿe , quant elle est 
moins que souffissanment prononchie ou quant on y 
regarde mains que songneussement . Et pour che je 
desire que la parole soit pascianment escoutee , affin 
que nul ne reprende l'autre et que la parole du trop 
tost parlant ne soit entrerompue par le contredisant . 
Ne servons dont pas de reprendre , mais che qui est 
mains que plainement dit soit repeté , 
affin que par tres juste examination appere la 
congnoissanche de verité . Scavoir devons , se auchun 
est vaincu par verité , che n'est il pas qui est 
vaincu , mais l'ignoranche qui est en lui ; qui poura 
debouter chelui qui est tres mauvais en maniere , il 
en aura le loier de salut » . De che dist saint 
Ambrose : « Entre les paroles de Dieu doit estre 
consolation et non pas altercation » . 

Disputation dont contentieuse aux veritables 
meürs et amanieréz est reprouvable et hayneuse . Et 
toutefois a grant paine , a jour d'uy , en moult de 
miliers en treuve on ung en disputation qui soit 
amanierés ou attrempéz , mais a peu pres tous 
estrivent et bataillent et pour che plustost 
tourblent la verité que ilz ne le mettent en clareté . 
Laquelle chose fait singulierement la sieute de vaine 
gloire ou dissimulation de ignoranche . Comme dist 
Hugue ou livre de l'Institution des novices : « Quant 
avant les aultres orgueilleusement voullons estre 
veus scages , nous en avons honte ou nous volons 
reprendre l'ignoranche des aultres ou approuver la 
sapienche des aultres a nostre depression ou 
abaissement . Ainssi auchunefois , contre nostre 
conscienche , nous deffendons nostre erreur 
honteusement ou nous debatons la verité d'autruy 
malicieusement . Ceste sapienche est charnele et 
dyabolique , qui est frauduleuse et mauvaise , querant 
seulement icelles voies par lesquelz elle puist son 
erreur couvrir et la verité d'aultrui , combien 
qu'elle soit magnifeste , en l'opinion des folz hommes 
depraver ou empirier . Mais che n'est pas telle 
sapience qui vient d'en hault , qui ne scet soy mesmes 
amer contre verité , tousjours preste du bien qu'elle 
a de donner tousjours a cheulx qui pas ne ont , ou le 
bien qu'elle n'a pas a cheulx qui en ont voulentiers 
le demander , ou le mal qu'elle soustient avec les 
aultrez vraiement accuser » . De che dist aussi saint 
Pierre en l'epistre de saint Clement : « C'est propre 
vice d'ignoranche de non voloir de son prochain 
recepvoir la lumiere de verité soy donnant confusion . 
Mais cheulx qui recepvoient la scienche de verité , 
pour che qu'elle est de bonté plaine comme du bon 
Dieu donnee , se faire se peult , avec tous le desirent 
avoir commune » . De che dist aussi Aristote ou .VIIIe. 
livre de Thopiques : « Qui fait question en tenchant , 
dispute mauvaissement , et aussi fait chilz qui ne 
veult assentir en respondant a che qu'on voit estre 
vray clerement » . 
Au contraire saint Jherome escripvant de 
Nepontian le recommande espetialment de son 
atempranche et doulche maniere en interrogant et en 
respondant , disant : « Sa parole en tout son mengier 
estoit auchune chose proposer des Escriptures , 
voulentiers oÿr , en vergongne respondre , recepvoir 
choses droites et justes , confondre chose mauvaise 
non aigrement , plus enseignier que vaincre le 
disputant contre soy » . 

Pour tant en disputant doit on eschiever 
contention , qui est ainssi descripte : contention est 
non approuvee , litigieuse ou mauvaise altercation 
contre auchun en disputant . 
En disputation contentieuse sont trouvés .VII. 
maulx . 
Le premier est orgueil , qui est appetit de propre 
excellence , comme dist saint Augustin ou livre de la 
Doctrine christienne ou .IIIIe. chapitre : « Estriver 
de paroles est non tenir compte comment soit vaincu 
par verité , mais comme ta diction est preferee a la 
diction d'aultrui » . 
Le second est vaine gloire , car comme dist Quintilien 
ou second livre : « Non pas bonne conscienche , mais 
victoire est le loier de chelui qui estrive en 
disputation » . De che dist aussi saint Ambrose ou 
livre de l'Incarnation de Nostre Seigneur Jhesu 
Christ : « C'est la gloire des logiciens que on les 
voie combatre en paroles et rebouter la verité . Au 
contraire la diffinition de foy est que verité soit 
consideree ou avisee , et non les paroles . La 
simple verité des pesceurs deboute les paroles des 
philosophes » . 
La tierche chose est folie , car comme dist saint 
Clement , comme dessus est recité : « C'est le propre 
vice d'ignorance de non souffrir avoir de son 
prouchain la lumiere de verité pour sa confusion » . 
Item saint Jerome contre Luciferiain dist : « Auchuns 
plaideurs plustost que beau parleurs , combien que ilz 
ne scachent disputer , toutefois ne laisent ilz pas a 
estriver » . De che dist aussi ung nommé Sidoine en son 
Epistolier ou .Ve. livre : « C'est le fait des ydyotes 
et non scachans ainssi que legierement ilz sont 
vaincus , aussi a grant difficulté sont ilz apaisiés » . 
Dont comme dist Cathon : « Contre les habondans en 
language ne veulles estriver de paroles . Car parole 
est a tous donnee , mais sagesse de corage est en peu 
de gens trouvee » . Et comme dist Orace ou livre de ses 
Epistres : « L'autre estrive souvent que la chievre 
porte laine » . 
Le quart est cruaulté ou mauvaiseté qui est ainssi 
descripte : « Cruaulté est soy eslever contre paroles 
proposees par mouvement soudain et sans raison » . De 
che dist le philosophe : « En la somme de toute 
discipline je veul que tu soies tardif en paroles et 
peu emparlé , a basse voix . Mouvoir la teste , tordre 
les bras , les dois estendre , les piés ploiier et tout 
le corps debatre , qu'est che aultre chose 
se non samblanche de forsenerie et toy moustrer 
samblable a ung campion ? » 
Le .Ve. est turbation de conscienche . De che dist 
saint Ambrose sur la premiere Epistre a Tite ou 
.IIIe. chapitre : « Ne veullies pas , che dist 
l'Apostre , estriver en paroles . Il est de necessité 
que contention fache auchun tort , et que moult de 
choses y soient dictes contre conscienche , et que par 
dedens verité soit perdue , au pardehors en aler comme 
vainceur . Nul ne veult souffrir estre vaincu , ja soit 
che qu'il scache que les choses qu'il oÿt soient 
vraies . Collation dont doit estre entre les 
serviteurs de Dieu , et non altercation ou estrif » . 
Le .VIe. est impugnation ou reboutement de verité , 
selonc le dit de saint Ambrose : « Contention est 
impugnation de verité par confidence de clameur ou de 
hault crier » . De che dist Lactence ou livre de la Vie 
beneuree : « Cheulx qui s'efforcent de eulx emploiier a 
contredire , lors que ilz deffendent leurs faulx 
propos , avec che la verité des aultres destournent » . 
Le .VIIe. est obscurcissement de entendement , car 
comme il est dit es Proverbes de Seneque : « En trop 
estrivant , verité est perdue » . 
Pour tout ches maulx qui viennent en disputation , 
veult saint Augustin en son livre des Seulx 
parlers avec soy comme par dyalogue disputer , et non 
avec aultrui . Dont dist ou second livre : 
« Comme verité on ne puist mieulx querir ou trouver 
que en interrogant et en respondant , et que a grand 
paine soit auchun trouvé qui n'ait honte d'estre 
vaincu en disputation , pour che que tousjours avient 
que la chose bien conduite est par hault crier 
desordonnee , et que a la charge des ames souvent y 
est dissimulation faite des choses cleres et 
magnifestes , comme il me samble , mon plaisir a esté 
de moy mesmes interroguier et aussi de respondre a ma 
demande , affin que je n'aye pas vergongne , se quelque 
part je me suy folment lyé , de moy retourner et me 
desloier » . 

Scavoir aussi convient que aultres cautelles ou 
soubtives sont de l'opposant et aultres du 
respondant . 
Premiers le opposant doit eschiever qu'il ne 
propose questions inutiles , dont saint Jerome sur 
l'Epistre a Tite dist : « Quel chose me proufite 
scavoir combien de ans vesqui Mathusalen , ne en quel 
eage Salomon prist fenme ? De telz manieres de choses 
sont noyses inutiles et vaines , lesquelles toutefois 
ont espece de science , mais elles ne proufitent a 
cheulx qui le dient ne qui l'escoutent » . A che propos 
dist saint Hylaire ou premier livre de la 
Trinité : « La foy constant et ferme refuse les vaines 
questions de philosophie , sans retenir la 
congnoissance de Dieu selonc le sens de commune 
intelligence , ne en avisant a parler de Jhesu Christ 
selonc les cours des elemens du monde » . 
De rechief doit eschiever superflues probations 
des choses cleres ou apparans , dont dist Quintilien : 
« En choses cleres , c'est aussi grant folie de faire 
argumen comme che seroit de l'oeil mortel fichier 
contre le soleil tres cler » . 

Item on doit eschiever obscures propositions , 
dont il dist : « Che qui est prins pour illuminer 
auchune chose , doit estre plus cler que la chose 
illuminee » . 
Item on doit eschiever faulses et improbables 
assumptions ou propositions , car comme dist le susdit 
Quintilien ou livre des Causes en la .XVIIe. cause : 
« Il est de necessité de parler plus contentieusement 
en che que tu ne pues prouver , et prend de l'omme son 
affirmation tout che qui ne procede de verité » . 
Item on doit eschiever conclusions sophistiques 
ou decepvables , car chilz sera haÿ qui parle 
deceptivement , comme on list en Ecclesiastique ou 
.XXVIIe. chapitre . A che propos dist Seneque a 
Lucille en l'epistre .XLVIIIe. : « Se je ne ordonne 
conclusions tres deceptives et se par faulse 
conclusion je n'aferme menchongne naissant de verité , 
je ne pouray separer les choses que je veul demander 
des choses qu'on doit fuir » . 
Item es choses divines convient eschiever 
soubtiles et obscures raisons des philosophes , 
dont saint Jerome ou livre des Trois questions dist : 
« Pas n'afiert a chelui qui dispute des divines 
Escriptures assambler les argumens de Aristote , ne du 
fleuve de beau parler de Tulle ung ruisseau amener , 
ne adoulcir les oreilles des fleurettes de Quintilien 
proposees en l'escole ; mais soit la parole commune 
comme on parle journelment l'un a l'autre , qui 
declaire le sens de la chose sans deffrauder par 
composition de paroles . Soient les aultres bien 
emparlés , soient loéz a leur voulenté , en pensant a 
la balanche leurs paroles escumeuses a bouche enflee . 
Il me souffist parler affin qu'on m'entende , affin 
que des escriptures disputees je puisse ensievir la 
simplesse des escriptures » . 
En response deux choses sont que necessairement 
convient eschiever , comme dist Aristote , asscavoir 
« proposer ou mettre avant che que pas n'appartient , 
et che qui est mis avant non garder comme il 
appartient » . Aultre part dist Aristote que « euvre de 
scachant est de non mentir des choses dont il a 
congnoissanche , et pouoir magnifester ou demoustrer 
chelui qui ment » . 
Aultrement convient faire au respondant contre 
le curieux inquisiteur ou demandeur , aultrement 
contre chelui qui est en aguet ou qui veult tempter 
ou qui est faulx accuseur , aultrement 
contre chelui qui enquiert verité , autrement contre 
le heretique et decepveur . 
Contre le curieux se convient avoir en soy jouant 
sagement de sa curiosité ou folie , dont saint Clement 
en son Epistre a tous feables christiens dist : « Se 
auchun envelopé et soullié de pechiés se avanche et 
nous provoque dire auchune chose qu'il ait fait mains 
que droit ne requiert et il soit present pour le 
ouïr , sagement le debvons tromper » . Car je ne voy pas 
qu'il soit proufitable du tout riens respondre a la 
cause des choses oÿes , affin que il ne leur samble 
que nous declinons par faulte de non scavoir 
respondre leur estrif , dont la foy pouroit estre 
blechee . A che propos dist Bede sur saint Marc en son 
.IIIe. livre : « Pour deulx causes espetialment la 
scienche de verité doit estre absconsee a cheulx qui 
le demandent , asscavoir l'une quant chelui qui fait 
la question n'a pas entendement convenable pour 
comprendre che qu'il quiert , ou quant par 
contempnement ou hayne de verité il se rend indigne 
de scavoir che qu'il quiert » . 
Avec chelui qui est en aguet ou qui veult tempter se 
convient conduire tellement que ses mauvaistés ou 
voyes d'aguet soient estoupees . Dont quant les juifz 
qui estoient en aguet contre Nostre Seigneur 
disoient : « En quel puissanche est che que tu 
fais tes euvres ? » , il respondi : « Je vous 
interrogueray et pas ne responderéz a moy » . Laquelle 
parole saint Jehan Crisostome expose en ceste maniere 
sur le .XXIe. chapitre de saint Mahieu : « Nostre 
Seigneur , scachant la malice inconvertible des juifz , 
leur proposa une question de toutes pars enchainee , 
non pas affin que ilz y respondissent , mais afin que 
par cest empeschement plus ne demandent » . Le 
interrogant ou demandant ne doit pas enseignier , mais 
doit le temptant par toutes manieres rebouter et 
confondre la soubtiveté d'icellui par ferir de la 
langue raisonnablement , sans lui publier la verité du 
mistere . Ainssi aussi comme dist saint Jerome sur 
saint Mahieu ou tiers livre : « Les Pharisees 
tempterent Nostre Seigneur en demandant s'il estoit 
licite a l'omme laissier sa fenme pour quelque cause , 
affin que comme par argument cornu ilz le peusent 
tenir et que , en quelconque maniere que il feist sa 
response , il fu prins en paroles . Il actempra 
tellement sa response qu'il passa oultre la rois 
qu'ilz avoient tendu . En autre pas est escript qu'ilz 
respondy aux prestres du Temple qui lui proposerent 
question en aguet pour congnoistre sa puissanche : « Le 
baptesme de saint Jehan est il du chiel ou des 
hommes ? » . Ceste maniere de parler fut selonc le 
dit commun qu'« on doit fichier au neu du 
mauvais arbre le clou ou le coignet de fer » » . A che 
propos poursieut la Glose sur saint Marc en le 
.XIe. chapitre : « Quant les juifz constrains par 
argument cornu eurent respondu : « Nous ne scavons » , 
Nostre Seigneur leur dist : « Aussi ne vous dy je pas 
en quel puissance ches choses fais » . La dist la 
Glose de saint Augustin : « Ichy avec les mauvais 
pervertist Nostre Seigneur » ; c'est a dire : ainssi que 
icheulx perversement ou mauvaissement demandoient , 
ainssi Nostre Seigneur en destournant respondoit , 
c'est a dire obliquement , et non pas selonc leur 
demande , non pas toutefois frauduleusement mais 
prudentement ou sagement , selonc le dit de Salomon : 
« Respond au fol selonc sa folie , afin qu'il ne lui 
samble qu'il soit sage » . 
Avec chelui qui enquiert pour congnoistre verité 
convient besoingnier en paix , en traitant ou en 
devisant plustost que en estrivant , selonc le dit de 
saint Ambrose sur la .IIe. Epistre a Tite : « Collation 
ou devise amiable doit estre entre les serviteurs de 
Dieu , et non pas altercation ou estrif ; et ne 
appartient pas aux hommes de une foy estriver , mais 
en traitié souffrir l'un de l'autre et consentir a 
bonnes paroles . Se auchune chose est veüe non 
prouvable en paix , soit dissimulee » . 
Avec les heretiques ou decepveurs convient 
besoingnier virilement ou vigoreussement en 
resistant a luy . De che dist encore saint Ambrose : 
« Se ung catholique dispute contre ung heretique , 
tousjours mette hors paroles selonc sa conscienche , 
et n'en seuffre pas que paroles mauvaises soient 
profereez ou dictes » . 
C'est ichy de la maniere de disputer . Ches 
choses dessus dictes souffissent de la litterale 
erudition de cheulx qui commenchent . 

A la erudition des lettres convient ajouster 
l'instruction des meurs , car science sans vertus ou 
meurs , non pas seulment ne prouffite , mais avec che 
nuist . Que pas elle ne prouffite , Lactance ou livre 
de Vray aournement le demonstre : « Comme pour cheminer 
riens ne proufite scavoir la voye se on n'a avec che 
forche corporale pour aler , aussi la scienche de 
verité riens ne proufite se propre vertus 
defaillent » . Aussi qu'elle nuisse dist saint Bernard : 
« Science qu'on list , s'elle n'est cuidte du feu de 
charité , elle enfle , car viande non digeree engendre 
mauvaises humeurs et ne nourist pas le corps mais 
plustost le corrompt » . Ces deux choses jointes 
ensamble , asscavoir virtus et science , se aident et 
font l'omme scachant . De che dist Lactanche ou livre 
de Faulse sapience : « Virtus avec science conjointe 
est sapience . Dieu a volut la nature de 
l'omme estre de tel condition qu'il fust convoiteux 
de deux choses et desirant , asscavoir de religion et 
de sapienche . Mais les hommes sont pour che deceuz 
qu'il rechoivent religion en delaissant sapienche , ou 
a seule sapience estudient en laissant religion , 
comme toutefois l'un sans l'autre veritablement ne 
puist estre » . 
Pour tant en l'un et en l'autre doit on estudier 
des enfance , car le erudition en l'un et en l'autre 
est aux enfans necessaire . Car en l'un et en l'autre , 
comme dessus est thouchié , lors principalment l'eage 
de l'omme doit estre informé ou aprins quant elle est 
encore mole et tendre et qu'elle obeïst legierement a 
cheulx a qui elle est subjette , qui la cherge ont de 
l'instruire . 
Avec che , en chelui qui enseigne convient estre 
honnesté de meurs , et a cheulx qui sont a enseignier 
humilité . Car se chelui qui enseigne a en soy 
deffaulte de bonnes meurs , escoute l'Apostre aux 
Romains ou .IIe. chapitre qui dist : « Tu te confies 
estre meneur des avugles , enseigneur des folz , 
maistre des enfans . Tu doncques qui enseignes 
aultrui , ne enseigne pas toy mesmes » , comme s'il 
deist : c'est trop grand abusion . Comme dist Seneque a 
Lucille : « Philosophie requiert que chaschun vive 
selonc sa loy , et ne doibt pas avoir dissention entre 
la parole et la vie , espetialment pour che que c'est 
l'office et jugement de sapienche que les 
euvres concordent a la parole et que l'omme soit 
pareil et ung a lui en tous lieux . Chelui fait che 
qu'il a promis qui , lors que tu le vois et quant tu 
l'escoutes , est tout ung » . De che dist aussi Prosper : 
« A nul ne proufite dire seulment bonnes paroles , se 
che que la langue dist de bien ne vient de bonne 
pensee . Car parler droiturierement et vivre 
mauvaisement est chose meschant ; et note bien que la 
rigle de justice condempne le mal » . De che a esté chy 
dessus parlé plus plainement . 
Chelui qui est a enseignier , sans humilité ne puet 
recepvoir competanment le erudition de meurs . Car 
comme dist Hugue ou livre de la Erudition des 
novices : « Comme la cire s'elle n'est amollie ne puet 
forme recepvoir , ainssi l'omme par la conduite de 
aultrui ne peult estre ploié a la forme de vertu , se 
anchois par humilité n'est amollié et osté de la 
rigueur de orgueil et de contradiction . Et ne porra 
par exemple d'aultrui estre reformé chelui qui , par 
le vice de elation ou de orgueil , debat les biens 
d'aultrui et deffend ses maulx » . 
Et pour che convient conduire l'eage de l'enfant , 
selonc le dit de Ovide ou premier livre de 
l'Art : « En l'enfant est eage molle et convenable pour 
estre conduite de l'estude au regart des meurs » . Dist 
Salomon es Proverbes ou .XXe. chapitre : 
« On entend par les estudes de l'enfant se ses euvres 
sont droites et nettes » . 

De la morale erudition de l'enfant dist 
l'Apostre , parlant a leurs parens , aux Ephesiens ou 
.VIe. chapitre : « Eslevéz ou nourrisiés vos enfans en 
discipline et correption de Nostre Seigneur » . La 
loy aussi commande et enseigne que les parens 
enseignent a leurs enfans les commandemens et 
benefices de Nostre Seigneur Jhesu Christ , en disant 
en Deuteronome ou .VIe. chapitre : « Tu raconteras a 
tes enfans les commandemens de Dieu » . Ainssi faisoit 
Thobie enseignant a son filz des son enfanche cremir 
Dieu et soy garder de tout pechié , comme on list ou 
livre de Thobie ou .Ve. chapitre . 
De che aussi est dit en Proverbes ou .XXIXe. 
chapitre : « Enseigne ton filz et il se adoulcera et 
donra grant plaisir a ton ame » . C'est a dire qu'il te 
esjoïra en toy donnant repos du soing que tu avoies , 
ou il te gardera du feu pardurable que tu 
deserviroies se pas ne l'ensoignoies ; et se tu le 
fais , il donra delices et plaisir a ton ame , 
asscavoir de honneur ou de gloire et de leesse ou 
temps present et a venir . De l'onneur ou gloire du 
temps present dist l'auctorité des sains docteurs 
frequentee : « Le sage filz est la gloire du pere » . Du 
temps a venir est dit en Ecclesiastique ou .XXXe. 
chapitre : « Cilz qui enseigne son filz en ichelui sera 
loué et ou milieu des familiers » , c'est des angeles 
et des sains qui sont familiers de Dieu , « en 
ichelui sera glorifié » . De che aussi est il dit es 
Proverbes ou .XVIIe. chapitre : « La couronne des 
anchiens sont les filz des filz et la gloire des filz 
sont leurs peres » . De la leesse du temps present , 
laquelle l'omme acquiert en enseignant son filz , est 
dit es Proverbes ou .Xe. chapitre : « Le sage filz 
esleesse son pere et le filz fol est la destresse de 
sa mere » . De la leesse du temps present et a venir 
est dit en Ecclesiastique ou .XXXe. chapitre : « En sa 
vie le pere a veü son filz enseignié et s'est esjoïs 
en lui » , vechi du present ; « et en son trespas n'a 
prins tritresse , ne confusion n'a eu devant ses 
ennemis . Il a delaissié ung deffenseur pour sa maison 
contre les ennemis , rendant grasse a ses amis » , vechy 
du temps a venir . Et est premis ou dit livre : « Le 
pere d'ichelui est mort et , comme s'il ne fust pas 
mort , il en a laissié ung samblable a lui aprés lui » . 
Au contraire , du mauvais qui trop charnelment 
aime ses filz et qui ne les instruit en bonnes meurs , 
est dit en Job ou .XIIIIe. chapitre : « Soient ses 
enfans nobles ou non nobles , pas ne le entendra » , 
asscavoir aprés la mort . Laquelle parole exposant 
saint Gregoire dist : « Les hommes charnelz qui le 
principal ou tres grant amour donnent a leurs filz , 
ne congnoissent aprés la mort cheulx que 
ilz ont en che monde fort amé . Mais che ne se fait 
pas es sains , car cheulx qui voient par dedens la 
clarté de Dieu tout puissant , n'est pas a croire 
auchunement qu'il y ait par dedens quelque chose dont 
ilz aient ignorance » . Ces choses dist saint Gregoire , 
demoustrant clerement qu'il tenoit pour verité que 
es sains , aprés leurs trespas , congnoissent en quel 
estat sont leurs filz ; mais les mauvais ne scevent se 
leurs filz sont nobles de la noblesse des vertus ou 
non nobles par le ignobilité des vices . Car comme 
dist Cathon : « Celle est noblesse seulement , laquelle 
aourne le corage de meurs » . A che propos dist 
Juvenal : « Noblesse est la seulle vertu du corage » . 
Et pour che pas ne congnoissent car , non pas seulment 
pour leurs propres pechiés , mais aussi pour les 
pechiés de leurs filz , dont de les enseignier ou 
corrigier ont esté negligens , sont jettés en 
tenebres ; comme on list ou livre de Sapience ou 
.IIIIe. chapitre : « Cheulx qui sont néz des mauvais 
sont tesmoings de la mauvaistié de leurs parens en 
leur interrogation » . De che est escript en 
Ecclesiastique ou .XLe. chapitre : « Les filz se 
plaindent de leur mauvais pere , car par lui sont en 
opprobre ou confusion » . Exemple en avons en Hely ou 
premier livre des Rois ou premier chapitre , qui 
nourrist ses enfans trop doulchement et 
negligentement les reprinst quant ilz furent 
eslevés , et pour che lui et sa maisnie encheïrent en 
la venganche divine . Dont saint Jerome dist a ung 
nommé Campion : « Hely prestre offendi Nostre Seigneur 
pour les pechiés de ses enfans . L'evesque , selonc le 
dit de l'Apostre , ne doit pas avoir filz luxurieux et 
inobediens . Dont se le pechié des eagiés filz qui 
sont leurs maistres est imputé aux parens , de tant 
plus le pechié de cheulx qui sont josnes et fraisles , 
qui ne scevent la distance entre bien et mal , sera 
aux parens imputé et demandé . De chelui qui est petit 
et se conduit comme petit jusques autant qu'il viegne 
aux ans de sapience , tant les maulx comme les biens 
seront imputéz aux parens » . Pour toutes ches choses 
est dit en Ecclesiastique ou .XVIe. chapitre : « Ne 
t'esjoÿs pas en tes filz mauvais se tu en as grand 
nombre , et ne te delite trop sur eux . Mieulx en vault 
ung cremant Dieu que mille mauvais . Et mieulx vault 
morir sans enfans que laissier enfans mauvais » . 
Ainssi dont que les bons parens , pour la diligence 
que ilz ont en l'erudition ou doctrine de leurs 
enfans , acquierent honneur et leesse ou temps present 
et ou temps a venir , ainssi au contraire les mauvais 
pour leur negligence ont confusion et tritresse . 
Comme il est dit en Ecclesiastique ou .XXIIe. 
chapitre : « Confusion est au pere du filz non 
discipliné ou sans discipline » ; et es 
Proverbes ou .XXIXe. chapitre : « L'enfant qui est 
laissié a sa volenté confont sa mere » . 
Pour che , de la nourreture trop lasse des enfans 
dist Quintilian : « A ma volenté que ne perdissiens pas 
les meurs de noz enfans ! Nous gastons tantost nos 
enfans par delices . Car la doulche ou souefve ou 
molle nourriture que nous aministrons aux enfans leur 
rompt tous les nerfs de pensee et de corps » . Au 
contraire dist Seneque ou livre des Meurs : « Education 
ou nourriture et discipline » , c'est a dire 
education disciplinee , « fait les meurs , et che 
saveure chaschun qu'il a aprins » . 
Le proverbe dont est detestable que communement 
on seult dire , asscavoir du jovencel , « josne saint , 
vieille dyable » . Et ne default pas seulement de bonté 
mais aussi de verité , car , che qui est dit en 
proverbes , acoustumeement ou souvent il convient 
estre vray . Et s'on voit che auchunefois avenir , 
asscavoir que l'enfant proufitant en bien defaille 
aprés en bonté , toutefois n'avient il pas a tous ; et 
a cheulx a qui il avient par aventure , peut estre que 
che n'estoit pas bonté vraie mais plus simulee ou 
fainte . Auchunefois les enfans faindent par dehors 
simplesse et innocente , pour avoir la faveur ou grace 
de leurs parens ou pour la cremeur de bapture . Pour 
che aprés , quant ilz n'ont ne amour ne cremeur , la 
malice qui estoit par dedens se moustre par 
dehors . A che propos dist Orace : « Deboute nature en 
tant que tu peus , toutefois quant elle embler se 
poura , a son estat retournera » . De ce dist Tulle ou 
livre des Offices : « Toutes ches choses faintes 
decheent comme florettes legierement , ne quelque 
chose fainte ne peult estre de longe duree » . Et 
Seneque ou premier livre de Clemence dist : « Nulz ne 
peut longuement endurer personne fainte , car tantost 
recheent en leur nature les choses qui ne sont pas 
subjettes a verité . Les choses qui naissent en temps 
ferme proufitent en mieulx » . 
Avec che , les enfans bien conditionés selonc nature , 
aians bon commenchement en conversation , auchunefois 
sont blechiés et defaillent du bien ou par mauvaise 
compagnie ou par trop grant cruaulté , comme dist 
Seneque : « Il est de necessité que les choses 
imparfaites cheent , maintenant se demoustrent , en 
aprés sont muchees » . De che dist Ovide ou second 
livre des Remedes : « Aux malades petite cause nuist » . 
Ichelui Ovide ou second livre de l'Art dist : « Lors 
que le nouveau rainseau croist en la verde escorce , 
il se plaie de toutes pars a peu de vent . Mais quant 
elle est endurchie , alors elle resiste au vent » . De 
tel peult estre entendu che que dist encore Ovide ou 
.XIIe. livre Methamorphose : « L'issue est en doubte » . 
De chelui qui du tout fault a bien dist 
Boece ou livre de Consolation : « Chilz qui cheÿ 
n'estoit pas en ferme degré » . Au tel aussi dist Ovide 
ou livre des Epistres : « Tu as mieulx commenchié que 
tu ne delaisses , les choses darenieres donnent lieu 
aux premieres , cest homme et cest enfant sont 
desamblables » . Pour telz a esté trouvé che maudit 
proverbe : « de jone saint , vieille dyable » . 
Mais les bons enfans et non fains , qui ne sont en 
riens constrains , mais ou bonté est comme 
naturelement acoustumee et par bonne doctrine et 
conversation est auchunement affermee , ne se 
desvoient pas de legier de la vie a eux ordonnee ; 
mais reluist en eux comme une ymage de vertu a venir , 
par quoy a bon droit on les doit nommer sans fraude , 
selonc le dit es Proverbes ou .XXe. chapitre : 
« L'enfant sera entendu ou congneu par les estudes » . 

L'eage d'enfance pour recepvoir doctrine de bien 
vivre n'est pas seullement le plus convenable des 
aultres , mais aussi le plus proufitable et de plus 
grant effect . 
Qu'elle soit le plus convenable , trois choses le 
tesmoingnent , asscavoir nature , raison et 
philosophie . 
Premiers nature : on voit par experience que ung 
cheval ou ung chien ou ung oisel , quant ilz sont 
josnes , de legier sont aprivoiséz , ung josne 
cerf aussi est legierement duit ou aprivoisé . En 
espece humaine aussi les plus josnes sont les plus 
legiers a instruire et a aprivoisier . 
Appert par raison car , comme cire mole , legierement 
rechoit impressions . Et chilz lequel a bonne 
fondation , ediffie plus legierement et plus 
seurement . La terre necte et pure est plus aiseement 
labouree que n'est l'espineuse et plaine de pierres . 
Ainssi est che de l'eage d'enfance . 
Il appert aussi par philosophie , car comme dist 
Platon : « La memoire de l'omme anchien est a la 
maniere de la pierre , laquelle a grant difficulté 
rechoipt impression » , dont « Les enfans appellent tous 
hommes peres » . Tesmoignant aussi Aristote qui dist : 
« Ce n'est pas peu de difference de accoustumer enfans 
par une maniere ou par une aultre des leur josnesse » . 
Qu'elle soit aussi pour commenchier a bien faire 
la plus prouffitable , appert par plusieurs utilités 
ou proufis qui en ensievent . 
La premiere est que l'omme par che est plus fermement 
en bien enraciné , et comme dist Varron : « Les 
vaisseaux saweurent long temps la chose que premiers 
rechoivent . Ainssi est il , se dist il , des enfans » . 
Dont Orace ou livre de ses Epistres dist : « Le pot 
neuf garde longement l'oudeur de la chose dont il a 
une fois esté abruvé » . Du mauvais commenchement dist 
Ovide ou livre de ses Epistres : « Art est 
fait affin que pechié soit oublié des l'eage de 
josnesse » . 
Le second proufit , car par che l'enfant plus 
longuement converse ou se occupe en bien . De tant 
qu'il commenche plus tost a bien faire , tant plus 
longuement vit il bien . Et se vie bonne simplement au 
regart de Dieu et des hommes est louable , aussi est 
elle plus longue , selonc le dit saint Augustin : 
« Comme rien ne vaille mieulx que bonne vie , la folie 
des hommes fait a esmerveillier , qui veullent avoir 
toutes choses bonnes , et soient tres petites , comme 
bonne viande , bonne vesture , chauches , chaintures ; et 
toutefois a paine treuve on chelui qui tiegne compte 
d'avoir bonne vie qui sur toutes choses est 
necessaires » . 
La .IIIe. utilité est car il procede seurement et est 
laissié entrer en la vie eternelle . Comme on peult 
cueillier de la sainte Escripture , les jours de 
l'omme sont briefs et aux longs jours on nous actent , 
et sommes appellés a grandes choses , et en che 
monde conversons en periz infiniz et sommes loings de 
nostre bien et petitement cheminons . Pour che au 
matin du temps d'enfence , qui est le commenchement du 
jour de ceste vie , il convient que nous aprenons 
nostre chemin pour aler en Paradis , affin que par 
aventure avec les foles vierges ne soions deboutéz . 
Car pour che que tart se apparreillerent , 
pour che vindrent tard aux nopces et leur fut l'uis 
clos , comme on list ou .XXVe. chapitre des Euvangiles 
saint Mathieu . Pour vray , ung courreur ou ung pelerin 
seroit moult fol , qui tout le jour sejourneroit au 
merchié avec les enfans et au vespre commencheroit a 
faire sa journee . Ainssi font les folz envieillis de 
mauvais jours . 
Plusieurs aussi des leur jonesse servent a Dieu et 
acquierent le fruit centisme qui est deu aux vierges , 
dont on list ou .XIIIe. chapitre des Euvangiles saint 
Mahieu . Et c'est la .IIIIe. utilité . Tous dont , de 
tant que plus tost se mectent a Dieu servir , de tant 
en acquierent plus grant loyer . 
Avec che l'eage de enfanche bien endoctriné est 
plus convenable a servir a Dieu et a le louer et a 
Paradis raemplir . 
Du serviche de Dieu appert que l'enfant bien 
endoctriné sert a Dieu plus franchement que chelui 
qui est eslevé et plus eagié , car il n'est pas 
obligié aux debtes de pechié , desquelz dist David ou 
Psaultier : « Le pecheur empruntera et pas ne paiera » . 
Et n'est pas aussi obligié a autre seigneur , 
asscavoir au monde ou au Dyable , desquelz est dit en 
Ysaÿe ou .XXVIe. chapitre : « Sire qui estes nostre 
Dieu , les seigneurs nous ont possessé sans toy » . Pour 
che dont peut bien tel servir a Dieu franchement , car 
au contraire nulz ne peult servir a deux 
seigneurs , comme on list ou .VIe. chapitre des 
Euvangiles saint Mathieu . 
Avec che on sert a Dieu plus joieusement des 
enfanche , car usage et acoustumanche de servir a Dieu 
fait toutes choses legieres , selonc le dit de 
Ecclesiastique ou .VIe. chapitre : « En l'euvre de Dieu 
tu labouras ung petit et tantost tu mengeras des 
generations » , c'est a dire des fruis d'ichelui euvre . 
De che dist Ovide ou second livre de l'Art : « Che que 
tu portes en grant paine , acoustume toy de le bien 
porter a ton aise » . 
Item en chelui eage sert on a Dieu plus agreablement , 
comme le serviche des josnes gens seult plus plaire 
aux seigneurs charnelz ou temporelz , car ilz sont 
plus beaulx et plus fors et plus nects et plus 
abiles . De la beaulté a on exemple , en Genese ou 
.XXXIXe. chapitre , de Joseph qui estoit beau de 
viaire et plaisant a regarder , et plaisoit son 
service a son Seigneur . Ainssi le service des jennes 
plaist plus a Dieu pour la beaulté de leurs ames , qui 
est innocenche . De la forche dist David , qui est 
autant a dire comme « fort de main et neantmoins 
estoit desirable en regart » : « Je garderay ma forche a 
toy » , c'est a dire pour servir a toy . De la necteté 
dist Nostre Seigneur ou Psaultier : « Cellui a moy 
aministroit ou me servoit , lequel en la voie 
necte cheminoit » . De l'abilité est dit en Proverbes 
ou .XXIIe. chapitre : « Tu as veü l'omme legier ou 
abile en son euvre ; il sera mis pour estre devant 
les rois » , c'est a dire devant les angeles pour 
servir a Dieu avec eulx , « et ne sera pas devant les 
villains » , c'est a dire les dyables . 
En aprés , non pas seulment est a Dieu plus agreable 
le service des josnes , mais aussi leur oblation ou 
sacrifice . Car les jennes offrent a Dieu la fleur 
tres necte pour la beaulté de leur innocence , mais 
les anchiens offrent le tercheul , c'est a dire la fin 
de leur vie . Les josnes aussi offrent des plus 
grasses bestes de leur tropeau , comme fist Abel , pour 
leur force , mais les anchiens avec Caÿm offrent espis 
rongiés . Les josnes offrent hostie ou offrande vivant 
et forte pour leur abilité ou legiereté , comme enorte 
l'Apostre aux Romains ou .XIIe. chapitre : « Je vous 
requier que vous veulliés offrir vos corps , hostie 
vivant , sainte , a Dieu plaissant » . Les anchiens 
offrent choses febles et demi morte , et pour che 
doivent cremir que ilz ne encourent en celle 
malediction dont on list en Malachie ou premier 
chapitre : « Maudit est le fraudeleux qui a le masle en 
son tropeau et offre le feble a Nostre Seigneur ! » Les 
jennes aussi offrent par purté de vie le vin tres 
cler , les anchiens lies et vin aigre , comment les 
juifz offrirent en la croix a Nostre 
Seigneur , comme on list en l'Euvangile : « Mais quant 
il en eut gousté , il ne veult pas boire » . 
De la louenge de Dieu appert que a icelle les 
enfans sont plus convenables , car d'iceulx dist 
Nostre Seigneur ou .XIXe. chapitre des Euvangiles 
saint Mahieu : « Laissiés venir a moy les petis enfans , 
car pour telz est le roiaume des chieulx » . La sont 
ilz assignés de Nostre Seigneur du convent des 
angeles , car samblables sont a eulx en purté et 
convenables pour louer Dieu , selonc le dit du Psalme : 
« De la bouche des enfans et des laitans tu as parfait 
ta louenge » . Dont au jour des Rains des palmes ou de 
Pasques flories , comme on list ou .XIXe. chapitre des 
Euvangiles saint Mahieu , quant tous les juifz 
blaphemoient Nostre Seigneur , les enfans le louoient . 
Car il mist sa main sur eux et les benist , comme il 
est escript ou .Xe. chapitre des Euvangiles saint 
Mahieu . Dont comme de Dieu beneis , ilz sont ydoines 
pour benir et louer Dieu , ainssi que on voit que les 
oyseaux prins ou nid aprendent mieulx a chanter . De 
che en aultre lieu est dit : « Enfans , loués Nostre 
Seigneur » . 
Que ilz doivent raemplir Paradis appert que , 
pour deux choses principalment , devant les aultres 
sont convenables au roiaume de Dieu , asscavoir pour 
purté et pour humilité . Du premier dist saint Jerome 
contre Jovinian : « Les neupces remplissent le 
monde et virginité remplist Paradis » . Car nos 
premiers parens avant l'offensse estoient vierges en 
Paradis , mais aprés le pechié , hors de Paradis , 
tantost ilz se mirent a l'euvre de mariage . Du second 
dist Nostre Seigneur ou .XVIIIe. chapitre des 
Euvangiles saint Mahieu : « Quiconques se humiliera 
comme che petit enfant , che sera ou roiaume de 
Paradis le plus grant » . Pour che est il dit ou 
.XVIIIe. chapitre des Euvangiles saint Luc : 
« Quiconques ne recepvera le roiaume de Paradis comme 
enfant , en icellui pas ne entrera » . Aussi list on ou 
darenier chapitre des Euvangiles saint Jehan que 
Nostre Seigneur dist deux fois a saint Pierre : « Pais 
mes aigneaulx » , en aprés une fois « mes oailles » . Par 
quoy il peult sambler que du tropeau de Nostre 
Seigneur plus d'enfans sont esleues que de grans et 
de parcreuz . A che s'acorde , comme il peult sambler , 
saint Ambrose ou livre de une Seule penitance , ou il 
dist : « Tu trouveras plus legierement cheulx qui ont 
gardé innocence que cheulx qui ont fait congrue ou 
convenable penitance . Bien peu sont de innocences se 
non les josnes enfans » . Dont saint Augustin ou .XXIe. 
livre de la Cité de Dieu dist : « Tres peu sont trouvés 
de si grand felicité que , depuis qu'ilz entrent en 
adolescence » , qui est depuis .XVI. ans ou environ 
jusques a .XXIIII. , « que ilz ne commectent 
ou faichent dampnables pechiés en plusieurs 
manieres » . 
Avec che , a toutes les choses dessus dittes 
s'acordent non pas seulment escripture divine et 
humaine , mais aussi l'art des gens de mestier et 
nature et exemples et election divine . 

L'art mechanique ou des gens de mestier , car il 
est temps de edifier , de planter , de marchander , de 
nagier et de telz manieres ; mais a toutes ches 
choses faire corporelement et espirituelment est plus 
convenable l'eage de jennesse . 
Nature s'i acorde par les exemples dessus dis ; 
et aussi , veü que le tropeau de Nostre Seigneur soit 
seulment de oailles , nulz loups ou porceaulx ou lions 
ne peuent estre des oailles , mais seulment les 
aignaulx , c'est a dire les simples et innocens et 
enfans , comme sont a peu pres seulment les anfans . Ne 
un troncq pourry ne peut raverdir , mais le sage 
jardinier plante les tendres vergettes . Des plantes 
nouvelles , non pas de troncq pourris , est le jardin 
de l'Eglise floury et aussi est le Paradis celeste . 
Dont il est dit a Jhesu Christ ou a l'Eglise ou 
Psaultier : « Tes filz sont a l'environ de ta table 
comme rainseaulx tendres et nouveaulx de olives » . 
Par exemples aussi appert en Daniel josne 
enfant , qui est autant a dire que « homme des desirs » , 
comme il est escript ou .IXe. chapitre de son livre , 
et en saint Nicolas qui , des le temps qu'il 
estoit aux mamelles de sa mere , commencha a deservir 
les joies souveraines , et samblablement en moult 
d'aultres sains . 
Election divine aussi le demoustre , car les 
premiers et meilleurs rois ou peuple eslis furent 
enfans , comme David le plus josne de ses freres fu 
esleu de Nostre Seigneur en roy , comme on list ou 
premier livre des Roys ou .XVIe. chapitre . 
Samblablement Josyas a l'eage de .VIII. ans fu 
enoint , comme on list ou quart livre des Roys ou 
.XXIIe. chapitre . Les enfans furent esleuez prophetes 
aussi comme Jeremie et Danyel , comme on list ou 
premier chapitre de Jeremie et en Daniel ou .XIIIe. 
chapitre . Les enfans aussi premiers resisterent a 
ydolatrie jusques a la mort , asscavoir Daniel , 
Sidrach , Misac et Abdenago , comme on list aussi en 
Daniel ou .IIIe. chapitre . Les enfans tous , de quoy 
l'Eglise fait solempnité , furent les premiers martirs 
entre tous ; les premiers furent enfans asscavoir les 
.VII. Machabees , comme on list ou second livre des 
Machabees ou .VIIe. chapitre . Aprés en la bataille 
espirituelle que Jhesu Christ vint faire en che 
monde , les enfans eurent la premiere victoire , 
assavoir les Innocens , comme on list ou .IIIe. 
chapitre des Euvangiles saint Mahieu . On list aussi 
ou .IXe. chapitre des Euvangiles saint Marc 
que Nostre Seigneur prist ung enfant et 
l'embracha , et ou .Xe. chapitre qu'il regarda ung 
jenne enfant et le prinst a amer . Saint Jehan aussi 
josne homme il appella des neupces et le ama devant 
tous , comme on list es Euvangiles de saint Jehan ou 
second et .XIIIe. chapitres . 

En deulx choses est le erudition ou apresure des 
enfans , asscavoir que ilz soient retrais de mal et 
informés a bien , et l'un et l'autre appartient a 
discipline . Car discipline est dicte icelle reprinse 
qui est faite pour correction , et icelle correction 
qui sieut la reprinse . 
Et est au maistre ou a l'eruditeur grant confusion et 
diffame se son erudition ou doctrine ne pourfite aux 
enfans , et principalment aux nobles . A che propos 
escripvi ung philosophes nommé Plutarche une epistre 
a Trajan l'empereur , duquel il avoit esté maistre en 
sa josnesse , et dist en ceste maniere : « Plutarche a 
Trajan , salut . Jadis ton voloir ne fut pas apliquié 
pour appeter seignourie , mais estoies plus desirant 
de toy aourner de meurs . Pour quoy on te doit 
jugier de tant plus digne comme tu soies par che 
moien plus loingtain de pechié . Pour che de ma 
fortune et de ta vertu je me esjoÿs , mais que tu 
faiches justement che que puissanment tu as 
deservi . Se tu le fais aultrement , je ne doubte pas 
que toy et moy ne doyons estre subgés aux langues 
perilleuses des detraians ou mesdisans , veü que Romme 
ne peut souffrir la paresce des empereurs et que la 
parole publique seult imposer les pechiés des 
disciples sur leurs maistres . Ainssi Seneque fut 
prins par les langues des mesdissans a cause de Neron 
dont il fut maistre , et la folie des escoliers de 
Quintilien retourna sur luy ; Socrates aussi fu 
reprins d'estre trop debonneaire a son filz qui 
n'avoit pas mere . Mais tu te porteras justement se ne 
te depars de toy . Se premiers tu te ordonnes a vertu , 
toutes choses se pourteront droitement . Je t'ay 
escript les plus grans vertus pour toy conduire 
selonc ton empire . Se tu veuls a che obeïr , tu auras 
Plutarche maistre de vivre ; et se tu fais aultrement , 
j'apelle la presente epistre en tesmoignage que tu ne 
feras pas mal en l'empire par le fait de Plutarche » , 
comme s'il vausist dire : j'ay fayt envers toy mon 
devoir . 
Les instrumens de constrainte ou de retraite de mal 
faire sont reprinses , manaches , verges , ferules et 
telz manieres de choses par lesquelles , comme dessus 
est dit selonc saint Augustin , « nonsacanche est 
deboutee et mauvaise convoitise est abaissee ou 
refrenee » . 
Comme on list en Genese ou .IXe. 
chapitre , le sens et la pensee de cuer humain sont 
enclin a mal des leur jennesse . Pour che convient 
prevenir l'execution d'icellui malice et courir au 
devant pour y resister es enfans , et che diversement 
selonc la disposition ou abilité de ung chaschun . Car 
auchuns des enfans naturelement sont abiles et 
susceptibles de doctrine telement qu'il n'est pas 
besoing de les violentement tirer ou constraindre , 
mais les convient tant seulment mener . Comme dist 
Ovide ou premier livre de l'Art : « L'engien celeste se 
lieve plus tost que ses ans » . De tés dist Varron le 
philosophe : « Ainssi qu'on doit rire de voir enfance 
es anchiens , ainssi se doit on esmerveillier de voir 
es enfans constance de tres bonnes meurs » . 
Les autres par nature corrumpue ou par mauvaise 
nourriture fuient l'escole et sont mauvais , et pour 
che sont contraires et non convenables a discipline , 
comme poullés sauvages . Pour tant icheulx convient 
reprendre par le frain de discipline et a bons meurs 
acoustumer , ja soit che qu'ilz le facent contre leur 
volenté , selonc le dit de Ovide ou livre de ses 
Epistres : « Comme les premiers goreaulx blechent les 
tendres jumens , et comme a grant paine veult souffrir 
le frain le cheval prins ou tropeau , ainssi le rude 
corage mauvaissement et a grant paine se veult 
submettre a bons meurs » . Mais pour che fault 
pas cesser de endoctriner , combien que au 
commenchement il samble que on y pourfite petitement , 
car comme dist Ovide : « Au commenchement ou on pleure 
survenra meilleur fortune » . De ce dist Seneque en 
l'epistre a Lucille : « Le commenchement d'aler aux 
vertus est hault ou difficile , pour che la feible 
pensee et malade le resongne au commenchement et 
quant elle est inexperte . Il le convient constraindre 
de commenchier , ainssi ne lui samblera pas en aprés 
la medechine sure , car tantost elle delicte lors 
qu'elle sane » . De che dist Quintilien en la .XIIIIe. 
Cause : « On ne se relieve pas sans morsure des choses 
lesquelles ont tenu le corage en volupté » . Mais comme 
dist Therence : « Les choses que tu commenches et que 
tu ignores sont griefves , mais quant tu les congnois 
elles sont legieres » . Pour che dist Salomon es 
Proverbes ou .XIXe. chapitre : « Enseigne ton filz et 
ne te desespoire » qu'il ne doie estre endoctriné en 
la voie de foy et de meurs . Et affin que la doctrine 
qui se fait par constrainte ne soit trop aspre mais 
actempree , il adjoint : « A tuer » , espirituelment ou 
corporelment , « ne met pas la main » sur son enfant . 
Et comme dist Jule le Hault : « Usage est le maistre 
de toutes choses » . De che dist aussi Ciceron : « Usage 
acoustumé a une chose adonné vaint 
souvent art et engien » . Pour che , comme dist Salusce : 
« plusieurs choses sont lesquelles , ja soit che 
qu'elles soient griefvez , toutefois par accoustumance 
che samble estre neant » . De che dist aussi Ovide ou 
premier livre de l'Art : « Pour auchun temps les jumens 
tirent envis a la charrue , et pour auchun temps on 
aprend aux chevaulx souffrir frains lens ou doulx ; 
l'anel de fer est consommé par usure , aussi le soc ou 
coutre de charrue qui est courvé par acoustumanche 
entre en la terre » . Icelluy aussi dist : « Rien n'est 
plus grand que acoustumance . A che que tu portes 
mauvaissement ou a grant paine , acoustume toy et tu 
le porteras bien » . A che s'acorde che que dist saint 
Bernard a Eugene pape : « Le joug ou le fardeau de 
Nostre Seigneur au commenchement samble intollerable 
ou non portable . En aprés , se tu l'acoustumes , ne 
samblera pas si grief , aprés te samblera legier , et 
finablement te sera delitable » . 
De la subjection et constrainte des enfans parle 
ainssi l'Apostre aux Galathiens ou .IIIIe. chapitre : 
« Autant de temps que le heritier est petit , pas n'est 
differant au serviteur , combien qu'il soit seigneur 
de che qui est sien , mais est soubz tuteurs et 
faiseurs jusques au temps ordonné et determiné du 
pere » . Il n'est pas different du serviteur 
quant a sa subjection et discipline , de laquelle est 
dit en Ecclesiastique ou .XXXIIIe. chapitre : « Viandes 
et verges et fais est affreant a l'asne , pain et 
discipline et ouvrage appartient au serviteur » . Et 
n'a pas le seignourie des choses de son pere , combien 
toutefois qu'il soit seigneur a venir de ses choses . 
Dont il est dit ou dessus dit livre ou .XXXe. 
chapitre en parlant au pere du filz : « Ne lui donne 
pas puissanche » , asscavoir de lui ou de ses choses , 
« en jonesse » , affin qu'il ne abuse en fole largesse 
comme le filz prodigue ou follarge qui dist a son 
pere , comme on list es Euvangiles saint Luc ou 
.XVe. chapitre : « Pere , donne moy la portion de la 
substance qui me doit appartenir » . Et quant elle lui 
fut donnee , il dissipa sa substance en vivant 
luxurieussement . A che propos dist saint Gregoire : 
« Ne ostons nous pas a ung enfant ung denier , auquel 
nous reservons tout l'eritage » . 
Pour che a bon droit en Ecclesiastique est 
ajoint : « Et ne despites les pensees d'ichellui » , 
c'est a dire : ne soies pas negligent de le corrigier 
de ses mauvaises cogitations qui se moustrent a ta 
congnoissanche . Car comme on list es Proverbes ou 
.XXIIe. chapitre : « Folie est assamblee ou cuer de 
l'enfant et la verge de discipline l'en chacera » . Et 
avec che ou dit livre est ajoint : « Ploie 
la cervele de l'enfant en jonesse et fier ses costes 
lors qu'il est enfant , affin qu'il n'endurcisse » , 
comme dessus nous avons exposé . 
Mais manace doit proceder la discipline de la verge , 
comme admonition precede sentence de excommunication . 
Laquelle manache souvent vault plus que flagellation 
ou bapture , ou nuist mains . Enfans naturelment sont 
cremeteux , et pour che auchunefois on les peult 
esponter ou restraindre de leurs voluptéz par 
manache , dont dist Virgile en Bucoliques : « O vous 
enfans , qui cueilliés les fleurs et les choses souef 
flairans qui naissent de la terre , fuyés vous du 
serpent froit qui est muchié en l'erbe » . 
A che propos dist aussi saint Augustin ou livre des 
Questions ou .IIIIxxIIIe. chapitre : « Le prince ou le 
juge juge chelui qu'il a condempné indigne d'estre 
pugni par sa main , et pour che le commet a ung aultre 
a qui compete tel office » ; ainssi affiert aussi a ung 
prince ou a auchun grant seigneur de commectre a ung 
pedagogien ou a ung didascal ou maistre la discipline 
et cure de ses enfans . Et c'est che que dist 
l'Apostre du petit heritier , qu'ilz est soubz tuteurs 
et acteurs jusques au temps ordonné du pere . 
Pedagogien est dit ou est chelui qui nourrist 
l'enfant et qui ses voies adresce affin qu'il 
n'offende ; didascal est chelui qui instruit . 
Tuteur proprement est dit qui garde et deffend 
l'eritage ; acteur est chelui qui conduist les biens 
et soubstient ses causes et le informe de meurs . A 
telz doit l'enfant estre subget jusques au temps 
determiné du pere ou quel il lui voudra et devera 
donner la franchise de soy et de ses choses . 

En la discipline de constrainte trois choses 
sont requises , asscavoir actorité , doulceur et 
discretion ou maniere . Dont on list que en l'arche 
du Testament furent , avec la verge , les tables de la 
Loy et la manne . Par la verge est signifié a estre 
correption , en la manne mansuetude ou doulceur , et 
par les tables discretion . 
Austerité dont ou asperité doit estre en 
discipline affin qu'elle ne soit lasce oultre 
maniere . Car comme on list en Ecclesiastique ou 
.XXXe. chapitre : « Le cheval sauvage ou non aprivoisié 
eschapera dur et le filz qui est lasce eschapera en 
tresbuschant » . « Le cheval sauvage eschapera » , c'est a 
dire il yra hors de la voie , durement portant ou dur 
aux esperons ou aussi sans frain pour la dureté de sa 
bouche . Ainssi « le filz lasche » , c'est a dire 
laschement ou nichement discipliné ou du tout delaissé 
a sa propre volenté , « eschapera » , 
c'est a dire qu'il yra hors de la voie de justiche , 
tresbuschant de pechié en pechié et finablement de 
pechié en Enfer . Et est le sens des paroles dessus 
dittes : comme le cheval sauvage ou non aprivoisié 
et dur tresbuche et tue soy et chelui qui siet sur soy , 
ainssi le filz sans discipline ou lasche chiet en 
pechié et occist son ame de double maladie . Et est a 
bon droit comparé au cheval sauvaige pour sa 
mignoitise , dureté , orgueil et luxure . 
De la lascheté du pere au regard du filz 
s'ensieut ou dit livre : « Adoulcis ton filz et il te 
fera paoureux » , comme s'il voulsit dire : se tu 
adoulcis ou blandis ton filz en le nourrissant 
doulchement ou molment , il te fera estre paoureux 
envers soy , che sera que tu ne l'oseras touchier ou 
reprendre se tu le vois errer ; selonc che qu'il est 
dit es Proverbes : « Qui dilicieusement nourrira des 
enfanche son serviteur , en la fin il le sentira 
rebelle » . Dont en Ecclesiastique s'ensieut : « Jue toy 
avec lui et il te fera desplaisir » , asscavoir en soy 
exposant franchement et sans frain de cremeur aux 
vices . Et comme on list en Proverbes ou .XIXe. 
chapitre : « Le filz qui est fol est la douleur du 
pere » ; pour che « ne ris pas avec luy et ne le plain 
pas en doleur » , c'est a dire quant tu le verras 
rire , ne ris pas avec lui et , quant il sera 
doulant , ne te deul pas . Selonc laquelle parole dist 
Job de lui meismes ou .XXIXe. chapitre : « Quant je me 
prenoie a rire , pas ne vouloient , et la lumiere de 
mon viaire ne cheoit pas a terre » . Aultrement che 
dist il : se tu ne le fais , « en la fin tez dens seront 
achies » , c'est a dire : quant il sera en plus grant 
eage , tu en auras douleur quant tu le verras pour ta 
molesche et laschece fol et dissolu , et que lors 
riens ne porra valoir ta correction ou ta reprinse 
comme les dens achies sont inutiles pour maschier . 
Sur che peut on avoir l'exemple des filz Hely 
lequel , comme on list ou premier livre des Rois ou 
second chapitre , « ooit les maulx que ilz faisoient au 
peuple d'Israel et comment il couchoient avec les 
fenmes qui gardoient l'uis du tabernacle » ; et ne 
les corriga pas asprement mais molement et laschement 
en disant : « Mes filz , ne veulliés pas ainssi faire , 
la renommee de vous oÿe n'est pas bonne , vous faites 
au peuple transgresser ou trespasser la volenté de 
Nostre Seigneur » ; et pour che les filz perirent et 
luy mesmes en froissant sa cervelle trespassa , et 
aultres maulx vinrent sur sa maisnie . Ainssi l'avoit 
predit Nostre Seigneur a Samuel , comme on list ou 
.IIIe. chapitre dudit livre : « Je susciteray contre 
Hely toutes les choses dont j'ay parlé 
sur sa maison , pour che qu'il scavoit que ses filz se 
conduisoient indignement et ne les corriga pas » . 
Samblablement exemple en est trouvé en Adoine filz de 
David , duquel on list ou tiers livre des Rois ou 
premier chapitre : « Adoine le filz Agith estoit eslevé 
et dist : « Je regneray » , et fist faire pour soy ung 
chariot et eut des chevaliers et ordonna chinquantes 
hommes pour aler devant luy . De quoy son pere ne le 
corriga pas auchunefois en disant : « Pour quoy fais tu 
ainssi ? » ; dont ichelui Adonias fist discension ou 
peuple et en aprés par le commandement de Salomon fu 
occis , comme on list ou dit livre ou second chapitre . 
A austerité ou dureté convient adjoindre 
debonnaireté , selonc che qui est escript ou 
Psaultier : « Debonnaireté survenra et nous serons 
corrigiés » . Car austerité deboute et debonnaireté 
maine . Et comme dist Seneque : « Le noble corage humain 
plus legierement est mené que tiré » . Pour che dist 
l'Apostre aux Galathiens ou .VIe. chapitre : 
« Instruiséz chelui qui aprend en esperit de bonne 
doulceur » . Au contraire est dit en Proverbes ou 
.XIXe. chapitre : « L'esperit qui se corrouche de 
legier , qui le pourra soubstenir ? » . La reprinse de 
tel homme n'est pas tollerable ou a souffrir , espetialement 
aux enfans , et destruit ou abat 
plustost qu'elle ne corrige . 

Le tiers aussi convient adjoindre , c'est 
asscavoir discretion , affin que en ichelle soit gardé 
maniere et temps et lieu . 
En la maniere sont requises trois choses , 
asscavoir l'intention droite , affection pure , et 
maniere ou mesure . 
Intention droite , affin que l'erudition ou correction 
soit faite plustost a la loenge et service de Dieu 
que pour la gloire du monde . Dont saint Augustin ou 
livre des Confessions dist ou premier chapitre , en 
ramembrant l'estat de sa jonesse en ceste maniere : 
« Quant j'estoie alé a l'escole pour aprendre , le 
jouer me delitoit et lors en se vengoit de moy ; et 
me faisoit on bien lors que pas bien je ne faissoie , 
car se je n'euse esté constrains , je n'eusse pas 
aprins . Nulle personne ne fait bien contre sa 
volenté , ja soit che qu'il fait soit bon . Ne cheulx 
qui me constraindoient ne faisoient pas bien , mais on 
me faisoit bien , mon Dieu , sans toy . Car cheulx pas 
ne regardoient a quel fin il le faisoient , che que 
ilz m'en constraindoient a aprendre , se non pour 
assasier leurs insaciables convoitises de habondant 
defaulte et de vaine glore . Mais tu qui scez le 
nombre de mes cheveulx , par l'erreur de tous cheulx 
qui estoient emprés moy afin que je 
apreisse , tu en usoies a ma paine , de laquelle 
n'estoie pas indigne , moy petit enfant et grant 
pecheur . Et ainssi par le moyen de cheulx qui pas 
bien ne me faisoient , tu me faisoies bien et , selonc 
che que je pechoie , tu me rendoies pugnission justement . 
Tu as commandé , et est ainssi que tout corage 
desordonné soit paine a soy meismes » . 
Aussi est requise affection pure , car non par ire ou 
aultre tel chose doit proceder correction , mais par 
misericorde ou par desir de charité , selonc celle qui 
est faite de Nostre Seigneur , comme il est escript en 
l'Apocalipse ou .IIIe. chapitre : « Je argue et chastie 
cheulx que j'aime » . C'est ce que par figure est dit 
en Ysaÿe ou .XIe. chapitre : « Une verge se partira de 
la rachine de Jessé » , qui vault autant a dire comme 
embrassement . C'est que de tel embrasement d'amour 
doit partir la verge de correction , comme dist saint 
Ambrose sur saint Luc : « Plus proffite amiable 
correction que tourblee accusation . Car l'une esmeut 
a vergongne et l'autre semont a indignation » . 
Aussi correction se doit faire par compassion ou 
misericorde , selonc le dit de saint Augustin : « Pour 
che qu'il est pecheur , corrige le ; pour che qu'il est 
homme , ayes merchi de luy » . Et le Psalmiste dist : « Le 
juste me corrigera en misericorde » . Et ainssi a l'enfant 
on fait misericorde quant on le 
chastie , ainssi comme on fait bien au frenesieux 
quant on le lie , et en chelui qui est en feu ou en 
eaue quant on le tire par les cheveux . Toutefois en 
tirant on le traveille , neantmoins il est par che 
osté de peril . Ainssi doit on extraire les enfans de 
pechié par le doulceur de discipline , combien que che 
soit contre leur voullenté , selonc le dit de Amos ou 
.IIIe. chapitre : « Comme se le pasteur ostoit de la 
bouche du lyon deux cuisses ou le bout de l'oreille , 
ainsi seront ostéz les filz d'Israel en la plaie du 
lit et en la couche de damas » . 
Il y convient aussi garder mesure afin que la 
correction ne soit pas sans maniere , selonc le dit de 
Orace ou livre des Epistres : « L'eage feble a 
acoustumé d'estre doulcement traitié » . Et comme dist 
Quintilien : « Les grans cherges donnees aux enfans par 
trop grant cruauté de emendation les font 
deffaillir et desesperer , et se deulent et 
darenierement lé prendent en hayne , cheulx qui ainssi 
les traveillent ; et encore , qui grandement leur 
nuist , quant ilz doubtent toutes choses , ilz ne 
s'efforchent a quelque bien faire » . Et comme aultre 
part dessus est dit , la loy humaine aux anchiens 
prouchains a donné puissanche de corrigier les 
mendres delis selonc la qualité du delit . 
Laquelle chose toutefois a esté ottroie par 
moderation et par droit selonc le païs , affin que a 
plus haulte chose ceste licence ou congié ne se 
extende . Car se la mauvaistié du fait excede le 
emendation commune , il plaist que les coulpables du 
delit enourme soient mis a la congnoissanche des 
juges . Ceste maniere de corrigier ou discrete mesure 
est moienne et moderesse entre austerité et cruaulté 
et benignité , desquelles l'une et l'aultre fait a 
reprendre . Car se il y a seule austerité , che n'est 
aultre chose que cruaulté . Benignité seule aussi est 
lascheté ou negligenche . 
Aussi fault il regarder temps , affin que non 
tantost comme en fureur correction soit au delinquant 
donnee , mais jusques au temps convenable auchunefois 
soit differee , comme on list en Proverbes ou .XXIXe. 
chapitre : « Tout son esperit » , c'est a dire son ire , 
« moustre le fol , mais le sage le reserve et differe 
jusques a temps convenable » . Item ne convient pas que 
tousjours les delis soient pugnis , mais auchunefois 
pour ung temps les fault pardonner , car pardonner et 
pugnir sont contraires . Et comme dist le 
philosophe : « De chose qui sont contraires , c'est 
tout une discipline » , dont qui ne scet 
pardonner , ne scet aussi pugnir . 
En aprés convient avoir lieu , car se la coulpe 
est muchee , secrete correction est a faire , selonc ce 
qu'il est escript es Euvangiles saint Mahieu ou 
.XVIIIe. chapitre : « Corrige le entre toy et lui 
seul » . Se le pechié est magnifeste , la correction 
doit estre publique , selonc le dit de l'Apostre en la 
premiere Epistre aux Corinthiens ou .Ve. chapitre : 
« Reprens devant tous cheulx qui pechent , affin que 
les aultres ayent cremeur » . A che s'acorde Ysidoire 
qui dist : « En appert sont cheulx a reprendre qui 
publicquement font pechié , afin que , lors que 
appertement ou publicquement ung est corrigié , 
plussieurs se puissent amender » . 

Ainssi dont comme des parens ou maistres par 
doulce affection la discipline de constrainte ou 
reprinse doit estre aux enfans donnee , ainssi 
d'iceulx enfans par corage patient elle doit estre 
prinse . Et sont .VII. causes qui incitent icheulx a 
recepvoir discipline volentiers , c'est asscavoir la 
bonté de la voulenté divine , pité paternelle , le bien 
de pacience , l'exemple de Jhesu Christ et des sains , 
le prouffit de icelle discipline , et le briefté 
d'icelle , et la leesse qui d'icelle 
ensieut . 
Premiers la bonté de la volenté divine qui ne 
contient pas en ire ses misericordes . Comme dessus 
est dit , par le ire de Dieu eslevee contre l'omme , 
discipline de reprinse ou de constrainte est venue 
contre l'omme , car « l'enfant vient en ceste vie en 
ignorance et convoitise . Contre ces deux maulx font 
le guet prohibition ou deffense et erudition ou 
doctrine par labeurs et doulceurs , qui viennent par 
la miseration ou gubernation divine qui ne veult pas 
du tout delaissier cheulx qui estoient en voie de 
dampnement » . Ces choses dist saint Augustin ou 
darenier livre de la Cité de Dieu . Dont appert que 
par la pité divine est aux enfans donnee discipline . 
De chelui qui est eslevé ou en eage competent dist 
Seneque a Lucille : « Le bon homme prent tout en gré 
che qui lui survient . Car il scet que che qu'il 
endure vient par la loy divine , de laquelle toutes 
choses procedent » . Encores dist il a ichelui : 
« Plaise a l'omme tout che qu'il plaist a Dieu , pour 
che qu'il plaist ainssi a Dieu » . 
La seconde cause est pité paternele , par laquelle 
est donnee aux enfans la dureté de discipline 
procedant d'amour , selonc le dit de Ecclesiastique ou 
.XXXe. chapitre : « Chilz qui aime son filz l'acoustume 
de baptures » . A che s'acorde le dit saint 
Augustin : « Celui qui pardonne n'est pas tousjours 
amy , ne chelui qui bat n'est pas tousjours ennemi . 
Il vault mieulx en dureté amer que en doulceur 
decepvoir » . Et c'est che qui est dit en Proverbes ou 
.XXVIIe. chapitre : « Mieulx vault magnifeste 
correction que amour qui est muchie » , et de rechief : 
« Mieulx vaillent les plaies de chelui qui aime que 
baissiers plains de fraude de chelui qui het » . Item 
de la correction paternelle dist saint Augustin ou 
sermon de l'Enfant centurien , comme il est mis ou 
Canon ou .XXIIIe. chapitre en la premiere question : 
« Il convient faire moult de choses contre le voulenté 
de auchuns en benigne asperité , plourant ycheulx , en 
aiant plustost regart a leur utilité ou prouffit que 
a leur voulenté . Car en corrigant le filz asprement , 
jamais parfaitement ne se pert l'amour du pere , 
combien que chilz ne le veulle et qu'il se deulle , 
qui contre sa voulenté doit estre par doleur sané » . 
Et ja soit che que che fust a tort , toutefois de bon 
gré doit on souffrir les baptures du pere , selonc le 
dit de Therence : « Veü que tu as eu plusieurs 
prouffis , c'est chose juste que portes en gré les 
dommages » . De che dist aussi l'Apostre aux Hebrieux 
ou .XIIe. chapitre : « Qui est le filz 
lequel le pere ne corrigera pas ? » 
La tierche cause est le bien de paciense , 
laquelle selonc le dit de Tulle en sa premiere 
Rethorique est ainssi descripte : « Patienche est , 
cause de honnesteté ou de utilité , voluntaire et 
longtaine souffranche des choses haultes et 
difficiles » . Quel cause dont d'avoir pacience peult 
estre plus honneste ou plus proffitable que 
l'acquisition de pacienche ou de vertus ? A ches deux 
choses doit faire le guet la discipline des enfans . 
Et a bon droit est pacienche dicte voluntaire et 
longtaine , car chilz qui seuffre du tout contre sa 
volenté n'a pas merite envers Dieu , ne chilz qui pert 
perseverance ne prend pas guerdon . Du bien de 
pacienche fist ung lyvret saint Cyprien martir , ou 
quel ainssi le recommande : « Patience est vertu 
commune a Dieu et a nous . Quel gloire est che de 
estre fait samblable a Dieu ! Com grande felicité est 
che avoir en vertus che qui puet estre equal aux 
divines loenges ! Icellui souverainnement innocent 
et juste entre les grans pecheurs fut deputés et la 
verité par faulx tesmoings fut abaissee ; chilz qui 
estoit venu pour jugier fut jugié et la parole de 
Dieu taisant fut a l'offrande ou sacrefice menee . Et 
comme a sa croix les estoiles soient 
confondues , la terre tramble , les elemens soient 
tourbléz , il ne parle pas et ne se meut et ne dist 
rien de sa majesté , mais toutes choses porte 
perseveranment affin que en lui plaine et parfaite 
pacience soit confremee . Autant que on vit en che 
monde , on sue , on labeure , mais cheulx qui suent et 
qui labeurent ne peuent avoir plus grans solas que de 
pacience . Ne aultre chose ne fait difference entre 
les justes et injustes que en adversité l'injuste par 
impacience blaspheme et par patienche le juste est 
approuvé . Avec che pacienche est celle qui nous garde 
et commande a Dieu , qui actempre ire , donne ou met 
frain a la langue , gouverne la pensee , garde paix , 
conduist discipline , la puissanche des riches 
restraint , elle nourrist la disette des povres , elle 
fait les humbles en prosperité , les hommes fors en 
adversité . Elle enseigne de pardonner tantost aux 
deffaillans , et le delinquant longement et moult 
prier , elle garnist les fondations de foy , elle 
avanche les accroissemens d'esperance , elle adresse 
l'euvre » . En aprés tesmoing Platon : « Pacience est la 
forche de toute philosophie » . Dont Salomon en 
Proverbes ou .XIXe. chapitre dist : « La doctrine de 
l'omme , dist il , est congneue par 
pacienche » . 
La .IIIIe. cause est l'exemple de Nostre Seigneur 
Jhesu Christ et des autres sains . Car lui meismes 
premiers par parole enseigna pacienche , non pas 
seulement quant a discipline , mais aussi quant a 
injure , disant , comme il est escript es Euvangiles de 
saint Mahieu ou .Ve. chapitre : « Ne veulliés pas 
resister au mal qu'on vous fera , mais s'on te fiert 
en la joe dextre , presente s'il est besoing la 
senestre » . Et che qu'il avoit amonesté par parole , 
lui meismes par exemple de soy aprés l'enseigna . Car 
non pas seulment bufes et baptures vault soustenir , 
mais finablement tout son corps exposa a estre mis en 
croix , comme on list en saint Mahieu ou .XXVe. 
chapitre : « Pilate delivra au peuple Jhesu Christ 
traveillié de batures pour le crucifier » . Et c'est 
che qu'il avoit par avant dit , parlant du temps a 
venir comme du temps passé en Ysaÿe ou .Le. chapitre : 
« J'ay donné mon corps a cheulx qui me ont deschiré , 
je n'ay pas destourné ma fache de cheulx qui me ont 
reprins et qui me ont crachié » , ou selonc les .LXX. 
interpreteurs : « J'ay mis mon dos pour baptures 
soustenir et mes joes pour avoir bufes » . Aussi par 
Jeremie fut par avant dit de lui ou livre des 
Lamentations ou .IIIe. chapitre : « Il donra a chelui 
qui le frappera sa joe et sera saoulés de 
obprobres » . 
Et ja soit che qu'ilz fust filz naturel de Dieu , 
toutefois ne fut il pas excepté de discipline 
filiale , combien que nullement n'avoit besoing de 
correction , mais pour nous donner exemple de 
recepvoir discipline , selonc le dit de saint Pierre 
en sa premiere Epistre ou second chapitre : « Jhesu 
Christ a souffert pour vous , laissant exemple affin 
que ensievéz les pas de son chemin , qui ne fist 
oncques pechié , ne fraude n'a esté trouvee en sa 
bouche . Lequel quant il estoit du peuple mauldit pas 
ne maudisoit , quant il souffroit pas ne menechoit , 
mais se donnoit a chelui qui injustement le jugoit » . 
Il rechupt dont de discipline , non pas pour son 
pechié , mais pour le nostre , non pas pour son 
amendement , mais pour nostre reconciliation ou 
apaissement , comme il est dit en Ysaÿe ou .LIIIe. 
chapitre : « La discipline de nostre paix a esté sur 
lui et par lui nous avons esté sauvéz » . Tous 
christiens dontques , non pas seulement enfans mais 
aussi les eslevéz et aigiés , doivent volentiers 
recepvoir discipline , non pas seulement pour leur 
pechié , mais aussi pour l'exemple de Nostre Seigneur 
Jhesu Christ , comme on list en Ecclesiastique ou 
.XXIIIe. : « C'est grand gloire de sievir Nostre 
Seigneur , longeur de jour sera de lui 
prins » . 
Avec che , tous les sains ont recheu discipline 
comme filz de Dieu acquis , dont dist l'Apostre aux 
Hebrieus ou .XIIe. chapitre : « Se vous estes hors de 
discipline , ou tous doivent avoir leur part , dont 
estes vous adulteres et non pas filz » . 
La .Ve. cause est l'utilité ou le proffit 
d'icelle discipline , qui est en .IIII. manieres . 

La premiere est erudition pour droitement scavoir 
et bien faire , comme dessus est dit selonc 
Jeremie ou .VIe. chapitre et les .LXX. interpreteurs : 
« Jherusalem , tu seras instruite par toute doleur et 
par bapture » . Dont il est dit es Proverbes ou .XXIXe. 
chapitre : « Verge et correction donne sapienche » ; et 
en Ecclesiastique ou .XXIIe. chapitre : « Batures et 
doctrines sont en tout temps cause de sapienche » . 
La seconde est acoustumanche a souffrir , qui est 
moult necessaire a ceste vie , car comme dessus est 
dit selonc saint Cyprien : « A cheulx qui suent et qui 
labeurent en la misere de ceste vie ne peuent nulz 
aultres solas subvenir que cheulx de pacience » . Pour 
souffrir vault moult soy acoustumer des jonesse ou 
enfance . Car les nouveaulx chevaliers ont acoustumé 
de eulx excerciter avant la bataille , ainssi est il 
expedient aux enfans de actemprer leurs delices par 
disciplines et eux en che excerciter . Dont on list 
es Proverbes : « Porte sagement che qui blese 
affin que tu puisses porter che qu'il proufite ; 
plustost nuist che qui n'est pas experimenté » . De che 
dist Ovide ou livre de l'Art : « Acoustume toy de che 
que tu portes mauvaisement , et tu le porteras » . 
Ichelui Ovide ou premier livre des Remedes dist : « Tu 
porteras moult de doleurs affin que tu en vailles 
mieulx » . Aussi de pacience prouvee par discipline 
dist Prudence ou livre du Debat des vices et des 
vertus : « J'ay veü pacienche amanieree qui moustroit 
viaire actrempé , elle estant ou millieu des batailles 
en diverses noises , et regardoit les yeulx abaissiés 
et tousjours demouroit joieuse . Et demeure pacience 
en repos par dehors a toutes les pleuves qui viennent 
du chiel , et dure sans estre perchie , et se 
acompaigne a toutes vertus ; et est la vertu esgaree 
qui n'est par pacience fermee » . Pour che aussi dist 
Lucan ou .IXe. livre : « Pacience s'esjoïst en choses 
dures » . 
La tierche est humiliation a reprimer ou debouter 
l'enffleure du cuer , car plus humilie discipline 
recheue par aultrui que par soy meismes . Pour che les 
moisnes , quant ilz ont delinquié ou failli , ont 
acoustumé de recepvoir disciplines devant tous en 
leur chapitre , affin que plus ilz se 
humilient et soient purgiés en soustenant confusion 
avec doleur . Dont saint Anselme archevesque de 
Cantorbie en l'epistre a Bernard moisne dist : « J'ay 
oÿ dire a ton abbé que tu juges le moisne estre de 
plus grant merite , lequel se bat ou qui requiert 
estre batu d'un aultre , que chelui qui est batu en 
chapitre du commandement de son prelat contre sa 
volenté . Laquele chose n'est pas ainssi comme tu 
cuides . Che jugement que auchun fait a soy meismes de 
son gré est chose roiale , mais che qui est souffert 
par obedienche en chapitre est chose riglee 
appartenant a moisne . Le premier jugement , qui est de 
soy discipliner ou batre , font souvent a eulx meismes 
les rois et les riches orguilleux , et commandent 
qu'on leur fache . Mais le second rechoipvent cheulx 
non pas en commandant mais en obeïsant . Et se 
humilient les premiers seullement a Dieu pour la 
conscienche de leurs pechiés , mais les aultres se 
submettent a l'omme pour obedienche . Et se tu dis : 
« Je ne fuy pas tant bapture publicque pour les 
doleurs de la char , que secretement je sentiroie , que 
pour la vergongne » , scaches que chelui est plus fort 
qui s'esjoïst de soustenir chelle bapture pour 
obedience . Soyes donc certain que le plus 
grant merite est une bapture de moisne portee ou 
soufferte par obedienche que inumerables prinses 
par propres sentences » . 
La .IIIIe. utilité est la pugnition du pechié 
pour avoir le remede de pardon . A che propos , selonc 
les .LXX. interpreteurs , est dit en Naüm ou premier 
chapitre : « Dieu ne prendera pas venganche en 
tribulation deux fois en une meisme chose » . Che donc 
qui est pugni en che monde par discipline , s'il est 
souffert patianment , obtient pardon et eschieve la 
paine a venir , selonc le dit de Prosper : « Les 
baptures piteuses du juste roy tendent a avoir 
pardon . Ire briefve donra aux justes longues joies » . 
Aussi dist Gautier que « paine donnee , pacianment 
portee , allege le pechié et la constrainte 
l'amendrist . Toutes choses descendent de la 
souveraine haultesse des choses » . Pour che de 
l'enfant est dit es Proverbes ou .XXIIIe. chapitre : 
« Tu le bateras de la verge et delivreras son ame 
d'Enfer » . 
A bon droit dist Ovide ou livre de ses Epistres : 
« Legierement pour merite doit on tout prendre en gré 
che qu'on seuffre , mais la paine qui vient sans cause 
fait a doloir » . Item ou second livre qui est sans 
titre il dist : « Cheulx qui paine ont 
deservi , le portent en pacienche » . Mais s'il samble a 
l'enfant qu'il ait a souffrir sans l'avoir deservi , 
escoute che que dist Ovide ou livre de ses Epistres : 
« Auchunefois injure est prouffitable a cheulx qui 
seuffrent . Et souvent est cause de tourment avoir 
esté piteux » . Mais plustost soit recueillié che que 
dist saint Pierre en sa premiere Epistre ou second 
chapitre : « Che est grace se , pour conscience de Dieu , 
auchun soustient tritresse souffrant injustement . 
Quel grace est che se vous , qui pechiés , souffrés 
d'estre batus ? Mais se en bien faissant vous souffrés 
pacianment , c'est grace au regart de Dieu » . 

La .VIe. cause ou raison de souffrir est la 
briefté d'icelle discipline , selonc le dit de 
l'Apostre dessus allegié que l'enfant est soubz 
tuteurs et acteurs jusques au temps ordonné du pere . 
Dont pour certain , che qui est brief est plus legier 
a souffrir . Dont Seneque a Paul dist : « Portons en 
pacienche et usons du merchié que fortune nous 
octroie , jusqu'a tant que felicité invinsible 
mettra fin aux maulx » . 
La .VIIe. cause est la legiereté d'icelle 
discipline , de laquelle est dit es Proverbes ou 
.XXIIIe. chapitre : « Ne veulles pas soubstraire a 
l'enfant discipline ; se tu le fiers de la verge , il 
ne morra pas » . Et comme dist Seneque ou 
livre des Remedes des choses qui viennent par 
fortune : « Se la doleur est petite , la pacience est 
legiere ; s'elle est griefve , la gloire ne sera pas 
legiere » . 
La .VIIIe. cause est la necessité qui est 
double , asscavoir est de le ainssi curer ou saner et 
de non resister . 
La necessité de le ainssi curer , car aultrement 
ne peut le dommage d'ignorance estre osté ne la 
porriture de concupiscenche estre restrainte , se 
n'est par la constrainte de discipline ; comme auchune 
fois la plaie du corps ne peut estre sanee se n'est 
par incision ou par audustion ou ardoir , selonc le 
dit de Claudian : « Soient trenchies auchunes parties 
du corps , affin que les aultres membres puissent 
vivre seurement » . Pour che dist aussi Ovide ou 
premier livre des Remedes : « Affin que tu puisses 
racheter ton corps , tu soufferas fer et feux . Et afin 
que tu vailles en corages , tu refuseras a souffrir ? 
Mais affin que plus justement tu vailles , tu 
souffreras moult de choses a doloir » . Ichelui aussi 
ou second livre dist : « Il avient souvent que petis 
dommages sont octasion de grand bien » . De che dist 
Gaultier : « Le buvrage plus amer garist les plus 
griefves maladies . Et chelui qui crient le peril 
de la mer jecte sa marchandise en la mer 
pour du peril eschaper ; et quant le marinier peult , 
il alliege ung grant dommage par souffrir petit 
dommage » . 
Impuissanche de resister , car comme dist Ovide 
ou livre sans titre : « Le toreau n'aime pas le goreau , 
toutefois a il che qu'il het » . Ainssi l'enfant 
suppose que che fust contre sa volenté , neantmoins il 
soufferoit discipline par constrainte . A ce propos 
dist encore Ovide ou livre premier des Remedes : 
« Souvent j'ay beu contre ma voulenté les jus des 
herbes , combien que ilz me feussent amers » . 
Dont le souverain remede en telz choses est non 
seulement estre patient , mais aussi souffrir 
voluntairement et faire de necessité vertu , selonc le 
dit de Quintilian en la .VIe. Cause : « Pité seuffre 
volentiers paine aux pechiés griefve » . Car icelle 
bonne volenté de souffrir ne acquiert pas seulement 
merite envers Dieu , mais aussi fait la severité ou 
dureté de discipline plus legiere , selonc le dit de 
Orateur en l'Ystoire des fais des apostres ou .IIIe. 
livre : « Tres doulche est la venue des paines 
lesqueles on porte » , et le dit de Ovide ou premier 
livre sans titre : « Le fais qu'on porte bien est 
legier » . Pour che dist Seneque a Lucile en l'epistre 
.LXXVIIIe. : « Ne veulles pas tes maulx a toy 
meismes faire plus grans , et toy chergier de 
complaintes . Se doleur n'a empeschement , elle est 
legiere ; et ichelle chose fais estre legiere , quant 
tu le cuides estre legiere » . De che dist Quintilian 
en la .IIIIe. Cause : « Nulle paine n'est se non a 
chelui qui seuffre contre sa volenté , et n'avons 
quelque doleur se non par impacienche ; et quant 
auchune chose samble cruelle , paour le fait » . 

La .IXe. cause ou raison de volentiers souffrir 
est la joie qui ensieut , qui est double , asscavoir 
presente et advenir . 
La presente est en .III. manieres . Quant on a 
passé enfanche , lors est doulche la memoire de 
discipline soufferte , selonc le dit de Seneque : 
« Doulche est la memoire des choses qui furent dures a 
souffrir » . Et non pas seulement doulche en est la 
recordation , mais aussi joieusse la repetition ou la 
parole , selonc le dit de Seneque a Lucille comme 
dessus : « Che qui fu amer , joieusse chose est de le 
raconter » . Ch'est chose naturele de soy esjoïr de la 
fin de son mal . La tierche leesse est de 
l'acquisition de justice ou de sapienche , desquelles 
l'une et l'autre a inestimable plaissir , dont dist 
Macrobe : « Cheux qui passent leurs doleurs 
et travaux en dissimulant , par le benefiche de 
pacienche ilz parviennent a tres grant plaissir » . 
Ches trois choses sont designees ou demoustrees en la 
verge de Aaron qui florist et eut feules et fruit , 
comme on list ou livre des Nombres ou .XVIIe. 
chapitre . La verge de discipline ou de correction 
flourist par la souef flairant recordation ou 
ramembranche de soy , elle a foeulles par la joieusse 
et agreable relation ou raport de soy . 
Les enfans sont ainssi que nouveaux rainseaulx ou 
gectons ajoins a la vraie vigne , qui est Jhesu 
Christ , par la grace de bapteme , selonc le dit de 
Nostre Seigneur es Euvangiles de saint Jehan ou .XVe. 
chapitre : « Je sui la vigne , vous les rainseaulx » . Les 
rainseaulx , quant ilz sont trenchiés , il samble que 
ilz soient destruis et diminués et soulliés et aussi 
ilz gectent larmes , mais par che ilz renddent fruit 
plus habondant . Ainssi les enfans par le sage 
vigneron , c'est Dieu commandant ou disposant , sont 
trenchiés par le sarcet de discipline , et de che ilz 
pleurent , mais ce fait affin que ilz fructifient plus 
habondanment , comme ou lieu dessus allegié est dit de 
Nostre Seigneur : « Tout rainseau non portant fruit en 
moy sera purgié , affin qu'il apporte fruit 
plus largement » . Dont il est dit de l'Apostre aux 
Hebrieux ou .XIIe. chapitre : « Toute discipline ou 
temps present ne samble pas estre de joie mais de 
pleur , mais aprés elle renddera fruit tres plaissant 
a cheulx qui seront par ichelle excercitéz , qui sera 
de justiche » . De ceste maniere de trenchier et de 
fructifiier est dit en Ecclesiastique ou .IIIIe. 
chapitre , ou il fait mention de discipline de 
sapienche : « Cremeur et paour et probation sera amené 
sur ichelui et le tormentera en la tribulation de sa 
doctrine » . Vechy discipline de pleur ou pleur de 
discipline . Aprés s'ensieut : « Et a mis comme tresor 
en lui scienche et entendement de justiche » . 
De la leesse eternelle a venir , qui est le fruit 
darenier de discipline , dist Prosper comme dessus est 
dit : « Ire briefve donra aux justes longues joies » . 
Ch'est che qui est dit de Nostre Seigneur es 
Euvangiles saint Jehan ou .XVIe. chapitre : « Vous 
plourés et lamenterés , mais vostre tritresse sera 
convertie en joie » . Semblablement dist il par Ysaÿe 
ou .LXVIe. chapitre : « Vous verés la gloire de Nostre 
Seigneur et vostre cuer s'esjoÿra , vous serés portés 
aux mamellez et sur les genous on vous adoulcera . Et 
en la maniere que la mere parle doulchement 
a son enfant , ainssi je vous consoleray » , en 
vous adoulcissant et aplaniant et en torchant vos 
larmes , selonc le dit de l'Apocalipse ou .XXIe. 
chapitre : « Il torchera toute larme de leurs yeulx , 
et en oultre ne sera ne pleur ne clameur , car les 
choses premieres » , c'est les douleurs , « seront 
passees » . Dont dist saint Bernard : « Bieneureusses 
sont les larmes que la piteuse main du conditeur ou 
faiseur du monde torchera » . 

Aprés che qu'il est dit de la discipline des 
enfans , par laquelle ilz sont constrains de aprendre 
et de eulx retraire de mal , il convient dire de 
icelle discipline qui embrace les bons meurs , par 
lesquelz leur vie soit informee . De ceste dist saint 
Cyprien ou livre des .XII. Abusions du siecle : 
« Discipline est ordonnee correction des meurs » . De 
ceste dist Hugue de Saint Victor : « Discipline est 
conversation bonne et honneste , laquelle tant 
seulement n'estudie pas non faire les maulx , mais 
aussi , es choses qu'elle fait bien , quiert par tout a 
demourer sans reprinse » . Et pour che desja nous avons 
dit plusieurs choses des meurs de bonne conversation 
et du gouvernement des fais , des maintiens 
et des sens . 
Disons che tant seulement au present que les 
enfans doivent estre instruis de trois choses , 
asscavoir de obedienche filiale , de l'ordonnanche des 
meurs et de la conversation en compaignie . En ches 
trois choses principalement est l'information de 
bonne vie , selonc le dit de saint Bernard ou Sermon 
des apostres saint Pierre et saint Pol : « Cuides tu , 
che dist il , que che soit peu de chose scavoir bien 
vivre ? Je tiens que tu vis bien , se tu vis 
humblement , ordonneement et compaignablement . 
Humblement a Dieu , ordonneement a toy et 
compaignablement a ton prochain » . On dist que on fait 
a Dieu serviche de humilité , de obedience et de 
subjection , quant on le fait aux prelas , aux puissans 
et a cheulx qui gouvernent pour l'ordonnanche de 
Dieu , selonc le dit de l'Apostre aux Romains : 
« Puissanche n'est pas se non de Dieu ; les choses qui 
sont de Dieu sont de Dieu ordonnees » . Ainssi donc par 
le premier ilz sont humiliés au regart de leurs 
souverains , par le second ilz sont ordonnéz au regart 
de eulx meismes , par le tiers ilz conversent 
justement entre leurs compaignons et prochains . 
Obedience est voulenté de faire le commandement 
de son souverain . Item obedience est ditte estre le 
agreable et raisonnable sacrefice de 
propre voulenté . Item encore elle est ainssi 
descripte : obedienche est refus voluntaire et 
abnegation de propre volenté , par debonnaire estude 
de la chose commandee . Inobedienche est non voloir 
obtemperer a chelui a qui tu le dois faire , par 
dureté de pensee obstinee . Et pour che que la 
voulenté des enfans est volage et vague , pour che 
necessairement a besoing d'estre gouvrenee par 
obedience soubz la volenté d'aultrui . Autrement , 
comme on list en Proverbes : « Chilz qui est delaissié 
a sa propre volenté confondera sa mere » . 
De rechief cheulx qui sont enfans roiaux , qui doivent 
en temps a venir commander aux aultres ,  [...] de 
experimenter que c'est de obedience et aussi de 
l'aprendre , comme dist Tulle ou livre des Loix ou 
.IIIe. chapitre : « A chelui qui bien commande , il est 
de necessité avoir obeÿ ; et qui obeïst amanierement , 
il samble qu'il soit digne en temps a venir de 
commander » . Pour che d'obedienche convient considerer 
trois choses , asscavoir pour quoy on doit obeïr , a 
quelz personnes et par quel maniere . 
La cause qui doit esmouvoir a obeïr est en trois 
parties , c'est asscavoir pour le bien d'obedience , 
pour exemple et pour le prouffit . 
Le bien de obedience est si grant comme dist 
saint Augustin sur le Livre de Genese : « Il 
convient des le commenchement que l'omme mis soubz 
Dieu euist deffense de croire autre part , afin que 
obedience fust vertu pour deservir son Seigneur . 
Laquelle veritablement je ose dire singuliere vertu a 
la creature raisonnable qui est soubz la puissanche 
de Dieu . Et tiens estre le premier et tres grant vice 
de cremeur a ruine voloir user de sa puissanche , 
duquel vice le nom est inobedience » . De che dist 
aussi saint Gregoire es Morales ou .XXXVe. livre : 
« Chel arbre mauvais en Paradis n'eust pas esté , 
laquelle fut de Dieu entredite a l'omme affin qu'il 
n'y touchast , se n'eust esté pour che qu'il estoit 
affreant : affin que mieulx peuist croistre par le 
merite de obedience , lui en bien ordonne que le bon 
lui fust aussi deffendu . Obedience est la seule vertu 
qui plante en la pensee les aultres vertus , et , lors 
que plantees y sont , elle les garde . C'est la seule 
vertu qui possesse le merite de la foy , sans laquele 
chaschun est prouvé desleal combien qu'il samble 
estre leal » . Avec che si grant est le bien de 
obedience que non seulement ichelui premier homme , 
qui est le chief de tous selonc nature , mais aussi le 
second homme Jhesu Christ , qui est le chief 
de tous les feables selonc grace , Dieu a volu 
mettre en preuve ou en l'escole de obedience . Dont de 
lui dist l'Apostre aux Hebrieux ou .Ve. chapitre : 
« Combien qu'il fust filz de Dieu , il a apris , par 
les choses qu'il a souffert , obedience » , affin qu'il 
fust ensamble disciple et docteur de obedience . 
Moult de exemples lisons nous de grant obedience , 
et premier de Abrahan pere de nostre foy , 
duquel l'obedience Dieu veult esprouver par trois 
manieres de griefz commandemens . Le premier fut de 
laissier son païs en disant , comme on list en Genese 
ou .XIIe. chapitre : « Vuide hors de ta terre et de ton 
lignage et de la maison de ton pere » . Secondement de 
circoncision disant , comme on list ou dit livre ou 
.XVIIe. chapitre : « Tout masle entre vous sera 
circoncis » . Le tiers , de l'immolation de son filz 
disant , ou dit livre ou .XXIIe. chapitre : « Prens ton 
filz seul né que tu aimes , Ysaac , et me fais 
sacrefice » . Le premier commandement fut grief , le 
second plus grief , le tiers tres grief . Dont Origene 
ainssi expose ichelles paroles , sur Genese en la 
.VIIIe. omelie : « Prens , che dist il , ton filz seul né 
que tu aimes , Ysaac . Voychy que par chieres et 
doulches affirmations , appellations , de rechief et 
souvent repetees ou racordees , les desirs du 
pere sont esveilliéz affin que , par la memoire 
d'amour esveillie , la dextre main du pere fust 
retardee a immoler ou sacrefier son filz et que 
contre la foy du corage toute la chevalerie de la 
char peust repugner ou resister . Et pour che que 
semenche lui avoit esté promise en Ysaac , memoire 
aussi est faitte du nom de l'enfant , affin que 
desesperation venist des promesses qui soubz che 
nom estoient faites . Mais aprés ches choses ? Que 
regardés vous par tout comment se font les 
accroissemens de temptation ! Premiers on lui dist 
qu'il offre son filz , aprés qu'il monte en la 
montaigne affin que , faisant son chemin par toute la 
voie , il soit traveillié par pensees et soit 
tourmenté tant par la constrainte du commandement 
comme par l'affection reluitant a son filz 
naturelement . Pour che dont et la voie lui fut 
enjointe et l'ascension de la montaigne , afin que en 
toutes ces choses prendent espace de bataille 
affection et foy , l'amour de Dieu et l'amour de la 
char , la grace des choses presentes et l'espectation 
des choses a venir . Au tiers jour il vit le lieu de 
loings . Ichy je regarde la sapienche et le conseil du 
temptant . Par trois jours le chemin est estendu , 
affin que par grant soing et labeur le 
pere fust traveillié ou tourmenté , affin que tout cel 
espace si long le pere , regardant son filz , mengast 
avec lui et que autant de nuis l'enfant fust 
embrachiés de son pere , se reposast sur sa poitrine 
et se couchast en son geron . Et comme ilz aloient 
ensamble , Ysaac a son pere : « Mon pere » . Comment 
cuides tu que le filz soit a immoler , par ceste voix 
le corage du pere fut feru ! Ne cuides tu pas qu'a 
auchun de nous , par la narration de ceste hystoire , 
tant de forche de corage peut estre acquis que , quant 
par aventure le filz trespasse de mort commune a tous 
deue , combien qu'on n'en ait que ung et soit bien 
amé , s'on met Abraham en exemple , qu'il lui porra 
aidier et acquerir forche de corage ? » Ches choses 
dist Origene de la grandeur de la foy d'Abraham , 
laquelle fist en lui la vertu d'obedience . Dont 
apréz , quant son filz fut delivré et le mouton pour 
luy immolé , Nostre Seigneur lui dist : « Par moy 
meismes j'ay juré , pour che que tu as fait ceste 
chose et que n'as espargnié a ton filz seul né pour 
l'amour de moy , je te begneyray et multipliray ta 
semenche comme les estoilles du chiel , pour che que 
tu as obeÿ a ma voix » . Aussi dist de lui 
ung nommé Sedule : « O sainte pensee de l'omme juste 
quant pité fut ostee , aiant plus grant pité , qui ne 
tint compte des plaies de son filz , en embrachant les 
commandemens de Dieu » . 
Aultre exemple avons nous tres singulier , 
asscavoir Nostre Seigneur Jhesu Christ qui enseigna 
ceste obedience non seulement de parole , mais aussi 
par exemple , venant au monde et demourant au monde et 
passant au monde . Du premier dist il es Euvangiles 
saint Jehan ou .VIe. chapitre : « Je sui du chiel 
descendu non pas affin que je fache ma volenté , mais 
de chelui qui m'a envoié » . Aussi il entra en che 
monde par l'obedience de la Vierge , car tantost en 
son ventre fu recheu comme icelle obeÿ a sa parole 
envoie par l'angele , disant : « Vechy la chambriere de 
mon Seigneur , fai moy selonc ta parole » . Du second 
est dit en icelles Euvangiles ou .IIIIe. chapitre : 
« Ma viande est que je fache la volenté de mon pere » . 
Du tiers est dit ou .XIIIIe. chapitre : « Affin que le 
monde congnoisse que j'aime mon pere , ainsi que il 
m'a commandé , ainssi le fay je . Levés vous , partons 
nous de chy et en alons » , asscavoir au lieu de la 
Passion . De che dist l'Apostre aux Philippiens ou 
second chapitre : « Nostre Seigneur humilia soy mesmes 
et fu fait obedient jusques a la mort , 
voire la mort de la croix » . De ceste obedience finale 
declaire le mistere que , le chief encliné , il rendy 
son esperit , comme on list es Euvangiles saint Jehan 
ou .XIXe. chapitre . Et ces deux singuliers exemples 
suffisent a present , ung de l'ancien Testament et 
l'autre du nouvel . 
Avec che ung exemple general avons nous en toute 
maniere de creature , excepté le Deable et l'omme qui 
espetialment pour le sens de raison devroit obeïr . 
Des angeles est il dit aux Hebreux ou premier 
chapitre que tous les esperis sont aministrateurs ou 
serviteurs ; dont ou livre de Daniel ou .VIIe. 
chapitre est dit que « les milliers des milliers lui 
aministroient » . Du soloil et de la lune et autre 
creature est dit que Nostre Seigneur leur a mis 
commandement lequel n'a pas esté trespassé . Des vens 
et de la mer est dit en saint Mahieu ou .VIIIe. 
chapitre que les vens et la mer a lui obeïssent . De 
la terre est dit ou Psaultier : « Les montaignes 
montent et les champs descendent » , et que « terme leur 
est mis lequel ne trespasseront » . Dont dist saint 
Ambrose : « Che n'est pas peu de honte que les elemens 
insensibles obeïssent au commandement de Dieu et les 
hommes desobeïssent , ausquelz est donné sens 
de lui qui est aucteur de tout » . Et che 
souffise des exemples de obedience . 
Les prouffis d'obedience sont en grant nombre . 
Le premier , que les obeïssans elle fait freres de 
Jhesu Christ , comme il dist en saint Mahieu ou .XIIe. 
chapitre : « Chilz qui fera la volenté de mon pere qui 
est ou ciel , che sera mon frere et ma seur » . 
Le second est car le obedient rechoipt Nostre 
Seigneur ou logeis de sa pensee , qui est signifié en 
che que Nostre Seigneur en Bethanie en la maison de 
Simon comme hoste descendi , comme on list es 
Euvangiles saint Jehan ou .XIIe. chapitre . Simon est 
autant a dire comme obedient et Bethanie comme maison 
d'obedience . 
Le tiers est que obedienche chastie cheulx ou elle se 
tient de l'ardeur de propre volenté , selonc le dit de 
saint Pierre en sa premiere Epistre ou premier 
chapitre : « Chastiés vos ames en obeïssanche de 
charité » . 
Le quart est qu'elle a victoire des ennemis 
espirituelz ou aussi corporelz , selonc le dit es 
Proverbes ou .XXIe. chapitre : « L'omme obedient parle 
de victoires » . 
Le .Ve. est qu'elle fait avoir paix dedens et 
dehors , selonc le dit es Proverbes ou .XIIIe. 
chapitre : « Qui crient le commandement , il demoura en 
paix » . 
Le .VIe. est qu'elle les prepare ou dispose a la 
contemplation des choses celestes , 
selonc le dit de Ysaÿe ou .LVIIIe. chapitre : « Se tu 
glorifies Dieu , lors que tu ne fais pas tes voies et 
n'est pas ta volenté trouvee pour dire ta parole , 
lors tu te delitteras en Nostre Seigneur et je te 
esleveray sur la haultesse de la terre et te donray a 
mengier de l'eritage de Jacob ton pere » . 
Le .VIIe. est qu'elle les maine a la vie eternele , 
selonc le dit de saint Mahieu ou .XIXe. chapitre : « Se 
tu veulx en la vie pardurable entrer , garde les 
commandemens de Dieu » . Comme inobedience perdy la 
clef de Paradis , ainssi obedience la recouvre . Dont a 
Simon , qui est a dire obedient , a esté dit de Nostre 
Seigneur es Euvangiles de saint Mahieu ou .XVIe. 
chapitre : « Je te donray les clefz du roiaume des 
chielz » . Aprés aussi convient noter que obedience va 
en Paradis ainssi que a cheval , en soy mettant sur 
les piés d'aultrui , c'est a dire en usant de la 
volenté et du sens d'aultrui . 
Consequanment obedience acquiert plusieurs 
benedictions qui sont mises ou livre de Deuteronome 
el .XIe. chapitre : « Se tu obeïs a mes commandemens , 
che dist Nostre Seigneur , je donray pleuve a vostre 
terre » , et ou dit livre ou .XXVIIIe. chapitre : « Sur 
toy venront toutes ces benedictions , se tu veux oïr 
et garder ses commandemens . Tu seras beney en la cité 
et beneys ou camp » , et les aultres qui 
s'ensievent ou dit livre . 
Au contraire aussi , comme obedienche fait l'omme 
serviteur de Dieu , ainssi inobedienche ou propre 
volenté le fait serviteur du Dyable . Pour che est il 
dit en Ecclesiastique ou .XVIIIe. chapitre : « Ne va 
pas aprés tes concupiscences ou desirs charnelz et te 
destourne de ta volenté . Se tu prestes ou octroies a 
ton ame sa concupiscence , tu te feras joie a tes 
ennemis » . Et pour vray , c'est grand merveille que 
inobedience n'est de tous hommes haÿe . Car en nous 
mesmes experimentons acoustumeement que moult grant 
est le mal de inobedienche , pour lequel de Paradis 
nous sommes boutés en cest exil ou en che monde , ou 
nous soustenons miseres infinies . Si grant fu le mal 
de inobedience qu'il convint le filz de Dieu morir 
par obedience pour ichelui mal curer ou saner , selonc 
le dit de l'Apostre aux Romains ou .Ve. chapitre : 
« Comme par le inobedience de ung homme descendirent 
moult de pecheurs , ainssi par le obedience de ung 
sont moult de justes constituéz » . 
Avec che , si grant est le mal de inobedience 
qu'il est comparé au plus grant pechié , asscavoir a 
ydolatrie , selonc le dit de Samuel ou premier livre 
des Rois ou .XVe. chapitre : « C'est comme pechié de 
ydolatrie non voloir faire la volenté d'autruy en 
bien » . Le inobedient est comme ung 
serviteur a sa propre volenté , car il actribue a luy 
la subjection a Dieu deue , qui est pechié de 
ydolatrie . De quoy dist Job ou .XXXIe. chapitre : 
« Se je baisse ma main , c'est tres grant iniquité et 
renoyer Dieu le tres hault » , car sa main baisier , 
c'est estre carnel ou luxurieux ou ensievir sa propre 
volenté . A che aussi s'acorde le dit de saint 
Augustin dessus dit : « Le premier et tres grant vice 
alant a ruine est voloir user de sa propre 
puissanche , duquel vice le nom est inobedienche » . 
De rechief , propre volenté en homme efface tout 
merite au regart Dieu , combien que che soit de bon 
euvre . Dont aux juifz qui se plaindoient et disoient 
a Nostre Seigneur : « Pour quoy avons nous juné et tu 
n'y as pas regardé ; nous avons humilié nos ames et tu 
ne l'as pas sceu ! » c'est a dire tu ne l'as pas 
approuvé , Nostre Seigneur respond par Ysaÿe ou 
.LVIIIe. chapitre : « Voyés chy , che dist il , es 
jours de vostre june vous usés de vostre volenté » . De 
che dist saint Gregoire es Morales ou .XXVe. livre : 
« Obedienche souventefois , s'elle a auchune chose du 
sien , elle n'est pas de valeur » , car propre volenté 
efface le merite . Pour che dist saint Bernard sur les 
Cantiques : « C'est grand mal de propre volenté , par 
laquelle avient que tes biens ne te soient pas bons » . 
Avec che inobedience souvent deboute 
l'omme de son bien et de sa dignité , comme elle fist 
au premier homme . Exemple aussi en a on de Saül ou 
premier livre des Rois ou .XVe. chapitre , lequel 
inobedience dejecta de son roiaume . Dont , comme il 
est escript ou dit lieu , par Samuel lui fut dit : 
« Pour che que tu as debouté la parole de Nostre 
Seigneur , Dieu t'a aussi osté affin que tu ne soiez 
plus roy d'Israel » . 
De rechief , elle confond souvent l'omme , car 
frequentement le contraire a sa volenté ou a son 
esperanche lui avient , selonc le dit de Ozee ou .Xe. 
chapitre : « Israel sera confondu en sa voulenté » . Dont 
il est dit en Ysaÿe ou .XLVe. chapitre que « tous 
cheulx seront confondus qui repugnent ou contredient 
a Nostre Seigneur » . 
Finablement , comme a l'obedient sont proposees 
plusieurs benedictions , ainssi a l'inobedient sont 
donnees plusieurs maledictions en Deuteronome ou 
.XXVIIIe. chapitre : « Se tu ne veulx oÿr la voix de 
Nostre Seigneur afin que tu faches ses commandemens , 
sur toy venront toutes les maledictions chy declarees 
et te envaïront . Tu seras mauldit en la cité et 
mauldit ou camp . Mauldite sera ta grange et mauldis 
les biens qui seront demouréz . Mauldit sera le fruit 
de ton ventre et le fruit de ta terre , tes boeufs 
et tes oailles . Mauldit seras en entrant 
et en issant » . 

Premierement dont et sur toutes choses il 
convient obeïr a Dieu , comme dist saint Pierre es 
Fais des apostres ou .Ve. chapitre : « Il convient 
obeïr a Dieu plus que aux hommes » . Dont se l'omme 
commandoit , quel qu'il fust , le contraire a Dieu , 
nullement n'y convient obeïr , selonc le dit de 
Ecclesiastique ou .IIIIe. chapitre : « Ne te submés pas 
a l'omme pour pechié » . Car aultrement che ne seroit 
pas obedienche qui est ainssi diffinie ou declaree : 
obedience est l'effect de juste commandement du 
corage deliberé . De che dist saint Gregoire ou livre 
dessus nommé : « Jamais par obedienche ne doit on mal 
faire , mais auchunefois doit on laissier auchun 
affaire par obedience » . A justement parler , c'est mal 
ou pechié tout che qui est contraire a la voulenté 
divine . Dont saint Augustin Contre Fauste ou second 
livre dist : « Pechié est chose dite ou faite ou 
couvoitie contre la loy eternelle ; la loy eternele 
est raison divine ou volenté de Dieu qui commande 
garder ordre naturel et qui deffend le tourbler » . Et 
comme dist saint Jerome : « Dieu n'a pas besoing de 
nostre serviche , mais avons necessité de son 
commandement . Les commandemens de Dieu sont 
desirables sur or et pierre precieuse , car a cheulx 
qui les gardent est ordonnee moult de retribution » . 
Obeïr donc convient a Dieu principalment en ses 
commandemens et en ses deffenses , esquelles 
espirituelement entendues , comme autre part est 
moustré , est deffendu tout mal et commandé tout 
bien . Et n'est prelat ne pere charnelz ne quelque 
aultre homme auquel on doie obeïr , se che n'est 
selonc Dieu et pour Dieu qui est commenchement et fin 
de toutes choses . Dont aussi obedienche est ainssi 
diffinie ou declaree selonc Hugue : « Obedience vraie 
est garder le commandement pour l'amour de Dieu » . De 
che dist l'Apostre aux Ephesiens ou .VIe. chapitre : 
« Mes filz , obeïssiés a vos parens en Nostre 
Seigneur » , c'est a dire selonc Nostre Seigneur . 
Laquele parole exposant , saint Jerome dist que « aux 
parens espirituelz et charnelz convient obeÿr en 
Nostre Seigneur , en choses qui ne sont pas contraires 
a la volenté de Nostre Seigneur ou a son bon 
plaisir » . 
De l'obedience deue aux peres espirituelz , c'est 
a dire aux prelas , dist l'Apostre aux Hebrieux ou 
.XIIIe. chapitre : « Obeïssiés a vos souverains et vous 
submettés a eulx , car ilz veillent comme cheulx qui 
doivent rendre compte pour vos ames , affin que ilz le 
fachent en joie et non en plourant . Car 
che ne vous est pas affreant » . L'Apostre aussi seurement 
commandoit a cheulx desquelz il estoit apostre , 
aux Corinthiens en la  [...] .XIe. chapitre : « Ces 
choses , dist il , je vous commande » , et a ung nommé 
Philemon : « J'ay moult de fianche en Jhesu Christ de 
commander a toy che qui est affreant a la chose ; mais 
je requiers que tu le faches plus pour charité » . Car 
comme ichelui Apostre dist en la premiere Epistre a 
Thimothee ou .Ve. chapitre : « Les prestres qui bien 
conduisent leur peuple sont dignes de double honneur , 
espetialement cheulx qui labeurent en parole et en 
doctrine » . De double honneur asscavoir espirituel et 
temporel , espirituel affin qu'on leur soit obedient , 
et temporel affin que leur necessitéz leurs soient 
aministrees . Ilz gouvernent bien en entendant a 
l'instruction et regime ou conduite de leurs subgés 
soigneusement et en priant pour eulx a Dieu . 
Mais che ne dist pas pour tant l'Apostre qu'on 
ne doie aussi obeïr aux mauvais prelas , c'est a dire 
qui vivent mauvaisement . Ainssi est il commandé de 
Nostre Seigneur es Euvangiles saint Mahieu ou 
.XXIIIe. chapitre ou il dist : « Sur la chaiiere de 
Moÿse seirent les scribes et les Pharisees . Toutes 
les choses que ilz vous diront , gardés les et se les 
faites , mais ne veulliés pas faire selonc 
leurs euvres . Ilz dient et ne font pas » . Sur che pas 
dist la Glose qu'il convient a eulx obeïr pour la 
chaiiere , non pas pour la vie . Es choses qui 
appartiennent a la chaiere convient a eulx obeïr 
indifferanment , asscavoir aux bons et aux mauvais , 
comme vicaire de Jhesu Christ . En ceste partie a 
Jhesu Christ en eulx on obeïst , et des inobediens en 
eulx Jhesu Christ est contempné ou delaissié , comme 
il est dit en saint Luc ou .Xe. chapitre : « Qui vous 
oït , il me oït , et qui vous despite , il me despite » . 
Et ja soit che que les clers soient plus 
constrains de obeïr aux commandemens des prelas , 
comme cheulx qui sont du tout a sa correction quant a 
leurs personnes et quant a leurs possessions 
ecclesiastiques , toutefois les lays aussi sont tenus 
a eulx obeïr en toutes choses qui appartiennent , 
comme il est dit , a leur office ; lequel principalment 
premiers doivent ilz excercer qui est la correction 
et le salut des ames , secondement au regart de la 
discrete et pourfitable dispensation des choses de 
l'Eglise . Se le prelat commandoit auchune chose au 
clerc ou au lay contre raison , il ne seroit pas tenu 
en ceste maniere a lui obeïr . Dont quant il commande 
quelque chose , il assigne la raison ou la cause du 
commandement en chelui lieu ou ailleurs . 

Quant a l'obedienche deue aux parens charnelz 
dist l'Apostre : « Filz , obeïssiés a vos parens en 
toutes choses » , esqueles on doit obeïr . Car les 
parens sont tenus a leurs enfans en deux choses , 
c'est asscavoir a leur pourveoir leurs neccessités 
quant au corps , et en discipline de religion , c'est a 
dire de bonne vie et honneste conversation . Du 
premier dist l'Apostre aux Ephesiens ou .Ve. 
chapitre : « Nulz ne hay oncques sa char , mais le 
entretient et nourrist » . Du second est dit ou dit 
lieu : « Nourrissiés ou eslevéz vos enfans en 
discipline et correction de Nostre Seigneur » . 
Ainssi donc les enfans doivent aux parens double 
obedience , une en gardant les choses qui leur 
appartiennent , l'autre es choses qui sont a Dieu 
ordonnees . La premiere partie est divisee en .III. 
selonc le dit de Ecclesiastique ou .IIIe. chapitre : 
« Chilz qui cremira Dieu honnourera ses parens et 
servira , comme il feroit aux seigneurs , a cheulx qui 
l'ont engendré » . Et en quel chose il les doit servir 
est exprimé par che qu'il s'ensieut : « En euvre , en 
parole et en toute patienche » . En oeuvre , en leur 
administrant leurs neccessitéz ; en parole , en 
exprimant par paroles le consentement donné par 
pensee a leurs commandemens ; et en toute patience , 
en souffrant patianment les corrections et 
batures d'icheulx . La seconde est aussi en trois 
choses , c'est es choses qu'on doit croire , es choses 
qu'on doit faire et es choses qu'on doit eschiever . 
Ainssi est exposé en la Glose che que dist l'Apostre 
aux Ephesiens ou .VIe. chapitre : « Vous filz , 
obeïssiés a vos parens en Nostre Seigneur , c'est 
asscavoir selonc foy et justiche de Nostre Seigneur , 
laquele » justiche « a deux parties , c'est decliner du 
mal et faire bien » . Les parens doyvent enseignier a 
leurs enfans la foy et justice , c'est a dire che que 
ilz doivent croire , che que il doivent faire et che 
que ilz doivent eschiever . 
Et les enfans sont tenus de ceste doctrine 
recepvoir de leurs parens et de aussi obeïr , ou 
aultrement ne seront pas sans pechié . En che non 
faisant ne sont ilz pas seulement inobediens a leurs 
parens , mais aussi a Dieu , et pechent tres griefment , 
puis que ilz sont venus aux ans de discretion . Dont 
saint Augustin ou livre de ses Confessions ou second 
chapitre dist en ramembrant l'estat de sa jonesse : 
« Ma mere me amonestoit en grant soing que ne feisse 
fornication et tres expressement que ne fusse 
adultere , lesquelz admonestemens qui estoient de 
fenme ne me servoient de rien , et avoie honte 
de y obeïr . Mon Dieu , ches amonestemens 
venoient de toy , car par son moien tu parloies a 
moy et en elle je te contempnoie , qui estoie son 
filz » . Aussi ceste maniere de inobedienche jadis en 
la loy estoit pugnie par mort , comme il est 
commandé en Deuteronome ou .XXIe. chapitre : « Se 
l'omme a engendré ung filz rebelle et mauvais , qui ne 
veulle oÿr le commandement de pere et de mere et ne 
veulle obeÿr quant il sera constraint , ilz le 
prenront et le menront aux anchiens de la cité a la 
porte de jugement et diront : « Cestuy nostre filz est 
mauvais et rebelle , il ne veult oÿr nos monitions , il 
s'adonne et occupe a mengeries et luxure » ; le peuple 
de la cité le jectera de pierres , et mora » . Sur 
icelle parole aux Ephesiens : « Filz , obeïssiés a vos 
parens en Nostre Seigneur » , dist la Glose que c'est 
commandement de la loy en Exode ou .XXe. chapitre : 
« Honneure ton pere et ta mere affin que tu vives 
longuement sur terre » . Obedience donc est deue aux 
parens par commandement et inobedience est le 
transgression . Laquelle l'Apostre compte et met en 
nombre entre les griefz pechiés , disant aux Romains 
que cheulx font a condempner qui sont « inobediens a 
leurs parens » ; et en aprés dist : « Cheulx qui font 
telz choses sont dignes de mort » . La dist 
la Glose que cheulx qui sont a leurs parens 
inobediens sont plus sauvages que bestes . 
Au contraire les filz de Jonadas sont moult 
recommandés de Nostre Seigneur , pour che que ilz 
obeïrent a leur pere qu'il leur commanda que jamais 
ne beussent vin et ne edifiassent ne plantaissent 
mais demouroient es tabernacles . Dont Nostre Seigneur 
leur dist par Jeremie ou .XXXVe. chapitre : « Pour che 
que vous avés obeÿ au commandement de Jonadas vostre 
pere et que vous avés gardé ses commandemens , jamais 
ne sera que il n'y ait de sa lignie auchun en mon 
serviche » . Et pour certain on doit volentiers obeÿr 
au pere , duquel le doulx nom descent du pere celeste , 
selonc le dit de l'Apostre aux Ephesiens ou .IIIe. 
chapitre : « Je flecis mes genous au pere de Nostre 
Seigneur Jhesu Christ , duquel toute paternité est 
nommee ou ciel et en la terre » . Quelz biens viennent 
de l'onneur et obedience des parens aultrefois a esté 
demoustré dessus . 
Ainssi donc que les enfans doivent obeïr a leurs 
parens , ainssi doivent icheulx a leurs enfans 
commander par maniere . Pour che , aprés che que 
l'Apostre eut dit aux Ephesiens : « Filz , obeïssiés a 
vos parens » , il adjoindy : « Et vous 
peres , ne veulliés provoquier ou esmouvoir vos filz a 
ire » . Laquelle parole exposant Jerome dist : « Le 
pechyé des filz est non obeïr a leurs parens , le 
pechié des parens est d'esmouvoir a ire leurs filz 
alaitans ou en aprés , quant ilz viennent en plus meür 
eage , de leur commander choses griefves . Dont ainssi 
qu'il affiert aux enfans obeïr , ainssi aux parens 
doit estre actrempé commandement , affin que ilz se 
congnoissent avoir le regart sur eulx non pas comme a 
serviteurs , mais comme a filz » . 
Une chose est en laquelle sont tenus ensamble 
de debte les parens et les enfans , en aidant l'un 
l'autre des choses qui sont au corps neccessaires . 
Dont dist l'Apostre en la premiere Epistre a 
Thimothee ou .Ve. chapitre : « Se auchune vesve a filz 
ou nepveuz , elle leur aprende premiers sa maison bien 
gouvrener ou conduire et rendre aux parens leal 
secours . Et s'il est auchun qui n'ait cure de ses 
gens , espetialement de ses familliers , il a renoyé la 
foy et vault pis que ung infidele ou ung paiien » . 
Avec les choses dessus dittes convient obeïr 
aux princes et aux juges tant ecclesiastiques comme 
seculiers , a chaschun de cheulx qui sont ses subgés , 
selonc le dit de l'Apostre aux Romains ou 
.XIIIe. chapitre : « Toute ame soit subjecte aux 
puissanches souveraines . Car qui resiste a la 
puissanche , il resiste a l'ordonnanche de Dieu . 
Cheulx qui resistent a luy acquierent pour eulx 
dampnation . Car les princes ne sont pas mis pour 
donner cremeur a bon oeuvre , mais pour mal » . Pour che 
doit on garder leurs loix et leurs status et 
coustumes . Dont dist Tule ou premier livre des Lois : 
« Justice est obtemperer ou soy submectre aux loix 
escriptes et aux ordonnances du peuple » . Dont dist 
Virgile : « On doit garder la foy des loix et la 
souveraine volenté , et est neccessaire che qu'elle 
mande et d'obeïr a che qu'elle commande » . De che dist 
Gregoire Nazanzene en ung sermon qu'il fist devant l'empereur : 
« Soions subgés a Dieu et a nous l'un a 
l'autre et aux puissances terriennes . A Dieu pour 
toutes choses , a nous ensamble pour charité , aux 
princes pour repos et discipline » . Veéz chy dont 
qu'il affiert que nous obeïssons non seulement a 
cheulx auxquelz nous sommes tenus par commandement , 
asscavoir aux souverains , mais aussi a nos samblables 
ou aussi a cheulx qui sont soubz nous , selonc le 
dit de saint Pierre en sa premiere 
Epistre ou second chapitre : « Soyés subgés a toutes 
creatures humaines pour l'onneur de Dieu » . Comme dist 
saint Bernard ou livre de Commandement et de 
dispensation : « Celle obedience n'est pas parfaite , 
qui est limitee ou contenue es termes ou fins de 
commandement » . En aprés on est tenu d'obeïr aux 
seigneurs charnelz , comme l'Apostle commande aux 
Ephesiens ou .VIe. chapitre , et samblablement saint 
Pierre en sa premiere Epistre ou second chapitre : 
« Serviteurs , dist il , soiés subgés a toute cremeur a 
vos seigneurs , non pas seullement aux bons et 
amanieréz , mais aussi aux desriglés » . 

La maniere d'obeïr contient sept degréz lesquelz 
poursieut ou declaire saint Bernard ou sermon de la 
Voie de vie , c'est asscavoir qu'on obeïsse voluntairement , 
simplement , joieussement , legierement , 
virilement , humblement et perseveranment . 
« Le premier degré dont est obeïr voluntairement . 
Toute volenté d'omme des jonesse est encline a mal , 
car de celle premiere prevarication ou inobedienche 
est engendree a l'omme amour de propre 
volenté , laquelle , delaissant la volenté du createur , 
la fu subgette a servitude ou elle veult avoir 
seignourie . Et combien qu'il soit grief , toutefois 
chilz ne peut monter le premier degré de obedienche , 
qui de la volenté de chelui qui commande ne fera la 
sienne . Par volenté donc convient rechepvoir les 
commandemens des souverains et son cuer destourner de 
ses volentés , jusqu'a tant que par propre volenté il 
aime le plaisir de chelui qui commande . C'est obeïr 
voluntairement : acomplir volentiers la volenté de 
chelui qui commande » . 
Ceste est , comme dessus est dit , filiale obedienche , 
car services constrains ne sont a Dieu plaissans . 
Dont est dit ou Psaultier : « Voluntairement a toy je 
sacrefiray » . Sur che nous a baillié exemple Jhesu 
Christ en soy meismes , qui se delitoit en obedienche 
comme en viande , selonc che qui est escript es 
Euvangiles saint Jehan ou .IIIIe. chapitre : « Ma 
viande est que je face la volenté de chelui qui m'a 
envoié » . Samblablement et saint Paul qui , tantost 
comme il oÿ la voix de Nostre Seigneur , dist comme on 
list es Fais des apostres ou .IXe. chapitre : « Sire , 
que veulx tu que je face ? » Voiés comment 
voluntairement il offroit soy pour 
obeïr , prest de faire tout che que Dieu voulroit 
commander , comme s'il deist : « Mon cuer est prest » . 
Laquelle parole de saint Paul expose aultre part 
saint Bernard : « O , dist il , parole briefve mais 
plaine et vive et de grant effect : « Sire , que veulx 
tu que je face ? » Peu sont trouvéz en ceste forme 
d'obedience , qui ne tiengnent conte de leur volenté 
et qui veullent requerir en toute heure en disant 
sans cesser : « Sire , que veulx tu que je face ? » Helas , 
nous trouvons plus grant nombre de cheulx qui 
veullent ensievir l'aveugle , dont mention est faite 
en l'Euvangile , que de cheulx qui veullent faire 
ainssi que l'Apostre ; desquelz la laschece et 
perversité requiert qu'on leur demande : « Que veulx tu 
que je face a toy ? » Ilz avisent et eslisent en quelz 
choses ilz obeïront a cheulx qui leur commandent , 
voire ou en quel chose il est neccessaire que leur 
commandeur obeïsse a leur volenté » . Au contraire dist 
saint Augustin ou livre de ses Confessions : « Sire , 
cheluy est tres bien ministre ou serviteur a toy , 
qui ne regarde pas a oÿr de toy che qu'il voulra , 
mais plustost voulra che qu'il te plaira » . De che 
dist aussi Lucan : « Veulles tout che que je te 
commande » . « Se tu obeïs contre ton voloir , tu es 
serf ; se tu le fais de bonne volenté , tu es 
franc » . Et comme dist Therenche : « Nulle chose n'est 
tant legiere qui ne soit difficile se tu le fais 
contre ta volenté » . 
« Le second degré , comme dist saint Bernard , 
est obtemperer ou obeïr simplement . Moult en veons , 
che dist il , aprés l'ordonnance de chelui qui 
commande , faire moult de questions , comme : « pour quoy 
est ceste chose commandee » , « de quoy vient che » , « par 
quel conseil se fait il » ; par quoy vient murmuration 
et souvent excusation fainte de imposibilité , 
advocation ou appel d'amis . Ainssi ne fist pas 
Abraham , mais simplement a Dieu obeÿ » . De che dist 
aussi l'Apostre aux Philippiens ou second chapitre : 
« Faites toutes choses sans murmuration » . 

Pour che le vray obedient se doit avoir au regart de 
son commandeur comme oaille ou jument , affin que 
simplement soit mené , ensievant sa voulenté a son 
plaissir , selonc le dit du Psaultier : « Je sui fait 
envers toy comme jument et sui tousjours en ta 
compaignie » . Aultre part ou dit Psaultier est dit a 
Nostre Seigneur : « Tu as demené ton peuple comme 
oailles en la main de Moÿse et de Aaron » . 
« Le tiers degré est obeïr joieussement : « Dieu 
aime chelui qui donne joieussement , non pas par 
tritresse ou par neccessité » . Clareté en la face , 
doulceur en paroles coulourent moult 
obedienche du serviteur . Au contraire composition 
obscure du corps et face tristre , noircie de 
tenebres , signifient devotion ou joieusseté estre 
separee du corage . Dont dist le poete : « Sur toutes 
choses bons viaires sont bienvenus » » . Aussi dist le 
Psalmiste : « Je sui prest et ne sui pas tourblé pour 
garder tes commandemens » . 
Pour che , cheulx qui obeïssent en tritresse sont 
samblables a Symon de Cyrene qui portoit la crois en 
traveil et constrainte , comme on list es Euvangiles 
saint Mahieu ou .XXVIe. chapitre . Telle estoit 
l'obedience des dyables , lesqués par le commandement 
de Nostre Seigneur se partoient des corps ou ilz 
estoient , constrains et tristes . Mais a Dieu ne 
plaist obedience dyabolique ne pacience de chien . 
« Le .IIIIe. degré est acomplir la chose commandee 
legierement . Car legierement court la parole 
de Nostre Seigneur et desire avoir legier 
poursievant . Dont dist le Psalmiste : « J'ay courru la 
voie de tes commandemens , quant tu as dilaté ou 
eslargy mon cuer » » . Aussi saint Pierre et saint 
Andry a la premiere voix de Nostre Seigneur tantost , 
en laissant rois et nef , ensievirent Nostre Sauveur , 
comme on list es Euvangiles saint Mahieu ou .IIIIe. 
chapitre . Le samblable est escript ou dit 
chapitre de saint Jehan et de saint Jaques , qu'ilz 
sievirent Nostre Seigneur en laissant leurs rois et 
leur pere . Comme dist saint Ambrose : « La grace de 
Dieu n'a cure de tardifz apparaulx » . Dont dist saint 
Bernard : « Le leal obedient ne scet tarder , il fuit de 
mectre sa chose a le demain , il adevanche chelui qui 
commande , il apreste ses yeulx a la veüe , ses 
oreilles pour oÿr , sa langue a la voix , ses mains a 
l'oeuvre , ses piéz au chemin . Tout che recueille 
affin qu'il face la volenté de chelui qui commande » . 
C'est che qui est dit es Proverbes ou .XVe. chapitre : 
« La pensee du juste pensera obedience » . Exemple de la 
legiereté de l'obeïssant met saint Bernard de Zachee , 
auquel il fu dit de Nostre Seigneur , comme on list es 
Euvangiles saint Luc ou .XIXe. chapitre : « « Zachee , 
descend hastivement , car au jour d'uy en ta maison me 
couvient demourer » . Lequel hastivement descendy et 
rechupt Nostre Seigneur joieussement » . De che aussi 
est dit es Proverbes ou .XXIIe. chapitre : « Tu as 
veü homme legier et habile en son oeuvre ; il sera mis 
devant les rois et ne sera pas devant les villains » . 
« Le chinquisme degré est le commandement 
acomplir virilement , selonc le dit du Psalmiste : « Besongniés 
virilement et soit vostre cuer conforté » » . 
Ainssi Jhesu Christ obeÿ virilement a 
son pere , tellement que pour obedience ne refusa pas 
a morir . Il eut plus chier a perdre la vie que 
obedience , pour che fut il obedient jusques a la mort 
voire honteuse . Dont dist saint Bernard enhortant a 
chose samblable les religieux et hommes parfais : « Che 
n'est pas grant forche d'aler ou de retourner par 
obedienche . Mais se tribulation bruit , se persecution 
s'eslieve , se les mauvais empechent ton chemin , 
toutefois ne delaisse pas la voie d'obedience , mais 
dis : « Je sui prest et ne sui pas tourblé pour 
garder tes commandemens » » . 
« Le .VIe. degré est obeÿr humblement » , c'est de 
la forche de nostre euvre ne nous eslevons , mais 
quant tout aurons bien fait , disons que « nous 
sommes serviteurs inutiles ; che que deviens faire , 
avons fait » . Che est commandé de Nostre Seigneur es 
Euvangiles saint Luc . 
« Le .VIIe. degré est obeÿr sans delayer ou 
perseveranment . Moult de gens commenchent mais peu 
sont qui perseverent » . C'est che que dist l'Apostre 
en la premiere Epistre aux Corinthiens ou .IXe. 
chapitre : « Cheulx qui courrent a la toise , tous 
courrent , mais ung gaigne le pris . Courréz dont 
ainssi » , che dist il , c'est a dire 
perseveranment , « affin que vous puissiés comprendre 
et obtenir la fin a quoy vous tendés » . Car « qui 
perseverera jusques la fin , sauvéz sera » , comme on 
list es Euvangiles saint Mahieu ou .Xe. chapitre . 
Ches choses souffissent de l'obedience filiale qui 
doit aux souverains estre donnee . 

Consequanment , de la composition ou ordonnanche 
morale que chaschun doit en soy mesmes garder , dist 
saint Bernard ou Sermon dessus dit des apostres saint 
Pierre saint Pol : « Ordonneement tu doyes vivre affin 
que en toute ta conversation soies songneux de 
garder tes voies ou regart de Dieu et de ton 
prouchain , en toy gardant de pechié envers Dieu et 
d'escandle a ton prouchain » . 
Double discipline fait ceste ordonnanche , l'une 
au pardedens a soy mesmes , et l'autre au pardehors a 
son prouchain . La discipline au pardedens est en 
humilité et benignité , pacienche et charité et es 
aultres vertus desquelles aultrefois est touchié 
dessus . 
Celle au pardehors est en aournee composition 
des membres desquelz parle Hugue ou livre de 
l'Institution des novices , disant ainssi : « Discipline 
est ordonné mouvement de tous les 
membres et disposition affreant en tout habit et 
euvre . Discipline est le cep ou restrainte de 
couvoitise , le chartre des desirs mauvais , le frain 
de mignotise , le fardeau de elation ou de 
eslievement , le bien de ire , qui aprivoise 
intemperanche , lie legiereté et estaint tous 
mouvemens desordonnés et illicitez appetis de pensee . 
Comme de l'inconstanche de la pensee naist motion 
desordonnee du corps , ainssi , quant le corps est 
constraint par discipline , le corage est affermé a 
constance et petit a petit la pensee au pardedens a 
repos est ordonnee , quant par la garde de discipline 
ses mauvais mouvemens n'ont pas leurs cours au 
pardehors . Le entiereté de vertu est quant , par la 
garde de la pensee au pardedens , les membres du 
corps sont ordonneement gouvrenéz . Mais qui pert 
l'estat ou fermeté de la pensee , il decourt par 
dehors en inconstanche de mouvement , de quoy dist 
Salomon : « L'omme apostat ou desriglé va son chemin 
comme homme inutile , en aiant mauvaise bouche , il 
fait signe des yeulx , il marche du pié , il parle 
faisant signe du doy , aiant ou cuer mauvaise pensee 
contend a mal et en tous temps semme noise ou 
tenchons . Pour che soudainement venra sa 
perdition » . Il convient donc lier par dehors les 
membres du corps par discipline , affin que l'estat de 
pensee soit affermé par dedens . Discipline restraint 
les mouvemens de tous vices ; de tant que les mauvais 
par dehors sont par elle restraint , de tant par 
icelle le bon desir par dedens commenche estre en 
valeur ; et petit a petit icelle fourme de vertu par 
acoustumanche est imprimee en la pensee , qui par 
dehors par discipline en l'abit du corps est gardee » . 
Par quoy appert que restriction ou composition dez 
membres au pardehors vault moult a la garde ou 
discipline au pardedens . Et moult aussi proufite a 
eschiever eschandele ou offense et a l'edification du 
prouchain , de quoy dist saint Augustin en la Rigle 
des clers : « En aler , en estre , en habit et en tous 
vos mouvemens , rien ne soit fait qui offende le 
regart de quelque personne , mais maintenés vous comme 
il affiert a vostre sainteté » . 
Comme dist Hugue : « Principalement en quatre 
choses doit on garder la discipline au pardehors , 
asscavoir en habit , en maintien , en parole et en 
mengier » . 
Habit doit estre non pas trop vil ne trop 
curieux , mais affreant ou ydoine a l'estat de 
chaschune personne . Car comme dist Hugue ou 
livre du Cloistre de l'ame : « Diversité doit estre 
entre les vestemens de cheulx du palais et du 
monastere . Cheulx qui se vestent de habis molz et 
souefz sont es maisons des rois . Cheulx qui sont 
vestus de habis molz et souefz quierent choses moles , 
les eslevéz ou orgueilleus choses presieuses , les 
delicieux choses belles » . Neantmoins oïent , che dist 
Hugue de Saint Victor ou livre de l'Institution des 
novices , « cheulx qui sont vestus de moult delicieux 
et curieux vestemens , que chelui riche , lequel selonc 
l'Euvangile estoit vestus de pourpre et de bisse , fu 
en aprés seveli pour estre tourmenté eternelement en 
Enfer . Quel chose est reprise en la pourpre se non 
couleur et le pris , et quel chose est reprouchie en 
bisse se non molesse ou doulceur a la char ? Comme 
dont on dist qu'il se vestoit de pourpre pour la 
beaulté et de bisse pour la molesse , sans doubte on 
maintient qu'il fut orgueilleux et luxurieux . Et ne 
fault pas seulement garder maniere de discipline en 
vesture et en couleur , mais aussi en la façon et 
application au corps . Car auchuns folz sont qui 
ordonnent et cuellent leurs vestemens , les aultrez en 
grand derision les mectent de travers . Les aultres 
pour faire ung peu plus ponpeusement les 
desplient ou descoeullent et , tant que ilz peuent , 
les estendent ; les aultres de une chainture les 
cueillent ensamble ; les aultres en tordant et pliant 
les envelopent . Les aultres de tout leur pouoir se 
estraindent et se ordonnent et ainssi exposent leurs 
corps aux regardans tres honteusement par laide 
maniere . Les aultres , en jectant leur drap d'un costé 
et d'aultre , moustrent par leur mouvement de leur 
habit la legiereté de leur pensee . Les aultres en 
alant cuident de leur robe torner la terre et , a 
maniere des renars , ceuvrent les traches ou ilz ont 
marchié de leur ceue . 
Le maintien fait a reprendre en .VI. manieres . 
Le mol signifie mignotise , le dissolu negligence , le 
tardif paresse , le hastif inconstance , le importun 
orgueil , le tourble signifie ire . Et pour che 
chaschun membre tiegne son offise et ne emprendent 
pas l'un sur l'autre et fache chaschun che que il 
doit faire , c'est que la main ne parle , ne la bouche 
ne escoute , ne l'oeil ne prende pas l'office de la 
langue . Auchuns sont qui ne scevent escouter se non a 
bouche ouverte et , comme se par la bouche le sens de 
la parole deust entrer , euvrent ilz le palais a la 
voix de chelui qui parle . Les aultres , 
encores que pis vault , en besongnant ou en escoutant , 
comme chiens quant ilz ont soif , boutent hors la 
langue a chaschune fois qu'ilz font quelque chose , 
comme s'ilz volsissent en tournoiant lecier ung pot . 
Les aultres en parlant extendent le doy , drechent les 
sulcilz et tournent les yeulx ou par une parfonde 
consideration les fichent en bas , en moustrant qu'il 
y ait par dedens quelque emprinse de grant 
magnificence . Les aultres jectent la teste en 
escoutant , leurs cheveulx ordonnent , leurs vestemens 
 [...] et applicquent , mettant les mains au costéz , 
extendant les piés , faindent une assés fole maniere 
pour les moustrer au doy . Les aultres , comme se les 
deulx oreilles ne fussent pas faites pour oÿr , 
escoutent de l'une en tourdant le col . Les autrez , ne 
scay par quel maniere , en voiant cloent ung oeil et 
euvrent l'autre . Les aultres en plus grant tromperie 
parlent a demie bouche ; font avec che mille grimaces , 
mille moqueries , mille fronces de narines , mille moes 
et contorsions de levres , qui deffont le beaulté de 
la fache et de discipline . Les aultres naigent des 
bras en alant et , par double maniere de moustre 
tout en ung temps , ilz vont des piés sur 
terre et volent des bras en l'air . Que che soit 
moustre , che que ensamble on faint en soy d'avoir 
l'aleure de homme et la navire d'une nef et le voler 
d'un oiseau , appert par le dit du poete qui dist par 
maniere de tromperie que : « le pointre fait 
auchunefois ung chief d'omme , et puis y adjoint la 
teste d'un cheval et si met diverses plumes » . Et pour 
che , chaschun en son fait se adreche tellement et 
meuve que en quelque partie il ne excede le sentier 
ou fourme d'onnesteté . C'est , affin que en peu de 
chose je en mecte exemple , qu'il rie sans les dens 
moustrer , qu'il regarde sans les yeulx en bas 
fichier , qu'il parle sans extendre les mains et sans 
faire signe du doy , sans tordre les levres , sans 
jecter la teste , sans eslever les surcilz , sans 
compter ses pas , sans eslever les bras , sans 
esmouvoir les espaules , seoir sans croisier les 
gambes ou mectre les piéz l'un sur l'autre , sans aler 
en extendant ou jettant les jambes , sans ploier plus 
d'un costé plus de l'autre et sans dejetter quelque 
membre . Et affin que de ceste partie je m'en 
passe en brief , le port de l'omme en fait doit estre 
gratieux , reposant sans molesse , pesant sans 
tardiveté , abille sans trop de legiereté , meur sans 
aigresse , roid sans estre trouble . Le 
pesant maintieng actrempe le hastif , le importun le 
dissolut , le hastif actrempe le tardif , car entre les 
vices contraires la vertu se tient ou millieu . 
En la parole convient .V. choses considerer . 
C'est quel chose on doit dire afin que jamais en 
paroles bien ordonneez ne soient adjoustees paroles 
huiseusses , c'est a dire inutiles ou desonnestes ou 
nuiseusses . Paroles inutiles sont qui ne proufitent 
aux parlans ne aux escoutans . Deshonnestes paroles 
sont qui pas ne sont convenables a la dignité de 
chelui qui parle ou de chelui de qui on parle . 
Paroles nuiseuses sont qui induisent les corages de 
cheulx qui les oïent a erreur ou a mauvaistié . Ces 
trois choses peuent estre avisees selonc la qualité 
des choses et des personnes . Les qualités des 
personnes sont considerees en quatres manieres , 
asscavoir selonc l'eage , selonc la science , selonc 
l'office et selonc l'ordre . Aultre chose est affreant 
aux paroles des anchiens , aultre chose est 
appartenant aux paroles des jones , et ainssi des 
aultres . Les anchiens doivent parler de la discretion 
de bien conseillier , les josnes de l'instanche ou 
continuation de bien faire , les sages des misteres 
des Escriptures , et les simples des exemples des 
bonnes oeuvres ; cheulx qui traitent ou 
font marchandise doivent parler de la soubtiveté de 
acquerir ; cheulx qui mainent vie en repos doivent 
parler de la discipline de vivre ; les prelas de 
pourveïr a leur subgés ; les subgés de l'obedience des 
commandemens . Mais vouloir enseignier les sages est 
orgueil et corrigier les obstinéz est folie . 
En la parfin , a la table ou au mengier convient 
avoir double garde de discipline , asscavoir en 
maniere de soy avoir , qui est triple , c'est de taire , 
de regarder et de soy contenir . Soy taire entre les 
viandes est neccessaire car la langue , de tout temps 
encline a pechié , glace plus perilleusement quant par 
gloutonnie elle est enflee et se lasce au parler . La 
garde des yeulx est convenable car pas ne affiert de 
regarder deshonnestement che que les aultres font , en 
tournoient les yeulx d'un costé et d'autre , mais 
ainchois honnestement , les yeulx abaissiés , tant 
seulement doit on regarder che que on voit devant luy 
apporter . La garde de soy contenir ne convient pas a 
table aussi oublier , affin qu'en maniere ne en port 
rien de mal affreant ou de deshonnesteté ne soit 
fait , sans faire ainssi comme auchuns font , lesquelz , 
lors que pour mengier se vont asseoir , 
se meuvent d'un lés et d'autre et par la confusion de 
leurs membres donnent a congnoistre l'intemperanche 
de leur corage . Ilz hochent la teste , ilz 
euvrent les bras et tendent les mains en hault et , 
non pas sans grant laydure , semble que ilz doivent 
engloutir tout che qui est a table , et demoustrent 
auchunes grandes emprinses et manieres deshonnestes . 
Et en ung lieu ceurent de yeulx et des mains pour 
tout avoir che qui est loing et qui est pres , esmient 
le pain , versent le vin en tasses et godés , font une 
grand assamblee de plas de viande et , comme ung roy 
qui tient siege devant une cité , ne scevent lequel 
plat premier assaillir et volroient bien de toutes 
pars ensamble assaiier . Par ches trois manieres doit 
chaschun entre les viandes garder discipline en soy 
mesmes , asscavoir qu'il restrainde sa langue de trop 
parler et deffende ses yeux de trop regarder de tous 
costéz et qu'il contiegne tous les autres membres en 
maniere et en repos . 
En la viande qu'on prent convient garder maniere 
affin qu'elle soit prinse nectement et actrempeement . 
Auchuns en mengeant , quant leurs escueilles veullent 
vuidier , degoutent leurs grasses souppes 
sur la nappe , et auchunefois en prendent tant que par 
traveil de leurs entrailles se y conduisent 
desordonneement . Les autres en buvant boutent leurs 
dois ou buvraige . Les autres leurs mains grasses 
torchent a leurs vestemens puis reviennent au plat . 
De rechief les autres de leurs dois font cuilliers en 
mengant leur poree et peschent tellement que samble 
qu'ilz lavent leurs dois et emplent leur ventre . 
Les autres boutent en leurs viandes croustes demie 
rongies et pieches de pain morses , et puis les 
rompent a dens et les laissent couler en leur hanap 
comme pour faire souppes . On doit aussi sa viande 
prenre actrempeement et a tret , sans soy trop haster , 
sans faire contre honnesteté et par dessus 
neccessité . Chelui auquel ung peu doit souffir , 
ains qu'il parvienne a la laidure de gourmandise , 
offend en superfluité ; chelui lequel a besoing de 
grant refection , ainchois qu'il viegne a superfluité , 
bleche en lui de mengier le honnesteté . Pour che 
chellui auquel ung peu souffist doit plus fuir 
superfluité ; et chelui lequel est a grant besoing ait 
plus son regart a honnesteté » . 
Moult d'aultres choses de la moderation 
des maintiens et du regime des fais et d'autres 
choses appartenans a l'onnesteté de vie en divers 
livres et chapitres avons touchié . Et comme dist 
Tule : « La discipline de bien vivre est entre autre 
chose tres ample , laquelle pluseurs ont ensuy plus 
par vie que par escriptures » . Et comme dist Ovide : 
« C'est grant euvre de ordonner bonnes meurs » . 

Avec che de la vie sotiale ou en compaignie dist 
saint Bernard ou Sermon dessus dit : « Tu dois vivre 
sotialement affin que tu estudies de estre amés et de 
amer , de toy doulx et traitable demoustrer , et non 
pas supporter seulement patianment les enfermetéz de 
tes freres ou de tes compaignons mais aussi 
voluntairement » . Et pour vray la vie sociale ou 
compaignable est aux enfans moult couvenable , se la 
compaignie est bonne . Car comme dist Tule ou livre de 
Amistié : « Jamais compaignie ou amistié n'est que 
entre les bons » . 
Affin qu'on vive en compaignie s'acorde nature , 
car comme Tule dist ou dit livre : « Nature n'ayme rien 
chosequi soit solitaire , et n'est chose plus 
appetant ou desirant son samblable que nature » . 
L'Apostre , en son Epistre aux Romains ou 
premier chapitre , nombre auchuns estre en pechié 
lesquelz estoient sans affection et sans alianche , 
asscavoir sotiale . Pour che dist Epicure : « Anchois 
convient regarder avec quelz personnes tu mengeras ou 
buveras que quel chose tu dois mengier ou boire . Car 
sans ami ou compaignon , mengier est vie de lyon ou de 
loup » . 
Aussi sotieté ou compaignie est naturelment 
joieuse et aggreable , selonc le dit de Seneque : « La 
possession de quelque bien n'est joieuse sans 
compaignon » . Comme dist Tule ou premier livre des 
Offises : « Cheulx dont les estudes sont samblables 
sont aussi en voulentéz concordables ; et de che vient 
que l'un equalement s'esjoïst de l'autre comme de soy 
mesmes , et aussi de pluseurs est fait ung » . Et avec 
ce , non pas seulement en la maison ou a la table 
compaignie est joieuse , mais aussi en la voie ou en 
chemin , selonc le dit de Macrobe : « Le compaignon bel 
emparlé est ou chemin pour confort » . 
Et n'est pas seulement compaignie joieuse , mais 
aussi profitable est a moult de choses , dont il dist 
en Ecclesiastique ou .IIIIe. chapitre : « Mieulx vault 
estre deux qu'il ne fait ung , car on a prouffit de la 
compaignie » . En aprés adjoint trois manieres de 
prouffis qui viennent de compaignie , 
asscavoir secours ou aide quant on chiet , solas en 
pais ou en repos ou nourrisement , aide en 
persecution . 
C'est che qu'il dist : « Se l'un chiet » , ch'est a dire 
se il trebusche pour cheoir corporelment ou 
espirituelement , « il sera de l'autre aidié » , 
asscavoir de conseil ou de secours ou de soulas , 
selonc le dit de l'Apostre a cheulx de Thessale ou 
.Ve. chapitre : « Consoléz cheulx qui sont de petit 
corage , recepvéz les malades et soiés patiens a 
tous » . Et aux Galathiens ou .Ve. chapitre il dist : 
« Portés les charges l'un de l'autre , et ainssi vous 
acomplirés la loy de Jhesu Christ » . Et autre part 
dist : « Supportéz l'un l'autre en patienche » . Au 
contraire du solitaire , c'est de chelui qui est sans 
compaignie , dist Salomon : « Mauldit est chelui qui va 
seul car , s'il chiet , il n'a qui le relieve » , selonc 
le dit de l'Apostre aux Hebrieus ou .XIIe. chapitre : 
« Drechiés les mains basces et les genous desliés l'un 
a l'autre , et de vos piés cheminés droit , affin qu'en 
clochant auchun ne boute en erreur mais soit en aprés 
sané » . 
Du second emolument ou proufit dist Salomon : « Et se 
deulx dorment » , c'est a dire qu'il vivent ensamble en 
paix et en repos , « ilz seront nourris l'un avec 
l'autre » , c'est de bons exemples de scavoir le bien 
et de fuir le mal . Du premier dist Seneque 
a Lucille : « Converse avec cheulx dont tu peus estre 
meilleur et laisse cheulx a toy venir , qui par toy 
peuent amender » . A che propos dist Therence : « Je te 
commande regarder les vies des aultres comme en ung 
mireoir , et qu'on prende des autres exemple pour soy 
mesmes » . Dist aussi Quintilian que « c'est fait de 
sage de regarder che qui est tres bon et de ainssi 
faire a son pouoir » . Du second exemple , qui est de 
mal fuir , appert que la reprinse ou bapture de ung 
donne cremeur a l'autre , selonc che qui est escript 
es Proverbes ou .XXIe. chapitre : « Quant l'enfant 
venra reprendre le grant , il en devenra plus sage » . 
Dont es Proverbes des sages est dit que « par le vice 
de aultrui le sage amende le sien » . De che dist Ovide 
ou tiers livre de l'Art : « Aprenés de aultrui avoir 
cremeur en vos complaintes » . Et Tibule ou second 
livre dist : « Eureux est chelui qui par doleur 
d'aultrui aprend non en avoir pour soy » . Et Chaton 
dist : « La vie d'autruy est la maistresse qui enseigne 
che que tu dois fuir » . 
Finablement du tiers emolument dist Salomon : « Et se 
auchun » , soit homme ou dyable , « a victoire contre 
ung , deulx y resisteront » , asscavoir en aidant et 
consolant l'un l'autre . Et comme on list 
en Proverbes ou .XVIIIe. chapitre : « Le frere qui est 
aidié de son frere est comme une ferme cité » . 
Aprés ches trois emolumens ou prouffis declaréz , est 
adjoint que « le cordeau fais de trois filz est 
difficile a rompre » . Et est le cordeau de trois filz 
prins comme par figure pour les trois emolumens ou 
prouffis dessus dis que auchun acquiert par 
convenable compaignie ; ou Salomon appelle le 
cordeau de trois fils la compaignie de trois , comme 
s'il deist : se deux ont si grant prouffit de leur 
compaignie , qui vivent ensamble , par plus forte 
raison en aient trois ou plus estans ensamble . 
La pluralité ou le grant nombre de bons 
compaignons produist , qui est tres bon , multitude de 
exemples . Pour che compaignie est prouffitable pour 
soy en bien conduire , selonc le dit de Chaton : 
« Apreng par l'exemple de pluseurs quelz fais tu 
voulras sievir » . Et non pas seulement est expediant a 
l'enfant d'avoir meilleurs compaignons en meurs ou en 
scienche pour les ensievir , mais aussi auchuns 
mendres de luy , affin que de plus en plus il mecte 
paine de ycheulx preceder ou adevanchier , selonc le 
dit de Ovide ou tiers livre de l'Art : « Quant 
l'estable est ouverte , lors le fort cheval ceurt bien 
quant il en a qu'il peut passer et qu'il 
peut sievir » . 
Mais a eslire compaignon ou compaignie prudence 
est neccessaire et concorde a le garder et 
constance a perseverer . 

Premier prudence , affin qu'on le eslise leal et 
abile en meurs ou amable et en excercice ou estude 
equal ou samblable . 
Du premier , c'est de la leaulté , il couvient 
qu'il soit leal en parole et en che qui luy est 
commis . En parole qu'il ne soit menteur , car a tous 
sages appartient de haïr menchonge , dont il est dit 
en Ecclesiaste ou .XXe. chapitre que « mendre mal est 
estre larron que l'acoustumanche de l'homme menteur » . 
En che qu'il lui est commis en deulx manieres , c'est 
de conseil et de la chose ; de conseil affin qu'il ne 
fache quelque revelation d'icellui ; de la chose affin 
qu'il n'y face fraude . Du premier est dit es 
Proverbes en .XIe. chapitre : « Chilz qui chemine 
frauduleusement revele les secréz , chil qui est 
leal choile che qui lui est commis en corage » . Du 
second dist Tule ou .IIIe. livre des Offices : « Le 
destroit lien de compaignie est tenir estre plus 
contre nature homme mesdire auchune chose de son 
compaignon a cause de son prouffit que soy soubmettre 
a tous dommages » . De la compaignie de lealement vivre 
 [...] Valere ou .IIIIe. livre exemple loable : 
« Damon , che dist il , et Phicias , disciples 
de Pitagoras , se alierent ensamble de si leale 
amistié que , comme Denis Siracusan tirant volsist 
l'un d'eux tuer , et a chelui eust esté donné espace 
avant sa mort de aler a sa maison pour disposer de 
ses choses et ordonner , l'autre ne redoubta pas de 
soy submettre audit tirant jusques au retour de son 
compaignon . Et tant comme le jour fort approuchoit et 
cilz pas ne retournoit , chaschun le denonchoit estre 
pour fol d'estre plesge en ceste maniere . Et chilz 
respondoit que de l'amistié de son compaignon rien ne 
se doubtoit . En ichelui moment et heure dudit Denis a 
l'autre donnee , le susdit compaignon survint ; dont 
ledit Denis , esmerveillié du bon corage de deux 
compaignons , se deporta du tourment faire a l'autre 
qu'il avoit empris , avec che leur requis que ou degré 
d'amistié pour le tiers le volsissent rechepvoir » . Et 
est cest exemple consonant a la parole dessus ditte 
qu'on list en Ecclesiaste , c'est que le cordeau de 
trois filz est a grant paine rompu . 
Du second qui est requis ou compaignon , c'est de 
l'abilité de meurs , appert que aux enfans 
principalment , tant bons comme desrigléz , convient 
pourveïr de bonne compaignie en meurs ordonnee . Aux 
bons affin que par les exemples et paroles des 
mauvais ne soient pervertis ; et aussi aux 
desriglés affin que par les exemples des bons ilz 
soient a bien convertis . Et che mesmement car chelui 
eage est disposé de recepvoir l'un et l'autre , c'est 
le bien et le mal , selonc che qu'il est escript ou 
Psaultier : « Avec le saint tu seras saint , et avec le 
pervers tu seras perverti » . Pour che dist Chaton : 
« Soies prouchain aux bons se tu ne peus estre tres 
bon . Quant tu quiers ung compaignon ou ung leal ami , 
tu ne dois pas enquerir de sa fortune , mais dois 
demander de sa vie » . Principalment dont entre les 
bons compaignie fait moult a recommander , selonc le 
dit de Tule ou second livre des Offices : « De toutes 
compaignies nulle n'est plus loable ne plus ferme que 
celle ou les bons samblables en meurs sont par 
familiarité conjoins . Nulle chose n'est plus amable 
ne de plus longue duree que similitude de bons 
meurs » . A che consone le dit de Mahieu de Vendosme ou 
livre de Thobie : « Le jointure des bons flaire 
souefment , et saveurent mieulx les fleurs du lis 
merlees avec les roses » . 
Au contraire , de la mauvaise compaignie dist ung nommé 
Plautus : « Plus legierement soustient on hayne que 
ung colliege » . Pour che en la loy est deffendu joindre 
l'asne avec le boef , c'est a dire le 
fol avec le sage ou le rude avec l'obedient . De che 
est escript en Amos le prophete ou .IIIe. chapitre : 
« Deux ne chemineront pas ensamble se il ne sont 
d'acort » . A che s'acorde aussi l'Apostre en la seconde 
Epistre aux Corinthiens ou .VIe. chapitre disant : 
« Quel participation ou convenienche de justiche avec 
iniquité , ou quel compaignie de lumiere a tenebres , 
quel convention de Jhesu Christ au Dyable ? » Et avient 
souvent que les bons par les exemples des mauvais 
sont destournés du bien , selonc le dit de 
Ecclesiastique ou .XIIIe. : « Qui touchera la pois , il 
sera soullié d'icelle ; et qui prenra compaignie avec 
les orguilleus , il devenra orguilleux » . Aussi par 
parole , selonc le dit de l'Apostre en la premiere 
Epistre aux Corinthiens ou .XVe. chapitre : « Mauvaises 
paroles corrompent bonnes meurs » . A che propos 
saint Augustin ou livre des Confessions , ramembrant 
l'estat de sa jennesse , se complaint avoir eu mauvais 
compaignons par les paroles desquelz il estoit 
empirié , en ceste maniere : « Par mauvaisse compaignie , 
dist il , je aloie en trebuschant ; entre cheulx de mon 
eage avoie honte du mendre deshonneur , qui se 
glorifioient de leurs pechiés non pas quant a 
l'ardeur du fait mais pensant a en avoir 
loenge . Quel chose est digne de vituperation ou de 
blasme se non pechié ? Et je , affin que ne fusse 
vituperé ou blasmé , me faisoie plus vicieux ; ou il 
n'estoit pas besoing , affin que je fusse samblable a 
cheulx qui se perdoient par pechié , je faindoie 
auchunefois avoir fait che que pas ne faisoie , affin 
que de che ne fusse debouté de quoy j'estoie innocent 
trouvé . Voyés chi avec quelz compaignons je cheminoie 
par les places de Babilone ,  [...] comme en 
chynamomes et en onguemens , et comme ou millieu 
d'icelle plus fort me aherdoie , de tant que l'annemi 
invisible plus me pressoit au pié et me seduisoit , 
car legier estoie a decepvoir ou a seduire » . 
Finablement ou compaignon auchunes choses sont qu'il 
convient eviter ou fuir et auchunes qu'il convient 
ensievir , comme de la vigne qui croist par dessus les 
espines on coeulle le fruit et laisse on les espines , 
selonc le dit es Euvangiles de saint Mahieu ou .VIe. 
chapitre : « Jamais ne peult on ceullier grapes hors 
des espines ? » De che dist Prosper : « Ne vuelle nul 
despiter le propre honneur de nature , et aime en tout 
homme le bien que tu ne sces en toy . Et tel maniere 
que concorde eschieve les mauvais meurs , 
et ne soient faites auchunes alianches de paix avec 
pechiés » . 
Du tiers qu'i convient requerir ou compaignon , 
de la samblance ou equalité d'estude ou de excercice , 
dist Ovide : « Auchune concorde est aux angins ensamble 
joins , et garde chaschun les aliances de son estude . 
Le vilain aime le ahanier , le chevalié chelui qui 
bien se porte en bataille forte , le maronnier aime le 
gouvreneur de la nef qui est en doubte » . C'est che 
qui est dit en Ecclesiastique ou .XIIIe. chapitre : 
« Toute beste aime son samblable et toute char se 
joint a celle qui lui resamble . Ainssi tout homme se 
acompaignera a son samblable » . Et ou dit livre ou 
.XXVIIe. chapitre est dit : « Les oyseaux avec cheulx 
s'assamblent , qui leur resamblent » . De che dist 
Symache : « Nature s'esjoïst en choses samblables , et 
toute chose qui est samblable lui est familiere » . Et 
comme dist Seneque ou livre des Questions naturelez : 
« Franchise samblable » , qui est convenable entre 
compaignons , « entre nulz plus doibt estre que 
entre les philosophes » , qui sont amenteurs de 
sapienche . 

Pour la concorde que neccessairement
convient garder en compaignie , est asscavoir 
que concorde est gardee entre compaignons par trois 
choses . 
Premiers par humilité , affin que chaschun ait plus 
chier croire ou concordé a son compaignon que a soy 
mesmes , selonc le dit de Cathon : « Combien que tu 
puisses vaincre , donne lieu auchunefois a ton 
compaignon » . A che aussi pacience est neccessaire , de 
laquelle dist saint Gregoire es Morales : « La 
patienche est vraie quant on aime chelui par lequel 
on a a souffrir » . Au contraire dist Plautus : « C'est 
chose trop singuliere quant l'omme ne veult souffrir 
de son samblable » . 
En aprés par soy taire , c'est qu'on ne die chose qui 
puist grever son compaignon , selonc le dit de Cathon : 
« Tu qui es sage , aies memoire de cheler la chose dont 
tes compaignons pourroient avoir honte » . Chilz est 
jugié mauvais compaignon , qui est enclin a accuser 
les aultres . Dont il est escript en l'Apocalipse ou 
.XIIe. chapitre que l'accusateur des freres , c'est le 
Dyable , fu jecté hors de Paradis de Nostre Seigneur . 
Et pour vray l'accusation de l'enfant auchunefois 
fait plus a peser que du plus eagié , selonc le dit de 
Seneque ou .Ve. livre de ses 
Proclamations : « Rien n'est qui soit plus certain que 
che qui est tesmoignié par l'enfant , car il est aux 
ans parvenu pour entendre et non pas aux ans esquelz 
il doie faindre ou mentir » . Et pour ceste maniere de 
taire , qui est de celer les secréz , dist Cathon : 
« Comment ton secret conseil au compaignon qui se scet 
taire » . 
Tierchement par conformité ou samblanche de meurs , 
selonc le dit de Varron : « Concorde nourist les meurs 
des corages qui demeurent ensamble » . Et comme dist 
Ennode : « Nulz ne prend plaisir en aultrui meurs se 
non en cheux dont il est informé » . En che convient 
garder toute maniere . Ceste vertu par laquelle les 
meurs sont forméz es corages de cheulx qui habitent 
ensamble est appellee moralité , qui est ainssi 
descripte : « Moralité est , la propre vertu gardee , 
justement et debonnairement soy accorder a la vie des 
autres » . Ou deux choses convient noter , c'est qu'il 
se conforme ou accorde aux meurs des aultrez et qu'il 
ne decline de la propre vertu . Pour tant aux autres 
se conforme , car comme dist saint Augustin ou livre 
des Confessions : « Toute partie est deshonneste , qui 
n'est a son tout convenable » . Pour che dist il a ung 
nommé Janvier ou premier livre : « Quant je 
suy a Romme , che dist Ambrose , je jeusne au samedy ; 
quant je sui ychy , je ne jeusne pas . Ainsi et tu , en 
tel eglise que tu venras , garde la coustume d'icelle 
se tu ne veulx faire a aultruy esclandre ou que l'en 
te en face » . Pour tant ay je dit qu'il ne decline de 
la propre vertu , car , se similitude est corromppue en 
auchune chose , en che cas les mauvais meurs ne font a 
ensievir , selonc le dit de Exode ou .XXIIIe. 
chapitre : « Ne ensieus pas compaignie a mal faire » . 
Dont il est dit en Jeremie ou .XVe. chapitre : « Ilz se 
convertiront a toy , mais ne les ensievras pas » . Pour 
che est il dit es Proverbes des sages : « Par dedens 
toutes choses soient dessamblables , mais au peuple 
nostre front soit convenable » , c'est nostre maniere 
au pardehors . Ainssi est aussi entendu le dit de 
l'Apostre en la premiere Epistre aux Corinthiens : « Je 
me suy a tout fait convenable » . De che dist Seneque a 
Lucille en la .Ve. epistre : « Entre bonnes et 
publicques meurs soit la vie actrempee » , c'est 
qu'elle ne soit ne trop aspre ne trop lasche . 
De la stabilité ou constanche en perseverant 
dist Sydoine : « Ne delaisse jamais tes anchiens 
compaignons pour auchuns nouveaux venus . 
Aultrement il sambleroit que vouldroies user de tes 
amis comme on fait de fleurs quant elles sont 
nouvelles et aggreables » . A che s'acorde le dit de 
Ecclesiastique ou .IXe. chapitre : « Ne delaisse pas 
ton anchien ami , le nouveau ne sera pas samblable a 
lui . Le vin nouveau est comme l'ami nouveau : quant il 
enviellira , tu le buveras en doulceur » . De che 
raconte ung nommé Suetonius , ou second livre , de 
Cesar Auguste que « pas ne rechepvoit amistiés 
legierement , mais constanment les retenoit » . 
Pour che , de tel compaignon qu'on doit ainssi 
eslire , avec lequel on doit proufiter et perseverer , 
dist Boece ou livre de la Discipline des escoliers : 
« Le prudent disciple s'esjoïsse d'avoir tousjours ung 
compaignon auquel il puisse descouvrir sa propre 
consienche , qui puist diligenment subvenir en 
fourtune tourblee ; qui s'esjoïssent en leurs livres , 
en faissant questions doulchement ensamble , par 
commandable recordation , en reprenant l'un l'autre 
amiablement . Et soit entre eulx telement le entiereté 
de dilection permanente du premier temps , que che 
soit ou millieu comme rousee doulchement distillant ; 
par quoy en la fin ilz soient en ichelle 
perseverant » . 
Et ne convient pas eschiever seulement 
les enfans de nuisible compaignie , mais aussi de 
mauvais serviteurs . Dont ichelui Boece dist ou dit 
livre : « De lavresse et des vielles souverainement se 
fault garder , afin que a leur venue ne donnent 
occasion de mal faire ou qu'elles ne actraient 
quelque chose par le moyen du serviteur . Car peu 
souvent treuve on doulceur ou clemence es serviteurs , 
encore mains souvent constance en la bataille . 
Mauldit soit le serviteur seduissant ou decepvant ou 
quel se confie plainement la dilection du dominant ! 
Le serviteur aiant deux langues soit bouté au loings 
et le mauvais , quant on perçoit sa desleaulté , soit 
tantost de son serviche osté , combien qu'il soit 
cousin prouchain . Par la cruaulté des serviteurs nous 
en avons veü plussieurs qui cheoient en grant ruine » . 
En la vie sociale convient eschiever trop grant 
familiarité et affection desmesuree . 
Premiers familiareté , selonc le philosophe qui 
dist que « trop grant familiareté engendre 
contempnement » . Pour che dist Plautus : « Ne te fay pas 
trop compaignon a tous » ; et Apulee ou livre du Dieu 
de Socrates : « Conversation engendre comptempnement , 
estre ensamble peu souvent amaine 
admiration » . 
Affection qui est desordonnee nourist charnalité , 
dont dist saint Augustin ou livre des 
Confessions : « Jadis quant je estoie josne , che 
m'estoit doulche chose d'amer et d'estre amé . Mais 
maniere n'estoit pas tenue d'un corage a l'autre , 
pour che auchunefois le sentier de amistié est 
soullié . Pour che de la concupiscence desordonnee de 
la char se partoient nuees d'ordure embroullies par 
la sourse de jennesse , et advugloient mon cuer 
tellement qu'il ne scavoit discerner entre la clarté 
de dilection et le broullas de charnele delectation . 
L'un et l'autre en moy s'enbrasoit et ravissoit mon 
feble eage en confusion par les desers de couvoitise 
et m'en plongeoit ou goufre de pechié . Sire , lors ton 
ire estoit sur moy donnee , et pas ne le scavoie » . 
Ichelui saint Augustin ou tiers livre dist : « La vaine 
d'amistié je embroulloie par les puantises de 
concupiscence , et la beaulté d'icelle je 
obscurcissoie par la laideur de charnalité » . En aprés 
ou tiers livre met exprés exemple de ung sien 
compaignon et ami sans maniere de lui amé , disant : 
« J'avoie acquis ung ami par la compaignie d'estude , 
lequel j'avoie trop chier et estimés 
d'un corage florissant en jonesse . Mais pas n'estoit 
ainssi ami comme amistié est vraie , car amistié n'est 
pas vraie se non quant tu , sire , le alies entre 
cheulx qui se aherdent ensamble par charité , quant 
elle est esparse es cuers par le saint Esperit . Mais 
toutefois elle estoit moult doulche , constrainte par 
la ferveur ou ardeur de samblables estudes . Mais tu 
qui te demoustres au dos de cheulx qui s'enfuient , 
dieu de vengeanche et ensamble fontaine de 
misericorde , qui par merveilles manieres nous 
convertis a toy , tu le ostas de ceste vie lors que a 
paine avoit il acompli ung an en mon amistié . Par le 
douleur duquel mon cuer fut tellement tenebreux que 
estre en mon paÿs m'estoit grant tourment ; et tout le 
temps que j'avoie avec lui esté acompaignié , a estre 
sans lui , se tournoit en grant traveil . Ainssi pleur 
seulement m'estoit doulx , qui survenoit aprés mon ami 
pour mes delices . En che point estoie chetif ; et est 
tout corage chetif qui est joingt par l'amistié des 
choses morteles , et est tourment quant il les pert , 
et des lors sent la misere par laquelle il estoit 
chetif anchois que icelles perdist . Ainssi maleureux 
estoie , ou lieu demouroie ou je ne 
pouoie estre et ne me pouoie partir . Et dont me 
perchoit chelui doleur si legierement et tant 
profondement , se non pour che que j'avoie fondé mon 
cuer en la gravelle , en aimant che qui devoit morir 
comme s'il ne se deust pas morir . Toutefois fors me 
secouroient les soulas d'aultres amis avec lesquelz 
chier avoie che que pour toy pas ne amoie . Et che 
estoit ychy la grant fable et longue mensongne par 
laquelle , en moy sperant de toy , ma pensee estoit 
corrompue . Aultres choses aussi estoient qui en mes 
amis mon corage prenoient , asscavoir ensamble parler , 
rire , puis l'un puis l'aultre servir de bon voloir , 
ensamble lire livres plains de doulx langages , 
ensamble jouer et honnestement converser , auchunefois 
sans hayne dissentir ou discordé et , par ichelle 
dissention qui peu souvent doit lieu avoir , trouver 
pluseurs manieres de soy accorder , auchune chose 
ensamble enseignier , auchune chose ensamble aprendre , 
les absens par doulceur desirer , les venans en leesse 
rechepvoir . Par ces signes et aultres samblables 
procedans des cuers de cheulx qui aiment et de cheulx 
qui sont amés , par la bouche , par la langue , 
par les yeulx et par mille gratieux 
mouvement attraians , le corage enfler et de 
plussieurs en faire ung , c'est che qu'on aime es 
amis . Et aime on tellement que par ceste maniere 
conscience humaine se treuve coulpable s'elle n'aime 
chelui qui l'aime , sans querir autre chose du corps 
d'ichellui se non les jugemens de bon voloir . De che 
vient chelui pleur se auchun meurt , et les tenebres 
de doleur par la vie perdue de cheulx qui meurent . 
Mais pour vray cellui est bieneureux , sire , qui 
t'ayme et son ami en toy et son anemi pour toy . Nulz 
ne pert seul ami , a qui tous en chelui sont amis , qui 
ne peut estre perdu » . 

Aussi aux enfans convient enseignier comment a 
tous hommes ilz se doivent avoir et entre eulx 
converser , asscavoir comment aux souverains , comment 
a ceulx d'embas et comment a leurs samblables . 
Laquelle chose ainssi enseigne Hugue de Saint 
Victor ou livre de l'Institution des novices : « La 
discretion des personnes , en tant qu'il appartient a 
la dilection , est a avoir selonc le merite , quant est 
a veneration ou honneur , selonc le eage 
et l'office . En aimant les meilleurs , les souverains 
devons honnorer , car samblable est l'acoustumance ou 
le jugement soit de chelui qui pour le bas d'estre 
despite la vertu qui est en l'omme , ou de chelui qui 
pour la vie basse desprisse le hault degré . Aux 
premiers soit honneur moustree et aux aultres amour 
donnee , tellement toutefois que le honneur soit 
voluntaire et l'amour soit venerable . Reverenche sans 
amour est plus servile et amour sans reverenche doit 
estre jugie puerile ou enfantive . 
Par che pouons nous receullier que en six manieres la 
discretion des personnes doit estre trouvee , en trois 
manieres selonc la dignité et en trois selonc la 
conversation . 
Selonc la dignité aux souverains devons moustrer 
obedience , cremeur et service et reverenche ; avec nos 
samblables paix et concorde garder , ensamble l'un a 
l'autre prevenir en service , benefice et honneur . En 
tout fait et parole a eulx donner le souverain lieu 
et , se auchunefois advient que en auchune besongne 
les constraindons devant aler , en toute humilité et 
reverenche les choses qui sont a faire leur devons 
demoustrer et non pas commander , et , s'il advient que 
ilz doient preceder , en leesse , en devotion 
comme subgés par neccessité devons obeïr . A cheulx 
d'embas tousjours benefice et aide devons donner , 
sans reprouchier , sans laidengier corrigier , 
gouvrener sans orgueil , sans cruaulté chastier , en 
pité nourrir , sans veneration ou honneur demander , 
compaignie et equalité amer ; aux plus grans estre 
subget par cremeur , aux samblables servir par 
charité , aux mendres estre samblables par humilité ; 
prest a cheulx qui commandent , debonnaires aux 
obediens , soy taire a cheulx qui maudissent , estre 
vergongneulx a cheulx qui te loent . 
Item selonc la conversation estudions a donner 
reverence aux souverains en tout lieu et en tout 
temps ou en parole ; et quelque chose que ilz facent 
ou en quelque lieu que ilz soient , ensievons 
l'exemple de vertu , sans presumer auchunement de 
demander la compaignie pour avec eulx labourer . Les 
negligens , et mesmement cheulx desquelz les euvres ou 
estudes apparent dignez de reprehension , nous 
convient par tel cautele ou subtiveté decliner afin 
que fuions che que ilz font , sans presumer ou voloir 
jugier che que ilz sont . Pensons en 
ceste maniere que exemple nous est proposé et donné 
et que jugement ne nous est pas permis ou accordé , 
car peut estre que ignorance ou enfermeté excuse en 
eulx che que , se le faisiemes , ne seroit pas excusé 
en nous . Avec les moiens et samblables a nous soit si 
grant diligence de garder paix et concorde que 
jamais en quelque chose , tant qu'en nous est 
fraternele dilection , ne soit tourblee . Rendons paine 
que jamais injure ne molesce ne leur soit par nous 
donnee , et , s'on les nous fait , pour l'amour de 
fraternele charité elle soit de nous en gré portee . 
Ne faisons rien contre eulx en tenchant ou 
arroganment , mais soions prest , en tout temps et en 
toute euvre , de donner lieu a cheulx qui sont 
obstinéz et de subvenir et secourir voulentiers a 
cheulx qui sont en labeur occupés . Et pour che que 
entre les samblables auchunefois seult estre une 
mauvaise envie de vertu , nostre euvre ne soit pas 
applicquie a cheulx qui n'en n'ont cure , ne 
substraite a cheulx qui le requierent , car en l'un et 
en l'autre peut estre suspicion de envie . Se 
auchunefois en quelque besongne desirons aide faire a 
cheulx qui labeurent , il le convient faire 
par si grand humilité et doulceur que a ycheulx 
appere et soit magnifeste que pas ne le faisons par 
l'excellence de l'euvre , mais seulment pour les 
compaignier en labeur » . 
De che dist Seneque ou livre des .IIII. vertus : 
« Tu feras tous a toy samblables , se tu ne desprises 
cheulx de embas par orgueil et se , par justement 
vivre , tu ne criens les souverains . Soyes a chaschun 
debonnaire sans estre flateur , a peu soies familier , 
fay a chaschun droit . Soies plus destroit en jugement 
qu'en parole ou en vie qu'en viaire . Et ne soies 
semeur de ta bonne renommee et envieux de celle 
d'autrui . Che que tu scez , sans arrogance aprens le 
voulentiers a chelui qui te requiert ; et che que tu 
ne sces , sans muchier ton ignorance requier qu'on 
le te moustre . Ne plaing pas che que tu peus faire et 
ne t'esmerveille des fais d'aultrui . Ne soies 
arrogant ou orguilleux ne hardi . Submet toy , ne 
reboute personne par desdaing . Amoneste voulentiers , 
reprens sagement . Ne enquier pas curieusement des 
vices des aultres et ne soies pas aigre repreneur ne 
en laidengant correcteur , et te conduis tellement que 
ton admonition soit faite en joyeuseté . Quant 
on parle a toy , escoute en toy taisant ; 
a cellui qui te requiert respont legierement ; a 
chelui qui veult estriver , donne lui lieu sans toy ne 
lui tourbler » . 
Quant est de la reverence et honneur des 
personnes qui , selonc la loy et raison , soit pour 
nature ou pour eage ou pour office ou pour meurs ou 
sainteté de vie , doit a ycheulx estre plus 
plainement , en a autre part esté touchié ou livre ou 
mention est faite de la reverence de Dieu . 

Aprés le cours des ans d'enfance on vient en 
l'eage nommé adolescence , qui est de .XIIII. ans 
jusques a .XXVIII. . Lors a plus , pour che que chellui 
eage est enclin a mal , est moult neccessaire frain de 
justiche et de discipline , lequel non seulement de 
leurs souverains ou de leurs maistres ilz doivent 
recepvoir , mais aussi a eulx mesmes pour l'usage 
de raison le doivent mettre . Car de l'inclination de 
chelui eage a mal est dit de Nostre Seigneur ou 
.VIIIe. chapitre de Genese : « Le sens et la pensee de 
cuer humain sont enclin a mal des son adolescence » ; 
qui sont « mols et courans , sont prins legierement » du 
dyable ou de pechié . De che dist Claudian : 
« L'eage tendre est fraisle pour meurs acquerir » . Pour 
che confesse saint Augustin de soy mesmes ou second 
livre des Confessions disant : « Je fu embrassé , sire , 
auchunefois ou temps de mon adolescence desirant moy 
contenter et asauvagir en umbrages amours , ou je fus 
trop hardy ; dont mon esperance fut tachie , et devins 
pourri devant tes yeulx en plaissant a moy et 
desirant plaire aux yeulx des hommes » . 
Ainssi dont adolescence est encline principalment 
a trois maulx . 
Premiers au mal de animosité , c'est de ire 
enflee ou orguilleuse , selonc le dit de Seneque : « Le 
vice de jonesse est non pouoir gouverner le 
mouvenment du corage ou le fureur » . Et de tel est dit 
en Ecclesiastique ou premier chapitre : « Le ire de son 
corage est la subvertion ou destruction d'icellui » . 
En aprés au mal de luxure , selonc le dit de 
Salomon es Proverbes ou .VIIe. chapitre , parlant de 
la fole fenme : « Je considere , che dist , le josne 
homme furieux ou boulant , qui passe par les places 
selonc l'anglet et pres de la voie de la maison 
d'icelle . Et veéz chi la fenme qui lui ceurt au 
devant , preparee de aournement de fole 
fenme » . Et tantost aprés dist : « Ilz le sieut comme 
ung beuf mené au sacrifice et le aigneau deslié , 
ignorant que aux liens il est tiré comme fol jusques 
a che que la saiette percera son jusier , comme ung 
oiseau qui se haste d'entrer ou las et ne scet que on 
traite du peril de son ame » . Selonc le dit de Ovide : 
« Les corages en josne eage se donnent a luxure quant 
leurs corps sont en vigueur » . Ichelui ou Livre sans 
tiltre dist : « L'eage qui est habile a la bataille est 
convenable a luxure » . Contre ces .II. maulx est dit 
en Ecclesiastique el .XIe. chapitre : « Esjoÿs toy , 
jenne homme , en ton adolescence » , asscavoir contre le 
mal de ire enflee , « et soit ton cuer en bien es jours 
de ta josnesse » , asscavoir contre le mal de luxure . 
Dont aprés s'ensieut : « Oste ire de ton cuer et 
deboute malice de ta char . Adolescence et volupté 
sont choses vaines » . 
Tierchement au mal de toute dissolution et de 
mignoitise , selonc le dit de Seneque : « Les engins de 
jonesse pareceuse s'endorment » , asscavoir au bien , 
« et ne veullent veillier ou labour de une seule chose 
honneste . Ains s'emploient au saillir et a chanter , 
tenant manieres de fenmes , estudians es choses ordes 
et deshonnestes . Aprés se font pinier et , 
pour actraire les doulceurs des fenmes , muent leur 
voix et par mollesse ou lasceté de corps estrivent 
avec les fenmes , et se cuident eslever par nectetés 
qui sont tres deshonnestes : en telz mesus emploient 
leur beaulté . Et eux ainssi mols et néz comme sans 
nerfs , demeurent en leurs vices , en reboutant la 
chasteté d'aultrui et mectant le leur en negligence » . 
Et dist a bon droit : « en reboutant la chasteté 
d'aultrui et en oubliant la leur » , car non seulement 
ilz convoitent , mais aussi ilz veullent estre 
convoitiés , selonc le dit de saint Jerosme : « Le 
jovenceau n'a pas honte , lors qu'il est en sa beaulté 
espris de luxure , de regarder es maisons des nobles 
et de soy applicquier aux salutations des 
demoiselles » . A ceste maniere de mignoitise des 
josnes gens appartient ceste detestable incitation ou 
semonse de cheulx qui enortent l'un l'aultre , comme 
on list ou livre de Sapience ou second chapitre : 
« Venés , dist il , et usons des biens qui sont , et nous 
applicquons a la creature comme en josnesse , 
hastivement , emplissons nous de vin precieux et de 
onguemens et ne laissons pas la fleur du temps 
passer . Soions coronnés de roses 
ainchois qu'elles matissent , ne soit auchun pré que 
nostre luxure n'y soit achievee . Nul de nous ne soit 
excepté de nostre charnalité . Laissons partout signes 
de leesse , car elle chiet en nostre part et en nostre 
sort » . 
Pour ceste inclination a mal qui est en adolescence 
dist saint Augustin ou .XXIe. livre de la Cité 
de Dieu : « Enfance sans quelque resistence est 
subjecte a la char . L'eage ensievant qu'on dist 
puerilité , pour che que encore ne use pas de raison , 
est a peu prés abatue par toutes vicieuses 
delectations ; mais pour che que encore elle ne scet 
que c'est de commandement , l'enfermeté de sa pensee 
est par lé sacremens sauvee . Mais quant la personne 
est venue en l'eage qu'elle entend que c'est de 
commandement et qu'elle peut estre submisse au 
commandement de la loy , affin qu'elle ne soit menee 
aux dampnables pechiés , il convient aigrement faire 
la bataille contre les vices . Et se encore ne sont 
pas enforchiés par la coustume des victoires , plus 
legierement sont vaincus et se fuient . Se il sont 
acoustumé de vaincre et de commander , ilz seront a 
grand difficulté surmontés . Et se ne 
peult che vraiement et nectement faire , se n'est par 
la delectation de la vraie justiche qui est en la foy 
de Jhesu Christ . Car se la loy commandant y estoit et 
l'esperit aidant y defailloit , par ycelle deffence le 
desir de pechié croissant et vaincant , survient la 
coulpe de prevarication ou de offense . Auchunefois 
avient que les pechiés tres evidens ou apparans sont 
par auchuns vices muchiés surmontés , que on cuide 
estre virtus , esquelz regne orgueil et une haultesse 
de plaire qui est ruineuse . Lors doit on tenir les 
vices estre vaincus quant par l'amour de Dieu ilz 
sont surmontéz , qui n'est pas donné se non de Dieu 
par le mediateur ou moienneur de Dieu et des hommes , 
qui est fait parchonnier de nostre mortalité affin 
qu'il nous feist participans de sa divinité . Tres peu 
sont de si grant felicité qui durant le cours de 
adolescence ne facent pechiés dampnables en 
plussieurs manieres ; mais pour la grand largesse du 
saint Esperit ilz mectent en subjection tout che que 
par charnele delectation pouoit en eulx havoir 
domination . Plusieurs , aprés le commandement de la 
loy receu , qui par avant estoient vaincus par pechiés 
en desobeïssant , sont fuis au secours de 
l'aide de grace ; lesquelz , en faissant penitanche 
plus amere et bataillant plus vigoreussement que 
devant , sont fais subgés a Dieu , et ainssi ont vaincu 
en mectant l'ame devant et la char delaissant » . 
Esqueles paroles convient noter que le adolescent 
peche trop plus griefment que l'enfant , pour 
l'usage de raison qu'il a plus au delivre et pour la 
congnoissanche de la chose commandee et de celle qui 
est deffendue . 
Et avient que prohibition ou deffense acroist le 
desir de pechié se la grace du saint Esperit n'est 
presente , selonc le dit de Ovide ou tiers Livre sans 
tiltre : « Nous desirons avoir che qui nous est 
deffendu et couvoitons che qu'on nous refuse , ainssi 
que le malade demande a avoir l'yaue qui lui est 
interdite » . Aussi voit on que en auchuns 
jovenceaulx est continenche orguilleuse et fainte , 
lesquelz se contiennent pour plaire a eulx ou aux 
aultres . Teles furent les foles vierges qui avoient 
leurs lampes , c'est leurs corps purs et nets par 
continenche , mais elles estoient sans huile , c'est 
sans blancheur de conscienche ou sans charité . Dont 
dist saint Bernard : « Gardons nous que ne 
soions deceuz par la clarté vuide de nos vaisseaulx , 
affin que ne venons trop tard a nous complaindre en 
disant noz lampes sont extaintes . Je tiens que 
icelles ne furent pas alumees qui lors sambloient 
estre extaintes , car elles ne prinrent pas huile avec 
elles , mais plus reluisoient par la clarté du voirre 
que du feu » . 
Tierchement aussi fait a noter es paroles dessus 
dictes comme dist saint Augustin , que nul adolescent 
ne peut vraiement estre continent se non par don de 
Dieu . Pour che principalment en cest eage pour ceste 
cause , on se doit occuper en oroison , selonc le dit 
du Sage ou livre de Sapienche ou .VIIIe. chapitre : 
« J'estoie , che dist , enfant engenieux et ay eu bonne 
ame . Et lors que j'estoie plus bon , je vins au 
corps soullié . Et quant je eulx congnoissanche que 
aultrement ne pouoie estre continent se Dieu ne le 
donnoit , et che scavoir a sapienche appartenoit a 
laquelle che don estoit , je m'en alay a Nostre 
Seigneur et le depri et lui dis de tout mon cuer : O 
Dieu de mes peres ... » , et le surplus comme il est ou 
dit livre . 
Quartement aussi convient noter que en adolescence 
quant bataille survient , il est 
neccessité du tout vaincre ou estre vaincu . Pour che 
convient chaindre le adolescent de armes 
espiritueles , desquelez est dit aux Ephesiens ou 
.VIe. chapitre : « Vestés vous de l'armeure de Dieu 
affin que puissiés resister contre les agués du 
Dyable » . L'armeure dont saint Pol fait mention est le 
chaint de chasteté , le haubert de justice , la 
chaucheure de bon exemple , l'escu de foy , le heaume 
d'esperance et l'espee d'oroison spirituele qui est 
la parole de Dieu . En ces armeures porra il vaincre , 
affin que a bon droit de lui puist estre dit qui est 
escript en la premiere Epistre de saint Jehan ou 
second chapitre : « Je vous escrips , adolescens , pour 
che que vous avés vaincu le Mauvais » , ou che qui 
sieut aprés : « Je escrips a vous , jouvenceaulx , car 
vous estes fors et la parole de Dieu demeure en vous 
et avés vaincu le Mauvais » . Fors furent ycheulx 
adolescens , asscavoir les Machabees , quant non pas 
seulement vainquirent leurs ennemis mais aussi eulx 
mesmes , comme on list ou second livre des Machabees 
ou .VIIe. chapitre : « Dont ung d'iceulx , quant on lui 
requist d'avoir sa langue pour les tourmenter , 
tantost l'offry et ses mains constanment 
extendy et dist fiablement : « Du chiel ces choses je 
possesse mais pour les loix de Dieu garder je les 
despite , car j'ay esperance ycelles recepvoir de 
luy » . Dont le roy et cheulx qui avec luy estoient 
s'esmerveilloient du corage de l'adolescent qui ne 
tenoit compte des tormens » . Ceste maniere de forche a 
paine ou peu souvent est trouvee es anchiens , 
desquelz toutefois exemple devroit estre donné aux 
adolescens , comme fist ychelui ancien Eleazare qui , 
soy offrant a martire pour la loy , dist comme il est 
escript ou dit livre ou .VIe. chapitre : « Je digne de 
viellesse me demousteray aux adolescens ou peut estre 
je lairay exemple de corage prest et fort , je rechoy 
mort honneste pour les tres saintes loix » . 
Quintement aussi est a noter que le adolescent , 
se par aventure chiet en la bataille , tantost doit 
fuir au remede de penitence , comme fist chelui plus 
josne qui prist de son pere la portion de ses biens 
et les dissipa et despendy en luxure , et puis 
retourna en faisant penitanche , comme on list es 
Euvangiles saint Luc ou .XVe. chapitre . Lequel le 
pere rechupt en joie moult grande et le 
fist vestir et mettre ung aneau a sa main et soliers 
aux piés . En quoy les aornemens espirituelz sont 
signifiés , desquelz le vray penitent comme de mort 
resuscitant est embelly et aorné , comme du pere 
d'icellui fut dit : « Cestui mon filz estoit mort et 
est maintenant vif , il estoit pery et il est 
retrouvé » . Aussi le adolescent filz de la vesve , qui 
estoit mort , fut resuscité de Nostre Seigneur , comme 
on list es dictes Euvangiles ou .VIIe. chapitre . 
Saint Pol aussi en adolescence fut mort 
esspirituelement , quant ilz se consenti en la mort de 
saint Estienne , comme on list ou Fait des apostres ou 
.VIIe. chapitre . Mais en aprés en soy retournant a la 
voix de Nostre Seigneur , il se releva tellement que 
ung adolescent par sa merite fu depuis resuscité , 
comme on list ou dit livre ou .XXe. chapitre . 

Selonc le dit de Varron , la constance de tres 
bonnes meurs fait a esmerveillier en l'enfant ; de 
tant plus fait a esbahir en l'adolescent pour la 
chaleur de l'eage , comme dist saint Ambrose sur le 
Psalme de Beati inmaculati  etc.  exposant 
ycelles paroles « Je sui ung petit adolescent et 
despité » : « Peu souvent avient que es jovenceaulx 
soit trouvee humilité , pour che encore fait plus a 
esmerveillier ; quant l'eage est en vigueur , quant la 
forche est ferme , quant le sang est chault , quant on 
ne se perchoit de feblesse , quant leesse est 
frequentee » . Encore dist en ce pas : « Jonesse est plus 
a delivre a amour , au cheoir mains subtile , plus 
fraisle a enfermeté , plus dure a correction » . Ichelui 
encore ou livre des Complaintes et de l'enfermeté de 
l'omme dist : « Tu me veulx consumer ou mettre au neant 
par les pechiés de mon adolescence . A bon droit 
prinst cest eage pour soy complaindre , car c'est 
chelui qui de coustume est le plus lubrique ou 
fraisle ou glaçant . Puericie , qui est l'eage aprés 
enfance , a innocence , viellesse a prudenche , jonesse 
a vergongne de defaillir . Adolescenche seule est 
sans valeur et sans force , non ferme aux consaulx , 
escaufee a pechié , anvieuse de cheulx qui le veullent 
enseignier , encline a delices » . 
Dont Salomon en Proverbes ou .XXXe. chapitre dist : 
« Trois choses sont a moy difficiles et je ne congnois 
en riens le quart : la voie de l'aigle ou 
chiel , la voie de la culeuvre sur la terre , la voie 
de la nef ou milleu de la mer et la voie de l'omme en 
adolescence » . Ainssi que des trois premiers ne 
apperent les traces , ainssi la voie de l'adolescent 
est aux hommes incongneue . Comme elle soit toute 
plaine de perilz et comme du tout sans voie , il 
samble a chaschun qu'on n'y peut passer . Ainssi est 
che chose difficile en lieu sans voie trouver chemin , 
comme estre en ung feu et non  [...] , ou courir sur 
eaue sans ens plongier . 
Et veritablement , comme il appert es paroles de saint 
Augustin dessus touchies , nulz ne pourroit passer 
adolescence sans pechié , se n'estoit par l'aide et 
conduite de la grace de Dieu . Comme dist Tule ou 
livre des Offices : « La premiere commendation de 
adolescence proufite par doulceur , en aprés en ses 
parens par pité et bienveullance . Aprés che 
legierement en tres bonne partie est conduit , se 
mettre se veult avec hommes sages et notables et bien 
conseillans a la chose publicque et que 
acoustumeement soit avec eulx » . A quoy s'acorde le 
dit de Ecclesiastique ou .VIe. chapitre : « En 
multitudes de prestres » , c'est de anchiens sages , 
« soyes et conjoing du tout en cuer a leur 
sapienche , affin que che qui est raconté de Dieu tu 
puisses oïr » . Sur che Nostre Seigneur donna exemple 
aux adolescens quant en l'eage de .XII. ans se veult 
seoir ou milieu des docteurs , non pas enseignant mais 
escoutant et interrogant , comme on list es Euvangiles 
saint Luc ou second chapitre . De quoy dist saint 
Bernard en ung sermon : « O humilité , virtu de Jhesu 
Christ , combien confons tu orgueil de nostre vanité ! 
Je scay ung petit , ou anchois il me samble que je 
scay quelque chose , et ne puis faire le samblable 
mais sans honte et folement je me avanche et me 
moustre , prest a parler , hatif a enseignier , 
tardif a oïr . Et Jhesu Christ par si long temps se 
taisoit ! Quant il se absconsoit , cremoit il vaine 
gloire ? Certes oy pour nous et non pas pour lui » . 
Mais pour che que peu sont qui aient les meurs 
dessus dittes declaréz es paroles de Tule , pour che 
plusieurs doivent en yceulx estre informés par 
amonitions , reprinses et corrections , selonc le dit 
de Virgile : « Enorte et te met en la voie de 
aprivoisier quant les corages des josnez sont a che 
disposés et que l'eage est muable » . Et comme dist 
Aristote ou livre de Etiques : « Che n'est pas peu de 
chose de soy acoustumer ainssi ou 
ainssi des jonesse » . Et Sallemon es Proverbes ou 
.XXXIe. chapitre : « Le adolescent prenant une voie , 
lui venu en viellesse , ne se vouldra partir 
d'icelle » . Dont de l'omme non endoctriné en 
adolescenche dist Job ou .XXXe. chapitre : « Les os 
d'ichellui » , c'est a dire le forche de son ame , « sera 
emplie des vices de son adolescence » . Les vices de 
adolescence sont appelléz « os » par lesquelz ichelui 
eage est enclin singulierement a luxure et 
mignoitise . Desquelz dist Tule ou livre de Viellesse : 
« Je apreuve le adolescent ou quel est quelque chose 
de anchien . Car la deffaulte de forche vient plus 
souvent par les vices de adolescence que par 
viellesse . Adolescenche luxurieuse aiant seignourie 
sur la vie amaine le corps a viellesse » . Dont 
d'auchuns forsenéz par charnalité comme sans frain de 
raison est dit en Naüm le prophete ou .IIIe. 
chapitre : « Ilz cherront en corps pour la multitude 
des fornications de la fole fenme belle et agreable » . 
Et ou saint Jerome a interpreté « ilz cherront » , les 
.LXX. interpreteurs ont mis « ilz seront enfermés ou 
malades » . Pour toutes ches choses a bon droit est dit 
au contraire ou livre des Lamentations Jeremie ou 
.IIIe. chapitre : « C'est bonne chose a 
l'omme d'avoir porté le fardeau de Nostre Seigneur 
des son adolescence » . 
Pour che contre les trois vices dessus dis de 
adolescence , trois vertus principalment convient en 
eulx former , asscavoir contre orgueilleux corage 
humilité , contre luxure chasteté , contre mignoitise 
ou legiereté meureté . 
Humilité est a former par abjection quant a 
l'affection , par consultation ou conseil quant a 
l'entendement , par subjection laquelle ilz doivent 
moustrer aux parens , aux maistres et aux anchiens , 
comme dist saint Pierre en sa premiere Epistre ou 
.Ve. chapitre : « Adolescens , soiés subgés aux 
anchiens » . De che parle saint Cyprian martir ou livre 
des .XII. abusions du siecle , entre lesquelles il met 
le adolescent sans obedienche et dist : « Ainssi que es 
anchiens est requise sobrieté et perfection des 
meurs , ainssi est deu des adolesens serviche et 
subjection de vie . Aultrement comment sera il en 
viellesse honnouré , qui n'aura soustenu la labeur de 
discipline en adolescence ? » Et saint Bernard ou 
sermon de la Circoncision de Nostre Seigneur : 
« Eslise , che dist il , l'omme fiable estre subget a 
son maistre , soubz lequel sa voulenté soit froissee 
et du frain de obedience sa 
concupiscence soit abaissee . Pour che dist le 
prophete David : « Sire , tu as mis hommes sur noz 
testes » . Et ne doit pas le serviteur avoir desdaing 
de che que son maistre est sur lui , car le serviteur 
n'est pas plus grand de son seigneur . Nostre 
Seigneur , comme il fu ja creu en eage et sapienche au 
regart de Dieu et des hommes et comme ja en l'eage de 
.XII. ans fust demouré en Jherusalem , fu trouvé de la 
benoite Vierge et de Joseph ou milieu des docteurs 
oïant et interrogant , et descendit avec eulx et leur 
estoit subget . Et tu , pour la reverence de lui , soies 
aussi subget » . 
L'eage de adolescence convient aussi former par 
consultation ou par conseil , car des anchiens et des 
maistres doivent requerir conseil et a eulx 
humblement foy adjouster , selonc le dit en 
Deuteronome ou .XXXIIe. chapitre : « Interrogue ou fay 
question a ton pere et il te fera scavoir che que tu 
quiers , aussi les plus grans et il te diront che que 
tu as a faire » . Dist aussi Sidoine en son Epistolier 
ou .IIIe. livre que : « souvent les jovenceaulx 
applicquent ou acquierent a leurs meurs grant loenge , 
lors que ilz recourrent aux consaulx des sages quant 
ilz ont doubte d'auchune chose » . Pour la 
defaulte de ceste humilité perdy Roboam , le filz de 
Salomon , pour la plus grant partie son roialme , comme 
on list ou tiers livre des Rois ou .XIIe. chapitre . 
Il delaissa le conseil des anchiens et applicqua 
adolescens qui avoient esté nourris avec lui , qui lui 
assistoient , et par leur conseil veult aggrever le 
joug sur le peuple . Et pour che .X. lignies se 
partirent de lui . Dont il est dit de Salomon en 
Ecclesiastique ou .XLVIIe. chapitre qu'« il delaissa 
aprés lui , amendry de prudenche , Roboam qui destourna 
le peuple par son conseil » . De che aussi est dit ou 
livre dessus nommé ou .Xe. chapitre : « Dieu a destruit 
les sieges des ducs orgueilleux et en leur lieu a 
fait seoir les bons et debonnaires » . 
Samblablement chasteté convient former par deulx 
aultres choses , asscavoir par vergongne et sobrieté . 
Et che contre deux malx par lesquelz perist chasteté , 
asscavoir chaleur d'eage et delectation de vie . 
De la chaleur de adolescence dist saint Jerome : « Les 
feux du mont Ethna ne la terre de Vulcan ne Vesee ne 
Olimpe ne renddent pas si grant ardeur comme les 
moeles font des jennes gens enflés de vin et de 
viandes » . Cest ardeur attrempre 
vergongne qui est contraire a importunité . Car cheulx 
qui sont embrasés de l'ardeur de luxure seulent estre 
importum a requerir ou aussi a ravir fenmes ; et 
vergongne destraint l'un et l'autre , de laquelle dist 
Seneque a Lucille : « Vergongne en l'adolescent est bon 
signe » . De che dist saint Ambrose ou livre des 
Offices : « Comme es anchiens gravité ou meureté est 
honnouree et es josnes joieuseté , ainssi es 
adolescens vergongne comme par ung douaire de nature 
fait a recommander . Cest fait a tenir ou mouvement du 
corps , ou port et en labeure ; la maniere de la pensee 
est en l'estat du corps regardee , et est la voix le 
mouvement du corage et du corps . Ou mouvement du 
corps et en la beaulté d'ichellui est vergongne plus 
demoustree , toutefois n'est che pas ichelle beaulté , 
mais une naturele et simple , negligence plustost de 
chose oubliee que de chose demandee . Et che auchune 
chose de vice est en nature , pour certain art 
l'amende » . 
De la volupté ou delectation de vie en boires et en 
mengiers et en choses samblables , dist saint Bernard 
que « chasteté perist en delices comme pité en 
marchandises » . Pour che dist saint Jerome : 
« Tout che qui est semence de volupté est venin . Rien 
ne enflambe tant le corps ne les membres de 
generation comme viande non digeree et saveur 
regectee » . Encore dist il : « Le ventre eslargi par 
viande et arousé de potations de vin , s'ensieut 
volupté de generation , et par l'ordonnanche des 
membres est l'ordre des vices » . Ceste volupté 
actrempe sobrieté , de laquelle est dit a Tite ou 
second chapitre : « Enorte les jovenceaux qu'ilz soient 
sobres » . 
En aprés , meureté samblablement doit par deulx 
choses estre formee , asscavoir par gravité ou 
pesanteur et par soy taire ; et che contre deux maulx 
qui sont en mignoitise , asscavoir non acoustumanche 
en port et legiereté de paroles . 
Gravité est une vertus par laquelle auchun , 
gouvrenant et actrempant le mouvement de ses meurs , 
ycheulx reduist a competent sejour et meureté , de 
quoy dist le Psalmiste : « Ou peuple grave ou enmanieré 
je te loeray » . Et che est moult affreant aux 
adolescens , que che qui est es anchiens par debilité 
soit en eulx par vertu , selonc le dit de Tulle ou 
livre de Viellesse : « Je appreuve le adolescent ou 
quel est auchune chose de viellesse » . 
Aussi saint Ambrose sur le Psalme de Beati Inmaculati 
dist : « Chilz prend les eages de meureté , lequel en 
son adolescence se aourne de gravité  [...] » .  [...] ou 
de meureté est en eulx comme auctorité . Dont l'Apostole 
escript a Thimotee : « Nulz ne desprise ton 
adolescence » , c'est a dire moustre toy tel que nul , 
pour ton eage , ne se avanche pour toy desprisier . De 
che saint Jerome commande Neponcian , escripvant de 
lui a Heliodore disant : « Neponcian a eu soing de soy 
tellement conduire que personne ne eust cause de sur 
lui quelque chose mesdire , affin que cheulx qui mordoient 
par detraction sur son eage fussent esmerveilliés 
a veoir sa continence . Il actrampoit la joyeuseté 
de son viaire par gravité de meurs et , en son ris , 
on entendoit leesse et non pas mocquerie » . 
Maturité aussi est vertu par laquelle auchun se 
abstient , par un fructueux repos de corage , de 
paroles non seulement ordes ou superflues mais aussi 
proufitables , selonc le dit du Psalmiste : « J'ay esté 
comme muet et me sui humiliés et ay laissié a 
parler d'auchuns biens » . Ceste meureté est moult 
affreant a adolescence pour en lui reprimer 
garrulité ou trop parler et presumption . Dont il est 
dit en Ecclesiastique ou .XXXIIe. chapitre : 
« Adolescent , parle en ta cause a paine quant il sera 
neccessité . Se on fait a toy question deux fois , met 
tantost fin en ta response . En moult de choses soies 
comme nonscaschant et escoute samblablement en toy 
taisant et parle auchunefois en querant ou demandant . 
Ou milieu des grans seigneurs ne presume de parler 
et , ou les anchiens sont , ne parle pas moult » . 
Exemple en avons mis dessus comment Nostre Seigneur 
se taisoit quant en cest eage estoit . 
Comme dont dist saint Ambrose chy dessus : « Quant 
l'eage a vigueur en l'adolescent , quant le sang est 
chault , quant debilité est ignoree , quant leesse est 
frequentee , lors est grand besoing de soy en meureté 
de meurs acoustumer , par laquelle nature soit 
suppeditee » . Et samble que Nostre Seigneur ait aimé 
ceste maniere de meurs en chelui adolescent dont il 
est escript es Euvangiles saint Mahieu ou .Xe. 
chapitre : « Jhesus , regardant ichelui , le aima » . 
Mais veritablement nulz ne peult a che parfaitement 
estre informéz ou raformés se 
non en gardant et acomplissant les commandemens de 
Dieu , selonc le dit du Psalmiste : « En quel chose 
corrige ou amende le adolescent sa voie se non en 
gardant tes paroles ? » , c'est a dire tes commandemens . 
En che defailly ledit adolescent lequel , aprés le 
conseil oÿ de Nostre Seigneur que , pour lui ensievir , 
convenoit toutes choses relenquir , se party plourant 
pour che qu'il avoit moult de richesses , et ne garda 
pas che commandement de Nostre Seigneur escript es 
Euvangiles saint Luc ou .XIIe. chapitre : « Voyés et 
vous gardés de toute avariche » . 
Avec che , pour l'information des meurs en 
adolescence vault moult la memoire de trois choses , 
asscavoir de viellesse , de la mort et du jugement a 
venir . 
Premiers de viellesse , car lors ne peut l'omme 
de legier soy aorner de nouveaux meurs et non 
acoustumés , comme a grant paine le viel cheval se 
acoustume du frain . Dont dist Seneque a Lucile : « Au 
josne est affreant de obeïr et a l'ancien de user ou 
de commander » . De che aussi est dit en Ecclesiastique 
ou .XXVe. chapitre : « Comment trouveras tu en ta viellesse 
che que tu n'as assamblé en ta jonesse ? » 
Pour che est che tres bonne chose de servir 
Dieu en jonesse et de soy de bonnes meurs aorner , 
laquelle chose est offrir a Dieu hostie forte et 
grasse . Aultrement , comme on list en Malachie ou 
premier chapitre : « Mauldit est le rempli de fraude , 
lequel a le masle en son tropeau et , en faissant son 
veu , sacrifie le feble a Nostre Seigneur » . Car comme 
dist saint Ambrose : « Quel chose de loenge peut avoir 
chelui duquel le corps en voluptéz a esté nourry , 
desja par la glace de viellesse enroidy , qui se 
convertist a tard aux offices de devotion quant 
vigueur est de lui ostee ? La coronne n'est pas donnee 
se non ou difficile victoire est demoustree » . Et 
comme nulz ne puist a deux seigneurs servir , il 
vault trop mieulx et est plus proufitable , et a 
l'omme plus honnourable , de passer ou exposer ses 
premiers ans ou service de Dieu que ou service du 
monde ou de la char ou du Dyable . Dont dist Salomon 
en Proverbes ou .Ve. chapitre : « Ne donne pas ton 
honneur aux estrangiers et tes ans au cruel » , asscavoir 
au Deable , « que par aventure les estrangiers ne 
soient remplis de tes vertus et de tes labeurs soient 
en maison estrange , et que tu pleures au 
derrenier quant tu aras consumé ou degasté ta char et 
ton corps , et que tu dies : « Pour quoy n'ay je tenu 
compte de discipline et ne s'est mon cuer acordé a 
cheulx qui me ont reprins , et n'ay volu oÿr la voix 
de cheulx qui me enseignoient et aux maistres n'ay 
encliné mon oreille ! » « Il appelle honneur ou l'image 
divine ou la fleur de jonesse ou la grace de bapteme , 
lequel le jovenceau vend lors que il l'expose pour la 
volupté ou delectation de pechié . Ainssi de sa force , 
c'est de euvres faites par la vertu de son ame et de 
son corps , sont emplis les extrangiers ; c'est que les 
deables s'en delictent et sont rassasiés , qui sont 
extrangiers de la vie eternelle , selonc le dit de 
Ozee ou .VIIe. chapitre : « Les extrangiers ont mengié 
la forche d'icellui , et ne l'a pas sceu et lors 
pleure au darenier » , c'est en viellesse , « quant , par 
debilité et male acoustumanche , rien de bien ne peut 
commenchier » . 
Pour che dist Ovide ou .IIIe. livre de l'Art : « Lors 
que tes ans sont en forche , met toy au labour . Car ja 
venra courve viellesse a pié quoi . Aiés dont 
maintenant memoire de viellesse a venir , ainssi ne 
serés vous en quelque temps parecheux » . 
Mais comme dist Tulle ou livre de Viellesse : « Es 
estudes et labeurs de jonesse on n'entend pas quant 
ne comment viellesse s'avance . Ainssi sensiblement , 
sans sens , l'eage enviellist , et n'est pas 
soudainement cassé mais par longeur est extaint » . 
Dist aussi Tibule ou second livre : « Souvent les 
cheveux canus ou blans ont blechié les noirs » . Dist 
aussi Ovide ou Livre sans tiltre : « L'eage tournoiant 
dechoipt et glache secretement , et est ung an tantost 
passé a cheulx qui vivent en sancté » . 
A che aussi est proufitable la memoire de la 
mort , selonc le dit de Ecclesiastique ou .VIIe. 
chapitre : « Aies memoire de ta mort et jamais ne 
pecheras » . Comme dist saint Gregoire es Morales ou 
.XVIe. livre : « Les sepulcres tesmoignent que c'est la 
substance de la char . Et n'est chose qui plus vaille 
a rebouter le desir de celle , que chaschun mecte en 
sa pensee quele est la chose morte laquelle on a amé 
en vie » . Et ne se dechoive pas le josne de longue 
vie , car en ceste vie mortele ne peut estre que fole 
confidenche . Car comme dist saint Anselme : « Riens 
n'est plus certain que la mort , ne riens 
plus incertain de l'eure » ; et saint Ambrose : « La mort 
est aux josnes en aguet et aux anchiens est a la 
porte » . Et Seneque a Lucille dist : « Se tu es josnes , 
que en peut chaloir ? Il est incertain en quel lieu la 
mort te actent . Et pour che actens le en tout lieu » . 
Pour che dist Tulle : « Nous devons des adolescence 
penser a la mort , affin que de la mort ne tenons 
compte . Sans laquelle pensee nulz ne peut estre a 
paix de corage , comme certainement faille morir et ne 
scet on en quel temps » . C'est che qui est dit ou 
livre de Job ou .XXXIe. chapitre : « Je ne scay comme 
long temps ychi seray et se aprés ung petit mon 
facteur me ostera » . De che aussi est dit en 
Ecclesiaste ou .IXe. chapitre : « L'omme ne scet sa 
fain , mais comme les poissons sont prins par le 
hameçon et comme les oyseaulx sont enclos du las , 
ainssi sont les hommes ou temps mauvais , quant le cas 
vient soudainement » . Pour che dist Tulle ou livre de 
Viellesse : « Pour neant a esperanche le adolescent ou 
croit qu'il doie longement vivre . Quel chose tient on 
plus fole estre que choses incertaines tenir pour 
certaines ? Dont vient che qu'il meurt plus 
de adolescens ou de anfans que de anchienes gens ? 
Plus legierement josnes gens cheans en maladies , plus 
fort sont malades , plus tristement sont garis » . En 
che aussi : « L'anchien est de meilleur condition , car 
il est parvenu a che que le adolescent espoire . Il 
espoire a vivre longuement et l'ancien a long temps 
vescu . Combien que quelque chose ne me samble estre 
de longue duree laquelle prend fin , quant auchune 
chose survient , lors che qui est passé a fait son 
cours . Tant seulement che demeure que par vertu et 
par bonnes euvres est acquis . La mort aussi survient 
a l'adolescent contre le cours et repugnance de 
nature , pour che est elle griefve ; mais aux anchiens 
elle vient comme de son gré , sans quelque forche , 
pour tant elle est legiere . Comme dont les pommes des 
arbres , quant il sont crus et vers , sont abatus par 
forche , mais , se il sont meürs et cuis par le soleil , 
ilz cheent sans dangier . Ainssi force oste la vie aux 
adolescens et aux anchiens meureté » . Pour toutes ches 
choses est dit en Ecclesiaste ou .XIIe. 
chapitre : « Aies memoire de ton createur en ta jonesse 
anchois que viegne le temps de affliction » , ou sont 
touchiés les dommages de viellesse et le affliction 
de mort . 
Du tiers , asscavoir de la memoire du jugement 
a venir , en Ecclesiaste el .XIe. chapitre , 
aprés che que Salomon dist que en temps a venir 
seront reprinses les choses passees de vanité en 
parlant affermeement , tantost ajouste en parlant par 
gaberie : « Esjoys toy donc , jovenceau , en ton 
adolescence et soy ton cuer mis es jours de ta 
jovente et prens ton chemin es voyes de ton cuer et 
ou regart de tes yeulx , et scaches que pour toutes 
ches choses Dieu te amenra en jugement » . Et pour che 
que deux voyes perverses ou mauvaises sont du cuer de 
l'adolescent , comme dessus est dit , asscavoir corage 
ireux et volupté ou delectation en mignoitise , 
tantost ajouste : « Oste ire de ton cuer et deboute 
malice de ta char » . Malice de coulpe , c'est volupté 
charnele , fait a oster par malice de paine , par 
chastoiement de char , selonc le dit de Ecclesiastique 
el .XIe. chapitre : « La malice de une heure fait 
mettre en oubli grant luxure » . 

Pour che que , dessus comme est dit , en l'eage de 
adolescence grandement se seult ingerer ou avanchier 
le acteur de concupiscence , pour che convient che 
mouvement gouverner par la loy de mariage , selonc le 
dit de l'Apostre en la premiere Epistre aux 
Corinthiens ou .VIIe. chapitre : « Pour eschiever 
fornication , chaschun qui se peut marier ait sa 
fenme . Mieulx vault marier que bruler » . Dont Salomon 
en Proverbes ou .Ve. chapitre dist : « Esjoïs toy avec 
la fenme de ton adoleschence » , c'est a dire , avec 
celle que tu as prins a mariage en ton adolescence , 
de si chastement converser que aultre ne congnoisses , 
icelle vivant . Et ajouste tantost aprés : « Pour quoy , 
mon filz , es tu seduit de une autre et te nourris en 
son geron » , en toy mectant avec elle , « quant a la 
tiegne propre tu peus estre joing sans pechié ? » Comme 
dist saint Augustin ou .IXe. livre sur Genese : « L'un 
et l'autre sexe , aiant regart en la ruine de laidure , 
justement est recheu en l'onnesteté des neupces , afin 
que che qui pouoit estre office a cheulx qui estoient 
en santé fust converti en remede a 
cheulx qui vinrent en enfermeté » . 
Pour che le jovenceau ou adolescent , qui pour la 
convenienche de son eage veult entrer en mariage , 
doit estre instruit d'ichelui estat et singulierement 
de trois choses , asscavoir de la fenme qu'il doit 
avoir , de la lignie qu'il doit rechepvoir et du 
gouvernement de la maison et de la famille ou il doit 
faire son devoir . 
Sur le premier en deux choses convient avoir 
discretion , c'est que a prendre fenme convient deulx 
choses considerer , asscavoir quelle on le prenra et a 
quelle intention . 
Pour che dist il « quele » , car « bonne fenme , 
comme dist le philosophe , est comme ung oyseau dont 
il n'est que ung peu sur terre » . Dont Salomon en 
Ecclesiastique ou .VIIe. chapitre dist : « J'ay trouvé 
ung homme entre mille , mais entre toutez fenmes ne ay 
une trouvee » . Pour che est dit en Proverbes ou .XIXe. 
chapitre : « Maisons et richesses sont donnees des 
parens et de Nostre Seigneur proprement sage fenme » ; 
et ou dit livre ou .XXXIe. chapitre : « Qui sera chelui 
qui trouvera une fenme forte ? De loings et des 
darenieres regions est son pris » . Pour che est dit ou 
dit livre ou .XVIIIe. chapitre : « Chilz qui 
treuve bonne fenme , treuve ung bien » qui avient peu 
souvent et est chier . 

Pour tant a bon droit le doit on reputer a invention , 
et pour tant a bonne cause a en faire election 
convient avoir diligente provision , affin qu'on se 
garde de errer en che que par aprés on ne pourroit 
amender . Car comme dist ung nommé Theofrasce : « On ne 
peut faire essay de une fenme desja conjoincte par 
mariage , mais tele comme elle est venue la fault 
avoir et tousjours retenir , combien qu'elle soit 
ireuse , fole , deformee ou orguilleuse ou orde » . Et 
comme dist Fulgence : « Comme riens n'est plus 
prouffitables que la fenme benigne , ainsi n'est rien 
plus cruel que la fenme maligne . De tant que la sage 
pour le salut de son homme met son ame en alianche , 
de tant la mauvaise s'emploie a la mort de son mari 
et n'a cure de sa vie , ains le repute pour neant . 
Dont de tant que la fenme est a l'omme plus 
conjoincte , de tant est elle plus debonnaire a la 
doulceur des meurs ou envenimee de la fellee de 
malice . Ou c'est un refuge amiable , ou c'est ung 
torment pardurable » . 
La fenme bonne apaise l'omme courouchié , 
et pour che vault autant « moullier » comme amoliant 
son seigneur . Dont en Ecclesiastique ou .XXVIIe. 
chapitre est dit : « La grace de la fenme ententive ou 
songneuse mectra son homme en delectation et 
engraissera ses os » . Elle corrige le errant et 
convertist le desvoié a Dieu , selonc le dit de 
l'Apostre en la premiere Epistre aux Corinthiens ou 
.VIIe. chapitre : « L'omme desleal est saintiffié par 
la fenme leale » . Sur che avons exemple de sainte 
Cicile laquelle , si tost qu'elle fut espousee , 
convertist son espeux a Jhesu Christ . Dont de telle 
est dit es Proverbes ou .XIIe. chapitre : « La fenme 
diligente est couronne a son mari » . Et pour che que 
ces choses et pluseurs aultres biens fait la bonne 
fenme a son mari , pour che est dit en Ecclesiastique 
ou .XXVIe. chapitre : « De bonne fenme l'omme est 
beneuré » ; et aprés : « Part bonne , fenme bonne » . Au 
contraire dist aultre part l'Escripture : « Trois 
choses boutent hors l'omme de sa maison : la fumee , 
la goutiere et la mauvaise fenme » . De che est dit en 
Ecclesiastique ou .XXVe. chapitre : « Demorer avec le 
lion ou le dragon est plus plaisant que habiter avec 
la fenme malveullant » . 
Aussi convient considerer a quelle 
intention on prend fenme , affin que che ne soit pour 
cause de luxure mais pour avoir generation ou pour 
eschiever fornication . Comme dist saint Augustin ou 
livre du Bien de mariage : « L'onneur de mariage est 
casteté d'avoir generation et foy de rendre le 
deu l'un a l'autre » . De che est mis exemple en Thobie 
le josne auquel fut dit de l'angele , comme on list en 
Thobie ou .VIe. chapitre : « Cheulx qui rechoipvent 
mariage a ceste intention que Dieu soit debouté ensus 
d'eux et de leur pensee , pour entendre a leur 
charnalité , comme ung cheval et ung mulet esquelz 
n'est pas entendement , en telz a le Dyable pouoir . 
Mais quant tu seras avec ta fenme , soies continent 
d'icelle par l'espace de trois jours » . Aprés ou 
.VIIIe. chapitre list on que ichelui Thobie en son 
oroison dist a Nostre Seigneur : « Sire , tu scés que je 
n'ay pas prins fenme pour cause de luxure mais 
seulement pour amour de lignee , en laquelle soit 
beney ton nom es siecles des siecles » . 
Samblablement l'omme demourant avec sa fenme doit 
deux choses considerer , c'est comment il 
la doit amer et comment il la doit traitié . Il la 
doit amer chastement comme sa fenme , non pas comme 
adultere , selonc le dit de Pictagoras : « Chelui est 
adultere en sa propre fenme , qui l'aime trop 
ardanment » . En fenme d'aultrui tout amour est laide , 
en la sienne trop grant . Sur ce raconte ung exemple 
saint Jerome contre Jovinian : « Seneque , dist il , met 
ung exemple que il congnut ung homme bien honneste 
lequel , lors qu'il aloit publiquement par la ville , 
aournoit sa poitrine du couvrechief de sa fenme et ne 
pouoit une heure estre arriere de la presence 
d'icelle . Et ne buvoient jamais se l'un ou l'autre 
n'avoit par avant touchié a sa bouche la tasse ou le 
godet ou ilz prenoient leur boire , et plus d'aultres 
choses non licitez faisoient par ardant amour ou ilz 
se occupoient . La naissance d'amour estoit honneste » , 
car elle estoit de mariage , « mais la grandeur estoit 
deforme et reprouvable . Chelui dont qui est sage doit 
amer sa fenme par discretion et non par affection . 
Rien n'est plus ord que sa fenme amer comme une 
adultere . Mais c'est chose reprouchable que cheulx 
qui commandent chasteté y commectent le plus 
d'iniquité . Pour che tantost cest maniere 
de neupces est desliee par tel compaignie 
desordonnee » . Traitier aussi le doit honnourablement 
et chastement , selonc le dit de l'Apostre aux 
Hebrieux ou .XIIIe. chapitre : « Honnorable soit 
mariage en tous , et le lit sans soullure » . Il le doit 
traitier honnourablement , c'est que pas ne le tiegne 
pour vile comme serviteresse mais honnorable comme 
compaigne . Pour che dist on la fenme non pas estre 
faite du chief ou des piés de l'omme mais du costé , 
affin que pour che soit donné a entendre qu'elle ne 
doit pas estre dame ne chamberiere mais compaigne . 
Chastement la doit on traitier , affin que avec elle 
en lieu ne en temps ne soit indeuement . Dont dist 
saint Pierre en sa premiere Epistre ou .IIIe. 
chapitre : « Hommes , demouréz avec vos fenmes selonc 
scienche , donnant honneur au feble vaisseau feminin , 
comme heritieres avec vous de la grace de Dieu » . 
Le second ou il doit estre instruit est de 
susception de lignee a laquelle il doit principalment 
tendre , en le prenant et avec elle demourant , comme 
il est dit dessus du josne Thobie ; car che fut 
premiere et principale cause en l'institution 
de mariage , tesmoingnant l'Escripture en 
Genese ou premier chapitre : « Nostre Seigneur crea 
ycheulx masle et fenme et donna a iceulx benediction 
en disant : « Croissiés et multipliéz » » ; et aprés ou 
chapitre ensievant : « Il n'est pas bon , che dist il , 
que homme soit seul , faisons lui ung aide a lui 
samblable » , asscavoir pour generation avoir . Pour che 
dist saint Augustin contre Fauste : « La loy eternele a 
eu regart a la conservation ou garde de l'ordre de 
nature , non pas affin qu'on serve a saouler 
charnalité , mais affin qu'on regarde au salut du 
gendre humain pour avoir lignee . Il a laissié la 
delectation de la char mortele soubz la seignourie de 
raison ou fait de mariage . Dont Abraham gardant 
l'ordre de nature , quant il se mist avec sa 
chamberiere n'avoit aultre intention que d'avoir 
homme par generation » . 

En la lignee dont , comme dist saint Augustin sur 
Genese , « doit avoir intention qu'on le rechoipve 
amoureusement , qu'on le nourrise benignement et qu'on 
le eslieve religieusement » . De la dilection de la 
bonne fenme et de la lignee est entendu che que dist 
Salomon es Proverbes ou .Ve. chapitre : « La cherve 
doit on avoir tres chier et le petit cherf 
tres agreable » , c'est a entendre on ait celle fenme 
tres chier qui reboute les fornicateurs , comme la 
cerve fait lé serpens ; et le filz né de ycelle , 
aimant chasteté , te soit tres agreable , lequel a la 
maniere du josne cherf est abile a tout bien , agu en 
veüe de foy , non samblable aux aultres par diversité 
de virtus . 
Du tiers en quoy doit estre instruit l'adolescent 
qu'on veult mectre en mariage , c'est du 
gouvernement de la maison et de l'ordonnanche de la 
famille ou des personnes et choses a che servans , 
convient scavoir que le bon pere de famille embellist 
et aourne plus sa maison et sa famille par ses bonnes 
meurs et euvres que de diverses et precieuses 
materes , comme par les dis des philosophes appert 
clerement . De quoy dist Tule : « On doit aorner dignité 
a la maison mais ne le fault pas querir venant de la 
maison , et n'est pas le seigneur honnoré par la 
maison mais la maison par le seigneur » . Item Seneque 
ou livre des .IIII. vertus : « Habite salutairement et 
ne veulles pas que le seigneur soit congneu par la 
maison mais la maison par le seigneur » . Ichelui 
a Lucile en la .Ve. epistre dist : « Chilz 
qui entre en la maison soit plus esmerveillié de nous 
que de nostre aournement . Chelui est grant maistre , 
qui use de pos de terre comme d'argent , et chelui 
n'est pas mendre qui use ainssi d'argent comme de pos 
de terre » . Au contraire dist Tulle a Saluste : « Il n'y 
a quelque chose plus laide en ta maison que toy » . Et 
comme dist Valere le Grant ou second livre : « Quel 
chose proufite il estre noble par dehors se 
mauvaisement on vit en la maison ? » A cheulx dont les 
euvres samblent au loings estre nobles et de grant 
dignité , c'est chose indigne et deforme de faillir en 
la maison . 
Quant aux personnes , doit regarder qu'il aime 
cheulx de sa famille et qu'il les avanche , selonc 
le dit de l'Apostre en la premiere Epistre a Thimotee 
ou .Ve. chapitre : « Se auchun n'a cure des siens et 
espetialement de ses familliers , il a nié la foy et 
pieur est que ung paÿen » , et le dit de Ecclesiastique 
ou .IIIIe. chapitre : « Ne veulles pas estre comme le 
lion en ta maison , destournant tes familliers » . 
Les extrangiers joieusement et songneusement 
rechoipve , selonc le dit de l'Apostre 
aux Romains ou .XIIe. chapitre : « Recepvés volentiers 
les pelerins » , et che qui est escript aux Hebrieux ou 
.XIIIe. chapitre : « Charité fraternele demeure en 
vous , et ne veulliés oublier hospitalité ; par icelle 
pleürent auchuns aux angles qui furent comme hostes 
recheuz » . De che dist Tulle : « En la maison de l'omme 
noble et de necte vie , on doit recepvoir moult de 
hostes et laissier entrer grand multitude de hommes 
de toutes faiçons et les doit servir largement et 
songneusement . Aultrement la grand maison seroit au 
seigneur en deshonneur se elle estoit en solitude ou 
esseulee , et meismement se soubz aultre seigneur elle 
est acoustumee d'estre frequentee . C'est chose 
hayneuse quant des passans est dit : « O anchienne 
maison , helas , tu as seigneur moult different a ton 
predicesseur ! » » . Encore dist il : « C'est tres belle 
chose quant les maisons des nobles hommes sont 
ouvertes a nobles hostes » . Et sont appellés nobles 
hommes non pas de richesses ou de puissanche ou de 
honneur mondain garnis , mais cheulx qui de justice et 
de bonté sont aournéz et embellis , combien que ilz 
soient povrez et deboutéz . Dont dist Lactanche : 
« Non pas au nobles » , c'est au riches et 
puissans ou siecle , « doit estre ouverte la maison du 
juste et du sage , mais aux humbles et aux deboutéz . 
On ne doit riens faire a l'omme juste se non 
benefice . Se benefice est rendu , il est comme mort et 
deffault » . A che s'acorde che qui est dit de Nostre 
Seigneur es Euvangiles saint Luc ou .XIIIIe. 
chapitre : « Quant tu fais souper ou disner , ne appelle 
tes amis ne tez voisins qui sont riches , affin que 
par aventure ilz ne te prient aussi et te soit faite 
retribution . Mais quant tu fais auchun convive , 
appelle les povres , febles , aveugles , boisteux , et tu 
seras benoit , car ilz n'ont riens pour toy rendre . Il 
te sera rendu en la retribution des justes » . 
Finablement au regart de l'aministration de la 
chose familiere le convient instruire , affin que 
icelles choses ou possessions temporeles il multiplie 
songneusement et lealment , qu'il les garde 
soubtivement et dispense prudentement . 

Consequanment , se auchun adolescent inspiré de 
Dieu veult estre continent ou entrer en religion , il 
ne doit pas estre empeschié de ses parens , selonc le 
dit de Salomon es Proverbes ou tiers 
chapitre : « Ne veulles empeschier a bien faire chelui 
qui le peut et , se tu en as puissanche , fay aussi 
bien » . Comme dist l'Apostre en la premiere Epistre 
aux Corinthiens ou .VIIe. chapitre : « Bonne chose est 
a l'omme non touchier fenme » , et ung peu aprés dist 
encore : « Je veul ou je desire tous hommes estre comme 
moy » , asscavoir vierge . Mais par aventure auchun 
pourroit opposer , comme raconte saint Jerome ou 
premier livre contre Jovinian : « Se tous estoient 
vierges , comment se entreterroit le gendre humain ? » 
Il respond en disant : « Ne te convient pas doubter que 
tous soient vierges , car c'est chose difficile de 
virginité et pour ce le treuve on peu souvent . Se 
tous pouoient estre vierges , Nostre Seigneur n'eust 
pas dit : « Qui le peut prendre , se le prende » » . A 
cheulx donc qui bonnement peuent et veullent 
contenir , n'est pas expedient de marier mais anchois 
ainssi demourer , selonc le dit de l'Apostre : « Il leur 
est bon se ilz demeurent ainssi comme moy » . Et pour 
ces deux choses , asscavoir pour la gloire de 
virginité et pour le dangier ou dommage lequel 
survient en mariage . 
Virginité a grand prerogative de merite 
et loier , non pas seulment ou nouveau Testament , 
mais aussi le a eu en l'ancien aprés la 
multiplication du gendre humain . Dont saint Jerome 
dist a Eustace : « Jadis la benediction seule de enfans 
estoit , quant le monde comme vuit se moustroit . Mais 
petit a petit quant le messon est crevee , le 
messonneur est envoyé . Virge fu Helye et aussi 
Helisee , virges aussi moult de filz des prophetes . 
Jeremie aussi deffend a prendre fenme quant le temps 
d'estre prins est prouchain . De che dist l'Apostre en 
paroles samblables : « Le temps est brief ; au surplus 
ceulx lesquelz ont fenmes soient comme se n'en 
eussent point » » . Ainssi Joseph et la benoite Vierge 
se maintindrent , lesquelz , que ilz fussent liés par 
mariage , toutefois demourerent ensamble vierges . De 
quoy saint Jerome contre Helvide : « Tu dis que Marie 
ne demoura pas vierge ; je me doubte plus aussi Joseph 
estre virge par Marie afin que de virginal mariage 
fust né ung enfant virge . Et lors avec Marie demoura 
virge , qui merist d'estre appellé pere de Nostre 
Seigneur » . Saint Jehan amé avant les aultres 
disciples veullant marier , Nostre Seigneur l'appella 
des nopces afin que icellui vierge il 
ensievit vierge et qu'il preist prerogative ou loier 
de virginité . De laquelle prerogative plus plainement 
sera dit aprés . 
Avec che moult de dangiers de neupces sont , et 
empeschent moult de biens . 
Premiers du service de Dieu pour le soing du 
siecle , selonc le dit de l'Apostre en la premiere 
Epistre aux Corinthiens ou .VIIe. chapitre : « Cilz qui 
est sans fenme a soing des choses lesqueles 
appartiennent a Nostre Seigneur , comment il plaira a 
Dieu . Et chilz qui est avec sa fenme a soing des 
choses du monde et est divisé » . Pour ces choses , en 
l'Eglise occidentale les ministres constitués es 
ordres sains ne se peuent marier , affin que au 
service de Dieu ilz puissent plus franchement eulx 
occuper . 
Avec che , mariage empesche l'estude de sapience , 
pour laquelle chose les anciens philosophes eurent 
plus chier a contenir que marier . Dont saint Jerome 
dist contre Jovinian : « Epicure , aimant volupté , peu 
souvent dist aux sages qu'on doit prendre fenme a 
mariage , car avec neupces sont mesléz moult de 
dangiers . C'est aussi chose griefve au sage , venir en 
doubte s'il aura bonne fenme ou malvaise » . 
Ou livre de Theofrasce qu'il fist des neupces 
est faite question « s'il est affreant a l'omme sage 
de prendre fenme a mariage . Et comme il determine 
s'elle est belle , se de bonnes meurs aournee , s'elle 
est de honnestes parens procrees et s'il est en santé 
et riche , ainssi le sage se peut bien marier » . 
Tantost aprés dist que « peu souvent avient que toutes 
ces choses soient en mariage » . Et pour che dist il 
que l'omme sage ne se doit pas mettre en mariage . 
Premiers par che appert que l'estude de sapience en 
est empeschie , car on ne peut servir ensamble aux 
livres et a la fenme . 
Moult de choses sont aussi necessaires a l'usage des 
fenmes : or , pierres precieuses , divers aournemens de 
chambres , precieux vestemens . En aprés toutes les 
nuis ne cessent d'elles complaindre a leurs maris 
disant : « Celle va par la rue mieulx aournee que moy , 
ceste de tous est honnoree , et je ou milieu des 
fenmes sui la plus despitee et la plus meschanment 
paree ! D'autre part , pour quoy regardés vous no 
voisine ? De quoy parliés vous a nostre mesquine ? En 
retournant du marchié quel chose avés vous aporté ? » 
En aprés doubte que par l'amour d'aultruy son mary 
ne l'ait en hayne . Tousjours le convient au 
viaire regarder et sa beaulté loer , afin que , se tu 
en regardes une aultre , elle ne pense qu'elle te soit 
en desplaisir . Il la convient appeller « dame » et 
fault faire la solennité du jour de sa nativité et 
fault jurer la foy qu'on lui doit et priier qu'elle 
puist longuement vivre . Honorer convient sa nourrice 
et celle qui porte l'enfant jouer , le serviteur de 
son pere qui est laians nourry , et le beau varlet qui 
va derriere , et le procureur a cheveux crespés , soubz 
lesquelz les adulteres sont muchiés . Se tu lui commés 
la maison toute a gouvrener , c'est chose qui fait a 
doubter . Se tu reserves quelque chose , elle dira que 
tu n'auras en elle quelque confidence ; lors te 
commenchera a haÿr et a mouvoir noise ; et se tu n'y 
més remede , elle trouvera quelque vielle qui 
apprestera le venin pour toy empoisonner . 
Se tu laisses entrer en ta maison orfevres ou 
marchans de draps de soye , c'est grand peril pour la 
chasteté ; se tu les deffens , che sera injure que tu 
ly feras a cause de ta suspition . Mais que proufite 
diligente garde , veü que fenme non 
chaste ne peut estre gardee et , sur la chaste , on ne 
doit avoir regart ? C'est une garde desleale , 
necessité de chasteté , et doit on veritablement celle 
tenir pour caste laquelle a eu loisir de pechier mais 
pas ne l'a volu . Une fenme belle est tantost amee et 
une laide le desire legierement . C'est chose 
difficile de garder che que plusieurs aiment , et est 
desplaisir de possesser che que nul ne daigne avoir . 
Toutefois a mains de misere a on une fenme laide qu'a 
on en garde une belle . Il n'y a riens de seür en 
che que chaschun desire . L'un poursieut pour sa 
beaulté , l'autre par engin , l'autre par chanter , 
l'autre par donner . Mais auchunement est rebouté che 
qui est par tout despité . 
Et s'on prend fenme pour la conduite de la maison ou 
pour avoir quelque soulas en maladie ou pour debouter 
sollicitude ou soing , trop mieulx ung serviteur leal 
conduira la despense , obeïssant a l'auctorité et 
obtemperant a la disposition ou ordonnanche de son 
maistre , que ne fera la fenme qui se dira estre dame , 
s'elle fait contre la volenté de son mary che qui lui 
plaist , non pas che qu'il demande . A estre emprés le 
malade plus valent amis par auchuns benefices de 
long temps acquis que celle qui nous impute 
ses larmes , disant qu'elle pleure a nostre occasion , 
et soubz l'esperanche de le heritage se met a 
gloutonnie et vante du soing qu'elle prend , par quoy 
elle trouble le corage du malade . Et s'il avient 
qu'elle soit malade , il convient estre malade avec 
elle , et jamais ne se fault partir de son lit , 
tousjours convient estre emprés elle . Et s'elle est 
bonne et doulche , qui peu souvent avient , quant elle 
enfante nous gemissons , s'elle perist a l'enfanter 
grand doleur en avons . Le sage jamais ne peut estre 
seul , il a avec lui tous cheulx qui sont et qui ont 
esté bons , et fait de leur corage tout che qu'il 
veult . Et ne sera mains seul jamais que quant il sera 
seul . 
Avec che est grand folie de prendre fenme pour avoir 
enfans , afin que nostre nom ne muire ou pour en avoir 
soulas en viellesse et en faire noz hoirs . Que nous 
en chault il au partir de che monde se nul n'a tel 
nom que nous avons , veü que le filz ne porte pas 
tantost en son nom tel mot comme le pere , et aussi 
gens sans nombre sont qui sont appellés de ung 
meisme nom ? Ou quel aide de viellesse nourris tu en 
ta maison , qui par aventure morra 
devant toy ou qu'il est de mauvaises meurs ou , s'il 
vient en grant eage , tu mouras trop tard a son gré ? 
Les meilleurs heritiers et les plus certains que tu 
puisses avoir sont tes amis et tes prochains , que tu 
esliras a ton jugement , sans avoir cheulx que tu 
seras constrains de prendre , veulles ou non . Combien 
que ce soit certain heritage , mieulx vault lors que 
tu es vif bien user de ta substanche que les choses 
acquises par ton labeur laissier en non certains 
usages . 
Qui sera le christien qui sera confondu par ces 
allegations , veü que nostre conversation doit estre 
ou ciel ? Citeron requis d'un nommé Hireion , aprés che 
qu'il eut refusé une nommé Therence , qu'i vaulsist sa 
seur prendre a mariage , en riens ne le vault acorder , 
disant qu'a fenme et a philosophie ensamble ne 
porroit labourer . Gorgias rethoricien fist ung tres 
beau livre de concorde , ou temps que les Grecs 
estoient entre eulx en discort , et le recita a une 
feste . Auquel ung nommé Melence son anemi dist : 
« Cestui nous commande avoir concorde , qui lui , sa 
fenme et sa chambriere , qui ne sont que trois en sa 
maison , ne scet tenir en union ! » Et estoit sa fenme  [...] . 
 [...] enfans a naistre pour nostre 
mere Jherusalem , qui est l'Eglise militant cha jus et 
l'Eglise triumphant la sus ; et les vertus du corage 
auchunefois apperent en euvre et auchunefois sont en 
la pensee absconses par dedens . Au regart , comme 
merite de pacienche n'est pas dessamblable en saint 
Pierre qui souffry mort et en saint Jehan qui pas ne 
le souffri , ainssi n'est pas dessamblable le merite 
de continence en saint Jehan qui fu vierge et en 
Abraham lequel eut generation . Ainssi la virginité de 
cestui et le mariage d'ichelui bataillerent pour 
l'onneur de Dieu , chaschun selonc son temps . Mais 
saint Jehan tenoit continence en euvre , et Abraham 
seulment en pensee l'avoit . Mais se ces choses 
comparons , nullement doubter ne devons que chasteté 
de continenche ne vaille mieulx que chasteté de 
mariage ; quant nous comparons les hommes ensamble , 
chelui est le meilleur lequel a en lui plus de bien 
que l'autre . Mieulx vault aussi tenir tous biens ou 
auchuns petis biens que avoir ung grand bien avec ung 
grand mal . Comme en ung bon corps mieulx vault avoir 
le stature de Zechee en santé que le stature de 
Goliath en fievre » . 

Quant par les degrés des premiers eages on est 
parvenu a l'estat de homme , lors doit estre fait che 
que dist l'Apostre en la premiere Epistre aux 
Corinthiens ou .XIIIe. chapitre : « Lors que j'estoie 
petit enfant , je parloie comme petit enfant . Quant je 
sui devenu homme , j'ay bouté hors che qui estoit 
appartenant a petit enfant » . Et ja soit che que es 
meurs des enfans auchunes choses soient loables , et 
pour che on les doit ensievir , neantmoins toutefois 
plusieurs choses sont qu'il convient eschiever . 
En innocence on les doit ensievir , selonc le dit 
de l'Apostre en la premiere Epistre aux Corinthiens 
ou .XIIIIe. chapitre : « Soiés petis enfans en malice , 
mais soiés parfais de sens » . 
Humilité aussi fait a ensievir , selonc la parole de 
Nostre Seigneur es Euvangiles saint Mahieu ou 
.XVIIIe. chapitre : « Quiconques se humiliera comme che 
petit enfant , c'est le plus grant ou royalme des 
chieux » . 
Aussi fait a ensievir pureté de vie ou chasteté . Pour 
che , aprés la commandation de chasteté lui furent 
offers petis enfans , et les beneist , comme on list es 
Euvangiles saint Mahieu ou .XIXe. chapitre . 
Mais il convient eschiever les choses qui sont 
en eulx dites proprement enfantibles . Comme che 
seroit chose monstrueuse et abhominable ung homme en 
eage parfait ou anchien suchier la mamele , mais 
encore est il moins avenant retenir les manieres 
d'enfance . C'est che que het Nostre Seigneur , 
asscavoir ung ancien fol , comme il est dit en 
Ecclesiastique ou .XXVe. chapitre . De che aussi est 
dit de Ysaÿe ou .XLVe. chapitre : « L'enfant de cent 
ans mourra et le pecheur de cent ans sera mauldit » . 
Comme il vault pis estre bestial que beste , car estre 
beste vient de nature mais estre bestial est par 
vice , ainssi est che pis d'estre enfantible que 
enfant . Dont Seneque dist a Lucile en la .IIIe. 
epistre : « Tu as bien en memoire la grand joie que tu 
eux quant avec la robe des nobles tu te vestis de la 
heuque de homme et fus en che point menéz au marchié . 
Mais actent plus grand choses quant tu auras osté le 
corage d'enfanche et tu seras transporté avec les 
hommes de philosophie . Encore ne demeure pas enfance 
mais enfantibleté , qui est plus grief , demeure . Et 
encore est che pis que nous avons l'auctorité 
des anchiens et les vices des enfans qui 
cremeur ont des choses qui sont legieres et faulses , 
et nous faisons l'un et l'autre » . 
L'omme dont doit debouter les choses d'enfance , 
comme dist l'Apostre de lui meismes , asscavoir parler 
enfantivement , c'est sans avoir pensé et sans 
jugement et sans deliberation ou avis . Mais au 
contraire est dit de l'omme juste qu'« i ordonne ses 
paroles en jugement » ; et aultre part : « La bouche du 
juste pensera sapience et la langue d'ichelui parlera 
jugement » . 
Item penser puerillement ou enfantivement , asscavoir 
seulment des choses presentes et non pourveïr des 
choses a venir , selonc le dit Deuteronome ou .XXXe. 
chapitre : « A ma volenté que ilz eussent sapienche et 
entendissent et pourveïssent aux choses darenieres » . 
Dont il est dit es Proverbes ou .VIe. chapitre : « Va a 
la formis , toy pareceulx , et considere ses voies et 
aprens sapience ; laquele , comme non aiant duc ne 
commandeur ne prince , appareille pour soy a mengier 
en esté ou temps de messon , affin que yver elle 
puisse aussi mengier » . De che aussi est dit en 
Ecclesiaste ou .IIIIe. chapitre : « Mieulx vault 
l'enfant povre et sage que le roy qui est enfant et 
fol , qui ne scet pourveïr au temps a venir ; 
dont il advient que auchun vuide de chartre et de 
chaines pour estre en regne , et l'autre né ou royame 
est de disecte consumé ou degasté » . 
Item puerilment savourer , qui est preferer ou mectre 
devant les choses temporeles aux espiritueles , comme 
les enfans seulent plus amer pommes ou tés manieres 
de petites choses que leur heritage . De quoy dist 
l'Apostre en la premiere Epistre aux Corinthiens ou 
.XIIIIe. chapitre : « Ne veulliés pas estre enfans 
quant aux sens » . Telz sont samblables a Esaü , qui 
donna sa dignité qui lui appartenoit comme premier né 
pour ung peu de meschant viande , comme on list en 
Genese ou .XXVe. chapitre . Ces trois choses a bon 
droit se dist l'Apostre avoir de soy osté , asscavoir 
puerilement parler , savourer et penser . 
Avec che auchuns vices des enfans sont comme 
propres et pour che les convient evacuer ou expurgier 
ou debouter ou eschiever . 
Le premier est folie , de laquelle est dit en 
Proverbes ou .XXIIe. chapitre : « Folie est liee ou 
cuer de l'enfant » . Pour che , comme dessus est dit , 
dist l'Apostre : « Ne soiés pas enfans quant aux sens » . 
Le second est ordure , comme seoir en la boe et 
soullier ou ordir ses vestemens et téz choses . Ainsin 
font les hommes en plain eage ou les 
anchiens demourans en vices , selonc le dit de Jeremie 
ou .XLVIIIe. chapitre : « Moab fu fertile des son 
adolescence , mais il s'est reposé en son ordure » . 
Le tiers est inconstanche , de laquelle est dit en 
Proverbes ou .XXIXe. chapitre : « L'enfant qui est 
delaissié a sa volenté confondera sa mere » . Telz sont 
cheulx qui veullent maintenant une chose , maintenant 
une aultre , selonc le dit en Proverbes ou .XIIIe. 
chapitre : « Le parechelx veult et ne veult pas » . Au 
jour d'uy emprend la voie de Paradis , demain la voie 
d'Enfer . Ung jour ediffient , l'autre destruissent , 
selonc le dit de Orace ou livre de ses Epistres : « Che 
que ung jour a demandé , en l'autre ne tient compte ; 
il redemande che que nagaires avoit laissié ; il est 
ardant et discouvenable a toute ordre de vie ; il abat 
puis ediffie ; il mue choses quarrees en rondes » . 
C'est che que dist Salomon en Proverbes ou .XVe. 
chapitre : « Le cuer des folz est dessamblables » , 
asscavoir a lui mesmes . Pour che dist Cathon : 
« Delaisse a estre contraire a toy mesmes . Car a nul 
ne sera convenable , qui a soy est descordable » . 
Le .IIIIe. est non avoir vergongne ou non estre 
honteux , par laquelle il moustre ses 
parties secretes et choses samblables . Ainssi font 
cheux qui sans honte moustrent leurs pechiés ou 
publient , selonc le dit de Ysaÿe ou .IIIe. chapitre : 
« Ilz ont preschier leurs pechiés comme Sodome et ne 
l'ont pas muchié » . 

Le .Ve. est amour d'enfanche , par lequel ilz seullent 
convoitier les belles choses combien qu'elles soient 
nuisables , comme ung charbon ardant ou une espee 
luisant et choses samblables . Ainssi font cheulx 
lesquelz voient beaulté charnele ou mondaine , tantost 
le desirent sans avoir regart a che que dist saint 
Jerome , que la beaulté de la fenme est comme une 
espee enflambee , selonc le dit de Ecclesiastique ou 
.IXe. chapitre : « Pour la beaulté de la fenme moult de 
gens sont periz , et de che concupiscence se embrase 
comme feu » . Pour che , a che vieil envielli de mauvais 
jours , est dit en Daniel ou .XIIIe. chapitre : 
« Semence de Chanaan et non de Juda , la beaulté t'a 
decepu et concupiscence a subverti ou destourné ton 
cuer » . Pour che dist Salomon en Proverbes ou premier 
chapitre : « Jusques a quant entre vous , petis , amerés 
vous enfanche , et les folz convoitent les choses qui 
leur sont nuisables , et les imprudens 
haïront scienche ? » Et Seneque a Lucile dist en la 
.XXVIIIe. epistre : « Compte tes ans et tu auras honte 
de voloir che que tu voloies quant enfant estoies » . 
Et Marcial : « Elas , dist il , nos ans sont mauvaisement 
comptés ! Nous sommes enfans et se voit on bien que 
nous sommes anciens . Non pas ychy vivre mais valoir 
est vie » . 
Le .VIe. est cremeur d'enfance , par lequel ilz 
criement choses faulses plus que vraies , comme 
compaignons a faulx visages plus que mauvais espris , 
et choses legieres plus que choses griefves , comme la 
verge de la mere plus que une espee d'un anemi . Comme 
font cheulx qui aiment vanité , car d'amour vaine 
s'ensieut vaine cremeur , selonc le dit du 
Psalmiste : « Tu as mis leur fermeté en doubtanche » ; et 
aultre part est dit : « Illec tresbuchierent par 
cremeur ou pas n'y avoit cremeur » . Contre che est dit 
en Ysaÿe ou .VIIIe. chapitre : « Ne vous espouentéz de 
leur cremeur , mais le Seigneur des batailles soit 
vostre doubte et vostre terreur ou cremeur » ; et de 
rechief : « Ne veulliés pas doubter la laidenge des 
hommes et ne cremés les blaphemes d'icheulx . Le ver 
les mengera comme le vestement et comme laine  [...] . » 

... memoire de la misere et ordure de 
sa propre naissanche , a l'example du Sage ou livre de 
Sapienche ou .VIIe. chapitre disant : « Je sui , moy 
homme mortel , samblable a tous et de la lignie 
d'icellui terrestre qui fu premier fait , et ou ventre 
de ma mere ay estés figuréz char . Le temps de .X. 
mois j'ay esté assamblé en sang par la semence d'omme 
et delitement de songe convenable . Et quant je fus 
néz , je prins air commun et samblablement cheÿ sur la 
terre et mis hors la premiere voix samblable a tous 
en plourant . J'ay esté nourry en envolepemens et en 
grant soing . Nulz des rois n'a eu autre commenchement 
de sa nativité » . Et en che doit soy estaindre 
l'orgueil de auchuns grans seigneurs qui ne pensent a 
leur naissance ne a leur fin , mais seulement a la 
gloire presente . Escoutent che que dist saint 
Bernard ou premier livre a Eugene pape : « Salutaire 
couple est , lors que tu penses que tu es souverain 
evesque , que tu considere aussi que tu es tres vile 
cendre , non pas seulement le avoir esté mais estre . 
En aprés , se en dissipant tu soufloies ariere de la 
face de ta consideration ou de ta pensee la vesture 
de soie , pierres precieuses et metaulx 
et toutez choses de telz manieres , esqueles tu es 
tous enfléz , qui sont comme les nuees du matin 
tantost et legierement passees , tu trouveroies devant 
toy ung homme nud et povre et miserable et meschant , 
ung homme aiant deul qu'il est homme , aiant honte de 
che qu'il est nud , plourant qu'il est néz , murmurant 
qu'il est homme néz a labeur non pas a honneur , homme 
néz de mere et pour che en pechié , vivant brief temps 
et pour che en paour , remplir de moult de miseres et 
pour che plourant . Ceste consideration te tient en 
toy et ne te laisse pas envoler ne cheminer en grans 
choses et mervelleuses dessus toy » . De ceste misere 
de naissanche humaine dist saint Augustin ou livre 
.XXIe. de la Cité de Dieu : « Qui est chelui qui ne 
auroit horreur et plus chier a morir s'on lui 
proposoit ou la mort ou rentrer en enfance ? Laquele a 
son entree en che monde commenche son cours non pas 
en riant mais en plourant , comme prophetisant 
auchunement , toutefois non scachant , les maulx ou 
elle est entree . On raconte tant seulement de ung 
nommé Zoroastes lequel a sa nativité  [...] . » 
«  [...] fait ; il nous a fait selonc le 
corps noble creature , mais plus selonc l'ame , 
asscavoir noble par l'ymage du createur , participant 
de raison pour avoir beatitude pardurable ; avec che 
selonc l'ame singulierement devant toutes creatures a 
esmerveillier , pour estre a lui conjoint par artifice 
incomprehensible , par la sapienche du conditeur a 
nous incongneue . Quant au second benefice , comment a 
il esté habondant et tres liberal , quantes choses 
nous a il donné pour nostre sustentation , quantes a 
nostre consolation , quantes aussi desja pour nostre 
correction , quantes samblablement pour nostre 
dilection ! Pour vray ces deulx benefices nous a donné 
pour neant en deux manieres , c'est sans nostre merite 
et sans nostre labeur . Avec che , toy homme ingrat , 
par che maintenant considere le tiers euvre de ta 
redemption . Pour neant aussi a toy presté , pour 
neant en tant que a toy appartient , non pas pour 
neant quant a lui . Tu ez sauvéz pour neant mais 
certainement non pas de neant . Pour quoy donc dort 
encore ton affection ? Mais pour quoy est elle morte ? 
Pas ne dort quant a che benefice ne respond , et qui 
ne s'espand toute en rendant graces et 
voix de loenge . Et aussi dont ton Dieu t'a fait , et 
tant de choses a fait pour toy . Il s'est fait pour 
toy , il s'est fait char avec toy et te fera avec lui 
ung esperit . Ces quatres choses ne se partent de 
ton cuer ne de ta bouche ne de ta memoire ne de ton 
affection » . Et comme aultre part il dist en chelui 
traitié : « Pas ne regardons , ou moins que souffissanment 
le faisons , la reverenche du president , la 
garde du deffendant , les benefices du donnant ; nous 
sommes ingrat de sa grace , voire de tant de manieres 
de graces par lesqueles il nous previent et nous 
secourt . Et maintenant emplist par soy nos ames de 
clartés , maintenant nous visite par ses angeles , 
maintenant instruit par hommes , maintenant aussi nous 
console et enseigne par Escriptures . Qu'est che a 
dire que nous ne sommes avec nous seulx et nous seulx 
nous mettons en oubly ? Ou pour che que on nous 
secourt de tous costés , pour che devons dissimuler ? 
Nenny certes , mais pour che plus soigneusement devons 
veillier . Ou ciel et en terre on ne prenroit pas si 
grand sollicitude pour nous , se on ne veoit que nous 
en avons grant necessité » . Chilz dont qui ces 
choses considere die avec David : « Quel 
chose renderay je a Nostre Seigneur pour toutes les 
choses qu'il m'a donné ? » A laquelle question respond 
Michee ou .VIe. chapitre : « O homme , je te moustreray 
quel chose sera bonne et quel chose Dieu requiert que 
tu faces : c'est faire jugement et amer misericorde et 
cheminer songneusement avec ton Dieu » . 

Avec che doit ramembrer les benefices de pere et 
mere , asscavoir procreation ou estre , education ou 
nourrisement et erudition ou enseignement et choses 
samblables , lesqueles il leur doit rendre affin qu'il 
acomplisse che qui est dit en Ecclesiastique ou 
.VIIe. chapitre : « Honneure ton pere et ne met pas en 
oubly les gemissemens de ta mere . Aies memoire que , 
che ne fust par eulx , tu ne fusses pas , et leur rend 
en la maniere comme ilz ont fait a toy » . 
Il doit avec che considerer les choses presentes , 
asscavoir son propre estat et la vanité des 
choses temporeles . 
En son propre estat doit considerer non pas 
seulment les choses de dehors , mais moult plus les 
choses de pardedens . Car comme dist saint Bernard ou 
sermon du premier jour de Karesme : « Le meschant homme 
qui s'en va en choses qui sont par 
dehors non aiant congnoissanche des choses qui sont 
par dedens , cuidant qu'il soit quelque chose , comme 
il ne soit riens , il se dechoipt . En la personne de 
homme de ceste maniere dist le Psalmiste : « Je sui 
espandu comme eaue et mes os sont tous espars » . Ung 
aultre prophete dist : « Les extrangiers ont mengié sa 
forche et il ne l'a pas sceu » . Regarde songneusement , 
o homme , quel chose tu aimes , quel chose tu criens , 
de quoy tu t'esjoïs ou dont tu as tritresse , car tout 
le cuer de l'omme est en ces quatres affections ; de 
quoy par le prophete Nostre Seigneur dist : 
« Convertissiés vous a moy de tout vostre cuer » » . 
Laquele conversion spirituele ne peut proufiter en 
ung jour , a ma voulenté que , toute la vie que nous 
demourons en che corps , elle peut estre achievee . 
Illec donc convient a l'omme considerer deux choses , 
asscavoir prouffit affin qu'il ne defaille et 
deffault affin qu'il proufite . Car comme dist saint 
Bernard : « Se l'omme n'entend son proufit , comment en 
poura il rendre graces ? » Pour che est il dit en la 
premiere Epistre aux Corinthiens ou second chapitre : 
« Nous avons rechepu l'esperit qu'il vient de Dieu 
affin que scachons quelz choses nous sont 
de Dieu donnees » . Et se ne le scavons , nous sommes 
ingras et par che , quant a nous , nous faisons sechier 
la fontaine de misericorde ou de grace . « Au lieu dont 
se partent les fleuves de graces , ilz retournent 
affin que de rechief ilz puissent courrir » . Au 
contraire ingratitude est la marastre de grace 
secchant la fontaine de misericorde . 
Plus aussi nous est besoing considerer nos defaultes 
que nos proufis , mais nos proufis , comme dist saint 
Gregoire , « convient auchunement en voiant non veoir » ; 
en voiant rendre graces a Dieu , et non veoir par 
elation ou par vaine gloire . De che dist encore 
ichelui saint Gregoire en Morales ou .XXIIe. livre : 
« Les hommes sains , se entendant , s'esjoïssent ou don 
de Dieu qui tout donne ; toutefois en plourant 
considerent le deu de l'euvre a quoy ilz sont tenus . 
Et a la maniere des voiagiers pas ne devons regarder 
combien nous avons cheminé , mais combien il y demeure 
encore a perfaire . Et nous devons plus esjoïr des 
biens que nous avons a faire que de cheulx que nous 
avons ja fait » . De che dist aussi saint Bernard sur 
le psalme de Qui habitat : « Che est grand vertus 
et souverainement grand seurté que , 
comme tu vives et te conduies au mieulx que tu peus , 
toutefois tu as plus de regart a che qu'il te fault 
que a che que tu peus avoir acquis , en oubliant che 
qui est passé et en toy emploiant au bien qui est a 
faire » . 
Quant a la consideration de la vanité des choses 
est dit en Ecclesiaste ou premier chapitre : « J'ay veü 
toutes choses qui se font dessoubz le soleil . Et 
vechy partout vanité » . A bon droit sont dittes 
vanité , car pas ne donnent plenitude ou rasasiement a 
chelui qui les contient , ne aide a chelui qui se 
apuie , ne saoulement au mengant , c'est chelui qui en 
use . Pour che , a chelui qui aime telz choses est dit 
ou Psaltier : « Pour quoy amés vous vanité  [...] ? »  [...] 
soit consideree affin qu'elle soit despitee . Pour che 
dist Tule : « Les choses ne sont pas bonnes et ne font 
a avoir , par lesqueles chilz lequel en est habondant 
est tres miserable » . De rechief dist Seneque a 
Lucile : « Auchun peut toutes choses despiter , mais 
nulz ne peut avoir toutes choses . La voie est tres 
briefve aux richesses par le contempnement 
d'icelles » . Le contempnement ou mesprisement de ceste 
vanité et gloire mondaine demoustre le sage 
en Job .Ve. chapitre : « J'ay veü , dist il , le fol en 
ferme rachine et tantost j'ay donné malediction a sa 
beaulté » . Laquele parole exposant saint Gregoire 
dist : « Le fol en rachine ferme comme en passant par 
préz souef flairans parvient a chartre , lors qu'il 
tend a la mort par les prosperités de la vie 
presente . Auchuns , quant ilz voient la gloire de 
plusieurs , cuident que che soit grand chose ; mais 
quant ilz les voient morir , lors en gemissent et 
congnoissent que che n'est riens de gloire humaine 
et dient : « Voiés que che n'est rien de l'omme ! » 
Lesquelz diroient che plus veritablement se , lors que 
en gloire le veroient , en pensant lors a sa mort et a 
son pechié ensamble , estre riens le sentiroient . Pour 
che dist il bien : « Je ay donné malediction tantost a 
sa beaulté » , comme s'il voulsist dire : contre la 
beaulté du fol je n'ay pas actendu a le mauldire , car 
lors que le regarday je perchus la paine qui le 
sievoit , pour che reprouvay sa beaulté » . Ainssi 
demoustre saint Gregoire que a la vanité de mondaine 
felicité presente s'ensieut la paine , selonc le dit 
es Proverbes ou .XIIIIe. chapitre : « La fin 
de leesse est occupee de tritresse » . 

Il doit aussi pourveïr aux choses a venir , 
asscavoir aux maulx et aux biens ; aux maulx pour les 
eschiever , aux biens pour les acquerir . 
Les maulx sont viellesse , la mort et Enfer . La 
memoire ou providence de toutes ches choses fait 
despiter et non avoir en beaulté la vanité des 
choses temporeles . 
De la memoire de viellesse est dit en Ecclesiaste en 
.XIe. chapitre : « Se l'omme vit moult de ans et en 
tous ycheulx soit joieulx , il doit avoir memoire du 
temps tenebreux de moult de jours desquelz , quant 
seront venus , lors les choses passees seront 
reprouchees se par vanité ont esté dispensees » . 
De la memoire de la mort est dit en Ecclesiastique ou 
.VIIe. chapitre : « Aies memoire de tes jours dareniers 
et jamais ne pecheras » . Et comme dist saint Gregoire : 
« Les sepulcres tesmoignent que ch'est de la 
substanche de la char » . Mais plusieurs ne veullent la 
mort ramembrer pour la doulceur de la vie et 
l'amertume d'icelle memoire , de laquelle est dit en 
Ecclesiastique ou .XLIe. chapitre : « O mort , comme 
amere est ta memoire a l'omme vivant en 
repos , duquel les voyes en toutes choses sont 
adrechees et qui peut encore mengier ! » 
De la memoire de la paine d'Enfer est dit en Job ou 
.XXXIe. chapitre : « Quant j'en ay memoire , j'ay grand 
cremeur et le tramblement refiert ens ma char et me 
fait fremir » . Et comme dist saint Pol aux Hebrieux ou 
.Xe. chapitre : « Bien fait a resongnier encheïr es 
mains de Dieu vivant » . Dist saint Jerome sur ycelle 
parole d'Isaÿe ou .XXIIIIe. chapitre : « En cantant ne 
buveront pas vin » , que « la memoire des delices 
passees sera la matere des tourmens » . Dont en Enfer 
ilz diront , comme on list ou livre de Sapienche ou 
.Ve. chapitre : « Quel chose nous a proufité orgueil ou 
quel chose nous a donné la vantisse de richesses ? 
Toutes ches choses sont passees ainssi que umbre » . 
Que vieillesse soit mauvaise , c'est penible , 
dist le second philosophe : « Vieillesse est ung mal 
secret , la mort dez vivans , haitie langueur , mort 
aiant esperit » . De che dist aussi saint Jerome sur 
Amos le prophete : « Les maulx de viellesse sont 
souvent avoir maladies , yeulx tourble , gambes 
tramblans , les dens nuds de gencives cheans en la 
viande » . De che dist aussi Orace en sa 
Poetrie : « Moult de dangiers avironnent l'omme ancien , 
il quiert et puis se abstient de che qu'il a trouvé 
sans soy en aidier et , lui chetif , crient a en user ; 
ou toutes les choses qu'il a lui sont cremeteuses ou 
samblent froides . Il acroist son esperanche et cuide 
tousjours vivre , il est parecheulx , glout , croit a 
grand difficulté che qui est a venir , il se complaint 
et loe ses fais passés , il chastie les enfans et juge 
des fais d'aultrui » . Item Maximian : « O miserable 
viellesse , tu seule me mets en subjection , a laquele 
donne lieu tout che qu'il peut vaincre toutes choses . 
Le viel homme tramble et tousjours ajouste foy a mal 
et comme fol crient che qu'il fait . Il loe le temps 
passé et desprise le present et ne tient riens estre 
juste se non che que il congnoist ; il se cuide seul 
estre bien enseignié et se juge sage . Et comme il 
soit ainsi , c'est chelui qui plus deffault . Il n'a 
cure d'oïr aultrui mais tousjours veult parler . O 
vielles , vous n'avés force se non en habondance de 
paroles ! » 
Contre che mal sont deulx remedes , l'un est 
qu'il se garde contre che meschief , et l'autre qu'il 
differe le plus que il poura . 
Du premier dist Seneque a Lucile : « Au josne 
appartient obeïr et a l'ancien user de raison » . C'est 
che qui est dit en Ecclesiastique ou .XXVe. chapitre : 
« Che que tu ne as assamblé en ta jonesse , comment le 
trouveras tu en ta viellesse ? » 
Pour le second convient scavoir que anchienneté ou 
viellesse est avancee en pluseurs par les vices de la 
char et du corage ; pour che , par le abolition ou 
effachement d'iceulx puet estre viellesse differee . 
De quoy dist Tule ou livre de Viellesse : « Comme on 
fait contre maladie , ainssi se doit on bataillier 
contre viellesse et avoir raison de vaillance . Il 
convient dont user de petitez excercitations ou de 
petis labours , et tellement prendre a boire et a 
mengier que la forche du corps soit sustentee et non 
pas oprimee ou traveillie . Excercitation et 
temperance peut aussi en viellesse auchune chose 
conserver de la forche du temps passé . Et ne convient 
pas tant seulement subvenir au corps , mais aussi a 
l'ame moult plus . De che que auchuns dient les 
anciens folz , de legiere creance , oublieux et 
dissolus , che ne sont pas vices de viellesse mais de 
paresce , de lascece et de endormie anchienneté . 
Ainssi comme delit charnés est plus 
trouvé es josnes gens que es anciens , et non pas en 
tous jovenceaux mais es desrigléz , ainssi ceste folie 
ou deviation des anciens n'est pas en tous mais en 
cheulx qui sont legiers , non usans de raison » . Avec 
che comme on list en Ecclesiastique ou .XXXe. 
chapitre : « Jalousie et ire amendrissent les jours et 
avant le temps amainent viellesse de pensee » . A che 
s'acordent les medechins comme Rasy : « Garder santé , 
dist il , est observer mesure en mouvement et en 
repos , en mengier et en boire et en expulsion ou 
reboutement de superfluitéz , actemprer les maisons et 
autres lieux ou l'en demeure , obvier ou resister aux 
mauvais accidens ains que ilz prendent croissanche , 
rebouter pensees bestiales et garder bonnes 
acoustumanches » . Avicenne ou premier Canon de 
medecine dist que sancté de corps et ame ensamble est 
en actrempance de meurs . 
Du mal de mort dist le second philosophe : « Mort 
est ung sompne eternel , avenue que on ne peut 
eschiever , le laron de l'omme , la fuite de vie , la 
resolution ou desliement de toutes choses » . 
Et a bon droit est dicte sompne eternel car « sompne 
ou dormir est ymage de mort » , comme dist le 
philosophe . 
Et est dicte avenue que on ne peut eschiever , car 
comme on list en Proverbes des sages , l'omme est 
presté a la vie et non pas donné . De quoy est dit en 
Ecclesiaste ou .IXe. chapitre : « Il n'est nul qui vive 
tousjours et qui de che ait fiance » . De che dist 
saint Anselme : « Riens n'est plus certain que la mort 
et riens plus incertain que l'eure d'icelle » . 
Pour che a bon droit est la mort ditte le laron de 
l'omme , selonc le dit de l'Euvangile saint Mahieu ou 
.XXIIIIe. chapitre : « Se le pere de famille scavoit a 
quel heure le laron venroit , il veilleroit » . Et comme 
le laron tend a l'omme moult de agués , ainssi fait la 
mort , selonc le dit de Stace : « La mort lasse ou 
traveille les miserables par mille manieres » . De che 
dist aussi Prosper : « Par fer , par pestilenche , par 
famine , par liens , par ardeur et caleur , une mort 
prent les hommes miserables par mille manieres » . Item 
Ovide ou livre de ses Epistres : « Mille figures ou 
manieres de perir viennent a l'omme au devant , et a 
la mort moins de paine que l'atente de la mort » . 
Elle est dite resolution ou desliement de toutes 
choses , selonc le dit de Ovide : « Toutes choses 
sont deuez a la mort , soit tard ou 
tempre tous nous hastons pour aler a ung siege » . Pour 
che , comme on list en Ecclesiastique ou .XLIe. 
chapitre , « bon est le jugement de la mort » car elle 
ne accepte personne . Dont dist Boece ou second livre 
de Consolation : « Mort despite haulte gloire et envolepe 
ensamble hault estat et humble , elle fait tout 
ung des choses esleveez et des abaissees » . De che 
dist Orace : « La mort pale hurte tout de ung pié aux 
tavernes des povres et aux tours des roys . Toute une 
terre enclot les povres et les enfans des roys . La 
mort est la dareniere ligne des choses » . Ichelui 
Ovide ou quart Livre sans tiltre : « La mort soulle 
toute chose saincte par son importunité et jecte a 
toutes ses mains obscures » . Et de rechief Claudian 
parlant a icelle mort dist : « Soubz tes traces venront 
les roys vestus de pourpre , en ostant leurs 
superfluitéz , et seront mesléz avec la compaignie des 
povres . La mort se conduist justement a toutes choses » . 
Pour che dist Hildebert evesque du Mans : « Entre 
richesses et delices et faveurs de peuple , le corage 
ait en memoire , et la langue aussi le prononche , que 
la mort fait equalement au seigneur et au 
serviteur , au roy , au laboureur , et par condition 
pareille trait a lui cheulx qui sont dessamblables » . 
Contre che mal convient aussi avoir double 
remede , asscavoir que l'omme ne tiengne compte de la 
mort et que contre icelle s'apareille et se pourvoie . 
Du contempnement de la mort dist Cathon : « Propose a 
toy ou met au devant de non cremir la mort ; et 
combien qu'elle ne soit pas bonne , toutefois elle est 
fin des maulx » . La mort doit estre contempnee pour 
deulx causes . Premiers pour che qu'on ne le peut 
eschiever , comme dessus est demoustré . Dont dist 
Seneque ou livre des Remedes des choses de fortune : 
« C'est folie de cremir la chose que tu ne peulx 
eschiever » ; et Varron : « Quant nature estrive a 
mourir , c'est double mal de prendre mal en gré che 
qu'il convient souffrir par necessité » . Pour che dist 
Tulle ou livre de Viellesse : « Le tres sage prend la 
mort en gré et se part de ceste vie comme d'un ostel , 
non pas de sa maison . Nature nous a donné lieu en ce 
monde pour ung peu demourer , non pas pour tousjours 
habiter » . Secondement la mort doit estre contempnee 
car elle est portable et n'est pas en 
soy moult dommaigeuse mais souventefois fructueuse . 
Du premier dist Seneque ou livre des Questions 
natureles : « C'est peu de chose de la vie de l'omme , 
mais c'est grant chose de la contempner ou de non en 
avoir cure . Cilz qui le contempnera , seür sera quant 
il venra et vera la mer tourbler , seür regardera la 
face du ciel fulminant . Que chault il a moy se les 
choses sont grandes ausquelez je obeïs , veü que 
icellui peril n'est pas grand choses . Et se 
voulons estre eureux , l'ame ne se doit tourner a che 
qui est inexpedient ne par le cremeur des hommes ne 
des choses » . Du second , c'est de l'utilité de la 
mort , est le dit Cathon dessus touchié : « Propose en 
toy non cremir la mort » ; item Salusce : « En pleur et 
en miseres la mort est le repos de povreté , non pas 
torment » . 
Contre la mort l'omme se doit preparer en deulx 
manieres , asscavoir en soy accoustumant et pourveant 
a son voiage . 

En soy acoustumant quant a deux choses , asscavoir a 
porter tribulations et a rebouter charneles 
delectations . Du premier est dit en proverbes : « A 
paine meurt qui ne l'a aprins » , c'est a dire qui ne 
scet soustenir les menaces de mort qui sont 
tribulations . De che dist Seneque : « O 
miserable chose est non scavoir morir ! » Au contraire 
dist ichelui a Lucile : « Cilz lequel a aprins a 
morir n'a pas aprins a servir , car il est sur toute 
puissance et hors de toute puissance . Que chault il a 
chelui de chartre , de garde ou de cloture ? Il a l'uis 
tout franc ouvert . Mais une chaine est qui nous tient 
liés , c'est l'amour de ceste vie » . Du second , 
asscavoir de voluptéz qu'il convient rebouter , dist 
Regné le Fort ou livre de la Chose de chevalerie : 
« Cilz le mains crient la mort , lequel a en sa vie le 
mains congneu de delices » . Et Cathon dist : « Cilz ne 
crient pas la mort , qui scet la vie despiter » . Pour 
che dist Tule : « Toute la vie des philosophes , comme 
dist Cathon , est penser a la mort . Mais que faisons 
nous aultre chose quant nous rappellons nostre corage 
des choses publicques et des voluptéz du corps , se 
non que nous ratraions ichelui corage a lui meismes ; 
et singulierement quant nous le substraions du corps , 
nous le constraindons estre avec soy mesmes . Le 
corage du corps separer n'est aultre chose se non 
aprendre a morir . Croy donc a moy , avisons nous et 
nous separons du corps , c'est a dire 
aprenons a morir » . 
Quant a la provision du voiage est dit en Ecclesiastique 
ou .XXIXe. chapitre : « Enclos le aumoisne ou 
sain du povre , car l'aumoisne de l'omme est comme ung 
sachet furny avec lui » . C'est che que dist saint 
Ambrose que « seule misericorde est la compaigne des 
trespassés » . Dont il est dit en Thobie ou .IIIIe. 
chapitre : « Aumoisne delivre de tous pechiés et de 
mort et ne souffera pas l'ame aler en tenebres » . 
Du mal d'Enfer dist saint Jerome sur Jeremie ou 
.IIIIe. livre : « Mieulx vault non estre que vivre en 
tourment » . Dont il est escript : « Pour quoy est 
lumiere donnee au meschant et vie a cheulx qui sont 
en amertume de ame , qui actendent la mort , et ne 
veult venir ? » 
Contre che est double remede , asscavoir decliner 
du mal et faire le bien . 
Du premier est dit en Ecclesiastique ou .XXIe. 
chapitre : « Fui pechié comme tu fuiroies ariere de la 
fache de la couleuvre . Et comme ung glave trenchant a 
deux costés est toute iniquité , et a la plaie 
d'icelle n'est pas santé » . 
Du second est dit en Ecclesiastique ou .IXe. 
chapitre : « Tout che que ta main peult faire , fay le 
instanment , car euvre ne raison ne science ne 
sapience en Enfer ne trouveras , ou tu 
t'enfuis plus que le pas » ; et es Euvangiles saint 
Mahieu ou .IIIe. chapitre : « Engendreures de serpens , 
qui vous a moustré fuir de l'ire qui est a venir ? 
Faites dont digne fruit de penitance » ; et aprés : 
« Tout arbre qui ne fait bon fruit sera trenchee et ou 
feu envoiee » . Ces choses dist saint Jehan Baptiste . 
Le samblable dist Nostre Seigneur et l'expose saint 
Jehan Crisostome en la .XXIIIe. Omelie ainssi disant : 
« Aux mauvais sont deulx choses preparees , asscavoir 
la coignee et le feu , ou decheement du royalme de 
Paradis et embrasement en Enfer . Et certainement , 
dist il , plus grand paine est la perte du royaume des 
cieulx que le torment des flambes d'Enfer . Enfer est 
ung torment intolerable , mais toutefois s'il estoit 
mille Enfers , se n'est che rien au regart d'estre 
rebouté de l'onneur d'icelle gloire beneuree et estre 
en la hayne de Dieu . Plus legiere chose est 
soubstenir mille fourdres que veoir ichelui viaire 
plain de doulceur et de pité a nous adversaire , ne 
que regarder icheulx yeulx plains de toute 
transquilité qui ne nous veullent soustenir » . De che 
dist saint Gregoire en l'Omelie des .X. vierges : « O 
s'on pouoit savourer ou palais du cuer 
la grand merveille que contient en soy ! Vechy 
l'espeux vient , et la grant doulceur de che qu'il 
s'ensieut ! Et celles qui furent aprestees entrerent 
avec lui aux neupces . Et en aprés quel amertume quant 
il est dit : la porte est close ! » 
En aprés le sage doit pourveïr les biens a venir 
pour deulx raissons , asscavoir affin qu'il les quiere 
soigneusement de tout son estude et de tout son 
desir , et que au regart d'iceulx il despite les biens 
presens , selonc le dit de saint Gregoire : « Aprés le 
goust de l'esperit toute char saveure mal » , c'est a 
dire volupté charnele . Pour toutes ces choses est dit 
en Ecclesiastique en .XIe. chapitre : « Au jour des 
biens ne met pas en oubly les maulx , et au jour des 
maulx ne met pas en oubly les biens » . 
Les choses dessus escriptes sont mises pour le 
erudition des filz , selonc la parole de 
Ecclesiastique dessus escripte : « Tu as des filz , 
enseigne iceux » . S'ensieut de l'erudition des filles , 
de laquelle ou dit lieu est ajoint . 

« Tu as des filles , garde le corps d'icelles et 
ne leur moustre pas ta face joyeuse » . Garde , dist il , 
le corps de icelles en eage de pucelle qui 
est encline a mignoitise , affin que pas ne se 
adonnent a aler aux danses ou aux lieux publicques 
pour estre regardees ou aux convives , mais a l'ostel 
soient gardees , affin que en ainssi vagant ne soient 
convoitees ou que meisme ne convoitent , selonc le dit 
de Ecclesiastique ou .XLIIe. chapitre : « La fille du 
pere est absconsee vaille , et sollicitude ou soing 
lui ostera le dormir , affin que par aventure en son 
adolescence ne soit adultere et que en demourant avec 
son mari ne soit en hayne , et que ne soit pollue en 
sa virginité et que en la maison de son pere ne soit 
trouvee grosse , et , quant elle demoura avec son mari , 
ne trespasse son commandement ou qu'elle ne soit 
sterile » , en procurant ichelle sterilité ou qu'elle 
n'estainde sa lignee ou par trop souvent couchier 
etc . De quoy dist saint Jerome a Eustace : « Veoir 
poras pluseurs , vesves anchois qu'elles soient 
mariees , maleureuses en conscienche , tant seulement 
porter l'abit de viduité , qui vont teste levee et 
comme jouant des piés alant mignotement , en faisant 
le bon , se l'enfleure du ventre ou le pleur des 
enfans ne les demoustroit telles que elles 
sont . Autre sont qui procurent sterilité ou donnent , 
et ainssi font homicide par empeschier que homme ne 
soit engendré . Auchunes aussi , quant perchoivent que 
en pechié ont conceu , apointent ou prendent venins 
par quoy le fruit est destruit , et souvent en elles 
aussi mettant a mort ; coulpables de trois pechiés 
descendent ainssi en Enfer , homicides de elles 
meismes , adultere de Jhesu Christ et cause de la mort 
de l'enfant qui n'est encore né » . Et comme dist Ovide 
ou livre de ses Epistres : « Par nul art n'est reparee 
chasteté qui est blechee » . Dont on list en Amos ou 
.Ve. chapitre : « La vierge d'Israël est cheue et ne se 
peut relever » . 
Et s'elle est trouvee grosse en la maison de son 
pere , comme dessus est dit , aux parens elle acquiert 
reprouche et dessert d'estre refusee de son mary , et 
a lui selonc la loy jugement de mort . Du premier est 
dit en Ecclesiastique ou .XXIIe. chapitre : « La sage 
fille est heritage a son homme , mais celle qui 
confond est a la noise de chelui qui l'a engendré » . 
Et a bon droit est dite « heritage a son homme » , c'est 
a dire comme heritage a lui donnee de Nostre 
Seigneur , selonc le dit en Proverbes ou 
.XIXe. chapitre : « Maisons et richesses sont donnees 
des parens , mais de Nostre Seigneur proprement est 
donnee sage fenme » . Pour tant il l'aime comme bon 
heritage et ne la laisse se non par la mort . Au 
contraire , celle qui confond ichelui , c'est en le 
faisant avoir honte pour le signacle perdu de 
virginité , est en l'injure de son pere lequel en sa 
propre maison l'a mauvaisement et negligentement 
instruite et gardee . Pour che le mary auchunefois la 
renvoie non pas sans couroux ou vitupere . Et che est 
le second , asscavoir le refus fait par son homme . 
Dont de l'un et l'autre s'ensieut ou dit livre : « La 
fenme hardie confond pere et mary et de chascun 
d'eulx sera deshonnoree » . Du tiers , asscavoir du 
jugement de mort , est dit en Deuteronome ou .XXIIe. 
chapitre : « Se de l'omme en la pucelle n'est trouvee 
virginité , hors des portes de la maison de son pere 
sera boutee et de pieres jectee , car elle a fait 
chose illicite en Israël , c'est d'avoir commis 
fornication en la maison de son pere . Et osteras le 
mal du milieu de toy » . Toutes ches choses dont le 
pere charnel doit diligenment eschiever a sa fille en 
tant que faire le peut . 
De quoy encore ou dit livre s'ensieut : 
« Sur la fille luxurieuse » , c'est a dire pour 
la ferveur de l'eage encline a luxure , « commet bonne 
garde , affin que en auchun temps ne te face venir a 
vitupere a tes anemis en la cité par detraction et en 
reboutement de peuple , et qu'elle ne te confonde ou 
milieu de la communalté » . Comme dist saint Jerome a 
Salvinie : « C'est tendre chose es fenmes , renommee de 
chasteté . Elle se passe et sece comme une fleur a ung 
petit vent , singulierement quant l'eage se consent a 
pechié et l'auctorité du mary default , le umbre 
duquel est la garde de la fenme » . Pour che aussi , 
entre aultres causes , comme dist saint Ambrose sur 
saint Luc ou second livre : « La Vierge Marie fut 
espousee a Joseph affin qu'ele ne fust touchie du 
diffame de fole virginité et que son ventre eslevé ne 
fust veü porter signe de corruption . Nostre Seigneur 
eut plus chier que auchuns fussent en doubte de sa 
nativité que de la chasteté de sa mere ; car il 
scavoit la vergongne de vierge estre tendre et 
fraisle la renommee de chasteté , et ne veult pas 
affermer la foy de sa naissance par les injures de sa 
mere , et ne veult pas laissier voile ou couvreture de 
excusation aux vierges vivans en opinion senestre par 
che que sa mere eust esté diffamee » . Et 
pour che a bon droit l'Escripture amoneste aux parens 
de garder soigneusement une file vierge et nourrir en 
discipline , affin qu'elle ne lasce le frain a 
mignotise ou a volupté ou que par quelque occasion 
elle donne cause de infame a ses parens . 

De che encore est il dit en icellui livre de 
Ecclesiastique ou .XXVIe. chapitre : « Met ferme garde 
en la fille qui ne se destourne » de la compaignie 
des jovenceaulx et des lecheours , « afin que querant 
ne soit abusee » a faire fornication . Car fornication 
est abusion de son propre corps , selonc le dit de 
l'Apostole en la premiere Epistre aux Corinthiens ou 
.Ve. chapitre : « Cilz qui fait fornication peche en 
son corps » . De che aussi est dit de rechief en 
Ecclesiastique : « La file fole » , c'est a dire indisciplinee 
et dissolue , « sera en amendrissement » de son 
honneur et de ses parens . Sur che est mis exemple en 
Genese ou .XXXIIIIe. chapitre de Dyne fille de Jacob , 
laquelle issi de la maison de son pere pour veoir les 
aournemens dez fenmes d'autre region , et a ceste 
occasion fu veüe de Sychem , le filz de Emor , et 
convoitie , aprés che ravie et corrompue . Tele est la 
fenme habondant en paroles et vague , et ne veult 
avoir repos en l'ostel mais s'en va 
maintenant dehors par les places , maintenant en 
anguelés en aguet , de laquelle on list en Proverbes 
ou .VIIe. chapitre . De che dist encore saint Jerome a 
Eustace : « Auchunes sont qui par lieux publiques 
notablement s'en vont et , par leurs yeulx actraians , 
tirent aprés elles les assamblees des adolescens , et 
se teles en voient auchune pasle ou tristre , dient 
qu'elle est chetive ou de la secte de Manichee » . 
Au contraire , de la virge disciplinee et absconsee 
a on exemple en la tres beneuree Vierge Marie , 
de laquelle on list en Ysaÿe ou .VIIe. chapitre : « Veés 
chy , la vierge concevera et enfantera ung filz » . 
Comme dist saint Jerome : « Pour che mot « vierge » , en 
hebreu est mis « saint » et en grec « absconsee » , en 
latin dont « virge laquele doit estre absconsee » , afin 
que au regard de homme ne soit demoustree mais par 
grand diligence des parens soit gardee » . De quoy dist 
encore saint Jerome en l'epistre a Occene : « L'angele 
trouva Marie seule en sa chambre , non pas devisant 
avec auchun amoureux ; et celle eut crainte de 
l'entree de l'angele aiant face d'omme , dont il est 
escript qu'elle fu tourblee ou espouentee a la parole 
de l'angele . Tu dont qui es fornaisse de 
malice , pour quoy desires tu si souvent estre d'omme 
saluee ? » Pour che aussi la benoite Vierge , aprés che 
qu'elle eut conceu , s'en ala hastivement en la 
montaigne visiter Elizabeth sa cousine , affin que 
publicquement ne fust regardee . De quoy dist saint 
Ambrose sur saint Luc ou premier livre : « L'angele 
entra ou lieu ou estoit la Vierge et la trouva seule 
en sa chambre , ou quelque homme ne conversoit , et 
pour che fu espouentee en la parole de l'angele . Aux 
vierges appartient avoir cremeur et aussi paour quant 
hommes leur surviennent , avoir avec che vergongne de 
toutes paroles de hommes . Aprengnent dont les fenmes 
ensievir le propos de maniere honteuse . Toy , vierge , 
aprengs a eschiever la mignotise de paroles : tu 
congnois que la Vierge Marie eut vergongne en la 
salutation de l'angele . Et aprés qu'elle eut conceu 
le filz de Dieu , s'en ala hastivement en la montaigne 
car la grace du Saint Esperit ne scet retarder a bien 
faire . Aprenés aussi , vous fenmes , non pas de courrir 
de maison en maison , non en places demourer , non a 
plaidier ou semer langages en lieus publicques . Car 
Marie en la maison sejournoit et hors aloit hastive , 
estive estoit , en aprés demoura avec Elizabeth 
le passé de trois mois , non pas qu'elle 
prensist delectation a estre en extrange maison mais 
pour che qu'il lui desplaisoit d'estre veüe souvent 
en publicque » . Aultre exemple est en Sarre vierge , 
laquelle dist comme on list en Thobie ou .IIIIe. 
chapitre : « Sire , tu scez que oncques ne convoitay 
homme et ay gardé mon ame necte de toute 
concupiscence ; et ne me sui pas meslee avec cheulx ou 
celles qui se jouent , ne en la compaignie n'ay esté 
de cheulx qui vont legierement » . De che met aussi 
exemple saint Jerome Azelle , dont il est escript en 
son epistre a Marcelle : « Nostre Aselle , dist il , 
saine de corps et plus saine de corage , prent 
solitude pour ses delices et , en la ville plaine de 
peuple , a trouvé ung heremitage » . 
Pour toutes ces choses dist saint Jerome a Athlete 
pour la doctrine de sa fille : « Se tu es songneuse et 
sage affin que ta fille ne soit serve de la langue du 
serpent , pour quoy dont ne fais tu le guet qu'elle ne 
soit serve du maillet de toute char , qu'elle ne isse 
de l'ostel avec Dyne pour veoir les fenmes d'aultre 
region , qu'elle ne voist des piéz jouer , qu'elle ne 
tire ses robes aprés soy et jamais ne soit en 
publicque sans toy ? Aux eglises ne voise 
sans sa mere , ne quelque jovenceau bien aorné ne lui 
face signe auchun en riant » . Ichelui a Eustoche dist : 
« Va peu souvent en lieu publicque , pense a la vie des 
martirs en ta chambrette . Jamais ne defauldra la 
cause de partir , se tousjours tu es poursievie lors 
qu'il est necessité » . Item ichelui en l'epistre a la 
mere et a la fille : « Quel necessité est il a toy de 
demourer en icelle maison en laquelle necessité est 
chaschun jour de perir ou de vaincre ? C'est chose 
plus seüre non pouoir perir que emprés le peril non 
perir . La pensee luxurieuse poursieut choses 
honnestes plus ardanment , et che qui n'est licite 
regarde plus doulchement » . 

Lors que les nobles filles en la maniere dessus 
dicte par la diligence de leurs parens sont gardees , 
il est affreant qu'elles soient mises a l'escole pour 
aprendre a lire et pour estre instruites de meurs . 
Convenable est qu'elles soient aprinses en 
lectre affin que , par l'ententive frequentation en 
ceste occupation honneste , eschievent pensees 
nuiseuses et declinent de voluptéz charnelez et de 
vanités . Comme dist saint Jehan 
Crisostome sur les Euvangiles saint Mahieu ou second 
livre : « La fenme en repos seant , enclose , chiet de 
legier ou pechié de la char , espetialment pour che 
que che pechié naist legierement par sejourner et 
estre huiseux » . 
Pour che dist saint Jerome a Athlete de l'institution 
ou ordonnanche de sa fille : « Ta fille Paule ne scache 
pas les canchons du monde , n'entende aussi leides 
choses . Et lors qu'elle a langue tendre , soit 
instruite en doulces psalmes . Oste icelle de eage 
mignot des enfans . Fai lui des lettres de bois ou de 
yvuire et se jue d'icelles , affin que son jeu soit 
erudition ou instruction . Ait en aprenant auchunes 
compaignes desquelles elle ait envie par la loenge , 
desqueles elle soit reprinse . Pas ne fait a tenchié 
s'elle est tardive , mais il convient son engin 
esveillier par aultrui louer , affin qu'elle se 
esjoïsse d'avoir vaincu et ait doleur d'estre 
vaincue . En aprés , en lieu de pieres precieuses et de 
draps de soye , ta virge ait en amour les livres 
divins par lesquelz ne tiegne compte de or , de 
fourrueres ne de diverses paintures ou de brodures , 
mais seulement distinction de virtus li plaise , par 
lesqueles en la foy soit amendee » . De che 
dist aussi a Eustace vierge : « Lis souvent , aprendg 
plusieurs choses . Et en tenant ton livre le dormir te 
sousprende et , ta face cheant en bas , la sainte 
Escripture le rechoive » . Sur che aussi recommande il 
Marcelle de l'amour des Escriptures et de l'estude , 
sur l'Epistre aux Galathiens ou prologue : « Je scay , 
dist il , que flamme a en son corage le ardeur et foy 
de sainte Marcelle , c'est de surmonter son sexe 
naturel , oublier homme , de canter avec la melodie des 
divins volumes pour passer oultre la Mer Rouge de che 
siecle . Certainement quant a Romme estoie , jamais 
n'estoit si enbesoignie puis qu'elle me veoit que ne 
me demandast quelque chose des Escriptures » . 
Mais affin que soubz anui soubdain ne soit 
entrerompu l'onnesteté et proufitable occupation de 
la leçon , ajoindre y convient deux choses , asscavoir 
oroison et operation . 
Dont de l'oroison que joindre on doit a la leçon , 
dist saint Jerome a Salvinie en l'epistre de la mort 
de Nebride : « Tousjours soit en tes mains la divine 
leçon , et fay si souvent oroisons que par ceste 
maniere les saiettes de temptation soient reboutees , 
par lesqueles jonesse a acoustumé 
d'estre ferue » . 
De l'operation dist il aussi a Demetriade vierge : « En 
desirs , comme nous lisons , est chaschun huiseux . Pour 
che ne te convient cesser de ouvrer car , Dieu en 
aide , tu pas n'as besoing de quelque chose ; mais pour 
che avec tous te convient labourer affin que , par 
l'occasion de l'euvre , tu ne penses aultre chose se 
non che qui appartient au serviche de Dieu . Et se tu 
donnes toute ta chevanche aux povres , riens au regart 
de Dieu ne sera si precieux que che que tu auras fait 
de tes mains ou que che que tu auras donné aux povres 
ou en exemple des aultres vierges » . Ichelui aussi a 
Rustique moisne dist : « Fay tousjours auchune euvre 
necessaire tant aux fenmes comme aux hommes , affin 
que tousjours le Dyable te treuve occupé . Es 
monesteres de Egipte ilz tiennent ceste coustume que 
ilz ne rechoivent quelque personne avec eulx s'il ne 
fait auchune euvre ou labeur , non pas tant pour les 
necessités de la vie que pour le salut de l'ame » . 
Suetoine aussi ou .IIe. livre des .XII. Cesares dist 
que Auguste cesar « ordonna tellement sa fille et sé 
niepces qu'il les acoustuma a ouvrer en laine et que 
riens ne feroient ou diroient se non en 
appert , et que par che moien il eschievoit que 
d'icelles en rien on ne mesdisoit » . 
Pour les trois choses dessus dictes esqueles est 
l'occupation des pucelles honnestes , dist saint Jerome 
a Alethe pour la conduite de sa fille : « Du matin 
ta fille se mette a chanter ou a lire hymmes , aprés 
en oroison , et aprés oroison se mecte a la leçon , et 
aprés la leçon reviegne a oroison . Aprende a tenir 
la quenoulle , a tourner le fuseau et puis de son poux 
a conduire son fil , et apointe ou face pour soy et 
aultrui telz vestemens que le froit en soit rebouté 
et non pas que le corps vestu en puist estre desnué » . 
Et che qui est dit chy dessus des filz , le 
samblable convient il faire en josne ou tendre eage 
des pucelles , c'est qu'elles soient instruites en 
meurs et bonnes coustumes . De quoy dist saint Jerome 
comme dessus : « Garde toy que , par deshonnestes 
flateries de fenmes , ta fille n'en aprende par 
acoustumanche a parler ou proferer ses paroles a 
moitié , ne a jouer en or ou en pourpre , dont l'un 
soit contraire a la langue et l'autre aux meurs . 
Affin que en tendre eage ne aprende che que par apréz 
lui convendroit desaprendre ou desacoustumer , face 
tant que de tous en bien soit amee , et 
que tout son linage se esjoïsse de avoir tel rose qui 
soit de lui issue » . 
Principalment en quatre choses les convient 
instruire et informer , asscavoir en chasteté , en 
humilité , en taciturnité ou en peu parler , et en 
meureté de meurs ou de port . 
Premiers est chasteté , car comme dist Cyprian ou 
livre des .XII. abusions du siecle : « Comme prudence 
procure et garde es bons hommes toutes bonnes meurs , 
ainssi es fenmes chasté nourrist et conduist tous 
fais honnestes » . De che dist Eugene ou livre de la 
Singularité des clercs : « Chasteté est la deffensse de 
sainteté , le reboutement de diffame , l'enfermeté de 
mignotise , la victore de l'ame , la proie du corps , la 
habondanche de gloire , la prison des pechiés , le 
effachement de escandle , la pais des vertus , le 
debellation des batailles ou pas on ne scet trouver 
repos , le haultesse de purité , la chartre de luxure , 
le port de honnesteté , la vie de l'esperit , la mort 
de la char , l'estat de qualité angelique , la fin de 
humaine substanche » . 

Affin dont que chasteté soit gardee es pucelles 
diligentement , il convient que on les eschieve de 
toutes choses ennemies a icelles et espetialment de 
delectation charnele superflue et de 
mauvaise compaignie . 
De delectation superflue en mengier , en boire , 
en dormir , en languir et en aournement . Car comme 
dist saint Jerome contre Jovinian ou second livre : 
« Comme souvent nous soions prins par delectations 
charneles qui sont ariere de nous et soions 
constrains de convoitier les choses que pas n'avons , 
de tant plus , ainssi avironnéz des rois de voluptéz , 
devons penser comment les pourons eschaper . Nostre 
sens pense a che qu'il voit , qu'il oït , gouste , 
athouce et odoure . Pour neant dont se faint de user 
de auchunes voluptéz sauve la foy et chasteté et 
entiereté de pensee , comme che soit contre nature de 
user de habondance de voluptéz sans y prendre volupté 
ou delectation . De quoy dist l'Apostre : « Celle qui 
est vivant en delices est morte » » . Comme dist saint 
Bernard : « Chasteté perist en delices » . De che dist 
aussi Ovide ou second livre de l'Art : « Les corages 
souvent commectent luxure es choses eureuses , et est 
chose legiere de prendre en gré proufitables choses » . 
De rechief dist ichelui ou premier livre : « La pensee 
sera ligiere a prendre lors qu'elle sera tres joieuse 
des plaisirs qui lui venront , comme le bled fructifie 
plus fort en grasse terre qu'en maigre . 
Quant les bestes s'esjoïssent et ne sont traveillies 
par douleur et se moustrent doulces , lors se demoustre 
luxure » . Au contraire dist ichelui : « La dommaigeuse 
charnalité de luxure ne sceult pas souvent 
venir es tristres ou doulereuses assamblees » . 
De la volupté de mengier et boire dist aussi saint 
Jerome : « Le mengier char et boire vin et ventre 
saoulé est le semoir de charnalité » . Ichelui aussi 
escript en l'epistre a la Mere et a la fille : « Entre 
viande , chose difficile est garder chasteté » . De che 
dist encore Ovide ou second livre des Remedes : « Les 
vins aprestent les corages a luxure » . Le samblable 
dist Salomon en Proverbes ou .XXe. chapitre : « Le vin 
est chose luxurieuse » . Au contraire dist Therence : 
« Sans la deesse des blefs et sans le dieu du vin 
refroide la deesse de luxure » . Pour che , enortant a 
abstinenche , escript saint Jerome a Salvinie : « Il 
vault mieulx que l'estomac ait doleur que la pensee , 
commander au corps que a lui servir , et vault aussi 
mieulx les piés chanceller que la chasteté » . Ichelui 
Ovide dist a Demetriade vierge que : « par la rousee 
celeste et par froidure de jeusnes , la chauleur des 
pucelles est extainte et la conversation des 
angeles commande au corps humain » . Pour che 
escript il a Athlete de l'institution de sa fille 
ainssi disant : « Ta fille prende sa refection par tel 
maniere qu'elle ait tousjours faim et que , tantost 
aprés le mengier , elle puist lire et priier » . Non pas 
toutefois que ceste abstinence soit sans maniere et 
que le corps soit debilité de sa force , et ajoint 
ichelui saint Jerome : « A moy desplaissent longues 
jeusnes et sans maniere , singulierement en tendres 
eages ; car j'ay experimenté un asne cheu en la voie 
querir aultre lieu pour avoir sa pasture . Et est la 
jeusne commandee tousjours a cheulx qui sont 
tousjours en forche , et non pas que , en courrant en 
la premiere mansion , on se laisse cheoir ou milieu » . 
De che dist il aussi a Demetriade : « Nous ne te 
commandons pas jeusnes immoderees ou sans maniere et 
abstinenche de viandes sans rigle , par laquelle le 
corps soit tantost derompu et desechié , par quoy il 
deviegne plustost malade qu'il ne face quelque bonne 
euvre . Tu dois tellement jusner , non pas que le cuer 
te faille et que a paine puisses reprendre ton 
esperit et que tu soyes portee ou tiree par les mains 
de tes compaignes , mais affin que , l'appetit 
du corps froissié en leçon et psalmes et 
en veilles , tu ne faces pas mains que tu as 
acoustumé » . 
Quant a eschiever le dormir dist saint Bernard en 
l'epistre aux Chartroux : « C'est chose suspecte de 
dormir et est samblable en grant partie a ivresse . 
Garde toy dont que ton dormir ne soit non repos du 
corps lassé mais sepulture de chelui qui est extaint , 
non pas reparation mais extinction de ton esperit » . 
De che dist Cathon ou livre des Meurs : « Veille 
tousjours le plus que tu peus et ne soies abandonné 
au dormir , car longtain repos aministre nourrissement 
aux vices » . Pour che aussi dist saint Jerome a 
Athlete : « Ta fille se lieve de nuit pour priier , au 
matin elle se mette a chanter hymmes , et aprés 
oroison soit ententive a la leçon » . Ichelui a 
Eustace : « Quant de nuit tu te lieves pour faire 
oroison , ton indigestion ne fache ta viande remonter , 
mais soies si sobre que tout se puist digerer » . 
Du baing du corps et de la molesse du lit dist 
saint Jerome a Salvinie : « La molesse des plumes ne 
nourrisse pas les membres des josnes personnes , et la 
chaleur des baings ne doit eschauffer le nouveau sang 
de adolescence » . Ichelui a Alethe : « A moy desplaissent 
du tout les baings en une vierge 
parcreue qui doit de soy meismes estre honteuse et 
non veoir soy nue . Se par jeusnes et veilles elle 
amaigrist son corps et met en servitude , pour quoy au 
contraire le feu endormi ou comme extaint veult elle 
susciter ou esmouvoir par nourrissemens de baings ? » 

Aournement superflu est en inquisition de 
vestures , en composition ou ordonnance de cheveulx et 
en la painture de la face et en choses samblables 
desquelles dist Jehan Crisostome ou Dyalogue a Basile 
ou .VIe. livre : « La beaulté du viaire , les yeulx 
rians , les maxelles tacees de vermau , le aournement 
du chief , la lieure des cheveux et vestemens 
precieulx , la resplendeur des pierres precieuses , le 
bon odeur , et autres choses appartenans au monde 
feminim , sont griefves choses pour troubler le corage 
s'il n'est enclos de grand vigueur de chasteté » . De 
cheulx qui aiment le siecle dist le Psalmiste , 
asscavoir qui leurs tabernacles ont habondans et les 
celiers plains , « Leurs filles sont composees et 
aornees a la samblance du temple » . Et Ovide ou 
premier livre des Remedes : « Nous sommes 
deceuz par aornement , car toutes choses sont 
couvertes en plusieurs fenmes de or et de pierres 
precieuses ; et ainssi la pucelle aornee est la mendre 
partie de soy meismes » . 

De l'application de vesture curieuse dist saint 
Jerome a la Mere et a la fille : « La vesture porte le 
jugement du corage taisant , s'elle n'est pas tachee , 
se tu le traines sur la terre affin que tu sambles 
plus haulte , se la roube par soubtiveté est descousue 
affin que par dedens on voie quelque chose apparant , 
s'elle ceuvre che qui est lait et desceuvre che qui 
est plaissant . Les cateillons sont couvers de petis 
linges et deliés , et de une chainture precieuse la 
poitrine est estrinte , les cheveux sont espars sur le 
front ou sur les oreilles . La faille ou le manteau 
chiet auchunefois affin que les espaules blanches 
soient descouvertez et puis , comme s'on ne voulsist 
estre veü , on recheuvre hastivement che que 
voulentiers on a descouvert . Et quant on va en 
publicque , comme par vergongne on ceuvre la face et , 
ensieuvant l'art de foles fenmes , on monstre 
seulement che qui est plus plaisant a veoir » . 
Le superflu aornement de cheveulx deffend saint 
Pierre l'apostre aux fenmes , disant en sa premiere 
Epistre canonicque ou .IIIe. chapitre : « Les 
fenmes n'aient par dehors leur chevelure et ne soient 
avironnees de or ne de precieux vestemens ; mais 
l'omme du cuer qui est muchié » , c'est l'ame , « se 
garde sans corruption en esperit reposant et 
actempré , qui est riche ou regart de Dieu » . 
L'infection dont ou la tainture des cheveulx est 
moult reprouvee par le jugement des sains . De quoy 
dist saint Ciprian ou livre de la Discipline et habit 
des vierges : « Prenons , dist il , nostre refection non 
pas en levain de malice et de iniquité , mais ou pain 
de pureté et de verité . Persevere dont pureté et 
verité quant les choses pures et nettes sont pollues 
par couleurs de adultere et couvertures de medicines , 
et choses vraies sont muees en mensongne ? Ton 
Seigneur dist : « Tu ne peus faire ung cheveu blanc ou 
noir » . Et tu , pour vaincre la voix de ton Seigneur , 
cuides faire plus fort par hardie ou fole emprinse et 
contempnement detestable ; tu ordis tes cheveulx par 
mauvais adevinement du temps advenir , quant tu cuides 
que ilz doient estre de couleur comme flambe ! » Pour 
che dist aussi saint Jerome a Alethe : 
« Garde toy que tu ne gastes les cheveulx de ta fille , 
car che seroit a sa dampnation » . 
De la painture de la face dist saint Jerome ou 
livre de Garder vesvage : « Quel chose fait en la face 
de une christienne pourpre et ceruse , dont l'un 
fait avoir les goes et les lievres vermeilles et 
l'autre le col blanc ? C'est le feu des jovenceaulx , 
le nourrissement non chaste . Comment peult plourer 
pour ses pechiés celle qui desnue sa peau de larmes 
et qui fait traces en sa face ? Cest aornement n'est 
pas de Nostre Seigneur mais la couverture de 
Antichrist . En quel fiance lieve on la face au ciel , 
laquele Dieu ne congnoist ? » De che dist encore saint 
Ciprian : « Je tiens qu'on doit amonester non pas 
seulement les vierges ne les vesves , mais aussi 
fenmes mariees et toutes aultres , affin que l'euvre 
de Dieu ne soit soullie par couleur blance ou par 
pouldre ou par rougeur ou par ointure ou aultre 
mixtion corrompant nature . Nostre Seigneur Dieu dist : 
« Faisons l'omme a nostre ymage et samblance » . Et 
comment ose auchun muer et convertir che que Dieu a 
fait ? Ilz y mectent les mains du Dyable 
quant ilz contendent reformer et transfigurer che que 
Dieu a formé , non scachans que tout che qui est né 
est euvre de Dieu , et l'euvre du Dyable tout che qui 
est mué . Se auchun paintre pourtraioit le viaire 
d'auchun et le façon du corps de plaisant 
couleur , et , quant tout seroit parfait , ung aultre 
ouvrier survenist qui le cuideroit mieulx faire , ne 
feroit il pas griefve injure et indignation au 
premier ouvrier ? Cuides tu donc porter sans pugnition 
ta fole hardiesse quant tu offenses Dieu qui est le 
souverain ouvrier ? » Item dist saint Ambrose : « O 
fenme , tu effaces la painture de Dieu se tu enoings 
ton viaire de couleur blanche et se tu y espans 
couleur rouge . Ceste painture est vicieuse , non pas 
honnorable , couleur de fraude et non pas de 
simplesse . Elle est temporele car , pour ung peu de 
pluie ou de sueur , elle est passee . Ceste painture 
dechoipt car tu ne plais a chelui auquel tu desires 
plaire , qui entend que che par quoy tu cuides estre 
plaissant n'est pas de toy mais vient de chose 
extrange ; par quoy tu es desplaissant a ton createur 
qui voit en toy son euvre estre effacee . 
Car se sur auchun ouvrier tu amaines ung aultre qui 
par nouvel euvre defface che que le premier aura 
fait , ne sera pas chelui indigné qui son euvre 
congnoistera ainssi deffiguree ? Ne veulles dont pas 
oster la painture de Dieu pour prendre la painture 
d'une fole fenme abandonnee a luxure , qui est 
deffaire l'euvre de Dieu . C'est grief pechié de 
cuidier que ung homme te doie mieulx paindre que 
Dieu ; griefve chose est que Dieu die de toy : Je ne 
congnois mes couleurs , mon ymage , mon viaire que j'ay 
formé ; je reboute donc che qui n'est pas mien , 
quier chelui qui t'a paint » . 

Et certainement pour che que de coustume les 
foles fenmes seulent che faire , pour che , a cause de 
leur renommee mauvaise , les autres doivent ces 
choses fuir et avoir en desdaing , espetialment nobles 
pucelles et saintes fenmes . Dont Ennode a celles qui 
n'ont pas honte de ainssi faire parle en ceste 
maniere , comme en trufant ou par mocquerie : « Taindés 
vos viaires de couleur rousee et par vostre face 
monstréz la foy de vos meurs » . Ainssi par tous ces 
dis des paroles des sains appert que par 
telz choses es fenmes christiennes , et principalment 
es vierges , est violee la pureté de chasteté . De 
quoy dist Ciprian : « Se tu te aornes sumptueusement en 
alant par les voies publicquement , regardant 
illicitement , en actraiant a toy les jovenceaulx et 
leurs souspirs soubtivement , en donnant de pechié 
nourrissement , et ja soit che que tu ne perisses , a 
aultrui fais empeschement et donnes a cheulx qui te 
voient l'espee ou le venin dont ilz vont a 
dampnement . Escusee ne peult estre comme caste et 
necte de pensee , car l'aournement non approuvé ou 
reprouchable te reprend , et l'appareil conduit 
desordonneement » . 
En aprés , aux vierges a Dieu consacrees du tout 
plus detraitement telz choses sont deffendues , et a 
icelles n'est pas doubte que che ne soit mortel 
pechié . De quoy dist encore saint Cyprian en 
adjoustant a che qui est dessus touchié : « Et ne peuz 
maintenant estre comptee entre les pucelles vierges 
de Jhesu Christ , veü que ta vie est tellement 
ordonnee que tu peuz d'aultrui estre amee . Celles qui 
vestent soie et pourpre ne peuent vestir Jhesu 
Christ ; les aournees de or , de marguerites et de 
fremaulx ont perdu les aournemens du cuer 
et de la pensee . Qui seroit chelui qui ne 
resongneroit et fuiroit che qui seroit aux aultres 
occasion de mort ? Qui est chelui qui ne doie appeter 
ou prendre en son aide la chose qui le peut de mort 
eschiever ? Certes les vierges qui par telz manierez 
de ars se gasteront , je ne cuide pas que entre les 
vierges beneurees elles doient estre nombrees , mais 
comme oailles tachees et pourries doivent estre 
separees du tropeau saint et pur de virginité , 
affin que par leur atouchemens les aultres ne soient 
pollues ou adommagees » . De che dist aussi saint 
Jerome a Demetriade vierge : « Quant tu estoies ou 
siecle , tu amoies les choses du siecle , asscavoir la 
face polir et paindre , aorner tes cheveulx et de 
extrange chevelure faire comme une tour sur ta teste . 
Mais au present , pour che que tu as le siecle 
delaissié , secondement aprés le baptesme tu as 
renoncié au Dyable et a ses pompes » . Appert par les 
paroles de saint Jerome que ceste maniere de 
composition de cheveulx et painture de face 
appartient aux pompes du Dyable . Pour che escript il 
a Alethe de l'institution de sa fille : « Garde toy , 
dist il , que de ceruse et de pourpre tu ne 
paindes les viaires de celles qui sont a Jhesu Christ 
consacrees , et que tu ne cherges le col de or et de 
marguerites ne le chief de pierres precieuses , ne que 
tu ne gannisses tes cheveulx . Pretaxate jadis tres 
noble fenme , par le commandement de Omecie son mary 
qui fut oncle de Euscoche vierge , mua son habit et 
son aornement et ses cheveulx , dont par avant ne 
tenoit compte , et le aorna selonc la maniere du 
monde , convoitant son dit mary vaincre le propos de 
la vierge et le desir de la mere . En icelle nuit 
ladite Pretaxate vit l'angele Dieu en son dormir , a 
terrible face , le manechant et disant : « Comment as tu 
esté si osee de preferer le commandement de ton mary 
a la voulenté de Jhesu Christ et athouchier de tes 
mains indignes le chief de la vierge de Dieu ? 
Lesqueles maintenant secheront , affin que par 
tourment tu scaches que tu as fait mauvaisement , et 
dedens chincq mois seras menee en Enfer . Se tu 
perseveres en ton pechié , et seras vesves de ton mary 
et de tes enfans » . Toutes ces choses par ordre furent 
acomplies , et fut la penitance tardive de la chetive 
surprinse de mort hastive . Anssi se venge 
Jhesu Christ en cheulx qui sont violateurs de son 
temple , et ainssi deffend pieres et aournemens 
precieux » . 
En apréz , non seulement doivent eschiever 
honnestes personnes painture de face ou composition 
de cheveulx , mais avec che ne doivent demander 
beaulté naturele de face ou de corps , pour che 
qu'elle est vaine et tantost dechiet et aussi souvent 
est nuiseuse . Elle donne souvent a la personne 
occasion d'avoir orgueil , vaine gloire et d'estre non 
caste et de folie , selonc le dit d'un acteur nommé 
Pierre qui dist que : « peu souvent sont ensamble 
beaulté et sapienche » . Dont a bon droit folie est 
adjointe a beaulté , selonc le dit es Proverbes ou 
.XIIe. chapitre : « La fenme belle et fole est comme 
le aneau d'or es narines de la truie » . La dist la 
Glose : « Se tu mettoies es narines de la truie ung 
aneau d'or , nientmoins pour che ne laisse pas a soy 
plongier en la boe ; enssi la fole fenme ordist et 
soulle la beaulté de son viaire en l'ordure de sa 
volupté » . 
Et ne nuist pas seulement , comme dit est , 
beaulté a la personne , mais aussi a chelui qui le 
regarde lors qu'elle le actrait a luxure , selonc le 
dit du secont philosophe : « Beaulté est charnele 
felicité et concupiscence humaine » . Pour 
ceste cause se moustrent au gaing les foles fenmes , 
selonc le dit de Tibulle : « Soit loing ensus de nous 
la beaulté aiant cure de lui vendre et qui veult 
raporter la main plaine de grand pris » . 
Les aultrez , ausqueles samble qu'elles soient chastes , 
font ces choses pour vaine gloire , selonc le dit 
de Ovide : « Chasteté et loenge de beaulté se delitent 
ensamble » . Neantmoins en che nuissent a elles plus 
que aux aultrez , car elles pechent mortelment ja soit 
che que pas ne actraient les aultres . 
Dont sur icelle parole des Euvangiles saint Mahieu ou 
.VIe. chapitre : « Qui verra une fenme et le 
convoitera , desja il a commis pechié en son cuer » , 
dist saint Jehan Crisostome sur ceste parole : « Se la 
fenme se aorne ou embelist en actraint a soy les yeux 
des hommes , se pas ne leur fait plaie , toutefois en 
la fin il y aura quelque venin , ja soit che que nul 
ne boive » . De che dist saint Augustin en sa Rigle : 
« Non seullement desirer , mais voloir estre appeté ou 
desiré est pechié » . Et combien que auchune personne 
ne desire ne convoite estre desiree , mais 
indisecretement et inordonneement moustre sa beaulté , 
en jectant aux aultres les las elle 
peche mortellement , selonc le dit de Ecclesiastique 
ou .XXVIIe. chapitre : « Qui met a aultrui le las , en 
chelui perira ; et qui feut la fosse , il perira et 
cherra en icelle » . Dont il est dit en Exode ou 
.XXVIe. chapitre : « Se auchun oevre quelque cisterne 
et la feut et ne le receuvre , et buef ou asne y 
chiet , le seigneur de la cisterne rendera le pris 
d'icelles bestes . Et che qui sera mort lui demoura » . 
La cisterne ouverte et non recouverte est la beaulté 
de homme ou de fenme apparillee de fol atour pour 
prendre les ames , alant le col extendu , les cheveulx 
espars ou aournéz , a face descouverte . Dont il est 
dit es Proverbes ou .XXIIe. chapitre : « La fosse 
parfonde est la bouche de l'extrangiere ; cilz auquel 
Nostre Seigneur est courrouchié enchera en icelle » , 
et ou dit livre ou .XXIIIe. chapitre : « La fosse 
parfonde est la fole fenme , et le puis estroit est 
l'extrangiere » . En icelle chiet le beuf ou l'asne , 
quant auchun juste ou injuste , sage ou fol , est prins 
par sa beaulté , comme Holoferne tantost fut prins par 
les yeux de Judith , comme on list en Judith ou .Xe. 
chapitre . Lors le seigneur de la cisterne est tenu de 
rendre le pris et de retenir pour lui le 
mort , car la mort de l'ame d'icellui lui sera imputee 
ou imposee et son ame , pour le dommage d'icellui , 
obligie a paine eternele . De che dist aussi saint 
Ambrose ou livre de Helie et de la jeusne : 
« L'Apostre , dist il , commande les fenmes taire en 
l'eglise , et a l'ostel interroguier leurs maris se 
doubte font de quelque chose . Mais pas ainssi 
auchunes ne se conduissent . Anchois mainent danses 
sans vergongne es places sans leurs maris , ou regart 
des jovenceaulx desordonnéz ou non actrempés , en 
espardant leurs cheveux , tirant en hault leurs robes , 
en joindant leurs mains , saultant des piéz , chantant 
a haulte voix , provocant en elles la charnalité des 
jovenceaux par mouvement de jongleur , par fol regart 
et jeu deshonneste . La regardent les jovenceaulx et 
la se fait miserable assamblee , entre les ruines des 
saillans et la choite des regardans . Le ciel par 
impur regart est soulié , et la terre est pollue par 
orde saltation , laquelle est ferue par yceulx saulx 
deshonnestes » . 
Pour che de telz est dit en Proverbes ou .Ve. 
chapitre : « Eslonge d'icelle ta vie » . On le doit fuir , 
comme dit est , comme parfonde fosse . 
Ceste couvrir aussi commande l'Apostre en la premiere 
Epistre aux Corinthiens ou .XIIIe. chapitre : « Se le 
fenme , dist il , n'est veulee , elle soit tondue » . En 
aprés dist il : « La fenme doit avoir sur son chief ung 
couvrechief ou voille pour les angeles » , c'est a dire 
pour les clercs ou hommes espirituelz affin que par 
elle ne cheent . Ainssi dont sa beaulté moustrer a 
l'occasion de la mort des ames , c'est escandeler ses 
prouchains et mettre empeschement pour cheïr en 
ruine . Dont il est dit en Ecclesiastique ou .IXe. 
chapitre : « Ne regarde pas la vierge , que par aventure 
tu ne soies temptés en la beaulté d'icelle » . A che 
s'acorde la parole de saint Cyprian dessus alleguee 
disant : qui est cilz qui ne doie avoir en horreur la 
fenme laquelle embrasse es jovenceaulx le 
nourrissement de pechier , laquelle se exposse a 
cheulx qui le voient comme espee et comme venin : « Qui 
est cilz qui ne doie fuir che qui est a aultrui cause 
de mort ? Qui est cilz qui doie appeter ou desirer che 
qui est a aultruy en lieu d'espee pour le mettre a 
mort ? » Et comme dist saint Augustin en sa Rigle des 
clercs : « Appeter ou couvoitier n'est pas 
seulement pechié , mais aussi voloir estre desiré » . 

Les choses dessus declarees sont mises pour 
eschiever superfluités en che que est appartenant a 
la volupté de la char , qui est ennemie a chasteté . 
Apréz che convient traitier de mauvaise et non chaste 
compaignie , laquele es enfans et es pucelles blece le 
bien de chasteté en deulx manieres , asscavoir par 
mauvais exemple et par mauvais enort . Pour che 
escript saint Jerome a Alethe de l'institution de 
sa fille : « Donne lui , dist il , compaignie de 
sainteté , de laquelle la parole et le aler et le 
habit soit doctrine de virtus . Jamais sans toy ne 
voist en publicque , ne quelque jovenceau bien aorné 
ne viegne rire aprés elle . Je ne veul pas aussi que 
de ses chambrieres elle aime une plus que l'autre , 
qui souvent lui viegne murmurer en l'oreille ; mais 
tout che qu'elle dira a une , scachent toutes les 
aultres . Compaigne lui plaise non pas bien pignie , ne 
belle , qui de cler gosier scace la chanson 
melodieusement chanter , mais soit sa compaigne 
pesant , pasle et triste » . Ichelui aussi escript a 
Demetriade vierge en ceste maniere 
disant : « Eslis pour toy compaignier fenmes 
honnorables , espetialment vierges et vesves , 
desquelles la conversation soit approuvee , la parole 
actrempee , la vergongne sainte . Fui la mignotise des 
pucelles lesquelles aornent leurs chiefz , qui 
laissent leurs cheveulx espars , qui polissent leur 
peau , et font manches estroites et vestemens sans 
fronche ou aultres abillemens cueilliés , affin que 
soubz le nom de vierge apperent plus vendables . Les 
meurs et les estudes des dames souventefois sont 
jugees par les meurs des chambrieres et de leurs 
compaignes . Celle te soit belle et amable , celle te 
soit compaigne , qui ne scet se elle est belle , qui 
ne tient compte de beaulté , laquelle , quant doit aler 
quelque part publiquement , ne desceuvre son col ne 
sa poitrine , mais choile sa face et a paine va aiant 
ung oeil ouvert qui est necessaire a la voie . 
Eschieve les jennes hommes mal enthaciés qui se 
crepissent les cheveulx , les flaireurs de muglias ou 
de souris sauvages , comme pestilences et venins 
contraires a chasteté » . 
Ichelui aussi a Salvinie dist : « Que fais tu en 
l'assamblee des serviteurs ? Lesquelz je ne veul pas 
que contempnez ou desprisies comme varlés , 
mais soies honteuse devant ycheulx comme devant 
hommes . Se les maisons des orgueilleux requierent 
avoir telz offices , il te souffisse avoir ung homme 
ancien , honneste de meurs , l'onneur duquel soit la 
dignité de la dame . Je congnois moult de fenmes qui 
tiennent bien leurs maisons closes et n'ont esté 
diffamees par avoir enfans , desquelles toutefois on 
avoit suspition par che que elles estoient trop 
folment aournees ou par blancheur de corps grans ou 
par eage convenable a carnalité ; ou , par conscience 
d'amour secret , survenoit une enfleure de corage 
lequel , combien qu'il fust dissimulé , neantmoins 
souventefois en publique se moustroit ; par quoy 
autant on amoit les serviteurs comme les seigneurs . 
De tout ton pouoir donc garde ton cuer et eschieve 
tout che que on peut faindre de toy . Ne laisse pas 
aler emprés toy le procureur a cheveux crespis , ne le 
herault qui contrefait la fenme , non la doulceur 
envenimee du chantre du Dyable , non pas le jovenceau 
blanc et tendre . Ne te chaille de user de mauvais 
art , riens de l'abilité ne soit a ton service , aies 
les soulas de ton sexe » , c'est les assamblees des 
vesves et des vierges . 
Ichelui en l'epistre a la Mere et a 
la fille : « S'il avient a toy , pucelle , que tu voises 
entre les filles mignotes et avec les jovenceaulx a 
cheveulx aornéz , ung josne barbu venra qui par la 
main te prenra et , en pressant tes dois , te 
temptera ou il sera tempté . Tu seras en convive 
ou seront hommes et fenmes , tu regarderas l'un 
baisier l'autre , tu te esmerveilleras aprés de 
veoir auchunes aians vestures de soie , aultres de 
drap d'or . Entre ces choses ung dez assistens ou des 
mengans , pour che qu'il ne venra nulles fenmes 
estranges , toy qui n'auras quelque garde souvent 
regardera , il parlera par signes qu'il fera et , tout 
che qu'il crient a toy dire , il le segnefiera par 
regars . Entre tant de delectations et de voluptéz , 
pensees de fer sont amollies par charnalité , laquelle 
est de tant plus grande es vierges de tant qu'elle 
cuide la chose estre plus doulche dont elle n'a pas 
congnoissanche . Nous avons tel veü , qui n'avoit a 
paine que la peau et les os , estre si ardant en amour 
desordonnee qu'il eust anchois perdu la vie que 
delaissié ceste folie . Que feras tu dont , pucelle 
saine de corps , souef , nourrie grasse , vermeille , 
embrasee en chars et vins et en baings , 
seant empréz hommes mariéz avec jovenceaux , se tu ne 
fais che dont tu seras requise ? Toutefois tu dois 
scavoir que che sera tesmoignage deshonneste se tu es 
a che constrainte » . 
De che aussi ichelui escript a Euscoche : « Ne va 
pas souvent aux hostelz des nobles dames ; ne je ne 
desire pas seulement que tu eschievez de aler avec 
celles qui sont enfleez des honneurs de leurs maris , 
qui sont gardeez que ne mesfacent , mais aussi celles 
que necessité fait estre vesvez , desquelles les 
maisons sont plaines de pechiés et de flateurs , 
desqueles , aians joes vermeilles , la peau par farder 
est estendue par tel maniere qu'on peut penser 
icelles non avoir perdu leurs maris mais enquerir » . 
De telz manieres de vesves parle l'Apostre en la 
premiere Epistre a Thimothee ou .Ve. chapitre : 
« Eschieve , dist il , les plus jennes vesves . Quant par 
luxure sont pollues en Jhesu Christ , se veullent 
marier , aians leur dampnation envers Dieu car la 
premiere foy » , c'est du veu premier fait ou la foy 
promise en baptesme en renonchant au Deable et a ses 
pompes , « ont tenu pour vaine » , en enfraindant le veu 
de continence et ainssi de rechief soy 
mectant es mains du Dyable . Ensamble dist il : 
« Huiseusement aprendent a courrir de maison a aultre , 
et non pas seulement en huiseuse mais en habondanche 
de paroles , en parlant curieusement des choses non 
affreans » et disant paroles laides et deshonnestes . 
Dont saint Jerome en l'epistre dessus dicte de teles 
dist : « Reboute ensus de toy icelles vesves 
plaideresses comme pestilence , qui vont de maison en 
maison en huiseuse , curieusement , qui ne ont aultre 
soing que de leur ventre . Plaines de vin et de 
mignotise , sont exemple de tout mal et amollient , a 
tout mal et delices , pensees comme de fer » . 
De ceste maniere d'amour deshonneste sont les 
vieillettes moienneresses et conseilleresses , 
ausquelles affiert justement che qui est dit en Johel 
ou .IIIe. chapitre : « Elles ont mis l'enfant ou 
bourdeau et la pucelle ont vendu pour vin , affin que 
eussent a boire » . Les langues de teles sont 
venineuses et mortelles comme est la langue de la 
vipere , de laquelle est dit en Job ou .XXe. chapitre : 
« La teste du serpent nommé aspis le succera et la 
langue de la vipere le occira » . 
Et combien qu'elles soient noires et froncees a 
la maniere du soufflet , pour vray che sont 
les soufflés du Dyable , lesquelz , par le vent de 
mauvais enort , enflambent les cuers des jovencheaux 
et jovencelles du feu de charnalité , selonc le dit de 
Ysaÿe ou .LIIe. chapitre : « J'ay creé le fevre 
soufflant ou feu charbons et profferant le vaisseau 
en son euvre , et le octiseur pour le perdre » . Dont 
d'ichellui Dyable est dit en Job ou .XLIe. chapitre : 
« Son alaine fait a ardoir carbons et flamme se part 
de sa bouche » . De iceulx luxurieus embrassés par le 
vent de ses soufflés est dit en Ozee ou .IIIe. 
chapitre : « Tous cheulx qui commettent adultere sont 
comme four ou fournaise alumee du cuisant » . Et aprés 
dist : « Il ont applicquié leur cuer comme four ou 
fournaise quant il leur estoit en aguet , et dormi 
toute la nuit en cuisant icheulx » . Ces manieres de 
vielles sont dont bouteresses de feu et pour che 
excommuniees , car elles boutent le feu ou temple de 
Dieu , c'est des ames , selonc le dit de l'Apostre en 
la premiere Epistre aux Corinthiens ou .IIIe. 
chapitre : « Le temple de Dieu est saint lequel vous 
estes . Se auchun viole le temple de Dieu , Nostre 
Seigneur le pardera » . Par le droit canon cheux sont 
excommuniés qui boutent le feu en 
eglises et coulpables de sacrilege et de mort . 
Celles sont aussi bouteresses de feu par fraude , car 
elles portent le feu muchié quant par doulces paroles 
et par flateries seduisent et dechoipvent les cuers 
des innocens ; si comme d'auchunes est dit aux Romains 
ou darrenier chapitre : « Et sont bestes infernales 
nommees lamies » , desquellez est dit es Lamentations 
de Jeremie ou .IIIIe. chapitre : « Les lamies ont 
desnué la mamelle et ont alaitié leurs faonceaulx » . 
Lactation vaut autant comme flaterie , de laquelle est 
dit en Proverbes ou premier chapitre : « Mon filz , se 
les pecheurs te veullent alaitier , ne te acorde pas a 
eulx » . Teles sont les pecheresses du Dyable . Et comme 
Jhesu Christ en la croix acquisist une ame , 
assavoir du laron , une té vielle pert moult de ames 
par mauvais enort . Dont a bon droit elle est comparee 
au basilique , qui est nommé siflet selonc Ysidoire , 
car son sifler occist anchois qu'il morde ou qu'il 
brule . 
Ces choses sont dictes de chasteté en laqueles 
les pucelles principalment doivent estre gardees et 
instruites . 

Et non pas mains humilité est aux 
pucelles necessaires , singulierement quant au salut , 
car en la benoite Vierge Marie Nostre Seigneur 
regarda la humilité anchois que la virginité . Dont es 
Cantique des cantiques ou second chapitre est dit en 
la personne d'icelle , comme expose saint Bernard : 
« Lors que le roy estoit en sa couche , ma narde donna 
son odeur . Narde est une herbe petite et purge le 
poitrine . Par quoy magnifestement elle signifie 
humilité , de laquelle le odeur et la beaulté a trouvé 
grace envers Nostre Seigneur » . De che dist il aussi 
en la premiere omelie sur Missus est : « Se la Vierge 
Marie n'eust esté humble , le Saint Esperit n'eust pas 
reposé sur elle , car il est escript : « Sur qui 
reposera mon esperit se non sur le humble et 
pasible ? » Et se pas n'eust sur elle reposé , par lui 
ne eust aussi esté grosse . Comment eust elle comceu 
de lui sans lui ? C'est belle permixtion ou melleure 
de virginité et de humilité , et moult plaist a Dieu 
icelle ame en laquelle humilité commande ou honneure 
virginité et virginité aourne humilité . Et pour che 
virginité est loable virtus , mais 
humilité est plus necessaire : icelle , asscavoir 
virginité , est enortee mais humilité est commandee . 
De virginité est dit : « Qui le peult prendre , se le 
prende » . Et de humilité est dit : « Se chaschun ne se 
fait humble comme che enfant , il n'enterra ja ou 
royaume des chieulx » . Virginité doncques est 
remuneree mais humilité est requise , sans laquelle 
nulz n'est sauvéz . En aprés humilité peut plaire , 
laquelle pleure virginité perdue . Mais je ose dire 
que , sans humilité , la virginité de Marie ne fust pas 
a Dieu esté plesant . Dont se tu ne peuz avoir la 
virginité de l'umble , ensieus le humilité de la 
vierge » . A che propos dist saint Ambrose sur les 
Euvangiles saint Luc ou second livre : « Veéz chy , dist 
il , le ancelle de Nostre Seigneur . Voy humilité , voy 
devotion . Elle se dist ancelle de Nostre Seigneur , 
qui est esleue mere , ne par la promesse soubdaine 
n'est pas eslevee » . En apréz dist : « O vierges , vous 
avés aprins la chasteté de Marie , aprenéz aussi son 
humilité . La plus josne vint a la plus anchienne , 
asscavoir Marie a Elizabeth , et premier la salue . Il 
est affreant de tant que la vierge est plus 
chaste , de tant soit plus humble » . Pour che aussi 
saint Augustin ou livre de Virginité ainssi enorte 
les vierges a humilité disant : « Faites che , virges de 
Dieu , faites ce ! Aléz la voie de sublimité ou de 
haultesse par le pié de humilité , et sievéz le 
aigneau en tout lieu ou il yra . Il exauce cheulx qui 
le sieuvent humblement , qui n'a pas esté anuiant de 
descendre a cheulx qui gisoient . Commettéz le a 
garder ses dons , et lui gardéz vostre force . Quelque 
mal ne feréz s'il vous veult garder , et se ne faites 
mal dites qu'il vient de lui ; et ne dites pas que che 
soit peu de chose qu'il ne vous laisse mal faire , 
affin que peu ne l'améz , par quoy vous n'aiés cause 
avec les publicains de ferir voz poitrinez par 
vantise ruineuse . De voz virtus ou forche dont vous 
avéz l'experience , gardéz que ne soiéz enflees par 
orgueil , en considerant que auchune chose avéz peut 
porter . Des choses non experimenteez , priés que ne 
soyéz temptees par dessus vostre puissance . Pensés 
que auchuns sont en secret plus hault de vous en 
bien faisant , combien que meilleurs vous soiés en 
apparant ; les perseverans en vostre nombre vous 
soient en exemple et les cheans vous 
acroissent vostre cremeur » . 
Mais aussi soy taire ou peu parler est aux 
vierges bien affreant principalment , selonc le dit de 
saint Ambrose ou .IIIe. livre de Virginité : « J'aime 
mieulx , dist , la vierge faillir en parler que 
surhabonder . Et se les fenmes on commande a taire 
en l'eglise ja soit che que che soit des choses 
divines , et a l'ostel de leurs maris de che 
interroguier ou demander , que dirons nous dont des 
vierges esqueles chasteté aourne l'eage et soy taire 
ou peu parler commande et honneure chasteté ? » 
En apréz chasteté de meureté ou de maniere est 
moult affreant es nobles pucelles , affin que ou 
viaire , ou port et habit du corps d'icelles appere 
reverence de corage et vergongne actrempee . De quoy 
dist saint Augustin aux vierges : « N'aiés pas viaire 
dont on puist mal dire , ne yeulx vagues , ne langue 
sans frain , ne ris desordonné , ne jeu deshonneste , 
non habit mal affreant , non eslevee ou trop legiere 
aleure . Ces choses adjoustees a virginité font la vie 
angelique devenir samblable a celle des hommes et les 
meurs du ciel conformes a cheulx de la terre . Se vous 
avéz contempné ou non tenu compte des 
neupces des filz des hommes , de tout vostre cuer 
améz celi qui est le plus beau sur tous les filz des 
hommes , qui ne quiert pas en nous belle char mais 
beaulx meurs par lesquelz vostre char chastier 
pouréz » . 
Et combien que meureté doie estre gardee es 
pucelles en tout maintieng , principalment toutefois 
se doit faire en regart ou quel espetialment appert 
chasteté et au contraire samblablement incontinence , 
selonc le dit en Ecclesiastique ou .XXVIe. chapitre : 
« La fornication de la fenme est congneue en 
l'eslievement de ses yeulx et de ses paupieres » . Les 
eslievemens des yeulx est signe de fenme non chaste , 
selonc le dit de Jeremie ou .IIIe. chapitre : « Tu as 
le front de fole fenme , dont tu n'as eu honte ou 
vergongne » . Au contraire est dit en Ecclesiastique ou 
chapitre dessus alleguié : « C'est grace sur grace a la 
fenme sainte et vergongneuse » quant elle a l'oeil 
simple . Car au contraire es paupieres d'icelle , par 
lesqueles sont fais signes luxurieux , est congneu le 
corage non chaste , selonc che qui est dit d'auchuns 
en la seconde Epistre saint Pierre ou second 
chapitre : « Ilz ont les yeulx plains de adultere et de 
delit incessable » . De che dist saint 
Augustin en la Rigle des clers : « L'oeil non chaste 
est le messagier du cuer non chaste » . Pour che 
aussi est dit en Ecclesiastique ou dit chapitre au 
pere ou a la mere de la fille : « Eschieve ses yeulx de 
toute irreverence » , comme s'il desist : garde que elle 
n'ait les yeulx irreverens , c'est eslevéz ou vaguez 
par signes luxurieux . Sur che et autres maintiens 
desordonnés reprent Nostre Seigneur les fenmes et les 
pucelles des juifz et les manache par Ysaÿe disant ou 
.IIIIe. chapitre : « Pour che que les filles de Syon 
sont eslevees et ont alé le col extendu en faissant 
signes , actraiant des yeulx , en joignant les mains , 
en alant a pas ordonné , Nostre Seigneur fera les 
testes d'icelles filles devenir chauves et les 
desnuera des cheveux . Et en lieu de souef odeur aront 
punaisie , en lieu de chainture une cordelle , et pour 
cheveulx crespis auront chauveté , et pour le delié 
linge mis sur la poitrine vestiront la haire » . Sur 
laquelle parole dist aussi saint Jerome : « Usons de 
che tesmoignaige contre les fenmes de l'Eglise qui 
vont le col extendu et parlent en faissant signes des 
yeulx et joignent piéz et mains ensamble 
et , affin qu'elles voisent a pas composé , n'ont cure 
de ensievir la conduite de nature mais la maniere des 
jongleurs » . De la depression ou abaissement des yeulx 
et de la fenme chaste et honneste dist Seneque : « La 
bonne fille doit aler les yeulx abaissiés en terre , 
et contre le salueur nuisible soit plustost inhumaine 
que non vergongneuse , et denie sa chasteté anchois 
par bouche que par parole . Nulz ne requiert de 
rechief chelui qui fort refuse » . 

De la vergongne du viaire et des yeulx a on 
exemple , en Genese ou .XXVe. chapitre , de Rebecce : 
« Laquelle , quant perchut Ysaac , prinst tantost son 
manteau et se couvri » , en demoustrant , comme dist 
saint Ambrose ou livre de saint Abraham , que : 
« vergongne doit aler devant aux neupces . Pour che 
sont dictes neupces affin que pour la grace de 
chasteté les pucelles fussent honteuses ou 
vergongneuses . Aprenéz dont , dist il , entre vous , 
vierges , comment vous garderés vergongne et ne aléz 
pas devant les extrangiers a teste descouverte ; veü 
que Rebecce , ja soit che qu'elle fust mariee , ne se 
veult moustrer a son mary jusques a tant qu'elle eut 
le chief couvert » . 
De l'onnesteté universelle des 
meurs et des maintiens des pucelles et de leur 
meureté met exemple ichelui saint Ambrose en la 
benoite Vierge Marie , disant ou second livre de 
Virginité : « A vous soit descripte en ung ymage la 
virginité de Marie , par laquelle comme de ung miroir 
resplendisse la beaulté de chasteté et la forme de 
vertu . Elle estoit vierge de corps et de pensee , 
humble de cuer , honneste en paroles , sage de corage , 
en parler bien instruite , estudieuse au lire , non 
mettant son esperance en la incertaineté des 
richesses mais en la priere du povre , ententive a 
l'euvre , vergongneuse en parole , querant de Dieu le 
jugement de sa pensee et non pas de homme ; nulz ne 
vouloit blecier , a tous bien desiroit , aux plus grans 
se levoit , aux samblables n'avoit envie , vantise 
fuioit . Quant fist elle desplaisir en regardant a ses 
parens ? Oncques ne lui avint . Pas n'estoit en anui de 
veoir auchun humble , pas ne se rioit du feble , pas ne 
fuioit le povre . Riens de travers ne regardoit , en 
parole subdaine ou importune n'estoit , en son fait 
rien de non vergongneux ne commettoit . En maintieng 
n'estoit debrisee , ne en son aler desmesuree , ne en 
voix n'estoit desriglee , affin que la beaulté du 
corps fust la samblanche de la pensee et la 
si fust la figure d'euvre approuvee » . Aultre exemple 
met saint Jerome de Axelle en l'epistre a Marcelle : 
« Riens , dist il , n'est plus joieux de la cruaulté 
d'icelle , ne riens plus cruel de la joieuseté 
d'icelle , riens plus tristre de sa doulceur , riens 
plus doulx que sa tristresse . Telement paleur est en 
sa face qu'elle juge continenche , pas ne desire a soy 
moustrer ou estre veüe , elle a parole taisant et 
silence parlant . Son aler n'est hastif ne tardif , 
tousjours une maniere de habit , netteté oubliee et 
vesture non aournee , et si est aournement sans 
aournement . Par la seule qualité ou maniere de sa vie 
a desservi qu'en la cité mignote que les bons en 
dient et anoncent grant bien et que les mauvais n'en 
osent mesdire . Les vesvez et les vierges le doivent 
ensievir , les mariees le doivent anter , et celes qui 
nuisent ou sont de mauvais gouvernement le doivent 
cremir , et les prestrez le doivent recepvoir » . 
Mais la courtoisie ou curialité d'auchunez 
pucellez les fait souvent importunes et mignotes et 
dissolues . De quoy dist saint Ambrose ou tiers livre 
de Virginité : « Casteté est foullee par offices , 
hardiesse se moustre , ris se esmeut , actempranche 
est desliee , quant courtoisie est 
affectee ou prinse en plaissir . Et pour che j'ay 
mieulx amé la parole deffaillir a la vierge que avoir 
trop de language . Gravité ou honnesteté me fait 
congnoistre une vierge quant chasteté va devant , et 
qu'elle ne va gueres en publicques , et qu'elle est 
amanieree en viaire , et que les signes de entiereté 
precedent les signes de virtus . Et n'est pas la 
vierge assés approuvee laquelle on desire quant elle 
est regardee , ou que l'en requiert » , par che que pas 
n'est en sa conduite bien ordonnee . 

Quant la pucelle est venue en l'eage de marier , 
les parens d'icelle ou cheulx qui l'ont regardee , 
s'il y a cause legitime , licitement de son 
consentement peuent icelle marier . 
Pour che dist il « s'il y a cause legittime » car 
plusieurs causes sont de soy marier , assavoir pour 
avoir generation , pour eschiever fornication , pour 
mettre paix entre ennemis et pour empeschier bataille 
entre auchuns païs , et pour auchunes autres causes 
samblables . Entre lesquelles les deux premieres sont 
les plus approuveez par sainte Escripture . De la 
premiere est dit en Genese ou premier chapitre : 
« Croissiés et multipliés et remplissiéz la 
terre » ; pour ceste cause fut la premiere institution 
de mariage . De la seconde dist l'Apostre en la 
premiere Epistre aux Corinthiens ou .VIIe. chapitre : 
« Pour eschiever fornication , chaschun homme ait sa 
fenme et chaschune fenme son mary » . 
Pour che dist il « du consentement d'icelle » car , 
sans consentement , mariage n'est nulz . Neupces faites 
contre volenté ont de coustume male aventure . Dont 
aprés ce que Eliezer messagier de Abraham , comme on 
list en Genese ou .XXIIIIe. chapitre , avoit desja 
obtenu le consentement de Laban et de sa mere pour 
amener Rebecce sa seur a Ysaac pour le prendre en 
mariage , lui nonveullant partir , dirent la mere 
d'icelle et le frere : « Appellons la pucelle et 
enquerons sa volenté » . Lors qu'elle fut appellee vint 
a eulx , et lui dirent : « Veulx tu en aler avec cest 
homme ? » Laquelle respondi : « Je sui contente de y 
aler » . Lors le laissierent et prierent a sa nourice 
qu'elle le voulsist conduire . Sur che dist saint 
Ambrose ou livre de saint Abraham : « On demande la 
voulenté de la pucelle non pas des espousailles , car 
de che elle se actend au jugement de ses parens ; pas 
n'appartient a chasteté de vierge de eslire mary . 
Mais quant elle est a homme accordee , on lui peut 
bien parler du jour de faire la 
dispensation pour sur che scavoir son intention » . 
Avec che j'ay dit « licitement » , car ja soit che 
que continence soit grant bien et meilleur que 
mariage , toutefois n'est che pas pechié de marier , 
mais auchunefois c'est bien et chose proufitable . 
De quoy dist l'Apostre : « Se la vierge s'est mariee , 
elle n'a pas pechié » . Et ung peu apréz dist encore : 
« Se auchun se doubte estre negligent sur la garde 
d'auchune vertu , et elle ait eage competent , et 
ainssi le convient faire » , pour auchunes des causes 
dessus dictes , « face che qu'elle veult : s'elle se 
marie , pas ne peche » . 
Ne chelui qui le donra a homme a mariage legitimement 
n'est pas tenu coulpable , mais anchois , par le bonté 
de l'intention , il fait euvre meritoire . Et en tel 
cas est prins che que on list en Ecclesiastique ou 
.VIIe. chapitre : « Donne la fille a mariage et tu 
feras grand euvre » , c'est a dire chose prouffitable 
pour eschiever fornication ou pour le bien de generation ; 
et le dit de l'Apostre : « Cilz qui met sa vierge 
en mariage fait bien » . Pour che peut estre dit grant 
euvre donner sa fille a mariage , car mariage est 
figure de grand chose , asscavoir de la conjonction de 
Jhesu Christ et de l'Eglise . De quoy dist 
l'Apostre aux Ephesiens ou .Ve. chapitre : « Je dis que 
che sacrement est grand en Jhesu Christ et en 
l'Eglise » . 
Avec che , mariage retient la coustume de vie 
inseparable , legitime et non divisee , selonc le dit 
es Euvangiles saint Mahieu ou .XIXe. chapitre : « Che 
que Dieu a conjoint , homme ne doit separer » . Pour che 
se doit mariage faire en grand deliberation affin que 
apréz on ne se repente de che a quoy on ne porroit 
mettre remede . Dont on list es Proverbes des sages : 
« On doit longement deliberer sur la chose que l'en ne 
peut que tant seullement une fois ordonner » . Et comme 
dist Theofraste , c'est grand dangier en mariage 
qu'« on ne peut fenme eslire ou esprouver , mais telle 
qu'on la prend , il la convient avoir et retenir . Ung 
cheval , une asne , ung beuf , ung chien et plusieurs 
meschans utensiles de mainage , vestemens , ung 
chaudron , ung hanap , ung pot , premiers on les 
expreuve et ainssi on les achate . Et la seule fenme 
n'est pas moustree , affin que anchois ne desplaisse 
qu'elle soit prinse a mariage . Mais s'elle est ireuse 
ou fole ou laide ou orgueilleuse ou orde , apréz le 
mariage on dit tout che qui est vicieux en elle » . 
Lesquelles paroles recite saint Jerome 
contre Jovinian . Et che qui est dit de la fenme peut 
aussi estre entendu de l'omme , qu'il ne loist pas a 
l'espeuse de esprouver son homme avant mariage . Et 
comme dist Ovide ou second livre des Remedes : « C'est 
laide chose homme et fenme maintenant joins par 
mariage , tantost apréz estre ennemis l'un a l'autre » . 
Pour che quant aux choses manifestes selonc che 
qu'on en peut aviser , on doit a la pucelle eslire 
homme ydoine et souffissant . Et premiers qu'il soit 
convenable a l'eage et a la stature ou grandeur 
d'icelle , affin que en l'euvre de mariage 
disconveniense ne traveille la forche du plus feble 
ou que le fruit de mariage par che ne soit empeschié . 
En apréz convient pourveïr qu'il soit sage et 
virtueux , car sapience et virtu fait a preferer a 
richesses , a beaulté de corps et a toutez telz 
manierez de dons . Dont aprés che que en 
Ecclesiastique le pere est amonesté de mettre sa 
fille a mariage , il est ajoint : « Donne icelle a homme 
sage » , c'est a dire a prudent et discret , plustost 
que a ung riche ou a ung beau qui soit fol . Quel 
chose prouffitent richesses se le possesseur 
d'icelles ne les scet garder et distribuer ou 
dispenser ? De quoy raconte Valere le Grant ou .VIIIe. 
livre que ung pere aiant une seule fille 
 [...] a ung nommé Themiscode  [...] sa fille a ung 
povre  [...] a ung riche de petite  [...] lui . Lui 
respondy  [...] aiant disecte  [...] aiant disecte 
 [...] Jerome contre  [...] de Chaton  [...] pour  [...] 
rechief  [...] trouvoit  [...] se elle  [...] 
non pas par charnalité  [...] 
angelle Raphael a Thobie  [...] livre ou .VIIe. 
chapitre  [...] puent mariage en  [...] soit bouté hors 
de  [...] pour acomplir leur  [...] et le mulet  [...] 
sur eulx  [...] . 

 [...] parens pour  [...] demourer  [...] comme 
on  [...] livre  [...] : « Ne te conseille 
pas a ton be  [...] dont honnourer qui  [...] hayneulx 
et dangereux et  [...] . 
 [...] de est amer son mary  [...] l'Apostre en 
l'Epistre a Tite  [...] : « Enortes les jennes 
fenmes  [...] leurs maris » . De la  [...] la fenme doit 
 [...] . Le premier est que son  [...] volontairement , 
selonc  [...] Seigneur en Genese «  [...] soubz la 
puissanche  [...] sur toy » .  [...] mary en .III.  [...] 
« amaine auchuns de ses 
compai  [...] . Et veéz chy la fenme a  [...] l'arondele 
qui va par tout ha  [...] si tout se porte bien  [...] 
se la maison est bien  [...] est prest » . Ainssi  [...] 
en la premiere Epistre  [...] « obeïssoit a Abraham » . 
 [...] . 
Le second est  [...] de son mary comme  [...] 
selonc le dit  [...] Epistre aux Corinthiens  [...] « La 
fenme mariee  [...] a son mary «  [...] deulx choses 
af  [...] affin qu'il  [...] adultere  [...] 
 [...] »  [...] dont anchien et tramblant de 
corps , en ung estrif fu reprouchié d'avoir la bouche 
puant ; de quoy il fu triste et s'en ala en sa maison . 
Et comme il se complaindoit a sa fenme de che qu'elle 
ne l'avoit averti de celle imperfection affin qu'il y 
eust mis remede , elle respondy : « Je le eusse fait 
piecha se je ne eusse cuidié que tous hommes fussent 
de ceste condition de avoir la bouche ainssi 
flairant » » . Et dist sur che en poursievant saint 
Jerome : « La noble et chaste fenme est a louer en l'un 
et l'autre , c'est qu'elle ignoroit le vice de son 
mary et qu'elle porta patientement , que son mari 
congnut le imperfection de son corps non pas par 
l'anui de icelle mais par le mesdit de son ennemi » . 
Le .IIIIe. est qu'elle lui garde son corps 
chastement , selonc le dit de l'Apostre a Tite ou 
second chapitre : « Enorte les jovencellez estre 
chastes » , non pas de chasteté constrainte mais 
voluntaire . Auchunes sont chastes pour che que pas ne 
sont requises , ou pour che que la puissanche de mal 
faire leur est par terreur ou crainte ostee . Du 
premier dist Ovide ou livre des Remedes : « Celle est 
chaste que nulz n'a prié » . Du second dist Tibule : « Ne 
soies pas chaste par cremeur mauvaise 
mais par leale pensee » . Ichelui Ovide ou .IIIe. livre 
sans tiltre dist encore : « Se auchune est chaste sans 
cremeur , icelle est chaste . Mais celle qui pas ne 
fait mal pour che qu'il n'est pas licite , celle est 
mauvaise . Et ja soit che que le corps soit bien 
gardé , toutefois la pensee est adultere . Et s'elle ne 
veult , ne puet estre gardee . Et ja soit che que tu 
fermes partout huis et fenestrez , se ne peus tu 
garder la pensee . Toutes ces choses ostees se demoura 
adultere au pardedens » . Raconte saint Jerome contre 
Jovinian que « Metalle , la fenme de Sille le eureux , 
estoit en appert non chaste . Et pour che que nous 
scavons ou apprenons les dareniers nos maulx , on 
chantoit che meschief avant la cité de Athenes et 
Sille n'en scavoit rien , et sceut les secréz de sa 
maison premierement par le reprouche de ses ennemis » . 
De che escript aussi Marcial : « Tu as seul tes 
heritages , tu as ton or et ton argent , tu as seul ton 
cuer et ton angien ; tu as toutes ces choses seul , tu 
ne le peuz nier ; tu as aussi une fenme , mais c'est 
avec le peuple ! » 
Affin dont que la fenme chaste face a tous foy 
de sa chasteté , tiegne honnesteté en meurs et ait 
avec soy chasteté et chaste compaignie . Du 
premier parle Ovide en disant ainssi de une fenme : 
« Sa face et son eage faisoit croire qu'elle estoit 
adultere , mais ses meurs demoustroient le contraire » . 
Du second dist Tibule : « Fenme , je te prie que tu te 
demeures chaste et de maintieng vergongneux , et soit 
en ta compaignie une bonne vielle qui soit ententive 
a toy garder » . 

Avec che l'amour de la fenme en son mary doit 
estre chaste , laquelle chasteté d'amour est en trois 
choses , asscavoir qu'elle aime son homme comme espeux 
et non pas comme adultere , et qu'elle oste de soy 
jalouzie , et que pour son plaisir ne painde sa face , 
ne tainde ses proprez cheveux et qu'elle ne mette 
auchuns extranges avec les siens . 
Du premier dist saint Jerome contre Jovinian que 
« les mariages d'auchuns sont conjoins avec adultere » . 
Et dist encore , en exposant celle parole de l'Apostre 
a Tite « Enorte aux josnes fenmes qu'elles aiment 
leurs maris » : « L'Apostre veult que la fenme ait a son 
mary chaste dilection , affin que en chasteté et en 
vergongne et comme par necessité du sexe elle rende 
anchois le deu a son mary qu'elle le requiere avoir 
de lui , et croire soy perpetrer ou faire les euvres 
pour avoir generation devant les yeulx de Dieu et des 
angeles , affin que aussi elle soit 
honteuse d'avoir lit secret , les tenebres de la nuit 
et la chambre close quant elle pense que toutes 
choses sont ouvertes aux yeulx de Dieu » . 
Du second est dit en Ecclesiastique ou .XXVIe. 
chapitre : « Mon cuer a eu cremeur de trois choses et 
en la .IIIIe. ma face a eu doubte : les trois sont 
traïsson de cité , conjuration de peuple et accusation 
mensongniere » . Que ces trois choses soient griefves 
est demoustré par che que il s'ensieut : « Toutes ces 
choses sont plus griefves que la mort » , car « mieulx 
vault la mort que vie amere » comme on list ou dit 
livre ou .XXXe. chapitre . En aprés est ajoint le 
quart , qui est tres grief , en ceste maniere : « Doleur 
de cuer et pleur est » causelement « la fenme 
jalouze » , ou souspechonneuse activement ou 
passivement , c'est a dire laquelle a souspechon 
mauvaisement de son mary ou de laquelle le mary 
mauvaisement a souspechon . Avec tele ne peut on pais 
ou repos avoir , et vaulroit mieulx morir que vivre 
avec elle , selonc le dit en Ecclesiaste ou .VIIe. 
chapitre : « J'ay trouvé une fenme plus amere que la 
mort » . En aprés la cause de ceste griefté est 
exprimee par che qui s'ensieut : « En la fenme jalouze 
est le flaiau ou la bapture de la langue qui est 
a tous commun » , sans nul espargnier de 
detraction ou de vitupere , duquel flaiau fut dit au 
saint homme et passible en Job ou .Ve. chapitre : « Tu 
seras absconséz ou muchié du flaiau de la langue » . 
Du tiers dist saint Ambrose , et recite aussi ses 
paroles saint Augustin ou livre de la Doctrine 
christienne : « Apréz surviennent les embrasemens dez 
vices aux fenmes lors que elles quierent diversez 
couleurs pour paindre leurs viairez , quant elles 
doubtent desplaire a leurs maris ; et par le adultere 
du viaire pensent a l'adultere de chasteté . Quel 
forsenerie est che de muer la forme de nature et 
querir painture ! Et lors qu'elles ont honte du 
jugement de leurs maris , premiers se condampnent , car 
elles moustrent qu'elles se veullent muer et faire 
autres que nature n'a voulu ordonner . Ainssi dont 
quant la fenme rend paine pour a aultrui plaire , 
premiers a soy mesmes desplaist . O toy fenme , quel 
juge plus veritable pouons nous querir de ta 
deformité que toy mesmes , qui doubtes estre veüe ! Se 
tu es belle , pour quoy te muches tu ? Se tu es laide , 
pour quoy veux tu faire apparoir que tu es belle , 
sans avoir grace de ta consienche ne de l'erreur 
d'aultrui ? Tu es indignee se ton mary 
ayme autre de toy , toutefois il aprend a adultere par 
toy . Ainssi a peu prez les pechiés se entreseuffrent 
car ton mary est adultere de chasteté et tu de 
nature » . Item a che propos dist saint Cyprian ou 
livre de la Discipline et de l'abit des vierges : « Tu 
rens paine de non estre corrompue par consentement de 
mauvais homme ; neantmoins en corrompant et violant 
che que Dieu a fait , en adulterant tu fais pis . Che 
que tu te cuides aorner de tes cheveulx est 
impugnation a ton empeschement , mais toy vouloir 
paindre est faire privation de la verité de l'evre 
divine , ou tu acquiers ton dampnement . Ne doubtez tu 
pas , toy qui es telle , que , quant le jour de la 
resurrection generale venra , que le ouvrier qui t'a 
fait ne te recongnoisse et qu'il ne te boute hors 
quant tu vendras pour avoir loyer , en toy reprenant 
par vigueur de justiche , en disant : « Ce n'est pas 
ychy mon euvre , che n'est pas nostre ymage ; la figure 
est corrompue , le viaire est extrange » ? Tu ne pouras 
Dieu veoir puisque tu n'as les yeulx que Dieu a fait , 
mais cheulx que le Dyable a degasté . Ichelui tu as 
ensievi et as prins les yeulx du serpent 
luissans et pains , de ton anemi es aornee , avec 
ichelui dois perir et estre arse a tousjours 
dampnee » . 
Auchunes sont qui pechent plus griefment , lesquelles , 
non pas pour plaire a leurs maris mais pour leur 
plaissir , paindent face et cheveux par desir de vaine 
gloire , selonc le dit de Ovide ou livre de l'Art : 
« Les fenmes chastez auchunefois se delitent quant on 
dist qu'elles sont belles » ; aussi le font les 
luxurieux et les luxurieusses comme foles fenmez et 
adulteres . Dont il est dit en Ecclesiastique ou 
.XXVe. chapitre : « La mauvaistié de la fenme mue sa 
face et aveuglist son viaire comme ours , et comme sac 
se moustre ou milieu de ses prochains » . Elle mue , 
dist il , sa face par onguemens , par diverses manieres 
de faire , affin qu'elle soit veüe belle combien 
qu'elle soit tres laide , comme Jesabel qui paindi ses 
yeulx , comme on list ou quart livre des Rois ou .IXe. 
chapitre . Dont il est dit a maniere de l'ours 
aveuglir son viaire , car sur son néz porte ung 
couvrechief par lequel elle couvre la laidure de sa 
face , comme le ours a sur son néz une courroie 
large . Et comme sac se moustre ou 
millieu de ses prouchains , car de son couvrechief et 
aultrez aournemens tellement couvre son corps que 
riens on ne voit de icelle , mais est comme ung sac 
precieux plain de marchandises , selonc le dit du 
poete : « Nous sommes deceuz car es fenmes de 
aournement , de or et de pierres tout est couvert , et 
ainssi la pucelle est la mendre partie de soy » . Mais 
le sac est meilleur que les marchandises , comme 
veritablement il soit plain de boe et de ordure , 
selonc le dit ou premier livre des Machabees ou 
second chapitre : « Sa gloire est comme fiens et comme 
ver ; au jour d'ui est eslevé et demain ne sera pas 
trouvé » . 
« Aultrement jadis les saintes fenmes esperans en Dieu 
se aournoient par dedens , subgettes a leurs propres 
maris » , comme on list en la premiere Epistre de saint 
Pierre ou .IIIe. chapitre . Et se auchunes se 
aournoient par dehors , che faisoient elles 
modereement et par pure intention , comme on list en 
Judich ou .Xe. chapitre que « de tous aournemens se 
aourna , a laquelle Nostre Seigneur dona clarté car 
toute ceste composition n'estoit pas de 
charnalité mais de virtu . Pour che Nostre Seigneur en 
celle beaulté le multiplia affin que es yeulx de tous 
fust moustree de beaulté incomparable » . On 
list aussi en Hester que « quant on le deult mener en 
la chambre roiale , elle ne prinst pas aournement de 
fenme , mais de Egee prinst che qu'elle veult avoir 
pour soy honnestement parrer . Elle estoit tres 
plaissant et de beaulté non creable , aux yeulx de 
tous gratieuse estoit veüe et digne d'estre amee » . 
Raconte aussi Valere , ou .VIe. livre , de Sulpis Galle , 
lequel « delaissa sa fenme pour che qu'il congnut 
qu'elle ala dehors le chief non couvert et lui 
dist : « La loy a ordonné que tu ne dois moustrer ta 
beaulté , selonc la rigle de raison , se non seulement 
a mes yeulx . Pour a icheulx complaire te dois tu 
preparer , a icheulx te dois tu belle moustrer , et ne 
dois querir aultre juge ; et pour che que tu as fait 
aultrement , il est de neccessité que tu ne soies pas 
sans pechié , et par ta vaine folie tu en demouras 
vers moy suspecte » » . De suspition se gardoit ichelle 
royne Hester , noble en sa pensee , laquelle pour 
l'estat du roy et sa dignité neccessairement portoit 
diademe et aournemens roiaulx , et toutefois disoit , 
comme on list en son livre ou .XIIIe. chapitre : 
« Sire , tu scez ma neccessité et que j'ay en 
abhomination signe d'orgueil et de ma gloire , lequel 
signe est sur mon chief es jours que je 
me demoustre , et ay che en detestation et 
desprisement comme ung drapeau laid et soullié ; et 
scez aussi que pas ne le porte es jours que je fay 
silence » . 
Le tiers que la fenme doit faire est gouvrener 
et conduire la famille , asscavoir que , selonc le dit 
de l'Apostre a Tite ou second chapitre , elle aime et 
instruise ses filz et filles et qu'elle ait ses 
serviteurs et ses chambrieres disciplinéz et en bien 
rigléz , et que rien n'en soustienne en icheulx qui 
soit desordonné ou hors de chasteté . Dont saint 
Jerome a Salvinie dist : « Ne voist pas emprés toy 
procureur bien pignié et crespi , ne le heraul en 
parole et maniere tenant la samblanche de fenme , ne 
enchanteurs , et ne preng en ton service auchun non 
faisant son devoir » . 
Le .IIIIe. est gouverner la maison , selonc le 
dit de l'Apostre a Tite ou second chapitre : 
« Amonestes aux fenmes estre sages , en aiant la cure 
et le soing de la maison » , en sagement administrant 
et dispensant les choses d'icelle maison . 

Le .Ve. point duquel la fenme doit estre amonestee 
est soy demoustrer sans reprinse au 
regart de Dieu et des hommes , c'est qu'elle soit a 
tous gratieuse , selonc le dit de Ecclesiastique ou 
.XXVIe. chapitre : « C'est grace sur grace quant la 
fenme est sainte et chaste , sainte au regart de 
Dieu par chaste cremeur , chaste ou honteuse envers 
les hommes par sainte conversation et honneste . Du 
premier est dit en Ecclesiastique ou premier 
chapitre : « Le commenchement de sapienche est la 
cremeur de Dieu , et est creé avec les leaulx des le 
partement du ventre de la mere et se conduist avec 
les fenmes esleuez » . Du second dist l'Apostre en la 
premiere Epistre a Thimotee ou .Ve. chapitre en 
parlant des fenmez : « Commande qu'elles soient sans 
reprinse » . De l'un et l'autre ensamble dist saint 
Jerome a Salvinie : « A toute diligence garde ton cuer 
et eschieve tout che que l'en peut faindre de toy 
et contre toy » . Car la cremeur filiale de Dieu est la 
parfaite garde du cuer , selonc le dit de 
Ecclesiastique ou premier chapitre : « La cremeur de 
Nostre Seigneur garde la religiosité de scienche et 
justifiera le cuer » . 
La cautele ou soubtiveté contre les detractions 
est a chaschun diligenment soy regarder , affin que 
l'en ne se face noter en habit ou en maintieng ou en 
parole ou en conversation . 
Soit dont l'abit tellement ordonné 
qu'il n'y ait mignotise ou non chasteté ou orgueil , 
principalement ou temps d'oroison et ou lieu ou l'en 
le doit faire , selonc le dit de l'Apostre a Thimothee 
ou second chapitre : « Je veul les fenmes estre en 
oroison en habit aorné en vergongne et en sobrieté , 
en elles aournant non pas de cheveulx tortinéz ou 
crespis ne de or ne de marguerites ou de vesture 
precieuse , mais ainssi qu'il est affreant a fenmes 
qui doivent demoustrer debonnaireté par bonnes 
euvres » . Sur laquelle parole ainssi dist saint 
Ambrose : « La personne qui veult estre oÿe en oroison , 
en ostant de soy toute pompe et vanité , se doit 
incliner affin que a soy puist actraire misericorde . 
L'abit orgueilleux ne empetre riens et ne fait chelui 
qui le porte croire estre droiturier . Qui est l'omme 
sage qui n'a horreur de veoir une fenme 
orgueilleusement aornee ? De tant plus dont Dieu qui 
l'a fait , quant ainssi le voit aux metaulx obligee , 
le doit avoir en abhomination ! De tant que aux hommes 
est veüe plus belle , de tant plus est de Dieu 
despitee » . 
Soit aussi en icelle tout maintieng honneste et 
meür , principalment le regart , selonc le dit 
de Seneque : « La bonne fenme doit ses yeulx 
porter vers la terre et soy moustrer plus inhumaine 
que non vergongneuse contre chelui qui souvent la 
salue » . 
Soit amanieree en parole sans estre plaideresse , 
mais plus soy taisant , non tenceresse mais paissible . 
Car plenté parler en fenme est signe de legiereté et 
de non chaste , selonc le dit en Proverbes ou .VIIe. 
chapitre ou il parle de la fenme fole : « La fenme 
habondant en language et vague est impatiente de 
repos » . De tele aussi est dit en Ecclesiastique ou 
.XXVe. chapitre : « La montee hareneuse est es piés des 
anchiens , ainssi est la fenme trop emparlee a l'omme 
amant repos » . Et est le sens de ces paroles : comme le 
harene de la mer , qui est instable et glaçant , 
retarde l'ancien homme a monter , ainssi la fenme 
plaideresse et instable retarde l'omme de tout 
proufit . Au contraire de la fenme peu emparlee est 
dit en Ecclesiastique ou .XXVIe. chapitre : « La fenme 
sage et peu emparlee n'est pas la perturbation de 
l'ame bien enseignie » . 
Sur che a on exemple en la benoite Vierge Marie , de 
laquelle dist Bede en l'Omelie de la nativité de 
Nostre Seigneur : « Marie gardant les drois de 
chasteté , lez secrés que de Dieu scavoit 
a nul divulgier ne vouloit ; mais reverentement 
actendoit que son benoit filz , quant il lui plairoit 
et en tel maniere qu'il vouldroit , les publieroit . 
Et icelle se taisoit de bouche , mais , comme ententive 
de cuer vaillant , a tout pensoit et en sa pensee le 
mettoit » . De ceste sacree Vierge parle aussi saint 
Bernard au propos de la Fenme couverte du soleil , en 
disant : « En quel lieu te samble il que Marie ait esté 
aucunefois parleresse presumptueuse ? Elle se tenoit 
dehors querant assés parler a son filz ; mais par 
auctorité de mere pas ne prist a parler et ne 
s'avancha d'entrer en la maison ou son filz parloit . 
En tout le texte des quatres Euvangiles on ne treuve 
que Marie ait esté oÿe parler que quatre fois . La 
premiere fois a l'angele , aprés che qu'il eut 
premiers parlé une fois et de rechief . La seconde 
fois a Elizabeth quant la voix de exultation fist 
esjoïr saint Jehan ou ventre de sa mere et que icelle 
Elizabeth loua Marie , laquelle eut plus grand cure de 
magnifier ou de louer Nostre Seigneur . La tierche 
fois a son filz estant en l'eage de .XII. ans , en 
disant que elle et Joseph l'avoient quis en 
grand doleur . La quarte fut aux neupces a icellui son 
filz et aux serviteurs des neupces , laquelle parole 
fu la demoustranche tres certaine de la debonnaireté 
virginale et vergongne que tousjours avoit eu . En 
reputant la vergongne d'aultrui estre sienne , ne 
veult plus actendre ne dissimuler le deffault du vin . 
En apréz , en portant au Temple le Seigneur du temple , 
oÿ dire a Simeon moult de choses tant de son filz 
comme de elle mesmes ; mais elle , tardive au parler , 
preste a escouter , gardoit toutes ces paroles et les 
mettoit en son cuer . Ne en toutes ces choses tu ne 
trouveras qu'elle ait dit quelque parole du sacrement 
de l'Incarnation Nostre Seigneur . Tant de fois en 
apréz Marie ouÿ son filz , non pas seulement parlant 
au peuple en paraboles , mais aux disciples a part 
revelant les misteres du royaulme de Dieu ; elle le 
perchut faisant miracles , en apréz pendant en la 
croix , rendant l'esperit , resuscitant , es cieulx 
montant . Mais en toutes ces choses quantes fois a on 
memoire d'avoir ouÿ la voix de la tres chaste 
turterelle , de la tres vergongneuse Vierge Marie ? » 
De la fenme litigieuse ou noiseuse est dit en 
Proverbes ou .XXVIIe. chapitre : « Les 
tois degoutans en jour de froidure et la fenme 
noiseuse sont comparéz ensanble » . Comme soubz le 
toit en froidure degoutant ne peut le homme 
reposer , aussi avec fenme noisseuse on ne peut durer . 
Dont en cellui livre est dit ou .XXVe. chapitre : 
« Mieulx vault seoir en l'anguelet de la maison petite 
que avec fenme litigieuse en maison commune » . Et 
comme dist Theofrasce et le recite saint Jerome ou 
livre contre Jovinian : « A tel fenme convient querir 
chambriere , a son occasion faire despens , avoir 
pierres precieuses , diverses parures de chambres , 
precieulx vestemens . En apréz toutes les nuis contre 
leur mary font questions noiseuses en disant : « Celle 
se va publicquement mieulx aournee que moy , ceste 
aultre est plus honnouree que je ne soie de chaschun , 
et je ou couvent des fenmes sui despitee comme la 
plus meschant . Pour quoy regardiés vous nostre 
voisine ? A quel cause avés vous parlé a nostre petite 
mesquine ? » « Et plusieurs choses samblables qui sont 
dessus declarees . 
Avec che la conversation de la fenme doit estre 
honteuse et honneste , affin que elle n'y ait que 
reprendre , principalment pour che , comme 
dist saint Jerome , que « legiere chose est , et tendre , 
la fenme de chaste » . Elle entende dont che qui est 
dit en la premiere Epistre de saint Pierre ou second 
chapitre : « Ayés bonne conversation entre les gens , 
affin que , en che que ilz detraient ou mesdient de 
vous comme de malfaiteurs , en considerant vos bonnes 
euvres glorifient Dieu ou jour de visitation » . C'est 
che qui est dit aprés des fenmes en icelle Epistre ou 
.IIIe. chapitre , « affin que , se ilz ne croient a la 
parole , par la conversation des fenmes soient 
gaigniés sans parole » . 
Voie dont qu'elle ne soit malicieuse mais simple et 
bonne , ne soit aussi hardie ne importune mais humble 
et vergongneuse , ne soit pas luxurieuse mais chaste , 
ne ireuse mais debonnaire , ne trop buvant mais sobre . 
Che sont ychy cincq vices lesquelz espetialement la 
sainte Escripture redargue ou repreuve en la fenme 
mauvaise . De la malicieuse est dit en Ecclesiastique 
ou .XXVe. chapitre : « Briefve est toute malice sur la 
malice de la fenme , le sort des pechiés chera sur 
icelle » , c'est la paine d'Enfer . De celle qui est 
importune ou hardie ou orgueilleuse est dit en 
Proverbes ou .VIIe. chapitre : « Elle 
baise le jovenceau qu'elle a prins et le blandist de 
viaire importun » ; et en Ecclesiastique ou .XXIIe. 
chapitre : « La fenme hardie confond son pere et son 
mary » . Au contraire dist saint Ambrose ou livre de 
saint Abraham : « L'angele entrant en la maison de 
Abraham lui demanda : « Ou est Sarre ta fenme ? » Et non 
pas par ignorance le demanda , mais par che nous veult 
enseignier quel doit estre la vergongne des fenmes , 
affin que par importunement venir ou devant ne facent 
les yeulx de leurs hostes sur elles flechir , mais 
sauve reverence facent leur service » . De la non 
chaste est dit en Proverbes ou .XXXe. chapitre : 
« Tele » , c'est a dire muchee et non congneue , « est la 
voie de la fenme adultere qui mengue et en torchant 
sa bouche dist : « Je n'ay pas fait mal » » . De celle 
qui est ireuse est dit en Ecclesiastique ou .XXVe. 
chapitre : « Il n'est pas teste plus mauvaise que celle 
de la culeuvre , et n'est ire par dessus celle de la 
fenme . Dont au sage plus plaisoit demourer avec le 
lion ou le dragon que habiter avec la fenme 
mauvaise » , c'est ireuse . Finablement de celle qui 
trop boit est dit en chelui livre ou .XXVIIe. 
chapitre : « La fenme trop buvant fait sourdre grand 
ire et vitupere , et ne sera pas sa laidure couverte » . 

Et s'il avient que la fenme ainssi par le 
trespas de son mari demeure vesve , avise a che que 
dist l'Apostre en la premiere Epistre aux Corinthiens 
ou .VIIIe. chapitre : « La fenme est liee autant de 
temps que son mari est vivant ; et s'il trespasse , 
elle est desliee . Lors se marie ou elle se veult 
marier selonc l'ordonnanche de Dieu » . Che dist il non 
pas en commandant mais en permettant . Les secondes 
neupces sont permises combien qu'elles ne soient pas 
si dignes comme les premieres . De quoy saint Jerome 
contre Jovinian ou premier livre : « Je ne condempne 
pas les bigames ne les trigames , et se l'en le peut 
dire , ne les octogames . Mais affin que je die 
auchune chose plus avant , je rechoy ung houlier 
faisant penitance » . Dont une maniere de gens nommés 
Cathafriges mal entendans comme heretiques 
condempnoient les secondes neupces . 
On peut aussi entendre que l'Apostre dist che en 
donnant conseil a cheulx qui doubtent que bien ne 
porroient garder continence . De quoy ichelui Apostre 
dist en la premiere Epistre a Thimothee ou .Ve. 
chapitre : « Eschieve les plus josnes vesves » , c'est a 
dire ne le rechoy pas de legier aux veuz de chasteté . 
Et comme sur ichelui pas dist la Glose : 
« A l'eage fraisle on ne doit legierement croire » . 
Dont ou dit lieu est ajoint de auchunes : « Quant elles 
ont esté luxuriees en Jhesu Christ , veullent marier » , 
c'est a dire legitimement alier et non folier , 
combien que aprés le veu fait de continence ne peut 
legitimement marier . Dont il s'ensieut que dist 
encore l'Apostre : « Teles ont leur dampnation pour che 
que de la premiere foy ne tiennent compte » . Affin 
dont que ces maulx ne aviennent en l'Eglise , « je veul 
que les plus josnes vesves se marient et non pas 
vouer , de enfans engendrer , et soient mere de 
famile sans donner a l'adversaire occasion de 
mesdire . Desja aucunes sont converties par derriere 
aprés Sathan » , c'est a dire que de icellui excellent 
estat ou propos de chasteté viduable elles sont 
cheues et par l'enort du Dyable sont peries . Et a bon 
droit dist l'Apostre « elle se marie ou elle veult » , 
car comme il est dit sur che pas en la Glose : 
« Neupces faites contre voulenté seulent avoir male 
aventure » . 
Qu'il die che non pas en commandant mais en 
permettant pour le peril de incontinence , appert par 
che que aprés s'ensieut : « Elle sera plus eureuse 
s'elle demeure ainssi » , c'est en vesvage , « selonc mon 
conseil » . Laquelle parole exposant saint 
Ambrose dist que « pour ce les premieres neupces 
haultement sont celebrees soubz la benediction de 
Dieu , et les secondes en present defaillent de gloire 
mais pour incontinenche sont ottroiies » . Il appelle 
gloire icelle benediction solempnele par laquelle 
l'espeux et l'espeuse sont beneis es premieres 
neupces et non pas es secondes , ou droit ordre 
est gardé , combien que en auchunes eglises on face le 
contraire . Et doit on noter que l'Apostre ne dist de 
la vesve : elle sera plus eureuse se elle propose 
chasteté ou s'elle le voue , mais dist : « s'elle 
demeure ainssi » . Car comme il est dit en Ecclesiaste 
ou .Ve. chapitre : « Mieulx vault non vouer que apréz 
le veue non rendre les choses promisses » . Dont saint 
Augustin escripvant a Juliane du Bien de vesvage 
dist : « Je ne doubte pas que soy laissier cheoir de 
sainte chasteté , qui est a Dieu vouee , ne soit pire 
que adultere . Se a l'offense de Jhesu Christ 
appartient quant son membre ne garde pas la foy au 
mary , de tant plus quant elle n'est pas gardee a 
icellui Jhesu Christ en che qu'il requiert che qui 
lui a esté offert , qui ne avoit pas requis che qui 
est a offrir . Quant auchun ne rend pas che qu'il a 
voué non pas par constrainte mais 
amonesté par conseil , de tant plus accroist le 
iniquité du veu de fraude , de tant que de vouer eut 
moins de necessité » . A bon droit aussi dist l'Apostre 
« elle sera plus eureuse » , car mieulx vault soit a 
vierge soit a vesve de vivre en continence que de 
marier . Dont saint Jerome dist a Salvinie : « La vesve 
n'ait congnoissanche de l'indulgence de bigamie , et 
ne sace le dit de l'Apostre : « Et mieulx vault 
marier que bruler » . Car oste che qui vault pis , c'est 
bruler , et marier par soy ne sera pas bon . Lamech 
mauldit , coulpable de sang , fut le premier divisant 
une coste en deulx et tantost apréz la paine du 
deluge subverti le planteur de bigamie . Dont 
l'Apostre , quant il dist a Thimothee : « Je veul que 
les plus jesnes vesves se marient » , il ajoint apréz 
pour quoy il permet cest octroy : « Desja aucunes 
sont declinees apréz Sathan » . Par quoy nous entendons 
qu'il ne veult pas donner la couronne a ceulx qui 
sont en estant , mais veult tendre la main a cheulx 
qui sont cheuz . Et pour che la josne vesve , qui ne se 
peut contenir ou ne veult , prende plustost ung mary 
que le Dyable ; et scace que mary ne lui est pas 
seulment donné mais adultere lui est osté » . 
Pour che aussi ycellui au contraire 
acompaigne les vesves esleues avec les vierges , en 
disant en ung sermon : « O vierges , vous estes 
bieneureuses qui avéz ensievi le exemple de tant 
excellente Vierge » , c'est de la mere de Dieu , « mais 
aussi vous , vesves , estes bieneureuses qui menéz vie 
celeste en Jhesu Christ . Pour che les vesves sont 
bien acompaignies aux vierges , selonc le dit de 
l'Apostre : « La fenme non mariee et vierge pense aux 
choses qui sont appartenans a Nostre Seigneur , affin 
qu'elle soit sainte de corps et d'esperit » . Aucune 
maistrie de virginité desire a estre confortee par 
les exemples de viduité . Et n'est gaires de mendre 
vertus soy abstenir auchunefois de che qui delite en 
mariage que non scavoir les delectations que peuent 
avoir gens mariés . En l'un et en l'autre degré force 
est louee et virtu celeste anoncee . Pour che l'un 
ordre et l'autre sortist cognation avec Jhesu 
Christ » . Le samblable dist en partie saint Ambrose 
ou livre des Vesves . Comme dist saint Augustin ou 
livre du Bien de mariage : « Nous louons le bien de 
Susaine en chasteté de mariage , mais nous preposons 
ou mettons au devant d'icellui le bien de Anne vesve , 
mais moult plus le bien de la Vierge Marie . Mais 
aucuns dient : se tous vouloient 
contenir , de quoy seroit soustenu le gendre humain ? A 
ma voulenté que tous fussent contens de che faire en 
charité ! Moult plus tost la cité de Dieu seroit 
remplie et le terme du siecle seroit hasté ou de plus 
approucheroit . Quel aultre chose samble il que 
l'Apostre veulle enorter ou il dist , quant il parle 
de ceste besongne : « Je vouldroie que tous fussent 
comme moy » , et apréz dist : « Le temps est brief . Il 
n'y a de residu se non que ceulx lesquelz ont fenmes 
soient comme se pas n'en eussent , et cheulx qui usent 
de che monde soient comme se pas n'en fussent en 
usage » » . 
En la premitive Eglise on avoit soing et cure 
espetiale des vesves , et tellement que les aucunes 
d'icelles estoient sustentees des biens de l'Eglise . 
A che toutefois que elles fussent soustenues des 
biens de l'Eglise , il convenoit que quatre causes y 
fussent requises , la premiere qu'elles fussent de 
asséz ancien eage , vesves de ung seul mary , de vie 
approuvee et qu'elles eussent delaissié les soulas du 
monde , et ainssi on lez souffroit entrer en l'estet 
de continence . 
De la premiere cause dist l'Apostre en la 
premiere Epistre a Thimothee ou .Ve. chapitre : « La 
vesve soit esleuee non pas aiant mains de 
.LX. ans » . 
De la seconde cause est ajoint en icellui 
chapitre : « Laquelle ait esté fenme de ung seul 
homme » , asscavoir pour le sacrement , selonc la Glose ; 
car che signifie l'Eglise qui est seule espeuse de 
ung seul , asscavoir de Jhesu Christ , selonc le dit es 
Cantiques ou .VIe. chapitre : « Ma columbe est une » . 
De la tierche cause est ajoint en laditte 
Epistre : « Aiant tesmoingnage en bonnes euvres , se 
elle a eslevé ses enfans , s'elle a rechupt en son 
hostel les membrez de Dieu , se elle a lavé les piés 
des sains , s'elle a subministré ou secouru a cheulx 
qui souffroient tribulation , se a ensievi toute bonne 
euvre » . 
De la .IIIIe. cause est dit par l'Apostre comme 
dessus : « Honnoure les vesves » , c'est qui ne sont pas 
seulement separees de compaignie d'omme mais aussi de 
l'amour et du soulas du monde , qui ne veullent plus 
marier ne retourner aux choses du monde . Au contraire 
dist saint Jerome a Eustoche : « Je desire que tu eschievez 
les compaigniees de celles que necessité fait 
estre vesves , desquelles la maison est plaine de convives 
et plaine de flateurs , desquelles la peau est 
extendue et les joes sont vermeilles , lesquelles tu 
cuideras plustost non avoir perdu leurs 
maris mais enquerir » . La vraie vesve doit eschiever 
les solas du monde , asscavoir serviteurs ou 
compaignes pompeuses , convives et assamblees 
publicques et choses samblables . De quoy dist saint 
Jerome a Salvinie : « Quel chose fait la vesve es 
compaignees ou assamblees des ministrez ou 
serviteurs ? Se les maisons des orguilleux 
requierent ces offices , n'en aies cure mais souffise 
de avoir ung anchien honneste de meurs , l'omme duquel 
soit la dignité de la dame . Ne voist pas empréz toy 
ung procureur ou serviteur aiant cheveux crespis , non 
pas ung heraut , ne tel maniere de gens » . En aprés 
doit fuir toutes delectations de la char comme 
venins , selonc saint Jerome , car dist le Apostre ou 
dessus est touchié : « La vesve , laquelle est vivant en 
delices , est morte » . De quoy dist saint Jerome ou 
dessus est dit : « Toute creature de Dieu est bonne , 
comme dist l'Apostre , et ne fait quelque chose a 
refuser qui est prinse en renddant graces a Dieu . 
Mais ces choses doivent ouÿr les fenmes qui sont 
songneuses comment elles plairont a leurs maris . 
Celles menguent char qui servent a la char , 
desquelles la ferveur dechiet en luxure . Mais tu , 
laquelle ou tombeau de ton mary ensamble as 
enseveli toutes voluptéz ou delectations , et effachié 
par tes larmes sur le corps mort d'icellui ta face 
ointe de pourpre et de ceruse , et osté la vesture 
reluissant et souliers doréz en prenant la petite 
robe noire et aussi noirs soulierz , ne as besoing de 
aultre chose se non de perseverer en jeusne » . 
Et s'il avient que la fenme crieme l'offense ou le 
esclandle d'autrui , de la negligence de aournement 
ou pour la vilité de vivre ou de vesture , escoute che 
que dist Jerome a Marcelle de Blesille vesve parlant : 
« Se vesture non aournee scandalise , aucun soit dont 
scandalisié de saint Jehan lequel , vestu de poil de 
cameau , se caindoit de une cainture de peau . Se 
viandes viles povrement preparees desplaisent , riens 
n'est plus vil que laoustes . Icelles anchois doivent 
scandelir les yeulx des christiens , qui leurs yeulx 
et leur viaire paindent de pourpre et d'aucunes 
couleurs , desquelles les faces ainssi plastrees , 
laides par trop grand resplendiseur , sont samblables 
aux ydoles . Et se par aventure tu n'y prens garde , 
une larme descendera de ton oeil qui te roiera le 
vyaire , par quoy tu seras plus laide que devant ; ne 
le nombre des ans ne peut a aucunes enseignier 
qu'elles sont anciennes ou vielles , qui 
de cheveux estranges aournent leurs testes et leur 
jonesse passee pollient en vielles fronces , et ne 
sont es assamblees de leurs niepces et nepveux que 
vergettes tramblans . Ait honte la fenme christienne 
s'elle constraint la beaulté de nature ! Voyés chy 
nostre vesve laquelle par avant estoit de toute pars 
aornee et tout le jour au miroir queroit che qui lui 
deffailloit ; maintenant elle a tant aprins que , le 
chief delaissé ou mis en nonchaloir , lui souffist de 
estre voilee ou avoir mis ung simple couvrechief . 
Alors la molesse des plumez lui sambloit estre dure 
et a paine pouoit gesir sur lis bien fais et 
richement paréz ; maintenant hastivement se lieve pour 
priier , les genoux sont flechis sur la terre et , par 
larmes souvent espandues , la face est purgee qui par 
avant estoit soullee . Quant elle couche sur la terre , 
aiant sa petite noire robe , mains est soullee ; elle 
prend rudez soulliers et le pris des soullereaux 
dorés est donné aux povre ; sa cainture n'est plus 
aornee d'or ne de pierrez precieuses mais est de 
laisne simple , pour seullement extraindre les 
vestemens et non pour les trenschier . Se aucun a 
envie ou mesdit de ceste maniere de vivre , nostre 
Blesille ne fait que rire et ne daignera 
oïr les laidenges ou vituperes des raines faisans 
trop de noise » . Lesquelles paroles de saint Jerome 
concordent a che que dist l'Apostre comme dessus est 
recité : « Celle , laquelle est vraie vesve et desolee , 
ait esperance en Dieu et se tiene en oroisons jour et 
nuit » . Telle estoit icelle vesve dont parle saint Luc 
ou second chapitre de ses Euvangiles , asscavoir Anne , 
« laquelle avoit vescu moult de jours et avoit esté 
l'espace de sept ans avec son mary depuis sa 
virginité , et fut vesve jusques a .LXXXIIII. ans . Et 
ne se partoit du Temple , servant jour et nuit en 
jeusnes et en oroisons » . 
En apréz aussi , se auchune vesve a aucuns 
domestiques ou familliers lesquelz elle doit nourrir , 
ou aucuns parens ou plus grans qu'ilz pourroient ou 
devroient icelle sustenter ou gouverner , tele ne 
voloit pas l'Apostre estre recheue ou serviche de 
l'Eglise , de quoy il dist : « Se auchune vesve a filz 
ou nepveux , aprende premierement a bien gouverner sa 
maison et faire a ses parens tel amour et service 
qu'on lui a fait par avant , qui est chose acceptee ou 
approuvee devant Dieu . Et s'il est aucun qui n'ait 
cure des siens , espetialment de ses domestiques ou 
familliers , il a nyé la foy et pieur que ung infidele 
ou païen » . Et apréz dist : « Se auchun 
leal ou auchune leale a vesves » en sa maison « il 
serve a icelles , et n'en soit pas l'Eglise grevee » . 
De tel vesve dont , esleue en toutes les choses 
dessus dictes , dist saint Ambrose ou livre des 
Vesves : « Une vesve doit estre louee , laquelle a esté 
fenme de ung homme seul , desja approuvee par long 
cours de eage , vivant en religion , aiant le corps en 
subjection , laquele fait du temple son habitation , de 
laquelle la parole est en priere , la vie en jeusne et 
pité en office » . 

Se a la pucelle n'est necessité de marier , ne a 
ses parens d'icelle a mariage donner , il vault mieulx 
que l'en le laisse en virginité demourer que le a 
mariage ordonner , selonc le dit de l'Apostre en la 
premiere Epistre aux Corinthiens ou .VIIe. chapitre : 
« Cellui lequel a establi en son cuer de estre ferme , 
non aiant necessité mais aiant la puissanche de sa 
voulenté , et a jugié en son cuer garder virginité » , 
sans soy avanchier a la voulenté de marier , comme 
expose saint Ambrose , « il fait bien . Pour che qu'il 
joint sa virge en mariage , il fait bien , car il lui 
est licite de ainssi faire . Et qui pas ne le joint » 
comme il ait la puissanche de sa voulenté parfaire , 
pour che que la pucelle . 
